
Forord 


Formålet med denne boka er å bidra til kunnskap om hvordan myndig- 
hetsreguleringer kan iverksettes. Boka tar for seg dyrevelferd spesielt, 
men mange av de forvaltningsmessige temaene angår tilsynsforvaltnin- 
gen i sin alminnelighet. 

Boka er resultat av studier gjort innenfor rammen av forskningspro- 
sjektet Aniwel, som er finansiert av Norges forskningsråd etter initiativ fra 
Mattilsynet. Aniwel bygger på et tverrfaglig samarbeid mellom forskere 
innen statsvitenskap, juss, sosiologi, sosialantropologi, veterinærfag og 
husdyrvitenskap. Prosjektet har vært ledet av Norsk institutt for bioøko- 
nomi (NIBIO), som har samarbeidet med Universitetet i Sørøst-Norge, 
OsloMet - storbyuniversitetet, Sveriges lantbruksuniversitet (SLU), 
Animalia og Ruralis — Institutt for rural- og regionalforskning. Frode 
Veggeland ved NIBIO og Universitetet i Oslo har vært prosjektleder. 

Forskergruppa har hatt støtte i et dialogforum der Mattilsynet, Norges 
Bondelag, Sjømat Norge, Matmerk, Dyrevernalliansen og juridisk 
ekspertise (ved adv. Jo Gjestvang) har vært representert. Vi takker dialog- 
forumet for engasjement, innsikt og konstruktivitet. Vi retter også stor 
takk til alle informanter, respondenter, bedrifter og forvaltningsorganer 
som har gitt av sin tid og sine erfaringer. Uten dere hadde prosjektet vært 
umulig. 

Boka er en antologi, og kapitlene kan leses separat. Leseren vil finne 
krysshenvisninger mellom kapitlene, noe som gjenspeiler at boka har en 
samlet profil: Kapitlene dekker til sammen det vi anser som de viktigste 
temaene knyttet til iverksetting av dyrevelferdslovgivningen i landbaserte 
matnæringer. Bokas redaktører har jobbet som et likestilt lag og er listet 
alfabetisk. 


Oslo og Horten, mars 2022 
Stig S. Gezelius og Frode Veggeland 


KAPITTEL 1 


Innledning 


Stig S. Gezelius 
Universitetet i Sørøst-Norge 


Frode Veggeland 
Norsk institutt for biogkonomi (NIBIO) og Universitetet i Oslo 


Forvaltning av dyrevelferd 


Formålet med denne boka er å gi kunnskap om den offentlige forvalt- 
ningen av dyrevelferd, og om forvaltningens forutsetninger for å lykkes. 
Samtidig har boka et allment formål: å gi generell kunnskap om hvor- 
dan lovverk kan iverksettes. Dyrevelferden forvaltes gjennom en egen 
lov som har til formål «å fremme god dyrevelferd og respekt for dyr» 
(Dyrevelferdsloven, 2009). Boka handler om hvordan offentlige myndig- 
heter kan iverksette loven på en formålstjenlig måte. Myndighetene skal 
sørge for at loven følges opp av de som eier, holder og transporterer dyr. 
Mattilsynet har hovedansvaret for å besørge dette, og ivaretakelse av 
ansvaret er bokas hovedanliggende. Tre spørsmål ligger dermed til grunn 
for boka: Hvordan kan offentlige myndigheter iverksette og praktisere 
lovverket på en slik måte at næringen handler i tråd med lovens formål? 
Hvordan påvirker den organisatoriske utformingen av tilsynssystemet 
mulighetene for effektiv iverksetting? Hvordan forholder matprodusen- 
ter seg til offentlige virkemidler? 


Sitering: Gezelius, S. S. & Veggeland, F. (2022). Innledning. I S. S. Gezelius & F. Veggeland (Red.), 
Forvaltning av dyrevelferd i Norge: Hvordan få lovverk til å virke? (Kap. 1, s. 9-19). Cappelen Damm 
Akademisk. https://doi.org/10.23865/noasp.159.ch1 

Lisens: CC BY-ND 4.0 


KAPITTEL 1 


Dyrs eller menneskers behov? 


Forvaltningen av dyrevelferd handler om konflikter mellom menneskers 
og dyrs behov. Så lenge vi kjenner til, har mennesker brukt dyr for egne 
formål. Antakelig vil vi fortsette å gjøre det i overskuelig fremtid. Men i 
hvilken utstrekning vi har rett til det, og måten vi kan tillate oss å gjøre 
det på, har blitt samfunnsgjennomgripende spørsmål. Hva mennesker 
kan tillate seg overfor dyr, er ikke lenger et spørsmål forbeholdt filoso- 
fer. Den jevne forbruker forventes å ha en oppfatning, eller i det minste 
følelser, knyttet til dette spørsmålet. Dermed får spørsmålet politisk 
karakter: Normer om menneskers behandling av dyr nedfelles i økende 
grad i lovverk. Dette lovverket er i dag svært omfattende. 

Lovgiverne forsøker å hanskes med et vedvarende dilemma: Enten 
må dyrs behov vike, eller så må menneskers behov vike. Noe definitivt 
svar på hvem som har vikeplikt, er befolkningen ikke enige om. Derfor 
gir heller ikke lovverket noe klart svar. Isteden har lovgiverne forsøkt 
å redusere størrelsen på dilemmaet: De har bestemt at dyrs behov kan 
tilsidesettes, men bare i den grad det er nødvendig for å dekke menneskelige 
behov som er legitime. 

Hva som er nødvendig og hva som er legitimt, kan diskuteres: 
Spørsmålet danner kjernen i en voksende samfunnsdebatt om dyre- 
velferd. Resultatet av debatten finner man, etter bearbeiding av faglig 
ekspertise, i bunkene av forskriftsbestemmelser. Bestemmelsene redu- 
serer dilemmaet i mange tilfeller, men løser det ikke. Derfor preges for- 
holdet mellom mennesker og dyr av et vedvarende ubehag. Ubehaget 
kommer til syne i offentlige debatter og polariserende medieoppslag. 
Og ubehaget smitter over på lovtekstene. Dyrevelferdsloven (2009) 
sier uttrykkelig at dyr har egenverdi og krav på respekt. Samtidig er 
lovens grunnpremiss at dyr er midler for mennesker: Dyr kan tvinges 
og avlives når mennesker har behov for det. Konflikten mellom de to 
prinsippene — dyrs egenverdi og dyrs nytteverdi — forsøkes redusert i 
lovverket gjennom det pragmatiske ordet ‘unødig: «Dyr skal behandles 
godt og beskyttes mot fare for unødige påkjenninger og belastninger» 
(Dyrevelferdsloven, 2009, $ 3). I ordet ‘unødig’ ligger det et krav om at 
dyr skal spares for påkjenninger som rimeligvis - i henhold til rådende 
samfunnsnormer - kan forhindres. 

I vurderingen av om en påkjenning eller belastning er unødig, må det legges 
vekt på disses karakter og omfang, om de er påført av mennesker, hva som 
er formålet med å utsette dyr for dette og om handlingen er allment akseptert. 
(Ot.prp. nr. 15 (2008-2009), s. 94) 


Ordet ‘unødig? rommer noe av kjernen i politikken om dyrevelferd: 
avveiningen mellom motstridende verdier. Slik avveining er på ingen 
måte særskilt for dyrevelferdsområdet, mye politikk handler om det. 
Likevel er den emosjonelle og moralske slagkraften i verdikonflikten stor 
på dyrevelferdsområdet. Spørsmålet om menneskers behandling av dyr 
har i økende grad fått karakter av samfunnskonflikt, og konflikten har 
til dels steile fronter. 

Lovgiverne, men fremfor alt Mattilsynets inspektører, står i brenn- 
punktet for denne konflikten. De angripes av parter på begge sider: Dyrs 
lidelser vises frem i massemediene, ispedd fortellinger om tilsynets unn- 
fallenhet; samtidig står dyreholdere frem med historier om uforholdsmes- 
sig og vilkårlig maktbruk fra tilsynets side. Konfliktens ytterfløyer går i 
noen tilfeller langt for å fremstille sine motparter i et ufordelaktig lys. 

Når konflikter polariseres og posisjoner låses fast, er det vanskelig å nå 
frem med nyanser. Kunnskap taper mot følelser når enkelthistoriene blir 
sterke nok. 

Forskningen bak denne boka viser at nyansering er nødvendig, i hvert 
fall om man verdsetter kunnskapsbaserte beslutninger. Forvaltningen av 
dyrevelferd er krevende og kan ikke forstås ut fra ett perspektiv alene. 
Mattilsynets inspektører skal på bakgrunn av fagkunnskap avgjøre 
når dyrets belastninger er tilstrekkelig store til å omfattes av lovverket. 
Samtidig skal tilsynet opptre forutsigbart, enhetlig og forholdsmessig. 
Det skal fylle lovpålagte oppgaver overfor dyrene, prioritere forsvar- 
lig innenfor rammen av (stadig strammere) budsjetter, sikre legitimitet 
i næringen og troverdighet overfor allmennheten. Samtidig ekspone- 
res tilsynets inspektører av massemedier som spisser sine budskap uten 
hensyn til - eller synlig interesse for - kontekst, motforestillinger og for- 
behold. Det er neppe noen overdrivelse å si at inspektørene i Mattilsynet 
har et av Norges mest krevende yrker. 

Denne boka belyser rollen Mattilsynet og dets inspektører har som 
forvaltere av dyrevelferd. Boka inneholder derfor kapitler om ulike 

tilsynsformer og deres virkninger, men også om organiseringen av dyre- 
velferdsforvaltningen, og om de moralske, rettslige og kulturelle betin- 
gelsene for denne forvaltningen. Vi gir en kortfattet bakgrunn for disse 
temaene nedenfor. 


Dyrevelferdsforvaltningens grunnlag: 
Et samfunn i endring 


Dyrevelferdsforvaltningens historie er på mange måter en fortelling om 
fremveksten av det moderne samfunnet. I kapittel 3, Fra vern mot vold 
til et liv verdt å leve, forteller forfatterne om hvordan endringer i synet på 
dyr - og dyrenes forhold til mennesker — gradvis har drevet frem lovverk 
som vektlegger dyrs følelser og egenverdi. Lovutviklingen har skjedd 
parallelt med moderniseringen av dyreholdet. Økonomisk og teknolo- 
gisk utvikling i dyreproduksjonen har medført utfordringer, men også 
forbedringer i dyrs velferd. 

Økonomisk og teknologisk utvikling har vært nært forbundet med en 
annen viktig moderniseringsprosess: vekst i offentlige styringssystemer. 
I moderne tid har myndighetsapparatene vokst til å bli gjennomgripende 
samfunnsinstitusjoner. Resultatet av denne utviklingen omhandles i bokas 
del 3, Forvaltningssystemet for dyrevelferd. Behandling av dyr er, i likhet 
med de fleste andre virksomheter i samfunnet, i økende grad blitt underlagt 
regler og myndighetskontroll. Styringsveksten har økt kravene til legitime- 
ring av offentlig maktbruk: tilsynsmyndighetene forventes å handle i tråd 
med legitimerende prinsipper som legalitet, forholdsmessighet og enhet- 
lighet. I kapittel 4, Enhetlig og helhetlig forvaltning?, drøfter forfatterne 
hvordan myndighetene organiserer arbeidet med å møte disse kravene. 
Mattilsynet har store ansvarsområder som skal fylles i et stort geografisk 
område. Det krever at arbeidet organiseres på måter som gir tilstrekkelig 
samlet evne til å fylle oppgavene, og samtidig legitime måter å fylle dem på. 
Det er for eksempel nødvendig å kalibrere inspektørenes regeltolkninger og 
reaksjonsmåter, både for å sikre effektiv praktisering av regelverket og for å 
sikre tilsynets legitimitet i næring og samfunn for øvrig. 

Spørsmålet om kalibrering av inspektører behandles videre i 
kapittel 5, I valget mellom straff eller overtalelse. Forfatteren viser 

hvordan inspektørene oppfatter både dyreholdere og tilsynets funksjoner, 
og at oppfatningene kan variere. Disse oppfatningene vil igjen kunne ha 
konsekvenser for samhandlingen med dyreholderne. Inspektørene for- 
holder seg til en rekke felles normer i dette arbeidet. Én av disse normene 
sier at tilsynet skal være risikobasert, altså prioritere sine ressurser der 
sannsynligheten for alvorlige lovbrudd antas å være størst. Kapittel 6, Det 
risikobaserte tilsynet, omhandler utfordringer knyttet til risikobasering 
og enhetlighet i ulike faser av tilsynsprosessen, med fokus på inspektøre- 
nes opplevelser. På den ene siden gir prinsippet om risikobasering en klar 
retning for tilsynets prioriteringer. På den annen side kan risikobasering 
innebære nedtoning av andre viktige hensyn. Hvilken tilnærmingsmåte 
som best fremmer lovens formål i et gitt tilfelle, vil alltid — i større eller 
mindre grad - være et skjønnsspørsmål. Skjonn er vesentlig i et faglig 
basert tilsyn. Kapittel 7, «Alt handler om skjønn», handler om hvordan 
og i hvilken utstrekning skjønn brukes. Forfatteren viser at dyreholdere 
og inspektører har sine individuelle oppfatninger om hvordan skjønn bør 
utøves. Oppfatningene følger ikke nødvendigvis de rettslige rammene. 
Varierende oppfatninger om skjønn kan ha konsekvenser for samhand- 
lingen mellom inspektører og dyreholdere. 

Måten inspektøren møter dyreholderen på, er betinget av inspektø- 
rens personlige egenskaper, erfaring, rolleforståelse og skjønnsutøvelse. 
De to sistnevnte — rolleforståelsen og skjønnsutøvelsen - knytter an til 
formelle regler, og disse har endret karakter i moderne tid. Ikke bare har 
reglene blitt flere, de har også i økende grad blitt standardiserte på tvers av 
landegrenser. Standardiseringen er årsak til og resultat av at markedene 
globaliseres. Også her gjenspeiler dyrevelferdsområdet den generelle 
samfunnsutviklingen: Norske inspektører og dyreholdere er i dag - i all 
hovedsak - underlagt de samme regler som gjelder i EU (Lundmark 
Hedman et al., 2018, 2021). 

Spørsmålet norske myndigheter står overfor, er altså ikke bare hvilke 
regler for dyrevelferd de skal fastsette, men hvordan de skal iverksette 
regler som gis utenfra. Inspektørene har, som nevnt, betydelig hand- 
lingsrom på bakkenivå fordi lovverket ofte er ganske generelt formulert. 
Tilsvarende har norske myndigheter av samme grunn betydelig hand- 
lingsrom til å utforme forvaltningssystemet for dyrevelferd. Kapittel 8, 

Forvaltning av dyrevelferd i Norge og Sverige, viser hvordan Norge og 
Sverige, som er underlagt felles EU-regelverk, har utformet ulike systemer 
for forvaltning av dyrevelferd. I Norge er ansvaret for dyrevelferd plassert 
i ett statlig tilsyn - Mattilsynet, mens det i Sverige er fordelt på to sen- 
trale statlige fagmyndigheter - Livsmedelsverket og Jordbruksverket - og 
på 21 regionale statlige myndigheter. I tillegg har Sverige tradisjon for 
å gi fagmyndighetene større autonomi enn tilfellet er i Norge. Kapitlet 
viser hvordan slike forskjeller kan få konsekvenser for hvordan dyrevel- 
ferdslovgivningen forvaltes og praktiseres. 


Utøvelsen av godt tilsyn 


Når lovverk skal iverksettes, står håndhevelsen sentralt. Voksende lov- 
givning og voksende forvaltningsapparater har endret måten lovverk 
håndheves på; politi og domstoler er ikke lenger alene om å håndheve. 
Forvaltningen har fått en stadig sterkere rolle i lovhåndhevelsen. Svært 
mye lovverk som regulerer næringsvirksomhet, håndheves i dag hoved- 
sakelig av forvaltningens tilsynsapparat. Dette gjelder også dyrevelferd, 
der Mattilsynet er viktigste lovhåndhever. Spørsmålet om hva godt tilsyn 
er, står derfor sentralt i denne boka. 

Lovhåndhevelse er samhandling. Som all samhandling, kan lovhånd- 
hevelse gi utilsiktede resultater når den utøves uten sans for hvordan 
motparten opplever den. Evnen til å styre et samfunn er ikke noe myn- 
dighetene erverver seg ved egen hjelp. Myndighetene mottar sin styrings- 
evne fra borgerne, i form av borgernes vilje til å gjøre som myndighetene 
sier. Samfunnets kultur utgjør altså grunnlaget for styring, og kultur kan 
endres over tid. Komparative internasjonale studier har vist at myndig- 
heter lett kan begå feilgrep om de tar borgernes lovlydighetsvilje som 
en selvfølge (f.eks. Gezelius, 2019a, 2019b). Slike studier utgjør en viktig 
informasjonskilde for denne boka. 

Skal man bygge - eller bevare — lovlydighetsvilje i samfunnet, trenger 
man kunnskap om hva som motiverer mennesker til å etterleve lovverk. 
Med slik kunnskap kan man bedre forstå hvordan ulike typer lovhånd- 
hevelse virker. Bokas kapittel 2, Teorier om lovlydighet og håndhevelse, 
tar for seg tidligere forskning på disse spørsmålene. Forfatteren beskriver 


14 


INNLEDNING 


sentrale teorier om lovlydighetsmotivasjon og lovhåndhevelse, og opp- 
summerer hva den empiriske forskningen sier om gyldigheten av teoriene. 
Kapitlet viser sprik mellom den forskningsbaserte kunnskapen og den 
rådende tenkningen blant de som utformer politikk om lovhåndhevelse. 

Inspektørene, som utøver håndhevelse i førstelinjen, har oftest nær- 
mere erfaring med håndhevelsens konsekvenser enn lovgiverne har. 
Mange inspektører erfarer at håndhevelse er mer komplisert enn det 
politiske beslutningstakere forutsetter. Følgelig tar erfarne inspektører 
ofte i bruk bredere og mer situasjonstilpassede virkemidler enn det som 
fremkommer av formelle retningslinjer. I kapittel 9, Det formålsorien- 
terte tilsynet, beskrives arbeidsmåten til inspektører som lykkes med å 
få næringen til å handle i tråd med dyrevelferdslovens formål. Funnene 
bekrefter tidligere tilsynsforskning: Tilsynet lykkes best når det bygger 
på vurderinger av hva som er formålstjenlig i hvert enkelt tilfelle. Denne 
typen vurderinger kan gjelde både lovanvendelse, virkemiddelbruk og 
kommunikasjonsform. 

At inspektører erfarer håndhevelsens konsekvenser, betyr ikke at alle 
oppfatter verden likt, eller at de håndhever på samme måte. Studien bak 
denne boka viser at inspektører kan være ganske forskjellige i måten de 
utøver tilsyn på. Kapittel 10, Mennesket i tilsynet, handler om ringvirk- 
ningene av ulike praksiser. Personlig håndhevelsesstil kan forme lokale 
tilsynskulturer som igjen stimulerer lokale næringskulturer for enten 
samarbeidsvilje eller motstand mot tilsynet. Forfatteren foreslår hvordan 
Mattilsynet kan bygge rutiner for å hindre at personavhengige konflikter 
skaper langvarige motstandskulturer. 

Samhandlingen mellom inspektører og dyreholdere preges av parte- 
nes holdninger til og oppfatninger av hverandre. Tilsynet har en langt 
lettere oppgave når næringen føler seg forpliktet av lovverket og når den 
stoler på myndighetene, enn når den ikke gjør det. For å kunne utforme 
hensiktsmessige tilsynsstrategier, trenger tilsynet kunnskap om nærin- 
gens verdier, forventninger og virkelighetsoppfatninger. Slik kunnskap 
presenteres i kapittel 11, Bøndene og dyrevelferdsforvaltningen. Kapitlet 
viser at en styringsvennlig kultur dominerer i næringen - de aller fleste 
slutter opp om lovens formål og behovet for et tilsyn. Samtidig finnes 
en del negative erfaringer med tilsynet. Dataene tilsier at dyreholderes 

holdninger til tilsynet i stor grad formes av den mellommenneskelige 
samhandlingen med inspektørene. 

Dyrevelferdsforvaltningen gjenspeiler brede utviklingstrekk i sam- 
funnet. Derfor handler denne boka om mer enn bare dyrevelferd. Det er 
en bok om iverksetting og praktisering av lovverk generelt. Mattilsynet 
møter langt på vei de samme utfordringer som andre tilsyn i inn- og 
utland gjør. Spørsmålet om hva som kjennetegner godt tilsyn, er blant de 
mest allmenne som behandles i boka. Det er med god grunn vi knytter 
dette spørsmålet an til den internasjonale forskningslitteraturen om lov- 
lydighet og lovhåndhevelse. 


Forskningen bak boka 


Boka er resultat av det tverrfaglige forskningsprosjektet Aniwel, som har 
pågått i perioden 2015-2021 med finansiering fra Norges forskningsråd. 
Prosjektet har handlet om hvordan forvaltningen kan utformes og styres 
for å fremme lovens målsetting om god dyrevelferd — avgrenset til for- 
valtning av velferd for dyr som inngår i matproduksjonen. 

Prosjektgruppen har vært sammensatt av forskere innen statsviten- 
skap, juss, sosiologi, sosialantropologi, veterinærfag og husdyrvitenskap. 
Prosjektet har vært ledet av Norsk institutt for bioøkonomi (NIBIO), som 
har samarbeidet med Universitetet i Sørøst-Norge, OsloMet, Sveriges 
Lantbruksuniversitet (SLU), Animalia og Ruralis. 

Prosjektgruppen har gjennomført en omfattende, flermetodisk data- 
innsamling gjennom dokumentstudier, intervjuer, spørreundersøkelser 
og deltakende observasjon. Datainnsamlingen er gjort overfor husdyr- 
produsenter, slakteriansatte, Mattilsynets ansatte, samt firmaer og sjåfø- 
rer som transporterer dyr. 

Et nettbasert spørreskjema ble sendt til ansatte i Mattilsynet våren 
2018. Utvalget ble gjort i samarbeid med Mattilsynets hovedkontor 
med mål om å nå alle som var i befatning med dyrevelferd, enten det 
var på hovedkontoret eller på regionskontorene. På hovedkontoret fikk 
kun ansatte med dyrevelferd som del av stillingen tilsendt skjemaet. På 
regionskontorene lot det seg ikke gjøre å skille ut hvilke ansatte som 
var relevante for studien, så der ble skjemaet sendt til alle, men med et 
innledende seleksjonsspørsmål for å sile ut de som ikke arbeidet med 

dyrevelferd. I alt ble skjemaet sendt til 1128 mailadresser. Det ble foretatt 
automatisk purring tre ganger. I alt responderte 690, eller 61 prosent, av 
de i alt 1128 mulige respondentene på skjemaet, hvorav 359 ble sluset ut 
av skjemaet etter det innledende seleksjonsspørsmålet. Dette ga totalt 331 
svar på hoveddelen av skjemaet. Ettersom vi ikke vet hvor mange som 
har dyrevelferd som del av sine arbeidsoppgaver, kan vi ikke angi noen 
eksakt svarprosent. I e-posten der respondenten mottok spørreskjemaet, 
fremgikk at undersøkelsen handlet om dyrevelferd. Det er derfor rime- 
lig å anta at ansatte med dyrevelferd som arbeidsfelt var overrepresentert 
blant de som besvarte det innledende seleksjonsspørsmålet. Sikker kunn- 
skap om dette har vi imidlertid ikke. Dertil kommer at arbeidsoppgaver 
kan skifte og ha ulik prioritet i ulike stillinger, noe som gjorde at enkelte 
respondenter — for eksempel de som jobber med kommunikasjon - oppga 
at de syntes det var vanskelig å svare. Antall respondenter på de enkelte 
spørsmålene er oppgitt i tabellene som anvendes i boka. Deltakerne ble 
garantert anonymitet. 

En nettbasert spørreundersøkelse ble også gjennomført blant norske 
husdyrprodusenter høsten 2018. Det samlede utvalget - 3 207 husdyr- 
produsenter - ble trukket fra Produsentregisteret ut fra minstekrav til 
besetningsstørrelse. For å sikre representasjon fra ulike produksjoner ble 
det foretatt fire delutvalg ut fra hvilken primærproduksjon virksomhetene 
hadde: kylling, svin, sau og storfe. Svarprosent på 48,2 ble oppnådd 
etter tre påminnelser. Alle respondenter ble garantert konfidensialitet og 
deltakelse i trekning av gavekort/Flax-lodd. 

Våren 2019 ble det gjennomført en nettbasert spørreundersøkelse blant 
dyretransportører. Utvalget ble trukket fra listene til Animalia, som leve- 
rer obligatoriske transportørkurs. I følgebrevet til respondentene ble de 
som ikke driver dyretransport i næringssammenheng bedt om ikke å 
besvare skjemaet. Det ble sendt ut til sammen 327 skjemaer og purret tre 
ganger. Åtte oppga at de ikke var i populasjonen, mens 24 e-postadresser 
ble avvist. Det ga et nettoutvalg på 295, hvorav 138 besvarte skjemaet. Det 
utgjør en svarprosent på 46,8. Deltakerne ble garantert konfidensialitet og 
deltakelse i trekning av Flax-lodd. Transportørundersøkelsen inneholdt 
færre, men hovedsakelig like variabler som spørreundersøkelsen blant 
produsentene, og funnene i de to undersøkelsene var i det vesentligste 

sammenfallende. Resultatene fra spørreundersøkelsen blant transportø- 
rene er derfor ikke viet noe eget kapittel i boka, men sentrale funn er 
presentert i en frittstående artikkel fra prosjektet (Gezelius, 2019b). 

Boka bygger på en stor mengde kvalitative data. I 2016 ble det gjen- 
nomført 18 kvalitative, semi-strukturerte intervjuer ansikt til ansikt 
med husdyrprodusenter. Informantene ble trukket fra oversikter levert 
av kommunenes og Statsforvalterenes landbruksavdelinger. Disse over- 
siktene ble supplert med informasjon fra Mattilsynet om produsenter 
med ulike historikker i kontakten med tilsynet. Utvalget ble trukket fra 
produksjoner med henholdsvis høy grad av detaljregulering (kylling- 
produsenter, ti stk.) og liten grad av detaljregulering (saueprodusenter, 
åtte stk.). Utvalget av intervjuobjekter var dermed ikke tilfeldig, men ble 
gjort strategisk for å dekke prosjektets problemstilling. Informantene ble 
dernest rekruttert etter vanlige prinsipper for informert samtykke, og de 
ble lovet konfidensialitet. Informantene fordelte seg på fire av Mattilsynets 
regioner (Nord; Midt; Sør og Vest; Øst). 

Vi samlet også inn kvalitative data ved tre slakterier i perioden 2017- 
2020. På to av slakteriene ble det gjennomført deltakende observasjon 
kombinert med intervjuer. På det tredje slakteriet ble det gjennom- 
ført intervjuer kombinert med omvisning. Datamaterialet omfattet til 
sammen fem dager med feltobservasjon og semi-strukturerte intervjuer 
med seks slakteriansatte, seks Mattilsyn-ansatte og fem aktører som drev 
dyretransport. Dertil ble feltintervjuer foretatt med fire Mattilsyn-ansatte, 
tre slakteriansatte og to dyrebilsjåfører. Til sammen omfattet feltarbeidet 
observasjons- eller intervjudata fra drøyt 40 informanter. Feltarbeidet 
innebar å følge tilsynsveterinærer og fjøsansatte i de daglige rutinene, 
inkludert ankomst av transport, lossing, oppstalling, kontroll av dyr, dri- 
ving, bedøvelse, avliving og slakt. Samhandlingen mellom Mattilsynets 
veterinærer og ansatte i næringen var hovedfokus i studien. Sommeren 
2017 ble det gjort observasjon av dyretransport (prosessen med kjøring, 
lasting, lossing og rengjøring). Utvalg av slakterier ble gjort strategisk, 
basert på informasjon fra kilder med oversikt over næringen, for å dekke 
virksomheter med ulikt konfliktnivå i relasjonen til tilsynet. Slakteriene 
i utvalget var store virksomheter etter norske forhold. De slaktet gris og 
hadde alle erfaring med slakt av storfe. Deres samarbeidsforhold med 

tilsynet varierte fra langvarig gode relasjoner til konfliktfylt historikk. 
Det var viktig for oss at de involverte skulle være motiverte for å delta i 
studien. Bedriftsledelsen ble kontaktet med skriftlig informasjon (og i ett 
tilfelle også muntlig presentasjon) om prosjektet. Informert samtykke ble 
deretter innhentet fra hver informant separat. Avtalte intervjuer ble gjort 
ansikt til ansikt og varte ca. 1-2 timer per intervju. 

I tillegg til Mattilsyn-ansatte som ble intervjuet på slakteri, ble ytter- 
ligere sytten Mattilsyn-ansatte intervjuet. Dette omfattet ansatte som 
arbeidet med dyrevelferd på hovedkontoret og innenfor alle av Mattilsynet 
regioner: Nord, Midt, Sør og Vest, Øst og Stor-Oslo. Disse intervjuene 
omfattet to avdelingsledere, en fagrådgiver for dyrevelferd, fem ansatte 
ved hovedkontoret og ni inspektører som hadde tilsyn med dyrevel- 
ferd i næringsmessige dyrehold. Informanter ble valgt ut på bakgrunn 
av deres erfaring og involvering i dyrevelferdsspørsmål. Dette var semi- 
strukturerte kvalitative intervjuer som ble gjennomført ansikt til ansikt. 
Totalt gjennomførte vi dermed kvalitative intervjuer med 27 Mattilsyn- 
ansatte som arbeidet med dyrevelferd. 

Teorier om lovlydighet 

og håndhevelse: 

Hvilken virkelighetsforståelse 
skal tilsynet bygge på? 


Stig S. Gezelius 
Universitetet i Sørøst-Norge 


Sammendrag: Et tilsyn må baseres på generelle antakelser om hvordan mennesker 
motiveres til å handle lovlydig. Slike antakelser - som betegnes som teorier - gar i to 
hovedretninger innen lovlydighetsforskningen. Den ene retningen ser på mennes- 
ket som et fritt og selvisk individ motivert av forventninger om personlig belønning 
og straff. Den andre retningen ser på mennesket som et sosialt vesen formet av kul- 
turens normer og virkelighetsoppfatninger. Dette sosiale vesenet motiveres av behov 
for tilhørighet i menneskelige fellesskap. Kapitlet oppsummerer hva forskningen sier 
om riktigheten av disse modellene, og hva funnene innebærer for lovhåndhevelsen. 
Kapitlet argumenter for at effektivt tilsyn trenger et virkemiddelapparat som er 
mangfoldig nok til å kunne appellere til ulike typer motivasjoner. Den såkalte hånd- 
hevelsespyramiden, som har hatt stor innflytelse på tilsynsforskningen i senere år, 
beskriver hvordan et slikt virkemiddelapparat kan utformes. 


Nøkkelord: lovlydighet, motivasjon, lovhåndhevelse, teori, tilsyn 


Abstract: Regulatory enforcement requires making general assumptions about peo- 
ple’s motivation for compliance. Such assumptions — denoted as theories — take two 
main directions in compliance research. One direction regards humans as free and 
self-interested individuals motivated by expected rewards and penalties. The other 
direction regards humans as social beings shaped by cultural norms and percep- 
tions of reality, and motivated by a need for social belonging. This chapter reviews 
the research on the validity of these two models and addresses implications for law 
enforcement. I argue that effective inspections require toolboxes that are sufficiently 
diverse, so as to appeal to different types of motivation. The so-called enforcement 


Sitering: Gezelius, S. S. (2022). Teorier om lovlydighet og handhevelse: Hvilken virkelighets- 
forståelse skal tilsynet bygge på? I S. S. Gezelius & F. Veggeland (Red.), Forvaltning av dyrevelferd 
i Norge: Hvordan få lovverk til å virke? (Kap. 2, s. 21-44). Cappelen Damm Akademisk. https://doi. 
org/10.23865/noasp.159.ch2 

Lisens: CC BY-ND 4.0 

pyramid, which has greatly influenced inspection research in recent years, suggests 
how such a toolbox may be designed. 


Keywords: compliance, motivation, law enforcement, theory, inspectorates 


Teori som tilsynsverktøy 


Tenk deg at du gjør tilsyn på et gårdsbruk. Der oppdager du at grisefjøset 
mangler lovpålagt system for nødventilasjon. Skulle fjøsets regulære ven- 
tilasjonssystem svikte, vil luftkvaliteten kunne bli så dårlig at dyrene lider. 
Som inspektør må du altså foreta deg noe overfor bonden. Men hvordan 
skal du best få ham til å oppfylle lovkravene? Bør du muntlig forklare 
situasjonen og forhandle frem en tidsfrist? Eller sende brev med trusler 
om sanksjoner? Kanskje er dui tvil, for du kjenner ikke denne bonden, og 
du vet ikke hva som motiverer eller fremprovoserer motstand hos ham. 
Når du skal få bonden til å utbedre ventilasjonssystemet, må du derfor 
handle ut fra generelle antakelser om hvordan mennesker motiveres. 

Du må, med andre ord, bruke teori. 

Teorier er generelle forestillinger om verden. Derfor er de også foren- 
klinger av den. Fordi vi mennesker bare kan behandle begrensede infor- 
masjonsmengder, bruker vi teori — eller teorilignende forestillinger — for 
å orientere oss. Dette gjelder særlig når vi handler i ukjente eller kom- 
plekse situasjoner, slik forskere og inspektører ofte gjør. 

Fordi teorier er forenklinger, er de sjelden helt treffsikre. Ofte må 
bestemte forutsetninger være til stede for at én bestemt teori skal gi et 
pålitelig bilde. Inspektøren kan derfor ikke være helt sikker på hvordan 
bonden vil reagere på inspektørens virkemiddelbruk. Derfor trenger 
inspektøren kunnskap om ulike teorier, slik at hun kritisk kan vurdere 
egne antakelser. 

Står vi uten kunnskap om teori, forsvinner ikke teoriene fra hodene 
våre, men vi mister evne til å reflektere over dem. Teoriene får karakter 
av fordommer, tunnelsyn og blind tro. Jo bedre teorikunnskap vi har, jo 
mindre makt får teoriene over oss. Vi blir i stand til å sette navn på anta- 
kelsene vi gjør oss, og til kritisk å vurdere dem. God teoriforståelse kan 
altså beskytte oss mot enfoldighet når vi handler. 

Derfor har denne boka et teorikapittel. 

Hovedspørsmålet i kapitlet er: Hva sier teoriene, og forskningen på 
dem, om effektene av lovhåndhevelse? Ettersom håndhevelsens formål er 
å motivere aktører til lovlydighet, må vi først se på teorier om lovlydighets- 
motivasjoner. Slike teorier finner vi både innenfor kriminologisk litte- 
ratur og i tilsynsforskningen. Ulike teorier om lovlydighetsmotivasjoner 
gir ulike syn på lovhandhevelse. Synene på lovhandhevelse, tar vi for oss i 
siste del av kapitlet. 


Teorier om lovlydighetsmotivasjoner 


Når inspektøren velger reaksjonsform overfor bonden i vårt eksem- 
pel, legger hun noen antakelser om bondens motivasjon til grunn. 
Sannsynligheten er stor for at disse antakelsene bygger på en av to hoved- 
retninger innenfor lovlydighetsteori. Den første av disse hovedretningene 
kan betegnes som nyttemodellen. Nyttemodellen antar at mennesker er 
beregnende individualister som fremmer sine personlige mål, uhemmet 
av moral og pliktfølelse. Ifølge denne modellen bryter folk loven når 


e de forventer at lovbrudd gir høy personlig gevinst 
e straffen er lav 
e risikoen for å bli oppdaget er liten 


Nyttemodellen tilsier at styring baseres på tiltak som gjør det kostbart og 
risikabelt å bryte loven. Å avskrekke bonden med uvarslete kontroller og 
harde sanksjoner er, ifølge denne modellen, en god idé. 

Nyttemodellen sprang ut fra filosofiske strømninger på sytten- og 
attenhundretallet, og modellen dominerte offentlige myndigheters tenk- 
ning om lovhåndhevelse. Spesielt idéen om straffens preventive virkning 
- at straff avskrekker overtrederen og allmennheten - har vært influert 
av nyttemodellen. Da økonomer begynte å utvikle matematisk teori om 
kriminalitet på slutten av 1960-tallet, fikk nyttemodellen en plass også i 
moderne kriminologi (G. Becker, 1968; Newburn, 2017). 

Nyttemodellen har vært mye kritisert for sitt snevre menneskesyn og 
for sin svake forankring i empirisk forskning (f.eks. Tyler et al., 2015). 
Sosiologen Emile Durkheim (1858-1917) fikk særlig stor innflytelse på 

kritikerne. Durkheim mente mennesket først og fremst er et kulturvesen, 
styrt av samfunnets moral og virkelighetsbilder, og han formulerte tesen 
om at menneskers handlinger, også kriminelle handlinger, har sosiale 
årsaker (Durkheim, 1893/1984; Hauge, 2001). Hans tenkning, som avviste 
nyttemodellens individualistiske menneskebilde, inspirerte tankeretnin- 
gen som kan kalles kulturmodellen. Kulturmodellen fikk liten innflytelse 
på de offentlige systemene for lovhandhevelse - der dominerte stadig 
nyttemodellen. Men i kriminologifaget var det omvendt, der fikk kultur- 
modellen langt større innflytelse enn nyttemodellen. 

Ifølge kulturmodellen formes menneskers tenkning - og dermed 
handlingsvalg - av begreper, verdier og forestillinger tilegnet gjennom 
samspill med andre. Lovlydighet og kriminalitet sees altså først og fremst 
som spørsmål om gruppekultur og gruppetilhørighet (f.eks. Merton, 
1968; Newburn, 2017; Sutherland, 1940; Tyler et al., 2015). 

Mens nyttemodellen fikk kritikk for å undervurdere samfunnets 
betydning, fikk tidlige varianter av kulturmodellen kritikk for å under- 
vurdere individets betydning (f.eks. Wrong, 1961). Forskere observerte 
jo at mennesker fra samme gruppe kunne fatte ulike valg. Følgelig ble 
kulturmodellen modifisert, og gjort betydelig mer sofistikert, fra midten 
av nittenhundretallet. Særlig viktig ble innflytelser fra psykologi og 
bevissthetsfilosofi, som vektla hvordan tenkende og delvis frie indivi- 
der orienterte seg ved hjelp av kulturbestemte begreper og forestillinger. 
Kulturbestemte begreper og forestillinger ble nå ansett som komponen- 
ter i individers tenkning snarere enn som tvingende årsaker. Ikke minst 
erkjente forskere at mennesker, gjennom sin samhandling, kunne endre 
sin kultur (se R. Collins, 1994). Denne aktørfølsomme kulturmodellen 
påvirket også kriminologien. Særlig viktig ble idéen om at mennesker 
motiveres av sitt behov for sosial tilhørighet: Mennesker som utesten- 
ges fra «gode selskap» vil ofte søke «mindre gode selskap» til erstatning, 
og derigjennom endre sitt selvbilde og sine atferdsnormer på måter som 
stimulerer kriminell atferd. Lovhåndhevere risikerer dermed å motivere 
kriminalitet når de støter folk ut av fellesskapet ved å stemple dem som 
kriminelle (f.eks. H. Becker, 1963). 

Denne moderne varianten av kulturmodellen endret måten å forstå 
lovbrudd på. Lovbrudd ble ikke lenger betraktet bare som en bestemt type 

handling, men også som en bestemt reaksjonsmåte overfor handlinger 
(H. Becker, 1963; Christie, 2004). For eksempel, spørsmålet om bonden 
gjorde noe straffbart da han unnlot å installere nødventilasjonsanlegg, 
handler om hvordan lovgiver valgte å utforme reglene og om hvordan 
tilsynet valgte å tolke reglene. Ikke minst handler lovbruddet om hvor- 
dan tilsynet tolker bondens handlemåte: Var det utvilsomt at kravet om 
nødventilasjon gjaldt i bondens tilfelle? Hvis ja, var bondens fjøs i en for- 
fatning som stred mot loven? Visste bonden i så fall at han brøt regelen, 
og hvis ikke, burde han ha visst? Kort sagt: Lovbruddet, og lovbruddets 
eventuelle alvorlighetsgrad, handler ikke bare om hva bonden gjør, men 
også om hva tilsynet gjør. 

Når mennesker — det være seg inspektører eller bønder — tolker regler 
og handlinger, gjør de det sjelden i isolasjon. De skaper sine virkelig- 
hetsforståelser i samspill med andre: på kontorene, over kjøkkenbor- 
dene og i fjøsene. Mennesker vil gjerne at omgivelsene skal oppfatte 
verden på samme måte som dem selv, eller på måter som er til gunst 
for dem. Derfor prøver de gjerne å fremforhandle en felles virkelighets- 
forståelse blant sine nærmeste (f.eks. Gezelius, 2002). Når mennesker 
lykkes med dette, og disse felles virkelighetsforståelsene får konstans 
over tid, dannes lokale kulturer (f.eks. Lee, 2008). I kapittel 10 skal vi 
se eksempler på at slike lokale kulturer finnes, både i Mattilsynet og i 
matnæringene. 

Mens nyttemodellen har forblitt en samlet tankeretning, har kultur- 
modellen forgrenet seg i ulike retninger. Det er derfor en forenkling å 
snakke om én kulturmodell. Ulike varianter av kulturmodellen deler 
imidlertid oppfatningen om at mennesker motiveres av behov for sosial 
tilhørighet og selvrespekt. Bonden i vårt eksempel er, ifølge alle disse 
variantene, følsom overfor hva familie, venner og naboer - ja, til og med 
en respektert inspektør - tenker om ham. Vår bonde vil helst fremstå — 
for seg selv og andre - som respektabel og fornuftig, og følgelig er han 
mottakelig for både moralske argumenter, inkludering og anerkjennelse. 
Kulturmodellene antar derfor at sannsynligheten for lovbrudd øker 


1 Kringen (2008, s. 161-162) har, for å gi ett eksempel, vist hvordan dette er tilfelle i tilsyn med 
norsk petroleumssektor. 

når (f.eks. Braithwaite, 1989; Newburn, 2017; Nielsen & Parker, 2012; 
Tyler, 1990) 


e lovverk og håndhevelse kommer i konflikt med folks 
moraloppfatninger 

e den uformelle sosiale kontrollen svekkes 

e menneskers tilknytning til lovlydige fellesskap svekkes 

e sosial anerkjennelse avhenger av suksess som er vanskelig å oppnå 
på lovlig vis 


Ifølge kulturmodellen handler vellykket styring om langt mer enn pisk 
og gulrot. Vellykket styring handler om å fremme borgernes opplevelse 
av at de handler respektabelt når de opptrer lovlydig. Virkemidler som 
veiledning og overtalelse har derfor en sentral plass i lovhåndhevelsen. 


Hvilken modell er riktig? 


Fordi modeller er forenklinger av virkeligheten, kan det bære galt avsted 
når vi stoler for mye på én enkelt av dem. Modeller er oftest mest nyttige når 
de brukes kritisk og i kombinasjon med hverandre. Verken nyttemodellen 
eller kulturmodellen tilbyr som sådan noen komplett virkelighetsbeskriv- 
else. Menneskesinnet er mer komplekst og mangfoldig enn som så. 

Det er ikke dermed sagt at de to modellene står like sterkt. De tidlige 
kriminologiske studiene, gjort i storbymiljøer i USA i perioden 1920- 
1970, var dominert av kulturmodellen (se Newburn, 2017). Da økonomer 
utviklet nyttemodeller av kriminalitet omkring 1970, begynte også sta- 
tistiske undersøkelser av lovlydighetsmotivasjoner å bli vanlige. Disse 
undersøkelsene sammenlignet modellenes forklaringskraft: betydningen 
av straffenivå og oppdagelsesrisiko ble sammenlignet med betydnin- 
gen av moralske normer og sosialt press. Studiene viste at lovlydigheten 
til folk flest ble vesentlig sterkere påvirket av moralnormer og sosialt 
press enn av straffenivå og oppdagelsesrisiko (f.eks. Kirchler et al., 2014; 
Paternoster, 2010; Paternoster & Simpson, 1996; Tyler et al., 2015). Den 
rendyrkede nyttemodellen fikk altså relativt liten støtte (se også Barak- 
Corren & Kariv-Teitelbaum, 2021). 

De siste femti årene har sett en kraftig økning i antall studier av lovlydig- 
hetsmotivasjoner i næringslivet, og nyttemodellen og aktørfølsomme vari- 
anter av kulturmodellen har stått sentralt også i denne forskningen (f.eks. 
Simpson, 2013). De empiriske funnene likner ganske mye på de man har 
gjort i tradisjonell kriminologi: Den rene nyttemodellen, som betrakter alle 
bedrifter som skruppelløse opportunister, er treffende kun for et mindretall. 
De fleste bedrifters beslutninger preges betydelig av sosiale normer, profe- 
sjonell selvrespekt og alminnelig rettferdighetssans, selv om myndighetens 
avskrekking også spiller en betydelig rolle for mange. Det vil som oftest være 
feil å tro at næringsdrivende kun motiveres av straff og belønning. De fleste 
synes å være mottakelige — ofte langt mer mottakelige — for etiske begrun- 
nelser og appeller til sosial ansvarlighet (Braithwaite, 2002; Hofmann et al., 
2014; Jagers et al., 2012; Kirchler et al., 2014; Makkai & Braithwaite, 1994; 
May, 2004; Murphy, 2016; Parker, 2006). Likeledes har uformell sosial kon- 
troll, den som utøves av naboer og kollegaer, vist seg å kunne ha stor inn- 
virkning på næringsdrivendes lovlydighet (Gezelius, 2003; Rorie et al., 2018). 


Særtrekk angående næringslivet 


Selv om reguleringsforskningens funn har mange likhetstrekk med funn 
fra den tradisjonelle kriminologien, kan ikke all kunnskap om tradi- 
sjonell kriminalitet uten videre overføres til næringslivet. Lovbrudd 
i næringslivet - det som i 1940-årene fikk betegnelsen «hvitsnipp- 
kriminalitet» (Sutherland, 1940) — har noen viktige særtrekk. Ett av disse 
særtrekkene er at næringsdrivende ofte forholder seg til reguleringer 
av teknisk karakter, hvilket betyr at reglene mangler motsats i allmenn 
moral (Hawkins, 1984; Kagan, 1984). I motsetning til for eksempel bil- 
tyveri, vil ikke folk flest nødvendigvis anse manglende nødventilasjon 
i fjøs som umoralsk. De fleste vil bebreide biltyven, men bonden uten 
nødventilasjonsanlegg vil ofte anses, og oppleve seg, som respektabel. Et 
annet særtrekk ved næringsreguleringer, er at det ofte krever betydelig 
kompetanse å følge dem: Lovbrudd oppstår ofte på grunn av uvitenhet 
eller praktiske vanskeligheter (Ayres & Braithwaite, 1992; Gezelius, 2006; 
Kagan, 1984). Også av sistnevnte grunn, kan mange være villige til å unn- 
skylde bonden for hans manglende nødventilasjonsanlegg. 

Når tekniske reguleringer mangler motsats i allmenn moral, kan man 
tenke seg at strafferisiko blir avgjørende for lovlydighetsviljen: Om ikke 
bonden selv innser poenget med nødventilasjon, så må han vel skrem- 
mes? Forskning viser at en slik antakelse kan bære galt avsted, fordi straff 
virker preventivt først og fremst når borgerne opplever straffen som beret- 
tiget. Mens de fleste vil mene at biltyven fortjener sin straff, vil de ikke 
nødvendigvis mene det samme om vår bonde. Forskning viser at når folk 
opplever lovhåndhevelsen som urettferdig, kan de danne motstandskul- 
turer istedenfor lovlydighetskulturer. Vellykket håndhevelse avhenger 
altså av samsvar mellom tilsynets og borgernes normforståelse (Bardach 
& Kagan, 1982/2017; Gezelius, 2019; Lynch, 1997; Murphy et al., 2009, 2015; 
Rorie et al., 2018; Schultz, 2015; Sunshine & Tyler, 2003). Håndhevelse av 
næringsreguleringer kan derfor være betydelig mer krevende og sosialt 
følsomt enn tradisjonell kriminalitetsbekjempelse. 

Spørsmålet blir da hvordan myndighetene, med sine tekniske regu- 
leringer, kan få borgerne med på at det er moralsk galt å bryte disse 
reguleringene. Forskning har pekt på to viktige mekanismer i så hen- 
seende: innholdssamtykke og autoritet (Gezelius & Hauck, 2011). 
Innholdssamtykke handler om betydningen av regelverkets begrunnelse. 
Studier viser at næringsdrivende føler seg forpliktet av regulering når de 
oppfatter reguleringen som godt begrunnet, altså at de slutter seg til rege- 
lens innhold (f.eks. Gezelius, 2006; Hønneland, 1998; May, 2004). God 
kommunikasjon av reguleringens begrunnelse kan derfor være viktig i 
iverksettingen av tekniske reguleringer. Når regulering begrunnes ut fra 
sterke fellesverdier, kan regulering sågar ha kraft til å omforme moralen 
i det styrte samfunnet, noe likestillingsloven og røykeloven antakelig er 
eksempler på. Våre data tyder på at deler av dyrevelferdslovgivningen har 
hatt tilsvarende virkning. Om inspektøren i vårt eksempel får bonden 
til å innse nødventilasjonens betydning for dyrenes velferd, kan hun ha 
kommet langt i å iverksette lovverket. 

Tekniske reguleringers begrunnelser er imidlertid ikke alltid lette å få 
øye på. Kanskje mente både vår bonde og hans naboer, tross inspektø- 
rens argumenter, at nødventilasjon var unødvendig, til og med skadelig, 
i hans fjøs. I slike tilfeller er den andre mekanismen - lovgivers autori- 
tet — viktig for lovlydighetsviljen. Lovgivers autoritet innebærer at folk 

mener at gode samfunnsborgere opptrer lovlydig, også når de er uenige 
i lovens innhold. 

Lovgivers autoritet er viktig for myndighetenes styringsevne. I et gjen- 
nomregulert samfunn kan man ikke forvente at alle er overbeviste om 
reguleringenes berettigelse til enhver tid. Heller ikke vil tilsynene ha 
kapasitet til å begrunne alle regler overfor alle. I slike tilfeller utgjør lov- 
givers autoritet en generell moralsk lovlydighetsplikt som letter iverkset- 
tingen enormt (Gezelius & Hauck, 2011). 

Sammenlignende studier tyder på at lovgivers autoritet avhenger av 
at borgerne stoler på, og identifiserer seg med, offentlige myndigheter. 
Autoritet kan dermed bygges opp, eller brytes ned, i takt med samhol- 
det mellom staten og borgerne (Antrobus et al., 2015; Gezelius & Hauck, 
2011). Styringsevne har derfor mye med tillitsbygging å gjøre (f.eks. Lee, 
2008; May, 2004). Skal myndighetene bruke tvang, er det derfor viktig 
at borgerne opplever tvangsbruken som rettmessig (Bardach & Kagan, 
1982/2017; Hawkins, 1984; Kirchler et al., 2014; Tyler et al., 2015). Når 
lovgiver har stor autoritet, kan borgerne akseptere at myndighetene 
håndhever regler borgerne er uenige i, men da forutsatt at selve lov- 
håndhevelsen utføres rettferdig. Å straffe folk for noe de opplever som 
hendelige uhell, for eksempel, kan fostre motstand selv blant folk som 
egentlig har villet respektere myndighetene (Ayres & Braithwaite, 1992; 
Hawkins, 1984; Lee, 2008; Makkai & Braithwaite, 1994). Et godt tilsyn vil 
derfor etterstrebe samsvar mellom juridisk skyld og borgernes moralske 
opplevelse av skyld (Gezelius, 2019). 

Oppsummerer man forskningen, kan tilsynsmyndigheter trekke føl- 
gende lærdom: Overser de betydningen av samhold mellom styrende og 
styrte, altså kulturmodellen, havner de som oftest på avveie; overser de 
betydningen av å avskrekke opportunister, altså nyttemodellen, havner 
de på avveie av og til. Vi ser altså at modellenes treffsikkerhet kan variere 
fra situasjon til situasjon. Hvorfor det er slik, er tema i neste avsnitt. 


Personligheter og organisasjonstyper 


Ikke bare kulturer varierer. Det gjør også enkeltmennesker. Noen føl- 
ger kulturens normer samvittighetsfullt, andre gjør det i langt mindre 

grad. Spørsmålet om hvorvidt tilbøyeligheten til lovbrudd i sin almin- 
nelighet kan knyttes til bestemte personlighetstrekk, har vært omstridt. 
Forskningen har likevel påvist noen statistiske sammenhenger. Noen 
studier viser at risikoen for lovbrudd er høyere enn snittet blant perso- 
ner som - litt enkelt sagt - ligger nær forutsetningene i nyttemodellen, 
det vil si personer med en egennyttig og kalkulerende innstilling til sine 
omgivelser (f.eks. J. Collins & Schmidt, 1993; Van Scotter & Roglio, 2018). 
Sammenhengen mellom personlighet og risiko for kriminalitet er dog 
ikke entydig (f.eks. Alalehto, 2003; Blickle et al., 2006). Én av grunnene 
kan være at overholdelse av reguleringer ofte ikke handler bare om indi- 
viders motivasjoner og kompetanse, men også om organisasjoners struk- 
turer, ressurser og rammebetingelser (Hutter, 1997; Nielsen & Parker, 
2012; Simpson, 2013). 

Inspektøren i vårt eksempel kan ha nytte av å vite hvor samvittighets- 
full eller kalkulerende bonden er. Men når tilsynet har å gjøre med større 
organisasjoner, slik som slakterier, blir individperspektivet for snevert. 
En bedrifts lovlydighet skapes i samspill mellom organisasjonsstruktur 
og enkeltmenneskers motivasjoner. Fenomener som ansvarsforståelse og 
lydighet overfor ledere kan derfor være viktige delforklaringer på organi- 
sasjoners lovbrudd (f.eks. Burger, 2009; Hamilton & Sanders, 1995). 

Også lederes lovbrudd kan motiveres av ganske ulike ting; det være seg 
bedriftens ytre insentiver, slik som konkurranse i markedet og myndig- 
hetenes kontrollmuligheter (f.eks. Fligstein & Roehrkasse, 2016), organi- 
sasjonens interne normer og virkelighetsforståelse (Ayres & Braithwaite, 
1992; Bardach & Kagan, 1982/2017; Hawkins, 1984), og lederens personlige 
egeninteresse (J. Collins & Schmidt, 1993). 

Forskningen på sammenhenger mellom personlighet og sannsynlighet 
for lovbrudd rommer altså stor variasjon. Det finnes ikke vitenskapelig 
grunnlag for å trekke slutninger om personligheten til enkeltmennesker 
som bryter reguleringer. Det man imidlertid vet, er at mennesker har 
ulike personligheter som lar seg gruppere på meningsfylte måter, og at 
disse personlighetene motiveres av ulike ting. Ett og samme virkemiddel 
kan derfor ha ulik effekt på ulike individer og i ulike sammenhenger. 

Heri ligger noe av forklaringen på at nyttemodellen, tross sin snever- 
het, ikke bør forkastes i enhver sammenheng. Enkelte personligheter 

ligger mye nærmere nyttemodellens forutsetninger enn andre (f.eks. 
J. Collins & Schmidt, 1993; Van Scotter & Roglio, 2018). Enkelte kulturer, 
for eksempel i bestemte bransjer eller virksomheter, kan dertil fremelske 
opportunistisk atferd. Ikke minst tar også samvittighetsfulle mennesker 
egeninteresse med i betraktningen når de fatter sine valg. At personen 
er samvittighetsfull, betyr ikke at vedkommende ignorerer de personlige 
konsekvenser handlingen vil ha. De fleste handler ut fra sammensatte 
motiver, og ulike motiver kan dominere i ulike sammenhenger (f.eks. 
Gezelius, 2006; Nielsen & Parker, 2012; Tyler et al., 2015). 

Fordi lovlydighetsmotivasjoner varierer, er det viktig å bruke rett 
virkemiddel i rett sammenheng. Forskning viser for eksempel at når men- 
neskene allerede er moralsk motivert for lovlydighet, kan insentivbruk 
virke demotiverende. En rekke studier, inkludert fra norsk forvaltning, 
viser at folk kan miste moralsk egenmotivasjon av å behandles som selv- 
iske opportunister (Bowles & Polania-Reyes, 2012; Holmås et al., 2010; 
Murphy, 2008). 

Hvordan skal da inspektøren kunne velge egnede virkemidler overfor 
vår bonde? Inspektøren har neppe dyp kjennskap til bondens personlig- 
het, og neppe heller dybdekunnskap om hans situasjon og sosiale omgi- 
velser. Dermed kan virkemidlenes effekt synes håpløst usikker. I de neste 
avsnittene ser vi på teorier om hva inspektøren bør gjøre i situasjonen. Vi 
begynner med de klassiske og enkleste håndhevelsesteoriene. Dernest tar 
vi for oss mer moderne teori, som forholder seg til at motivasjon varierer. 


Lovhåndhevelse i nyttemodellen 


Ifølge nyttemodellen bor inspektøren først og fremst vise bonden - og 
hans omgivelser - at lovbrudd ikke lønner seg. Uvarslet tilsyn, troverdige 
trusler og harde sanksjoner fremstår da som egnede virkemidler. 
Tradisjonelt har myndighetenes tenkning omkring lovhåndhevelse 
vektlagt nyttemodellen. Argumentet om straffens avskrekkende virk- 
ning har stått som en bærebjelke i offentlig lovhåndhevelse (NOU 2003: 
15). Også virkemidler som ikke formelt er straff, eksempelvis tvangsmulkt 
eller advarsler, begrunnes oftest med nyttemodellen: De har til hensikt 
å skape forventninger hos overtrederen om at overtredelse er kostbart. 

Rent allment kan vi si at når offentlig virkemiddelbruk fremstilles som 
et valg mellom «pisk eller gulrot», er det nyttemodellen som legges til 
grunn. 

Nyttemodellens store politiske gjennomslagskraft kan vanskelig for- 
klares med modellens støtte i empirisk forskning. Modellens tiltrek- 
ningskraft ligger snarere i at den tilbyr enkle forklaringer og enkle, 
standardiserte løsninger. Det gjør modellen attraktiv for aktører som 
skal utforme håndhevelsessystemer. Det gjør også modellen attraktiv for 
aktører som ønsker å markere sine verdier offentlig, gjerne ved å påkalle 
strengere straffer, uten samtidig å underlegges krav om mer dyptpløy- 
ende analyser eller ressursprioriteringer. 


Lovhåndhevelse i kulturmodellen 


Håndhevelsens oppdragende virkning 

Om kulturmodellen legges til grunn, bør inspektøren i vårt eksempel se 
etter andre måter å motivere bonden på enn å avskrekke ham. Hun vil 
i større grad forsøke å fremme bondens oppfatning om at respektabel 
atferd innebærer å følge lovens krav. Lykkes hun med dette, har hun opp- 
nådd noe som er svært vanskelig å få til med avskrekkende virkemidler: 
Å få bonden til å adlyde uten å bruke store ressurser på å overvåke ham 
(f.eks. Tyler et al., 2015). 

Kulturmodellen rommer en rekke ulike teorier om hvordan lovhånd- 
hevelse kan appellere til borgernes moral. En av de klassiske teoriene dreier 
seg om lovhåndhevelsens oppdragende virkning. Teorien ble formulert 
av Émile Durkheim (1893/1984), som mente at lovhandhevelsen - spesielt 
retts- og straffeprosessen — tjente viktige symbolske funksjoner gjennom 
å stadfeste gyldigheten av samfunnets moralnormer. Lovhåndhevelsen, 
mente Durkheim, viser menneskene hvor grensen for akseptabel atferd går. 

Durkheims argument forutsetter at lovverket gjenspeiler samfunns- 
moralen. Forutsetningen kan være tvilsom i moderne, tekniske regu- 
leringsregimer. Likevel viser også moderne reguleringsforskning at 
Durkheims argument, under gitte betingelser, kan ha noe for seg. En 
fiskeristudie viste at når regulerende myndighet hadde autoritet — altså 
at fiskerne følte seg moralsk forpliktet også av reguleringer de var uenige 

i - hadde lovhandhevelsen en viktig symbolsk funksjon, nemlig å sig- 
nalisere til fiskerne at regelen var genuin. Dette signalet utløste opple- 
velsen av lovlydighetsplikt blant fiskerne. Fiskerne oppfattet derimot 
fravær av håndhevelse som at myndighetene egentlig ikke mente hva de 
sa, og følgelig anså de heller ikke regelbrudd som galt når myndighetene 
ikke håndhevde reglene (Gezelius, 2007). Ifølge denne logikken vil selv 
en samvittighetsfull og lovlydig bonde oppleve kravet om nødventilasjon 
som «ikke noen egentlig lov» dersom inspektøren ignorerer forseelsen 
hans. Skal regulering virke, må et visst minimum av håndhevelse til. 
Ifølge denne logikken handler ikke håndhevelse primært om avskrek- 
king, men om troverdig kommunikasjon av normer. 


Håndhevelsens tillitsavhengighet 

Mye håndhevelseslitteratur innenfor kulturmodellen har det vi kan kalle 
et «tillitsperspektiv». Perspektivet vektlegger at håndhevelsen, dersom 
den skal virke etter hensikten, må utøves slik at den ikke skaper for sterke 
motsetninger mellom styrende og styrte. Myndighetenes styringsevne 
avhenger av at de har det styrte samfunnet på sin side. 

En av de viktigste retningene innenfor tillitsperspektivet, er den 
såkalte håndhevelsesstil- eller enforcement style-litteraturen. Litteraturen 
tok opprinnelig utgangspunkt i skillet mellom avskrekkende og tilrette- 
leggende håndhevelsesstiler. Avskrekkende håndhevelsesstiler bygger 
på nyttemodellen og er tilbakeskuende, rettet mot å oppdage og straffe 
lovbrudd. Tilretteleggende håndhevelsesstiler bygger hovedsakelig på 
kulturmodellen, og de er fremoverskuende, rettet mot å forebygge lov- 
brudd gjennom rettledning og forhandling (Bardach & Kagan, 1982/2017; 
Hawkins, 1984). Viktig innenfor tillitsperspektivet er også tilsynets måte 
å kommunisere på, for eksempel om tilsynet fremstår som rigid og dog- 
matisk eller som fleksibelt og tilpasningsvillig i møte med situasjons- 
spesifikke forhold (Bardach & Kagan, 1982/2017; Lee, 2008; May, 2004; 
May & Winter, 2000). 

Flere studier har fremhevet den tilretteleggende håndhevelsens 
evne til å styrke bedriftenes egenmotivasjon for lovlydighet (Bardach 
& Kagan, 1982/2017; Braithwaite et al., 2007; May, 2004). Når det 

gjelder Norden, gir Hønnelands (1998) studie av Kystvakten et interes- 
sant eksempel på bruk av tilretteleggende håndhevelse. Grunnet strid 
om Norges myndighet i havområdene ved Svalbard, unngikk norske 
myndigheter å straffe russiske fartøyer som brøt fiskerilovgivningen, 
men gjennom utstrakt bruk av overtalelse maktet Kystvakten likevel 
å motivere russiske skippere til å følge norske regler som hadde til 
formål å verne småfisken (se også Kringen, 2008, s. 165-166). I likhet 
med flere andre studier (f.eks. Hawkins, 1984; Lee, 2008; Murphy et al., 
2015) vektla Hønnelands studie at argumentasjonens kraft avhang av et 
opplevd fellesskap mellom inspektør og inspisert: Når tvangsmidler lå 
utenfor rekkevidde, skapte identitetsfellesskap og høvisk opptreden — 
for eksempel i form av en kaffekopp sjømenn imellom - mottakelighet 
for tilsynets argumenter. 

Flere innsikter fra litteraturen om håndhevelsesstil gjenspeiles i den 
såkalte rettferdig prosedyre-teorien (procedural justice) (se Tyler, 1990). 
Den sentrale hypotesen innenfor rettferdig prosedyre-teorien, er at folks 
vilje til å adlyde lovhåndhevere avhenger av at de opplever lovhåndheveres 
fremtreden som rettferdig, rimelig og respektfull. I motsatt fall svekkes 
lovlydighetsviljen. En rekke empiriske studier har gitt støtte til teorien 
om rettferdig prosedyre (f.eks. Antrobus et al., 2015; Murphy et al., 2009; 
Sunshine & Tyler, 2003; Tyler, 1990). En metastudie oppsummerte disse 
funnene på enkelt vis: «[A] little bit of being nice during police-citizen 
interactions goes a long way» (Mazerolle et al., 2013, s. 265). 

Hvilken håndhevelsesstil som er mest effektiv, avhenger av motivasjo- 
nen til mennesket som utsettes for den. Motivasjonens art kan variere 
mellom ulike personer, men også for samme person i ulike situasjoner. 
I én situasjon kan vi motiveres av samvittighet, i en annen av forvent- 
ning om belønning, i en tredje av frustrasjon. Ulike arter av motiva- 
sjon kan dermed sees som ulike menneskelige potensialer, slik at valg av 
håndhevelsesstil handler om å få frem «det beste i folk» (Ayres & 
Braithwaite, 1992; Braithwaite, 2014). En av de mest innflytelsesrike teorier 
om disse menneskelige potensialene, er teorien om motivasjonssigna- 
ler (motivational postures). Motivasjonssignaler er borgernes synlige 
uttrykk for sine reaksjoner på håndhevelsen. De fleste mennesker kan gi 
flere enn én type signal, og hvilket signal de gir, kan avhenge av måten 

håndhevelsen utøves på (Braithwaite, 2014). Vår bonde kan for eksempel 
reagere overfor inspektøren ved å signalisere: 


1. Forpliktelse. At han oppriktig støtter håndhevelsens formål og 
ønsker å bedre forholdende for dyrene sine. 

2. Kapitulasjon. At han bøyer seg for inspektørens krav, uten dermed 
å støtte eller forstå inspektørens syn. 

3. Motstand. At han anser den konkrete inspektøren som urimelig og 
urettferdig i måten å utøve embetet på. 

4. Spill. At han avviser autoriteten, ikke bare til inspektøren, men til 
myndighetene. Han prøver derfor å «spille ut» tilsynet gjennom 
kreativ omgåelse av regelverket. 

5. Frakopling. At han har så liten tiltro til myndighetene at han prøver 


å unngå dem. 


Litteraturen om motivasjonssignaler er nært beslektet med litteratu- 
ren om rettferdig prosedyre og håndhevelsesstil (f.eks. Murphy, 2016). 
Sentralt i alle disse bidragene står synet om at vellykket lovhånd- 
hevelse handler om å bygge samhold mellom myndighetene og borgerne. 
Håndhevere bør utøve makt på en slik måte at de unngår å provosere til 
motstand eller spill. De bør også tilpasse sine virkemidler til folks fak- 
tiske motivasjoner. Det er for eksempel lite hensiktsmessig å bruke en 
avskrekkende håndhevelsesstil overfor aktører som viser klare tegn til 
forpliktelse (f.eks. Ayres & Braithwaite, 1992). Når relasjonen mellom lov- 
håndhever og borger først har skåret seg, innebærer motivasjonssigna- 
let «motstand» at myndighetene ennå kan ha mulighet til å gjenopprette 
relasjonen, for eksempel gjennom å endre håndhevelsesstil. Slik gjenopp- 
retting blir imidlertid vanskelig når relasjonen har forfalt til «frakopling» 
eller «spill» (Braithwaite, 2014). 


Håndhevelsespyramiden 

Lovlydighetsforskningen viser fremfor alt hvilken kompleks virkelighet 
inspektøren opererer i. Bare sjelden vil inspektøren ha sikker forhånds- 
kunnskap om hvilken type motivasjon man står overfor. Å velge egnet 

fremgangsmåte kan synes som et lotteri noen ganger. Så hva skal tilsynet 
da gjøre? 

I 1992 kom den anerkjente kriminologen John Braithwaite, sammen 
med økonomen Ian Ayres, med en bok som satte seg fore å besvare dette 
spørsmålet. Boka het Responsive Regulation og har blitt de siste tiårenes 
mest innflytelsesrike bidrag til debatten om regulering og lovhånd- 
hevelse. Ayres og Braithwaite tok utgangspunkt i den observasjon at 
de fleste bedrifter etterstrebet lovlydighet, og at lovbrudd ofte skyldtes 
inkompetanse eller uhell. Når tilsynet brukte trusler eller straff overfor 
slike virksomheter, provoserte det frem motstand fremfor forpliktelse. 
Håndhevelsen burde følgelig drives på en slik måte at den unngikk å 
skape motstandskulturer, samtidig som tilsynet hadde avskrekkende vir- 
kemidler i bakhånd når det trengtes. 

Teorien om responsiv regulering bygger på liknende innsikter som 
litteraturen om håndhevelsesstil, motivasjonssignaler og rettferdig pro- 
sedyre gjør. Responsiv regulering-teorien vektlegger at lovhandhevelsen 
må kunne håndtere mangfoldet av motivasjoner i en næring. Ikke minst 
bør håndhevelsen unngå å skape motstand der det opprinnelig finnes 
samarbeidsvilje. På dette grunnlaget utviklet Ayres og Braithwaite (1992) 
sin berømte håndhevelsespyramide. 

Håndhevelsespyramiden er en modell for opp- og nedtrappende virke- 
middelbruk. Tilsynet skal begynne med å behandle virksomheten som 
om den ønsker å være lovlydig. Derfor skal tilsynets innledende respons 
på lovbrudd være veiledning og dialog. Deretter skal tilsynet tilpasse sin 
respons til virksomhetens grad av samarbeidsvilje: Dersom virksomhe- 
ten samarbeider, fortsetter tilsynet sin dialoglinje. Dersom virksomheten 
reagerer med trenering eller unnvikelse, trapper tilsynet opp til hardere 
virkemidler. Opptrappingen fortsetter helt til virksomheten responderer 
med samarbeid, hvorpå virksomheten belønnes i form av nedtrapping av 
virkemiddelbruken. 

Ayres og Braithwaites teori om responsiv regulering erkjenner kultur- 
modellens støtte i forskning: De fleste aktører anses å ha en moralsk sam- 
vittighet og et potensial for å utvise samfunnsansvar. Det blir tilsynets 
oppgave å fremelske aktørenes ansvarlige side så langt som mulig. Derfor 
er det viktig for et tilsyn å være seg bevisst hvilke signaler man sender 

ut overfor tilsynsobjektene. Om personen prøver å følge loven, er det 
uheldig om tilsynet signaliserer at de oppfatter personen som en skurk 
(Braithwaite, 2011). 

Ayres og Braithwaite (1992) erkjente at også nyttemodellen passer i 
en del tilfeller. Opportunisme finnes, og tilsynet må være rustet til å 
møte også dette. Derfor burde tilsynet ha avskrekkende virkemidler i 
bakhånd. Disse avskrekkende virkemidlene tjener to formål. Det ene 
formålet er å tvinge gjenstridige aktører til lovlydighet når mykere vir- 
kemidler har vist seg fruktesløse. Det andre, og minst like viktige formå- 
let, er å styrke tilsynets forhandlingsposisjon overfor bedrifter som har 
forbeholden samarbeidsvilje: Gjennom kjennskap til tilsynets maktmid- 
ler, får bedriftene insentiv til å samarbeide mens tilsynet ennå er nederst 
i pyramiden. 

Tilsynet trenger derfor å gjøre sin straffekapasitet kjent, men bør 
i første omgang unngå å gjøre det på en måte som oppleves som trus- 
ler. Dette fordi tilsynet da oppfattes å signalisere mistillit, og dermed 
undergraver muligheten for å bygge forpliktelse hos tilsynsobjektene. 
Maktmidlene bør derfor holdes i bakgrunnen av dialogen så lenge som 
mulig (Braithwaite, 2011). Inspektøren i vårt eksempel burde da unngå å 
begynne sin kommunikasjon med å true med overtredelsesgebyr. 

Tre begreper står sentralt i idéen om håndhevelsespyramiden. Først er 
pyramidemetaforen, illustrert i figur 1. I pyramidens nederste og største 
del finner vi virkemidler rettet mot å appellere til virksomhetens selvbilde 
som moralsk og ansvarlig. Her finner vi virkemidler som veiledning, 
overtalelse, oppmuntring og forhandling. Tilsynet begynner nederst 
i pyramiden. Dersom virkemidlene nederst i pyramiden ikke utløser 
samarbeidsvilje hos virksomheten, trapper tilsynet gradvis opp til mer 
avskrekkende virkemidler. Pyramideformen illustrerer at hovedtyngden 
av tilsynets virkemiddelbruk vil ligge nederst. 

Det andre kjernebegrepet er prinsippet om minste tilstrekkelige respons. 
Prinsippet ligner forholdsmessighetsprinsippet i norsk rett, og innebærer 
at tilsynet skal reagere så strengt som nødvendig for å oppnå lovlydighet, 
men heller ikke strengere. Ved på bruke minste tilstrekkelige respons, 
skal tilsynet sikre lovlydighet samtidig som det minimaliserer risikoen 
for å provosere frem motstand. 

Straff 


Advarsel 


Rettledning og forhandling 


Figur 1. Eksempel på håndhevelsespyramide. Håndhevelsespyramiden er en modell for respons 
på lovbrudd. Tilsynet begynner nederst i pyramiden og klatrer oppover hvis og bare hvis 
tilsynsobjektet viser manglende vilje til samarbeid. 


Det tredje kjernebegrepet kalles like-for-like (tit-for-tat på engelsk). 
Begrepet er hentet fra nyttemodellen og beskriver en strategi som 
brukes for å motivere motparten til samarbeid. Strategien går ut på at 
man innleder relasjonen med å vise samarbeidsvilje, og deretter svarer 
«med samme mynt» som motparten. På den måten vet motparten at sam- 
arbeid blir møtt med samarbeid, og motstand blir møtt med motstand. 
Teorien om responsiv regulering anbefaler at tilsynet bruker like-for-like- 
strategien når de klatrer oppover eller nedover i håndhevelsespyramiden. 
Dette fordi strategien gir kalkulerende bedrifter insentiv til samarbeid, 
samtidig som den - fordi den alltid begynner med samarbeid - ikke 
provoserer frem motstand fra samvittighetsfulle. Skal like-for-like virke 
etter hensikten, bør den styres av bedriftens faktiske samarbeidsvilje. 
Det har liten hensikt å trappe opp virkemiddelbruken overfor bedrif- 
ter som prøver å etterkomme tilsynets krav, men som gjentar lovbrudd 
fordi de misforstår reglene (Ayres & Braithwaite, 1992). Automatisk opp- 
trapping av virkemiddelbruk ved gjentatt overtredelse, som man finner 
eksempler på i tilsynspraksis, samsvarer derfor dårlig med prinsippene i 
håndhevelsespyramiden. 

Idéen om håndhevelsespyramiden har hatt stor innflytelse både på 
forskningslitteraturen og håndhevelsessystemer i flere land. Noe av 
idéens styrke ligger i at den tar høyde for mangfold. Pyramidens har 
sitt tyngdpunkt - bokstavelig talt - i kulturmodellens menneskesyn, 
men tar samtidig høyde for at nyttemodellen passer i noen tilfeller. 

Håndhevelsespyramiden bygger dertil på en betydelig mengde empiri, 
spesielt observasjoner av hvordan dyktige håndhevere utøver sitt yrke 
(Braithwaite, 2011). Følgelig fremstår håndhevelsespyramiden som for- 
holdsvis anvendbar i praksis, selv om anvendbarheten er gjenstand for 
diskusjon (Barak-Corren & Kariv-Teitelbaum 2021; Mascini, 2013). 

Håndhevelsespyramiden er forholdsvis enkel, og enkelheten medfører 
noen farer. Når tilsyn og borger er uenige om hvorvidt overtredelsen skyl- 
des klanderverdig opptreden, kan motstand eskalere om tilsynet ukritisk 
trapper opp virkemiddelbruken. I verste fall kan mistilliten da bli så dyp 
at dialog blir vanskelig å gjenopprette. Det har derfor vært argumentert 
at like-for-like-strategien virker best når tilsyn og bedrift deler virkelig- 
hetsforståelse (Gezelius, 2019). 

I nyere utviklinger av responsiv reguleringsteori, har håndhevelses- 
pyramiden fått selskap av idéen om «støttepyramiden» (Braithwaite, 
2011; Braithwaite et al., 2007). Støttepyramiden består av tiltak for å 
styrke samarbeidsevnen hos virksomheter som ønsker å drive i tråd 
med lovens formål. I bunnen av støttepyramiden finner vi, for eksem- 
pel, skoleringstiltak for å heve virksomhetens kompetanse til å oppfylle 
lovkravene. Høyere opp kan vi finne belønningstiltak, som for eksempel 
utmerkelser til virksomheter som strekker seg lenger enn lovens minste- 
krav (Braithwaite, 2011). Det har også vært foreslått å utvide pyramidens 
laveste nivå med tiltak som gjør det enklere å følge lovverket (Barak- 
Corren & Kariv-Teitelbaum, 2021). 

Som med all lovhåndhevelse, krever vellykket bruk av håndhevelses- 
pyramiden at tilsynet i tilstrekkelig grad vurderer hvert enkelt tilfelle. 
Den utfordringen drøftes nærmere i kapittel 9. 


Konklusjon: Et klokere tilsyn? 


Vi har sett at lovlydighets- og håndhevelsteoriene grupperer seg langs 
to hovedretninger, og at forskningen gjennomgående gir sterkest støtte 
til retningen betegnet som kulturmodellen. Samtidig har inntrykket av 
kompleksitet og mangfold festet seg. Skal vi trekke ut en kortfattet lær- 
dom, må det være i form av en advarsel mot «tilsyn på autopilot». Tilsyn 


basert på standardiserte reaksjonsformer og ensidige antakelser om 

mennesker, gir uforutsigbare resultater. Det er grunn til å advare spe- 
sielt mot ensidig bruk av nyttemodellen, både fordi nyttemodellen er så 
utbredt i myndigheters tenkning, og fordi modellen har så svak støtte i 
forskningen. Idealet må nok i større grad bli et reflekterende tilsyn som 
vurderer den enkelte situasjon før reaksjonsform velges. Slikt tilsyn er 
ressurskrevende. Økende effektivitetspress på tilsynene er derfor ikke 
ensbetydende med bedre iverksetting. Det kan snarere være grunn til å 
styrke tilsynene ved å tilføre ressurser som bedrer evnen til å vurdere 
enkelttilfeller. For eksempel tar vi i bokas kapittel 12 til orde for en nasjo- 
nal, akkreditert inspektørutdannelse som kan ha situasjonsvurdering 
blant sine temaer. Kostnadene ved en slik utdanning vil kunne betale seg 
i form av høyere motivasjon i næringen og færre konflikter mellom tilsyn 
og næring. 

Sammendrag: Synet på dyr og dyrevelferd har endret seg over tid. Kunnskap om 
dette er sentralt for å forstå samfunnsdebatten og spenninger i forholdet mellom 
myndigheter og dyreholdere. Endringene beskrives i dette kapittelet fra fire perspek- 
tiver: historisk-filosofisk, endringer i dyreholdet, lovregulering, og utviklingen av 
dyrevelferd som eget fag. Varierende kunnskap og ulike oppfatninger av hva som er 
viktig for dyrene gir grunnlag for konflikter. Det framstilles ofte som om dyrevelferd 
er noe vi hadde, men som har gått tapt. Flere måleparametere for dyrevelferd viser 
noe annet. Fram til 2000-tallet var fokus å hindre lidelse og negative forhold. I dag 
mener vi at god dyrevelferd forutsetter at summen av positive og negative forhold gir 
dyrene et liv verdt å leve. Utviklingslinja fra dyrevernloven av 1935 til dagens situa- 
sjon illustrerer hvordan avveiningen mellom dyrevelferd og praktiske, økonomiske 
og kulturelle hensyn har endret seg, og at dyrevelferd har blitt tillagt større vekt. 


Nøkkelord: dyrevelferd, endring, regulering 


Abstract: The way we look at animals and assess their welfare has changed through- 
out history. Understanding these changes is crucial to understanding conflicts that 
arise between authorities and farmers. We present four perspectives: a historical 
philosophical view, practical changes in animal husbandry, legal regulation, and the 
development of animal welfare as an academic subject. Different levels of knowledge 
and diverging perceptions of animal needs can lead to conflict. Animal welfare is 
often portrayed as something we once had, but have since lost. Indicators of ani- 
mal welfare show otherwise. Until about 2000, the objective was to prevent suffering. 
Today, good welfare depends on a balance between positive and negative experiences, 
and the sum should give the animals lives worth living. The progression from estab- 
lishment of the Animal Welfare Act of 1935 to the current situation illustrates how 
the balance between animal welfare and practical, economic, and cultural consider- 
ations has changed, and animal welfare to an increasing extent is given more weight. 


Keywords: animal welfare, change, regulation 


Sitering: Tolo, E. & Nafstad, O. (2022). Fra vern mot vold til et liv verdt å leve. I S. S. Gezelius & 
F. Veggeland (Red.), Forvaltning av dyrevelferd i Norge: Hvordan få lovverk til å virke? (Kap. 3, s. 45-80). 

Innledning 


Hva mennesker forstår med dyrevelferd avhenger av når, hvor, hvordan 
og hvem du spør. Svaret er kulturelt betinget; det er stort spenn når det 
gjelder alt fra religion og etikk til kunnskaper om dyr og ulike drifts- 
former. I tillegg spiller kjennskap til målkonflikter som oppstår når 
man skal ivareta både dyrevelferd, matsikkerhet, mattrygghet, human- 
helse, bærekraft, arealbruk, ressursutnytting, økonomi og artsmangfold 
en rolle. Menneskers syn på dyrevelferd avhenger av hvordan vi tolker 
det vi vet, det vi tror og det vi ser. Uansett hvilke målkonflikter vi står 
overfor, og hvilket perspektiv vi har, har dyrene hatt samme behov i 
tusenvis av år. Det er vårt syn på, og våre kunnskaper om dyrenes behov 
og egenverdi, som endrer seg avhengig av kultur og levevilkårene vi 
vokser oppi. 

Formålet med kapittelet er å gi et bidrag til å forstå samfunnsdebatten 
om dyrevelferd og utvikling av dyrevelferd som politikkområde, og se 
dette som en del av bakgrunnen for endringer i forholdet mellom all- 
mennhet, myndigheter og dyreholdere. Kapittelet presenterer fire per- 
spektiver på utviklingen på dyrevelferdsområdet: et historisk-filosofisk 
perspektiv, et praktisk dyreholdperspektiv, et lovverksperspektiv og til 
slutt utviklingen av dyrevelferd som vitenskap. Innledningsvis forklarer 
vi noen begreper og viser en modell for hvorfor ulike aktører oppfatter 
situasjoner ulikt. Vi mener at dette kan bidra til å forstå utfordringer vi 
ser i møte mellom dyreholdere og myndigheter, og til å forklare hvorfor 
samfunnsdebatten om dyr og dyrevelferd har endret seg de siste åra. Vi 
har produksjonsdyr i norsk landbruk som utgangspunkt, med unntak 
for det historisk-filosofiske perspektivet og noen sammenligninger med 
dyrehold i andre land. Utviklingen på dyrevelferdsområdet er parallell 
med utviklingen på mange andre samfunnsområder. Derfor er fortel- 
lingen om dyrevelferd også fortellingen om utviklingen av det moderne 
samfunnet og staten, der utvikling av kunnskap, lovgivning, myndig- 
hetsutøvelse, økonomi og sekularisering er sentrale trekk. Staten har over 
tid påtatt seg stadig mer ansvar for folks velferd gjennom lovgivning, 
regulering og utvikling av individuelle rettigheter som i sum har skapt 
den moderne velferdsstaten. Etter hvert har statens ansvar også blitt 
utvidet til å gjelde dyrs velferd. Dette ansvaret har kommet til uttrykk 


46 


FRA VERN MOT VOLD TIL ET LIV VERDT Å LEVE 


gjennom lovgivning om dyrs velferd og gjennom offentlig ansvar for å 
sikre at loven håndheves og etterleves. 


Begreper 

Begrepene som brukes på dyrevelferdsområdet forstås ikke nødvendigvis 
likt, og det har endret seg over tid hvilke begreper som brukes og hva 
som legges i dem. Overgangen fra en dyrevernlov til en dyrevelferdslov 
illustrerer at både begrepsbruk og perspektiv er endret. Dyrevern er i 
norsk språk og eldre regelverk brukt om vern mot unødig lidelse og er 
dermed en negativ avgrensning, med mål om å unngå dårlig velferd for 
dyr. I Sverige brukes begrepet fortsatt om samfunnets arbeid for bedre 
dyrevelferd. Denne betydningen av ordet er også brukt i Norge, men i 
forarbeidene til lov om dyrevelferd av 2009 ble det foreslått å erstatte 
dyrevern med dyrevelferd, for å synliggjøre at det handler om mer enn å 
beskytte dyrene mot lidelse (Ot.prp. nr. 15 (2008-2009), s. 12). Dyrevelferd 
omfatter fysisk og mental helse og velvære (OIE, 2021). I tillegg til god 
helse inkluderer det mestring, følelser og muligheter til naturlig atferd. 
Dyrevelferd er mer enn dyrehelse, samtidig som dyrehelse har betydning 
for langt mer enn dyrenes velferd. Mens dyrevern og dyreomsorg har 
søkelys på mennesket i samspillet med dyr, tar dyrevelferd utgangspunkt 
i det enkelte dyret og dets situasjon. Overgangen fra dyrevern til dyrevel- 
ferd i norsk språk representerer dels en følge av endringen i synet på dyr, 
dels en ren språklig utvikling. 

Dyrehelse handler tradisjonelt om dyrs fysiske helsetilstand, men har 
også stor betydning for humanhelse (zoonozer, dvs. sykdommer som 
smitter mellom dyr og mennesker), mattrygghet, bærekraft og matsik- 
kerhet. Dyreomsorg handler om å passe på, stelle og ha omtanke for dyrene 
og empati med dyr. Det kan sammenfattes i begrepet ‘rokterfaktoren’, 
evnen til å se enkeltdyr og grupper av dyrs behov og tilstand og handle 
på bakgrunn av det. 

Den del av etikken som omhandler behandling av dyr, og som gir 
det etiske grunnlaget for hva som er god behandling av dyr, omtales 
som dyreetikk. Ulike retninger innenfor dyreetikken kommer til ulike 
konklusjoner om vårt forhold til dyr. Begreper som dyrerettigheter og 

dypøkologi er filosofiske retninger som bygger på et ikke-antroposen- 
trisk livssyn og likeverd mellom mennesker og andre dyr (Zimmermann 
et al., 2004). 


Virkelighetsforståelse, fortolkninger og 
forventninger 


Etikk dreier seg om å stå inne for handlinger, samt å stille kritiske spørs- 
mål til skikk og bruk. Svein Aage Christoffersen (2001), teolog og tidli- 
gere leder av Rådet for dyreetikk, har sagt følgende: 


Når vi begynner å reflektere etisk over vår moral, da begynner vi ikke på bar 
bakke, eller fra «scratch». Vi begynner midt inne i en historisk prosess. Det er 
ikke slik at vi først tenker igjennom hvordan vi skal innrette oss og leve våre 
liv som mennesker, for deretter å omsette i praksis det vi har tenkt. Det er 
omvendt: først overtar vi en livsform, deretter begynner vi å reflektere over det 
vi har overtatt, om det så også er rett. Vi lever før vi begynner å tenke over hvor- 


dan vi skal leve, og det skal vi nok være glade for, ellers kom vi vel aldri i gang. 


Det kan være klargjørende å skille mellom etiske problemstillinger, som 
primært har betydning for mennesker, og spørsmål som direkte påvir- 
ker dyrenes liv. For eksempel har Donald Broom, verdens første pro- 
fessor i dyrevelferd, påpekt at om vi aksepterer å avlive dyr er en etisk 
problemstilling, mens hvordan vi avliver dem er viktig for dyrenes vel- 
ferd (Broom, 2011). Bruker vi en avlivingsmetode som vi vet medfører 
stress og smerte, har det også en etisk side. Tilsvarende ser vi i diskusjo- 
nen om avliving av daggamle hanekyllinger av verperaser: I Tyskland 
fokuseres det på at det er etisk problematisk å avlive friske dyr, mens det 
i Norge har vært mer oppmerksomhet rundt hvordan kyllingene avlives; 
er maserasjon (dvs. hurtig kverning), en akseptabel avlivingsmetode? 
Peter Sandøe et al. (2012) hevder at det ikke er mulig å gjøre en objektiv 
vurdering av dyrs velferd, enhver vurdering vil ha et etisk element. Eller 
som Anais Nin har sagt det (Nin, 1961): «Vi ser ikke ting slik de er, vi ser 
dem slik vi er.» 

Ulike grupper kjemper om hvem som har rett virkelighetsforståelse, 
og det er flere frontlinjer. Veganere, urbane forbrukere og aktivister står 

opp mot næring, folk med daglig praktisk arbeid i husdyrhold, akademia 
og tilsynsmyndigheter. Men næringsaktørenes praktiske utfordringer 
og innsikt kan også komme i konflikt med jus og teoretisk kompe- 
tanse, og med offentlige myndigheters maktutøvelse ved håndheving av 
regelverket. 

Hvordan dyrenes velferd oppleves og framstilles, preges gjerne av 
hvilken agenda man har. Samfunnsdebatten domineres ofte av de mest 
kontroversielle innspillene. For mange innbyggere er skandaleoppslag i 
media med ensidig negativ fokusering på husdyrhold den eneste infor- 
masjonskilden. I dagens samfunn har majoriteten av landets borgere 
lite eller ingen direkte kontakt med produksjonsdyr, og de har begrenset 
kunnskap både om dyr, driftsformer og utfordringer når det gjelder dyre- 
velferd og smitterisiko, men ofte klare oppfatninger om dyrevelferd. Det 
gir grunnlag for ulik fortolkning av bilder og framstillinger, noe som kan 
resultere i misforståelser, uenighet og konflikter (figur 1). De siste årene 
har vi også sett alvorlige konflikter mellom produsenter og Mattilsynet 
(Gezelius, 2019; se også kapittel 11 i denne boka). 


Ensidig vektlegging av opplevd 
dyrevelferd 


Tilnærming til dyrevelferd basert Systematisk, faglig vurdering av 
på ideologi, emosjoner og -—_|— dyrs velferd - dyrevelferd 
subjektive meninger som biologisk fag 
Dyrevelferd sett i et helhetlig 
bærekraft- og helseperspektiv 


Figur 1. Menneskers forståelse av dyrs velferd avhenger av bakgrunn, ståsted, kunnskap, følelser 
og erfaringer 


Undersøkelser både i Norge og Europa har vist at mange forbrukere leg- 
ger stor vekt på dyrs tilgang til uteområder (El-Deek & El-Sabrout, 2019; 
Kjøtt- og fjørfebransjens landsforbund, 2020; Martelli, 2009; Matprat, 
2021). Noen tror at husdyrene får være mer utendørs og har større mulig- 
heter til naturlig atferd enn det som er vanlig praksis. Næringen beskyl- 
des for villedende markedsføring når de viser bilder av beitende dyr 
(Dyrevernalliansen, 2021). Det kan oppfattes som urimelig, når kyr, sauer 
og geiter faktisk er på beite 2-7 måneder i året, avhengig av art, sted og 

driftsform. Men det er selvfølgelig ikke hele sannheten. Okser, griser og 
fjørfe holdes i hovedsak inne. Fakta om vanlige driftsformer kan oppfat- 
tes negativt, selv om dyrene er friske og ut fra objektive faglige kriterier 
for dyrevelferd har en akseptabel velferd. 

I en tysk undersøkelse ba man personer med ulik bakgrunn vurdere 
bilder tatt av sunne, friske griser på hhv. betong eller halm, og tilsvarende 
bilder av syke griser. Personer uten kunnskap om husdyrhold mente at 
de syke grisene på halm hadde det bra, mens de friske grisene på betong 
hadde dårlig velferd. Veterinærer og husdyrprodusenter klarte i større 
grad å vurdere dyrenes framtoning, uavhengig av liggeunderlag (Busch, 
2017). Griser vil ofte velge betong framfor halm dersom det er varmt, 
mens de selvfølgelig velger tørr halm framfor betong i andre situasjoner. 
Med andre ord gjør det seg gjeldende ulike fortolkninger av samme 
situasjon også blant husdyrprodusenter, veterinærer, rådgivere og ansatte 
i Mattilsynet, avhengig av bakgrunn og fortolkningsramme. 

Mange forbrukere forventer at småskaladrift og ekstensive drifts- 
former sikrer dyrene bedre dyrevelferd enn intensiv drift i større skala. 
Virkeligheten er mer nyansert. De som driver i liten skala har ofte eldre, 
dårlige husdyrbygg, mer varierende kunnskap og bruker ofte mindre res- 
surser på regelmessig tilsyn og også veterinæroppfølging. I en studie fra 
Nederland fant Kijlstra et al. (2009) at utedrift av svin og fjørfe medførte 
dårligere smittebeskyttelse og dermed økt risiko både for smittsomme 
sykdommer og redusert mattrygghet. Ekstensiv drift medfører høyere 
klimagassutslipp per produsert enhet. Det er med andre ord flere mål- 
konflikter mellom driftsformer mange forbrukere forbinder med god 
dyrevelferd og andre viktige samfunnsmål. Det er generelt lite oppmerk- 
somhet om og erkjennelse av disse målkonfliktene. 


Syn på dyr i et historisk perspektiv 

Opprinnelig var mennesket en jeger og samler, som i de fleste områder 
var avhengig av jakt for å overleve. Naturfolk hadde ofte stor respekt for 
dyrene, men det betydde ikke at jaktmetodene ivaretok dyrevelferdskrav 
slik vi definerer det i dag. Domestisering av ulike arter startet for mer 
enn 10 000 år siden, og forholdet mellom mennesker og dyr har variert, 

avhengig av livsgrunnlag og livssyn. Her presenterer vi noen filosofer og 
samfunnsdebattanter som har spilt en viktig rolle for syn på dyr (Sorabji, 
1993; St.meld. nr. 12 (2002-2003), 4.1.2), og i noen tilfeller også for utvik- 
lingen av en moderne stat. 

Pytagoras (500-580 f.Kr.) mente at alle ting har sjel og skal behandles 
med respekt (animisme), mens Aristoteles 200 år senere mente at men- 
nesket er viktigst og har rett til å utnytte andre skapninger (antroposen- 
trisme). Både Toraen, Det gamle testamentet og Koranen presiserer at dyr 
skal behandles med godhet og respekt. Buddhismen sier at man skal leve 
etter følgende: «Som jeg selv ikke ønsker å ha det vondt, å lide, slik er det 
med alle andre levende vesener.» Det nye testamentet og kristendommen 
er mer utpreget antroposentrisk, selv om f.eks. Frans av Assissi (1182-1226) 
var opptatt av respekt og frihet for dyr. Thomas Aquinas (1225-1274) var 
en av katolikkenes viktigste filosofer. Han mente at det ikke var en synd 
å være grusom med dyr, fordi de var skapt for mennesket. Likevel mente 
han at grusomhet mot dyr var uheldig fordi det kunne føre til lignende 
behandling av mennesker. René Descartes (1596-1650) var en av de mest 
innflytelsesrike opplysningsfilosofene. Han er kjent for utsagnet cogito 
ergo sum — «jeg tenker, altså er jeg». Han regnes som grunnlegger av den 
moderne vitenskap, basert på matematikk og logikk. Descartes hevdet 
at dyr ikke har sjel eller språk og ikke kan resonnere. Han aksepterte at 
de kunne reagere på trusler og smerte, men mente at det var en meka- 
nisk reaksjon. Så lenge dyrene ikke hadde menneskets kognitive evner, 
kunne de ikke lide som oss. Benedictus de Spinoza (1632-1677) var uenig 
med Descartes på dette punktet; han hevdet at både mennesker og 
ikke-menneskelige dyr har følelser og kognitiv bevissthet, selv om det er 
gradsforskjeller. Likevel ble Descartes” holdning dominerende i Europa og 
Nord-Amerika og bidro til dårlig behandling av mange dyr fram til midten 
av 1800-tallet. Den engelske filosofen Jeremy Bentham (1747-1832) er kjent 
for å ha utviklet den konsekvensetiske retningen utilitarismen. Han var 
svært uenig med Descartes, og hevdet følgende: Nøkkelspørsmålet ikke er 
«kan de tenke», men «kan de lide?» (Duncan, 2019). 

Charles Darwin revolusjonerte ikke bare biologien, men hele det 
moderne verdensbildet med sin bok Artenes opprinnelse (Darwin, 
1859/1998). Hans teori om at alle eksisterende dyrearter har en felles 

opprinnelse, og at mennesket også kan betraktes som et dyr, har utradert 
Descartes’ syn i naturvitenskapen. Darwin forsøkte å avlive myten om at 
mennesket befinner seg i sentrum eller på toppen av en utviklingspyra- 
mide. Et bedre bilde er å framstille artenes opprinnelse som et stamtre, 
hvor hver art er en som en gren på et stort tre. 

I 1964 kom Ruth Harrison med sterk kritikk av industrielt dyrehold 
som hadde utviklet seg etter andre verdenskrig i boken Animal Machines. 
Hun beskrev rutinemessig bruk av kirurgiske inngrep utført uten bedø- 
velse, som kastrering, halekupering, nebbtrimming, avhorning, rutine- 
messig bruk av antibiotika i föret, hold av verpehøns i små, nakne bur og 
hold av spedkalv i trange bokser med lokk - angivelig for å få lyst kjøtt. 
Som en følge av oppmerksomheten boka fikk, oppnevnte den engelske 
regjeringen en kommisjon under ledelse av Roger Brambell. Brambell- 
kommisjonen konkluderte med at dyr har biologiske behov. Holdes de 
under forhold hvor det ikke er mulig å oppfylle disse behovene, kalt «de 
fem friheter», kan det føre til frustrasjon og lidelse (Brambell, 1965). De 
fem friheter er trolig det mest kjente konseptet for å beskrive dyrs behov. 
Mange vil nok være overrasket over at originalversjonen ikke omfattet 
mer enn at dyrene skal ha mulighet for å reise seg, legge seg, strekke beina, 
snu seg og stelle seg. John Webster reformulerte og utvidet de fem frihe- 
ter så sent som i 1993, og det er hans versjon det gjerne refereres til: Dyr 
skal ha frihet fra sult og tørst, fysisk ubehag, smerte og sykdom, angst 
og frykt, samt frihet til å utøve naturlig atferd (Farm Animal Welfare 
Council, 1993; Webster, 2016). 

Ruth Harrisons bok avstedkom mye engasjement. Dyrerettighets- 
bevegelsen og dypøkologien er filosofiske retninger som oppstod på 70- 
tallet. Peter Singer utgav i 1975 boka Animal Liberation og la grunnlaget 
for dyrerettighetsbevegelsen. Den kjemper for at dyrenes liv skal ses på 
som mål i seg selv, og at vesener som har bevisste behov ikke kan reduseres 
til ressurser, slik de mener husdyrbasert matproduksjon gjør (Singer, 
1975/1990). Dypøkologien bygger på betraktninger fra Arne Næss, som 
også mener at vår antroposentriske kultur har laget et kunstig skille 
mellom mennesker og andre dyr. Han var inspirert av Spinoza og vur- 
derte alt liv som verdifullt, uavhengig av bevissthet og kognitive evner. 
Dypøkologene aksepterer likevel at mennesket kan ta liv og høste av 

naturens ressurser, men ikke mer enn nødvendig for egen overlevelse 
(Haukeland & Næss, 2008). 


Faktisk og praktisk velferd i ulike epoker 


I samfunnsdebatten om dyrevelferd kan man få inntrykk av at dyrevel- 
ferd er noe vi hadde, men som gikk tapt i utviklingen av det moderne 
husdyrholdet. Det er en forståelse av virkeligheten det er all grunn til å 
drøfte nærmere. Hvordan var velferden i fortidens husdyrhold sett med 
dagens kunnskap og målestokk? Vi vil drøfte dette med utgangspunkt 
i noen lange linjer i utviklingen av hold av produksjonsdyr i Norge. 
Prioritering av dyrs velferd er et overskuddsfenomen. I et samfunn der 
mennesker slet med å dekke sine primærbehov, hadde dyrevelferd lavere 
prioritet. Det betydde ikke nødvendigvis fravær av empati og omsorg 
for dyr, men de grunnleggende materielle forutsetningene for god vel- 
ferd manglet. Fram til midten av 1800-tallet var det norske samfunnet i 
all hovedsak basert på naturalhusholdning. Tilnærmet alle husstander 
hadde dyr for produksjon av mat, i hovedsak til eget bruk (Gjerdåker, 
2002; Pryser, 1999). Det var et husdyrhold med stor variasjon gjennom 
året. En lang vinterperiode ble dyrene holdt i trange, mørke og fuktige 
husdyrrom med liten mulighet for bevegelse (Hjulstad, 1991). Dette ble 
kombinert med mangelfull föring, og i betydelig grad bevisst sulteför- 
ing, for å kunne ha en stor besetning gjennom vinteren og for å kunne 
utnytte utmarksbeite til produksjon i sommerhalvåret (Gjerdåker, 2002; 
Tobiassen, 1989). Dyrene som overlevde vinteren, fikk oppleve en vår og 
sommerperiode med uteliv og langt bedre mattilgang, og for en periode 
frihet til å utøve naturlig atferd. 

Dårlige materielle forhold for husdyra var neppe til hinder for et nært 
forhold til og omsorg for dem, innenfor det begrensede ressursgrunnlaget 
som sto til rådighet. Men sannsynligvis var vold mot dyr et like framtre- 
dende trekk. Bruk av vold og fysisk avstraffelse hadde generelt et helt annet 
omfang enn det vi kjenner i dagens Norge. Det er ingen grunn til å tro 
at dette ikke også betydde vold mot dyr. Norges første dyrevernorganisa- 
sjon, «Foreningen imod Mishandling af Dyr», ble stiftet i 1859. Navnet ble 
etter kort tid endret til «Foreningen til Dyrenes beskyttelse i Christiania». 


53 


KAPITTEL 3 


Kamp mot vold mot dyr var en av de sentrale sakene (Kjørstad, 2019). I et 
samfunn der tilnærmet alle husstander hadde husdyr, var det sannsynlig- 
vis først og fremst stor variasjon i måten dyr ble behandlet på. 

Fra midten av 1800-tallet gjennomgikk norsk landbruk store endringer. 
Begynnende industrialisering og urbanisering førte til et voksende marked 
for jordbruksprodukter og en begynnende overgang mot markedsrettet pro- 
duksjon. Samtidig økte konkurransen fra billig importkorn. Den nasjonale 
kornproduksjonen gikk ned og ble erstattet av en økende husdyrproduksjon 
for salg (Pryser, 1999). De grunnleggende dyrevelferdsmessige utfordringene 
endret seg likevel lite i første omgang. Fortsatt var dårlige husdyrrom og 
sulteföring gjennom vinteren utbredt. I tillegg medførte markedsrettingen 
av husdyrholdet vekst av et system med fedrifter, som også medførte store 
påkjenninger for dyra. Storfe og sau ble kjøpt opp og samlet om våren, pri- 
mært i vest og i fjellbygdene, drevet til fjells for sommerbeite, og på høsten 
drevet til markedene i og rundt Oslo (Tobiassen, 2008). Både drifta på våren, 
gjerne i mager tilstand etter en lang vinter på dårlig föring, og drifta på høs- 
ten var en betydelig påkjenning for dyra og medførte tap. 

Samtidig rommet også siste del av 1800-tallet reformer og tiltak som 
pekte fram mot utviklingen av det moderne husdyrholdet og gradvis bedre 
dyrevelferd. Det nasjonale avlsarbeidet hadde sin spede oppstart både 
for storfe, hest og sau fra midten av 1800-tallet (Gjelstad, 1987; Gjerdåker, 
2002). «Den høiere Landbrugsskole paa Aas» ble vedtatt opprettet i 1854 
(Gjerdåker, 2002). Dette var et vesentlig grunnlag for faglig utvikling i 
landbruket. Det første nasjonale organiserte arbeidet med å bekjempe 
en husdyrsykdom var arbeidet mot ondartet saueskabb, som ble erklært 
utryddet i 1894 etter mer enn 40 års bekjempelse (Tiller, 1928). Utryddingen 
av saueskabb representerte oppstarten på noe som har blitt et fortrinn for 
norsk husdyrhold fram til i dag; evnen til organisert nasjonal bekjempelse 
av smittsomme husdyrsykdommer (Sandvik & Fossum, 2001). 


Bedøving og slakting 

Ved slakting var avliving ved avblødning uten forutgående bedøvelse 
vanlig praksis. Ofte ble dette kombinert med ulike ritualer med hard 
behandling og vold, som skulle sikre god avblødning og bidra til god 

kjøttkvalitet (Lid, 1924). Bedre avlivingspraksis ved slakting var derfor 
en viktig del av Dyrebeskyttelsens program helt fra starten i 1859. Etter 
vel 20 år så de resultater av arbeidet, og mer humane slaktemetoder ble 
vanligere (Lunga, 2013). I 1891 kom boka Om Slagtning (Reitan, 2001), som 
argumenterte for humane avlivingsmetoder. Slaktemasker kom på mar- 
kedet og bedøvelse før avliving ble gradvis mer utbredt. Men først i 1929 
ble det påbudt ved at det kom en egen lov om avliving av dyr. Innføringen 
av krav om bedøving før avliving kan derfor ses på som det foreløpige 
endepunktet i en utvikling som hadde foregått over flere tiår i retning av 
en slaktepraksis som bedre ivaretok elementære krav til dyrevern. 


Begynnende overgang til vitenskapelig basert 
husdyrhold 


Økt urbanisering og en raskt voksende befolkning på slutten av 1800-tallet 
og innover på 1900-tallet ga et økende marked for husdyrprodukter. Denne 
økningen i produksjon skjedde primært ved at antall dyr økte, men en fag- 
lig utvikling i landbruket med økt produksjon per dyr var samtidig i gang. 
Etter spredte og delvis mislykkede forsøk på å etablere landbruksskoler fra 
midten av 1800-tallet, kom det et gjennombrudd utover på 1900-tallet med 
etablering av landbruksskoler i alle amt (Gjerdåker, 2002). I 1897 kom første 
utgave av Bernt Holtsmarks Husdyrlære. Den ble utgitt i totalt 14 utgaver og 
var grunnboka i husdyrhold i nesten 70 år. Den bidro utvilsomt sterkt til 
økt kompetanse blant alle som var involvert i husdyrholdet. Første setning 
i innledningen er vel verdt å sitere: «Uhell og mangel på viten går hand 
i hand» (Høie & Tilrem, 1961). En rekke fagområder som vi vet har stor 
betydning for dyrevelferd, som föring, avl, hygiene, fysiologi, helse og stell, 
er grundig behandlet. Men symptomatisk nok er verken dyrevern, dyre- 
velferd eller dyrs naturlige behov nevnt. Et illustrerende eksempel på at 
kravene har endret seg, er størrelsen på en fødebinge for svin: Husdyrlære 
tilrår 4,25 m*, i dag er offentlig minimumskrav 6 m’. Heller ikke i den neste 
generasjonen lærebok, Husdyrboka (1966) av Skjervold et al., er dyrevern, 
dyrevelferd eller dyrs naturlige behov eksplisitt behandlet. 

Økt kompetanse medførte likevel bedre velferd. Vekstskifte og bedre 
plantekultur kombinert med økt kunnskap om dyras ernæringsmessige 

behov ga bedre föring. Praksisen med sulteföring gjennom vinteren 
forsvant gradvis også som følge av at markedet trengte kontinuerlige 
forsyninger av mat. Det skjedde også en betydelig fornyelse av driftsbyg- 
ningene i landbruket på første halvdel av 1900-tallet. Dette er enhets- 
låvens tidsalder, der alle husdyrrom og funksjoner ble samlet i en 
driftsbygning (Hjulstad, 1991). Nye driftsbygninger betydde også bedre 
og mer praktiske husdyrrom, selv om både plass og luftkvalitet fortsatt lå 
langt tilbake sammenlignet med dagens standard. Dessuten var variasjo- 
nen stor. Mange små og gamle husdyrbygg var fortsatt i bruk (Hjulstad, 
1991). Tilgangen til privatpraktiserende veterinærer ble gradvis bedre, og 
dermed også muligheten for faglig forsvarlig behandling av syke dyr. 


Etterkrigstiden 


Etterkrigsperiodens raske utvikling med stor satsing på kunnskap og 
teknologi fikk flere ulike effekter på dyrevelferdsområdet. Hastigheten 
i intensiveringen av husdyrholdet ble en helt annen enn i perioden før 
krigen. Produksjonen per dyr økte sterkt. Tydeligst er dette i storfeholdet, 
der et stadig synkende dyretall bidro med en stadig økende produksjon 
av både mjølk og kjøtt. 

Framvekst av en vitenskapelig basert husdyravl, i Norge basert på 
brede avlsmål som også inkluderte helse og funksjonelle egenskaper, var 
et viktig bidrag til bedre velferd. Avlsarbeidet bidro primært til økt pro- 
duktivitet i form av høyere avdrått, større kull og høyere tilvekst — forhold 
som kritikere av moderne husdyrhold delvis definerer som velferdspro- 
blemer. Både kunnskap om riktig föring og muligheter for å dyrke og 
ta vare på grovför med høyere kvalitet ble langt bedre. Bekjempelsen 
av smittsomme sykdommer ble bedre organisert med flere veterinærer, 
bedre diagnostiske verktøy og en revolusjon i tilgangen på virksomme 
medisiner. Samtidig ser vi økende forekomst av produksjonssykdommer 
som jurbetennelse og grisingsfeber. 

På den andre siden ble det også i denne perioden utviklet hus og opp- 
stallingsformer som viste seg å gi svært dårlig dyrevelferd, og som nå i 
stor grad er faset ut her i landet. Drevet av behov for effektivisering, redu- 
sert arealbehov og arbeidsforbruk, teknologisk utvikling og lite fokus på 

dyrs behov, kom løsninger som Pennsylvania-systemet med store hønse- 
flokker på hellede nettinggulv, tradisjonelle innredningsløse hønsebur, 
fiksering og delvis oppbinding av griser med hals- eller bogklave, full- 
spaltebinger for griser og storfe, null-beiting, Grabner-bindsel, halsram- 
mer og utstrakt bruk av strømførende tråd som en del av innredningen 
både for svin og storfe (Hjulstad, 1980, 1991; Norheim, 1959). Delvis var 
dette oppstallingsformer som bare fungerte sammen med halekupering 
eller nebbtrimming. Oppstallingsformene var stort sett utviklet i andre 
land, men ble tatt i bruk i «norske» versjoner, uten særlige motforestillin- 
ger og uten reell offentlig regulering. Noen av eksemplene ovenfor, som 
Pennsylvania-systemet for verpehøner, var bare sporadisk i bruk her i 
landet, mens oppstalling av purker på bås var den dominerende oppstal- 
lingsformen i en lang periode. Sett bort fra fullspaltebinger for storfe, er 
alle disse oppstallings- og driftsformene nå forbudt her i landet. I andre 
land, der utviklingen av denne typen driftssystemer gikk lenger enn her 
i landet og der besetningene også var langt større, skapte denne utvik- 
lingen sterke reaksjoner i samtiden og var vesentlig for Ruth Harrisons 
engasjement. 


Mot vår tid 


Endringen i landbrukspolitikken fra midten av 1970-tallet, ofte omtalt 
som opptrappingsvedtaket, innebar også en periode med historisk høy 
aktivitet med fornying av driftsapparat og driftsbygninger (Almås, 2002). 
Det hevet standarden, og dermed i noen grad også velferden. Men langt 
på vei var fornyelsen basert på forbedrede varianter av drifts- og innred- 
ningssystemene som kom på 50-tallet. Parallelt skjedde det en faglig og 
teknologisk utvikling både internasjonalt og her i landet av for eksempel 
moderne løsdriftsfjøs for storfe, løsdriftssystemer for gjeldpurker i til- 
legg til innredede bur og aviarier for verpehøner. Denne utviklingen var 
avgjørende for at det i neste omgang var mulig å forskriftsfeste krav om 
overgang til slike driftssystemer. Omstillingshastigheten har variert mel- 
lom produksjonene, og det er fortsatt mange dårlige løsninger i bruk. Det 
er likevel grunnlag for å slå fast at andelen av husdyrpopulasjonen her i 
landet som er oppstallet i systemer utviklet på basis av en vitenskapelig 

forståelse av dyrs behov aldri har vært større. Generelle utviklingstrekk 
i samfunnet, endringer i landbrukspolitikken, ny teknologi og nye for- 
skriftskrav har ført til store endringer i besetningsstrukturen. Det blir 
færre og større besetninger, og i noen av produksjonene også en litt vok- 
sende underskog av svært små besetninger. Samtidig har utviklingen 
i retning av større besetninger gått langt raskere i de fleste andre land. 
Forskjellen mellom Norge og andre vestlige land er derfor økende. 

God helse er fortsatt en viktig del av god dyrevelferd, og helsestatusen 
hos norske husdyr har aldri vært bedre enn i dag (Veterinærinstituttet, 
2021). En kombinasjon av organisert bekjempelse av stadig flere smitt- 
somme husdyrsykdommer andre land må leve med, og en ganske effek- 
tiv nasjonal smittebeskyttelse mot introduksjon av nye smittsomme 
husdyrsykdommer, gjør at Norge i dag har en svært lav forekomst av 
smittsomme sykdommer i alle produksjoner. Kombinert med forebyg- 
gende helsearbeid i den enkelte besetning, og i noen av produksjonene 
også effektivt avlsarbeid for helseegenskaper, har dette bidratt til en totalt 
sett svært god dyrehelse. Antibiotikaforbruket til husdyr kan ses som et 
uttrykk for dette. Det har vært fallende over år, og det er på et svært lavt 
nivå i internasjonal sammenheng (Veterinærinstituttet, 2020). 

På tross av disse overordnede utviklingstrekkene, er det ikke vanskelig å 
finne eksempler på utfordringer og dårlig dyrevelferd. Både akutt skjøtsel- 
svikt — ofte kalt dyretragedier, kronisk dårlige dyrehold med gjentatte 
regelbrudd - og dårlig fungerende driftsbygninger og -systemer forekom- 
mer. Men det er ikke belegg for å si at dette er mer utbredt enn tidligere. 
Det er likevel to utviklingstrekk som gjør at situasjonen kan oppfattes 
annerledes. Større besetninger kan i en del situasjoner gjøre konsekven- 
sene av dårlig dyrevelferd større og oppmerksomheten på enkeltindividet 
mindre. Viktigst er kanskje likevel at samfunnets generelle oppmerksom- 
het om dyrevelferd gjør problemene mer synlige for flere. 


Lovgiving og regulering av dyrehold 


Samfunnets formelle minimumskrav til dyrehold defineres i dag av lover 
og forskrifter. Sammenheng mellom lovmessig regulering av hold av dyr 
i Norge, og ideelle levevilkår, kan beskrives som i figur 2. 


58 


FRA VERN MOT VOLD TIL ET LIV VERDT Å LEVE 


nere GE 


Figur 2. Endringer i regelverket har i mange trinn flyttet grensen mellom ulovlig og lovlig 
husdyrhold mot høyre. Likevel kan det hevdes at det fortsatt er et stykke igjen til driftsformer 
som gir ideelle forhold for alle dyr. 


Over tid har regelverket vært i stor endring både i omfang og innhold. 
Det gjelder både den underliggende normen for hva som er akseptert hold 
av dyr, hvilke deler av dyreholdet som er regulert og graden av konkret 
og detaljert regulering. Utviklingen i retning mer detaljert regulering er 
parallell til utviklingen på mange andre samfunnsområder. 

Innhold og perspektiv i lovverket avspeiler både den generelle sam- 
funnsutviklingen og hva samfunnet og lovgiver har definert som hoved- 
utfordringer ved hold av dyr på ulike tidspunkt. Både i et langt og kort 
tidsperspektiv har det skjedd store endringer i lovverk og forskrifter på 
dyrevern- og senere dyrevelferdsområdet. 

Noen grunnleggende årsaker til konflikt mellom dyreholdere og tilsyn 
er at enkelte dyreholdere enten ikke holder seg oppdatert om, ikke aksep- 
terer, eller i noen tilfeller ikke har økonomisk mulighet til å følge opp 
endringer i offentlige krav til hold av dyr. 


Strafferett og behandling av dyr 

Lov om forbrydelser av 1842 forbød grusomhet ved mishandling, men 
forbudet var avgrenset til kreatur — altså storfe, hest og småfe. Loven ble 
senere utvidet med en egen paragraf, $ 382, som forbød mishandling og 
uforsvarlig behandling av dyr (Njaa, 1953). Hvor utbredt mishandling 
og vold mot dyr var i 1800-tallets Norge, har vi lite dokumentasjon av. 
Men i boka Bønder i byvegen (Ribsskog, 1949) beskrives utbredt vold mot 
kjørehestene som ble brukt i transporten til Christiania. Per Sivles klas- 
siske novelle «Berre ein hund» kan stå som en skjønnlitterær dokumen- 
tasjon av utbredelsen av vold mot dyr og dyrs status generelt (1887/1993). 
Generelt vet vi at vold både var mer utbredt og også akseptert som reak- 
sjonsform tilbake i tid. I et samfunn hvor en stor andel av befolkningen 

hadde daglig kontakt med dyr, er det å forvente at dette også betydde at 
vold var utbredt i behandling av dyr. 

I 1929 kom lov om avlivning av husdyr og tamren, gjerne omtalt som 
«slakteloven». Den innførte krav om bedøving før avliving, med unntak 
for fjærkre og kanin som ble dekapitert. Historisk hadde det vært vanlig 
å avlive slaktedyr ved avblødning uten forutgående bedøvelse også her i 
landet (Lid, 1924), men fra slutten av 1800-tallet ble bedøvelse før avliving 
gradvis mer utbredt. Med loven av 1929 var dermed metoden som 50 år 
tidligere var enerådende blitt forbudt. Referatene fra stortingsdebatten 
om loven avdekker at enkeltrepresentanter også hadde en klar antisemit- 
tisk begrunnelse for forbudet. Motivasjonen for loven var nok derfor 
sammensatt (Snildal, 2014). 


Egen lov om vern av dyr 


Med lov om dyrevern av 1935 var Norge relativt tidlig ute i europeisk 
sammenheng med regulering av området. I motsetning til straffelovens 
bestemmelser om vern av dyr mot vold, har loven av 1935 et positivt formu- 
lert formål: «Det skal farast vel med dyr, so dei ikkje kjem i fåre for å lida 
i utrengsmål.» Paragraf 2 og 3 omhandler generelle krav til oppstalling 
og föring, og har som åpenbart mål både å forebygge, avdekke og straffe 
underföring. Med andre ord; driftsformen som tidligere var utbredt og 
en viktig del av driftsgrunnlaget i mange områder — store besetninger og 
begrenset föring gjennom vinteren for å kunne utnytte utmarksressur- 
sene til produksjon i sommerhalvåret — var nå blitt forbudt. 

Dyrevernloven av 1935 ble revidert i 1951. Det er særlig én endring 
det er verdt å vurdere nærmere når sammenhengen mellom dyrevel- 
ferd og kultur diskuteres. Det ble forbudt «for umstreifarar, når dei 
flakkar ikring, å bruka hest eller anna dyr til å frakta folk eller varor 
med, eller føre med seg laushest». Hest og hestehold sto helt sentralt 
i taternes/romanifolkets livsstil. Forbudet må ses i lys av den harde 
fornorsknings- og assimileringspolitikken som ble ført overfor denne 
minoriteten i etterkrigstiden, mer enn som et dyrevernstiltak, selv om 
endringen formelt ble gjort med dyrevern som begrunnelse (Møystad, 
2010; Njaa, 1953). 

Loven av 1935 hadde ikke bestemmelser om oppstalling og husdyrmiljø 
ut over den generelle bestemmelsen i $ 2 om forsvarlig tilsyn og stell. Det 
var ikke egne forskrifter om hold eller oppstalling av husdyr gitt med 
hjemmel i loven. I forarbeidene til loven sies følgende: «Dyrets oppholds- 
rum må være så rummelig at dyret kan stå og ligge på en naturlig måte. 
Er flere dyr sammen på binge eller lignede må det være så stor plass at 
alle kan ligge naturlig på samme tid, og krybber, troer, hekk o. 1. må være 
ordnet slik at alle dyrene samtidig kan komme til föret» (Njaa, 1953, 
s. 23). De store endringene som skjedde i driftsformer, oppstalling av dyr 
og utforming av husdyrrom på 50- og 60-tallet, skjedde derfor under 
svært begrenset og skjønnsmessig juridisk regulering. Først i 1965 kom 
«Regler om buranlegg for voksne høner». 

Dyrevernloven av 1974 utvidet formålet med loven; «det skal farast vel 
med dyr og takast omsyn til instinkt og naturlig trong hjå dyret så det 
ikkje kjem i fåre for å lida i utrengsmål». Denne presiseringen av at det 
skal tas hensyn til instinkter og behov avspeiler utviklingen både i dyre- 
vern som fag og i samfunnets syn på dyr (Frøslie, 1996; Gjesdal, 1977). En 
hovedbegrunnelse for behovet for en ny dyrevernlov var de omfattende 
endringene som hadde skjedd i dyreholdet siden forrige lov ble vedtatt. 
En vesentlig del av disse endringene var utviklingen av nye hus- og opp- 
stallingsformer. Reguleringen av krav til oppstalling ($ 4) er langt mer 
omfattende enn i loven av 1935, men fortsatt svært generell. Kravet er 
at «dyret har fullt teneleg tilhaldsrom, der det er stor nok plass, høve- 
leg varme, nok lys og tilgang på frisk luft m.v. alt etter trongen hjå det 
einskilde dyreslag». 

Likevel var det først i 1992, i forskrift om hold av produksjonsdyr, at 
disse forholdene ble regulert mer konkret. Forskriften innførte krav om 
beite for storfe som ble oppstallet på bås, krav om tett gulv og strø på 
liggeplass for svin og kalver og slutt på av fiksering av purker etter en over- 
gangsperiode til 2000. 1992-forskriften omfattet kun storfe og svin, og ble 
i 1996 erstattet av forskrift om hold av storfe og svin. Med 1996-forskriften 
kom det flere konkrete areal- og størrelseskrav til binger og båser. Kravet 
om løsdrift for alle dyregrupper av storfe kom med forskrift om hold av 
storfe fra 2004. Med denne forskriften kom også kravet om et minimum 
antall uker på beite eller tilsvarende for alle kyr. Kravet om løsdrift for 

mjølkekyr fikk en overgangsperiode fram til 2024, som senere i prak- 
sis har blitt forlenget til 2034, gitt at det fra 2024 iverksettes noen ekstra 
tiltak i besetninger med båsfjøs (Mattilsynet, 2010). Forbudet mot hold 
av verpehøner i tradisjonelle bur ble innført med ny forskrift om hold 
av høns og kalkun i 2002, men med en overgangsperiode på 10 år. Disse 
tre reformene i tre sentrale husdyrproduksjoner betydde at oppstallings- 
formene som etter andre verdenskrig hadde utviklet seg som domine- 
rende i svine- og verpehøneproduksjonen ble forbudt. Det samme ble 
oppstallingsformen som har vært tilnærmet enerådende for mjølkekyr i 
mange hundre år, om enn med en lengre overgangsperiode. Reformene i 
svine- og verpehønsproduksjonen er fullført og med relativt korte over- 
gangsperioder. De fikk ved gjennomføringen store konsekvenser for 
besetningsstørrelse og -antall. Frykt for tilsvarende ringvirkninger av 
løsdriftskravet for storfe er bakgrunnen for den lange overgangsperio- 
den. Det er også en del av bakgrunnen for at gjennomføringen stadig er 
under debatt. 

Bakgrunnen for innføringen av de tre løsdriftsreformene var ulik. 
Løsdriftskravet i svineproduksjonen var et rent nasjonalt valg som sørget 
for, og fortsatt sørger for, at de norske offentlige kravene til oppstalling av 
svin sannsynligvis er de strengeste i verden. Norge har også formelt krav 
om løsdrift for mjølkekyr, i motsetning til mange andre land. Likevel er 
andelen norske mjølkekyr som holdes i båsfjøs fortsatt høy. I de fleste 
andre land har strukturutviklingen og krav til effektivitet bidratt til en 
langt raskere overgang til løsdrift enn her i landet. Forbudet mot tradi- 
sjonelle bur for verpehøner var et resultat av nasjonal implementering av 
EU-bestemmelser. Her er norske krav derfor på linje med kravene i resten 
av Europa. 


Krav til veterinærer 

Før 1935 kunne enhver både titulere seg som veterinær og behandle 
dyr. Ved en kongelig resolusjon i 1935 ble veterinær en beskyttet tittel 
som krevde offentlig autorisasjon. Dette ble lovfestet i veterinærloven 
av 1948, som også påla veterinærene «å verne dyrene og å arbeide for 

husdyrbestandens sunnhet og medvirke til øking av dens als- og yte- 
evne». Med dyrevernloven av 1935 ble det innført et generelt krav om at 
operative inngrep og annen behandling som kan føre til vesentlig smerte 
skal utføres av offentlig autorisert veterinær, og med bedøvelse om inn- 
grepet var særlig smertefullt. Loven hadde et generelt unntak fra kravet 
om at behandlingen skulle utføres av veterinær der dette var «særs van- 
skeleg, eller for dyrt etter måten», og spesifikke unntak fra kravet ble gitt 
for kastrering av reinsbukk, gris, værlam og bukkekje. Ved revisjonen av 
loven i 1951 ble det innført en øvre grense for dyrets alder dersom inngre- 
pet skulle utføres av legfolk: Kastrering av gris måtte skje innen 1 måned, 
værlam og bukkekje før de var 2 måneder (Njaa, 1953). 

Med ny dyrevernlov i 1974 ble den generelle unntaksbestemmelsen 
fjernet, og de spesifikke unntakene avgrenset til kastrering av reinsbukk 
og gris under 1 måneds alder. Aldersavgrensningen for gris ble senere 
strammet inn til 1 uke. Fra 2001 satte loven krav om at kastrering av 
gris skal gjennomføres av veterinær, med bedøvelse og langtidsvirkende 
smertelindring. I dag er dette regulert i forskrift om hold av svin, og ikke 
direkte i loven. 


Avveining mellom dyrevelferd og andre hensyn 


Utviklingslinja fra Dyrevernloven av 1935 til dagens situasjon illustrer 
hvordan avveiningen mellom dyrevelferd og praktiske, økonomiske og 
kulturelle hensyn gradvis og systematisk har endret seg i perioden og at 
dyrevelferd stadig har blitt tillagt større vekt av lovgiver. De siste tiårene 
har spørsmålet om kirurgisk kastrering av gris også vært oppe til debatt 
på europeisk plan. Norge var først ute med å innføre krav om bedøvelse 
ved inngrepet, og er fortsatt eneste land som stiller krav om at inngre- 
pet skal utføres av veterinær. Samtidig har det skjedd en utvikling i flere 
europeiske land med innfasing av krav om ulike varianter av anestesi 
eller smertelindring. Dagens forskjeller mellom ulike land illustrer at 
avveiningen mellom dyrevelferd, økonomi og praktiske forhold ikke bare 
varierer over tid, men også mellom land og kulturer selv innenfor et rela- 
tivt homogent område som Europa. 

Dagens dyrevelferdslov 

Dagens lov trådte i kraft 1. januar 2009 og har skiftet navn til lov om dyre- 
velferd. Som tidligere nevnt er navneskiftet et uttrykk både for en generell 
språkendring, en endring i samfunnets syn på dyr og en faktisk endring 
i lovens perspektiv (Stenevik & Mejdell, 2011). Formålet med dagens lov 
er utvidet og kan oppfattes som nesten «speilvendt» fra tidligere lovper- 
spektiv. I forståelsen av formålet i 1974-loven, står formuleringen «kjem i 
fåre for å lida i utrengsmål» sentralt. Krav om forebygging av og beskyt- 
telse mot unødvendig smerte og lidelse var en videreføring av formålet i 
dyrevernloven av 1935. Dagens dyrevelferdslov har snudd perspektivet; 
loven skal fremme god dyrevelferd og respekt for dyr. Respekt for dyr 
er en nyskapning i lovsammenheng og har som formål å styrke dyrs 
generelle stilling i samfunnet. Det signaliserer et mål om å påvirke hold- 
ningen til dyr, ikke bare den konkrete behandlingen. I $ 3, generelt om 
behandling av dyr, slår dagens lov fast at dyr har egenverdi uavhengig av 
den nytteverdien de måtte ha for mennesker. De skal behandles godt og 
beskyttes mot fare for unødige påkjenninger og belastninger. Beskyttelse 
mot påkjenning og belastning innebærer en skjerping av lovverket sam- 
menlignet med 1974- og 1935-loven som krevde beskyttelse mot lidelse. 
Kravet om å ta hensyn til «instinkter og naturlig trong hjå dyra» fra 1974 
er i dagens lov videreført, innskjerpet, utdypet og konkretisert i $ 3 om 
dyrs levemiljø. Her stilles krav om at dyr skal holdes i miljø som gir god 
velferd ut fra artstypiske og individuelle behov, herunder gi mulighet for 
stimulerende aktiviteter, bevegelse, hvile og annen naturlig atferd. 


Organisering av regelverket 
Lov om dyrevelferd legger viktige føringer for behandling av dyr, men 
detaljregulering finnes i forskrifter, hjemlet i loven. I tillegg finnes flere 
lover som regulerer dyrehold (rein, pelsdyr). Noen av bestemmelsene i 
disse lovene skal sikre forsvarlig dyrevelferd, andre har som formål å iva- 
reta andre samfunnsinteresser. Som illustrert i figur 3 har antall forskrif- 
ter økt i takt med omfanget av reguleringen. 

Utvidelsen av EØS-avtalen med veterinæravtalen i1998 forpliktet Norge 
til å implementere EUs regelverk blant annet på dyrevelferdsområdet. Det 

resulterte i en lang rekke nye forskrifter etter årtusenskiftet. I senere år 
har EU gitt nytt regelverk som forordninger. I motsetning til direktiver, 
som kan skrives om så lenge intensjonen oppfylles, gjelder forordninger 
ordrett også i Norge. De felles europeiske bestemmelsene representerer et 
minimumsnivå alle samarbeidende land må legge til grunn, men det er 
i noen grad mulig med nasjonale tilleggskrav. Det kan være positivt for 
dyrenes velferd at vi på enkelte områder kan stille strengere krav enn EU, 
men det bidrar til at regelverket er ekstra krevende å finne fram i, både 
for dyreeiere og tilsyn. 

De siste 15 årene har regelverket i EU og Norge gått fra å være detalj- 
styrt til å bli mer funksjonelt, dvs. at det stilles krav til at det skal gi resul- 
tater i samsvar med lovgivers intensjon med bestemmelsen. Eksempelvis 
stilles det detaljerte krav til antall kilo levendevekt per kvadratmeter for 
fjørfe, mens tilgjengelig areal for sau skal være tilpasset dyrenes behov. 
Funksjonelle krav kan innebære redusert behov for å oppdatere regelver- 
ket, og gir i utgangspunktet større rom for skjønn og bedre muligheter for 
å legge til rette for gode løsninger. Men det pålegger dyreholdere større 
ansvar for å dokumentere at de har valgt løsninger som fungerer. 

Med hjemmel i dyrevelferdsloven utarbeides forskrifter om dyrevel- 
ferd. I praksis lager Mattilsynet utkast på oppdrag fra Landbruks- og 
matdepartementet. Utkast er gjenstand for en høringsprosess. Forskrifter 
med funksjonelle krav og rom for skjønn, følges gjerne av veiledere utar- 
beidet av Mattilsynet. Slike veiledere legger sterke føringer på fortolkning 
av regelverk, men utarbeides uten formelle høringsprosesser. Det betyr at 
departementet har mindre styring, og sivilsamfunnet mindre innflytelse. 
Veiledere er generelt lite kjent av dyreholdere, som dermed ofte ikke vet 
hva de har å forholde seg til. 


Dyrevernnemdas plass 


Etableringen av dyrevernnemder og senere endringer i arbeidsvilkår og 
rolle for disse kan ses som en illustrasjon på generelle trekk i utviklingen 
i offentlig forvaltning, og særlig forholdet mellom folkevalgte organ og 
embetsverk eller fagbyråkrati (Andreassen, 2006). Først ble lekmanns- 
elementet i enkeltsaker innført, deretter avviklet og erstattet av et voksende 

byråkrati med økende makt. I 1800-tallets embetsstat var politiet tillagt 
myndigheten til å stoppe vold mot dyr. Et lite politikorps - som i hoved- 
sak var til stede i byene, der de færreste av dyra var - hadde dette som en 
av svært mange oppgaver. Dyrevernnemda kom med 1935-loven. Fra star- 
ten av var dette et folkevalgt organ som skulle følge opp og forvalte loven 
kommunalt. Forvaltningen skjedde uten bistand fra offentlig ansatte, 
slik det fortsatt var på mange saksområder. På dette tidspunktet var lek- 
mannsskjønnet tilnærmet enerådende i forvaltning av loven, selv om det 
for dyrevernnemnda, som ett av få folkevalgte organer, var føringer om 
forhåndskvalifikasjoner: «I nemndi skal det fyrst og fremst veljast inn 
folk som hev praktisk skyn på husdyrhald og dyrestell.» Politiet kunne 
fortsatt kobles inn i særlig alvorlige saker. 

Distriktsveterinærsystemet var etablert da dyrevernloven av 1974 ble 
vedtatt. I denne loven slås det fast at distriktsveterinæren skal være med- 
lem av nemnda, om ikke departementet peker ut en annen veterinær. I 
praksis bidro distriktsveterinæren ofte både med saksforberedelse, sekre- 
tariatsfunksjon og håndtering av enklere saker (Gjesdal, 1977). Føringene 
for hvilke kvalifikasjoner kommunestyret skulle legge vekt på ved valg av 
medlemmer var de samme som i 1935-loven. 

Før 2009-loven var Statens dyrehelsetilsyn etablert (1996) og senere 
Mattilsynet (2004) (se kapittel 4). I forarbeidene til dyrevelferds- 
loven av 2009 foreslås det at dyrevernnemndene legges ned, men stor- 
tingsbehandlingen førte til at de besto, om enn i ny og noe uklar rolle. 
Dyrevernnemndene ble interkommunale, ikke folkevalgte, og oppnevnt 
av «embetsverket» — altså Mattilsynet. Dyrevernnemndas uklare rolle har 
kommet opp i den eksterne evalueringen av Mattilsynet (KPMG, 2019). I 
instruks for dyrevernnemndene (Mattilsynet, 2009) slås det fast at dyre- 
vernnemnda er en del av Mattilsynet, at Mattilsynet kan bruke nemndas 
lekmannsskjønn der det er behov for det, og at nemndas vurderinger skal 
følge saken. Instruksen understreker at nemnda ikke kan fatte vedtak i 
enkeltsaker. Dette illustrerer endringen fra dyrevernloven av 1974 som 
tydelig gir dyrevernsnemnda vedtaksmyndighet. Lekmannsskjønnet er 
nå tilnærmet fjernet i alle enkeltsaker, og den politiske kontrollen med 
Mattilsynets arbeid med dyrevelferd ligger bare i departementenes opp- 
følging av Mattilsynet som direktorat. 


67 


KAPITTEL 3 


Dyrevelferd som eget fag 


Forståelsen av dyrs velferd har utviklet seg i takt med moderne viten- 
skap. Dyrevelferd som vitenskapelig fag er utpreget tverrfaglig. Fram til 
1990 var det vanlig å sette likhetstegn mellom dyrehelse og dyrevelferd. 
Etologi, læren om dyrs atferd, ble innlemmet i biologiske fag i årene fra 
1980 til 1990 (Broom & Fraser, 2015). En helhetlig forståelse av dyrs behov 
forutsetter bidrag fra mange biologiske og husdyrfaglige disipliner: fysio- 
logi, avl, ernæring og föring, husdyrmiljø, veterinærmedisin og etologi 
er viktige brikker i denne helheten. Jus har hele tiden hatt en plass i dis- 
kusjoner om dyrevern og dyrevelferd. I senere år har også stadig flere 
samfunnsfaglige disipliner meldt seg på. Faget er ungt, og det har vært i 
rask utvikling. Det har blant annet medført at selve definisjonen av dyre- 
velferd og formuleringene rundt hva som representerer god velferd for 
dyr stadig har blitt videreutviklet og reformulert. 

Når dyrevelferd nevnes i media og samfunnsdebatter, er det fortsatt 
vanlig å vise til Brambell-kommisjonen og «de fem friheter». Men det er 
den reformulerte utgaven fra John Webster (Webster, 2016) som siteres 
(frihet fra sult og tørst, fysisk ubehag, smerte og sykdom, angst og frykt, 
samt frihet til å utøve naturlig atferd). De fem frihetene peker på grunn- 
leggende behov, er godt kjent og har hatt stor betydning, men betrak- 
tes nå som noe utdatert (McCulloch, 2012). Med unntak for frihet til å 
utøve naturlig atferd, fokuseres det på fravær av negative forhold, mens 
det de siste 20 årene har vært fokus på dyrebaserte registreringer som 
gir uttrykk for god velferd, som velvære og lek. Vi vet også at mange for- 
brukere forbinder god dyrevelferd med et naturlig miljø med tilgang til 
uteområder. 


Definisjoner av dyrevelferd 

Donald Broom har hevdet at et individs velferd følger av dets evne til 
å mestre eller respondere hensiktsmessig på sine omgivelser (1996). 
Broom ble i noen grad beskyldt for ikke å ha med følelser i sin defini- 
sjon, men hevder at følelser spiller en vesentlig rolle for mestring og bio- 
logisk funksjon, og at dette dermed er inkludert i definisjonen (Broom, 


2011). 

Den internasjonale organisasjonen for dyrehelse, OIE, sier kort at 
dyrevelferd er et individs fysiske og mentale tilstand under de forhold 
dyret lever og dør (OIE, 2021). 

Det er nå stor enighet om at dyrs velferd avhenger av tre dimensjoner: 
biologisk funksjon, naturlig liv og dyrets subjektive opplevelse. Flere for- 
skere har framstilt disse dimensjonene som overlappende sirkler (figur 4). 
God velferd forutsetter at dyrene får oppfylt kritiske behov innenfor hver 
av de tre dimensjonene. Det er viktig å huske på at alle de tre dimensjo- 
nene omfatter både positive og negative forhold. Dyr i naturen kan oppleve 
perioder med kulde, tørke, sult, sykdom, skader og rovdyrangrep. Dyr holdt 
i moderne og veldrevne hus er fri for mange smittsomme sykdommer og 
parasitter, men de kan få problemer som følge av høy tilvekst og produk- 
sjon, lite aktivitet og begrensede muligheter for naturlig liv og sterkt moti- 
vert atferd. Eksempler på sterkt motivert atferd er redebygging hos purker 
siste døgn før fødsel, sosial kontakt for storfe og strøbading hos høns og kal- 
kun. Dyr som hindres i å utøve sterkt motivert atferd, blir frustrerte og kan 
utvikle uønsket atferd som fjærplukking, halebiting og stereotypier (Bracke 
& Hopster, 2006). Den subjektive opplevelsen hos enkeltindivider kan gi 
ulike reaksjoner under helt like forhold, avhengig av dyrets mestringsevne. 


Biologisk funksjon; 


helse og produksjon Naturlig liv 


Et liv 
verd 
å leve 


Dyrenes subjektive 
følelser og opplevelser 


Figur 4. Ulike dimensjoner ved dyrevelferdsbegrepet, basert på framstillinger av Lund (2002), 
Fraser (2008) og Mellor (2016). Hver dimensjon omfatter både positive og negative forhold. 

Man kan i noen grad kompensere for at dyrene mister positive aspekter 
ved naturlig liv ved å sikre god helse og øke tilbudet for aktiviteter og 
sosial atferd innendørs - gjerne omtalt som miljøberikelse. Det vil i beste 
fall ha positiv effekt både på muligheten til å utøve motivert atferd og den 
subjektive opplevelsen. Fraser et al. (1997) og Fraser (2008) peker på at 
dyrene skal kunne leve rimelig naturlige liv, men sidestiller det ikke med 
å leve slik arten lever ute i naturen. 

Til sammenligning kan vi se på hvilke habitater arten menneske 
kan trives i. Alle vil ha mat og god helse, men noen foretrekker et liv pa 
Manhattan eller i Tokyo, framfor friluftsliv. Diskusjonene om hva som er 
godt nok, både for dyr og mennesker, vil nok fortsette. 

Mellor (2016) beskriver dette i et eget konsept, «quality of life». Han 
tar utgangspunkt i at dyr har både positive og negative erfaringer, og at 
dyrets velferd avhenger av balansen mellom dem, slik det er framstilt i 
tabell 1. 


Tabell 1. Mellors (2016) beskrivelse av livskvalitet 


Kategori Beskrivelse 

Et godt liv Positive erfaringer dominerer. Oppnås ved å følge råd for beste 
praksis godt over minimumskrav i regelverk. 

Et liv verdt å leve Balansen mellom positive og negative erfaringer er positiv. 
Forutsetter etterlevelse av alt regelverk samt ekstra tiltak. 

Balanse Framtredende positive og negative forhold/erfaringer er i balanse. 

Et liv verdt å unngå egative erfaringer i overvekt, men kan relativt enkelt rettes opp 
ved endret praksis eller veterinær behandling. 

Et liv ikke verdt å leve egative forhold dominerer, kan ikke korrigeres og avliving er 


beste alternativ. 


Ulike konsepter kan sammenfattes som vist i figur 4, opprinnelig 
presentert av Vonne Lund (2002), og senere brukt av Fraser (2008). 
Personer med ulikt verdisyn tillegger gjerne de tre dimensjonene ulik 
betydning. Mens veterinærer, helsevesen og næring tradisjonelt har 
arbeidet for bedre helse og produksjon, er mange av dagens forbrukere 
mest opptatt av naturlig liv. De fleste vil nok være enige i at dyrene 
vil ha stor glede av å komme ut i solen, kunne bevege seg fritt og lete 
etter mat. Ikke alle vil sette like stor pris på økt risiko for smittsomme 
sykdommer. Det blir ikke lettere når vi tar med i betraktningen at 


70 


FRA VERN MOT VOLD TIL ET LIV VERDT Å LEVE 


menneskers og dyrs helse er uløselig knyttet til bærekraft og klima, 
som illustrert i figur 5. 


Mennesker 


Figur 5. Vi har bare én jord, og miljøets, dyrenes og menneskenes helse og utfordringer er 
uløselig knyttet sammen (Destoumieux-Garzön et al., 2018) 


Helse versus velferd 


Veterinærer har hatt en viktig rolle ved utforming av regelverk som regu- 
lerer hold av dyr, hygiene og mattrygghet. Etableringen av slike regel- 
verk har bidratt til å eliminere smitte av sykdommer som tuberkulose, 
brucellose og zoonotiske parasittsykdommer, og gitt Norge en unik 
situasjon med lav forekomst av en rekke smittsomme dyresykdommer 
av ulik alvorlighetsgrad (for eksempel paratuberkulose, smittsom grise- 
hoste, ringorm og afrikansk svinepest), lav forekomst av matbårne 
infeksjoner (for eksempel salmonella og campylobacter), og lavt forbruk 
av antibiotika. Det har også bidratt til mindre behov for vaksinering og 
gitt produktive dyr med lavere klimagassutslipp enn i mange andre land. 
Avgjørende for å utrydde eller redusere risiko for noen alvorlige sykdom- 
mer og zoonoser (for eksempel trikinose, salmonella og campylobac- 
ter), har vært overgang til driftsformer hvor dyr holdes innendørs, uten 
kontakt med andre dyrehold eller ville dyr. Dette er driftsformer som 

begrenser dyrenes muligheter til naturlig atferd og positive opplevelser, 
men som bidrar til høy mattrygghet, gir lavt förforbruk, sikrer høy pro- 
duksjon og lavere klimaavtrykk. 

I senere år har etologer og veterinærer i økende grad vært opptatt 
av dyrenes behov for å utføre sterkt motivert atferd. Målet er at dyre- 
nes behov skal tilfredsstilles uten at det går på bekostning av helse, lav 
antibiotikabruk eller klimaavtrykk. Før det gjøres større endringer av 
driftsformer for å oppnå bedre dyrevelferd, er det kritisk at man vurderer 
hvilke konsekvenser det kan få på andre områder. 


Velferdsindikatorer, vurderinger og overvåking 


Tradisjonelt har man vurdert dyrs velferd basert på innsatsfaktorer eller 
tildelte ressurser som areal, för, drikkevannsinnretninger, strø, ligge- 
underlag og tilsyn/stell. I senere år har man lagt mer vekt på resultat- og 
dyrebaserte indikatorer; dyrene er fasiten. Dyrebaserte indikatorer gir 
bedre muligheter for å sammenligne dyrenes velferd i ulike driftsformer 
og -systemer. Helse- og produksjonstall har vært brukt i mange år, og de 
er fortsatt viktige. På slakteriene registreres effektivt dyrebaserte indika- 
torer som dødelighet under transport, tegn på sykdom og holdvurdering 
av slakt. Men for å finne ut mer om hvordan ulike driftsformer påvirker 
dyrenes opplevelser, trenger vi også atferdsregistreringer. En utfordring 
er at slike registreringer er tidkrevende, og det kan være vanskelig å sette 
grenser for hva som er akseptabelt i løpet av en kort observasjonsperiode. 
Hvor ofte bør dyrene hvile, og hvor mange ganger per time er det naturlig 
å gi uttrykk for glede eller tilfredshet? Hvilket tidspunkt på døgnet skal 
det vurderes? I tabell 2 har vi gitt noen eksempler på ressurs- og dyreba- 
serte indikatorer som utfyller hverandre. 


Tabell 2. Dyre- og ressursbaserte indikatorer som måler tilnærmet det samme 


Dyrebaserte indikatorer vs. tildelte ressurser 
Atferd; hvile, uro, slåssing, tilsølte dyr Areal/dyr 
Holdvurdering Föring 

Sviskader (fjørfe) Strø og ventilasjon 
Positiv aktivitet Miljøberikelse 

EU-prosjektet Welfare Quality ønsket en praktisk tilnærming for å 
vurdere dyrs velferd. Målet var å finne fram til konkrete, dyrebaserte vel- 
ferdsindikatorer, med utgangspunkt i at dyr trenger mat og vann, et egnet 
oppholdssted, god helse med fravær av smerter, samt muligheter for å 
utøve naturlig atferd. Prosjektet utarbeidet protokoller med vurdering 
av hold, tilsøling, tegn på at dyrene har det for varmt eller for kaldt, og 
registrering av sår, skader, sykdom og atferd (bevegelse, hvile, lek, sosial 
kontakt og kroppspleie). Ikke overraskende har det vist seg at protokol- 
lene er tidkrevende å følge. 

Ny teknologi med kameraovervåking og kunstig intelligens kan effek- 
tivisere registrering og vurdering av dyrenes atferd. Det har allerede vist 
seg nyttig i forskningssammenheng, og er også på vei inn som verktøy for 
bonden (Banhazi et al., 2012; Brodin, 2020; Halachmi & Guarino, 2016). 


Avslutning 


To ord oppsummerer vår beskrivelse av utviklingen på dyrevelferds- 
området: endring og avstand. Juridisk har endringen gått fra én paragraf 
i lov om forbrydelser, som ga et visst vern mot vold, via to lover om vern 
mot negative forhold, til dagens dyrevelferdslov med et mål om at dyr skal 
ha det godt og trives (Ot.prp. nr.15 (2008-2009)). Utviklingen illustrerer 
hvordan avveiningen mellom dyrevelferd og praktiske, økonomiske og 
kulturelle hensyn gradvis og systematisk har endret seg i perioden, og at 
lovgiver har tillagt dyrenes velferd større vekt. Lovverket avspeiler hvor- 
dan samfunnets syn på dyr har endret seg. Dyrevelferd som fag er eta- 
blert og utviklet i løpet av noen få tiår, og har gitt vesentlige bidrag både 
til regelverksarbeid og praktisk dyrehold. Både i et langt og i et kort tids- 
perspektiv har måten produksjonsdyr holdes på endret seg dramatisk, og 
vi har i dag langt bedre kunnskaper om dyrs behov og større mulighet for 
å møte dem. 

Avstand i tid og manglende kjennskap til hvordan husdyrholdet fak- 
tisk var både hundre år tilbake i tid og for få tiår siden, gjør at få ser 
disse omfattende endringene og retningen de har hatt. Avstanden mel- 
lom husdyrproduksjon og den vanlige forbruker har økt. Avstanden 
mellom faktisk dyrehold og en del forbrukeres forventninger til et ideelt 

dyrehold har også økt. Sannsynligvis har også avstanden mellom dyre- 
holdere og tilsynsmyndighetene økt. Det preger både samfunnsdebatten 
om dyrevelferd, forvaltningen på området og debatten om forvaltningen 
på området. Endringene på dyrevelferdsområdet vil fortsette også i fram- 
tiden, men om avstandene også forsetter å øke, er det en trussel for selve 
samfunnskontrakten på området. 

Dersom kapittelet bidrar til et bedre perspektiv på endringer og konse- 
kvensene av økt avstand, har vi nådd vårt mål. 

Sammendrag: Dette kapittelet ser neermere pa hvilke mulige konsekvenser organi- 
seringen av Mattilsynet kan ha for handtering av dyrevelferdsarbeidet. To begreper 
star sentralt: helhetlighet og enhetlighet. Helthetlig forvaltning viser til et felles og 
klart ansvar for tilsyn som kan styrke forvaltningens samlede evne og kapasitet til 
å ivareta dyrenes velferd. Enhetlig forvaltning viser til både virkemidler som kan 
fremme lik forståelse og anvendelse av dyrevelferdsregelverket, og virkemidler som 
kan fremme faglig kalibrering blant de ansatte, dvs. omforent forståelse av faglige 
kriterier for vurdering av regelbrudd. Kapittelet viser på den ene siden hvordan 
Mattilsynet er blitt endret i retning av en mer helthetlig og enhetlig forvaltning, og 
på den andre siden hvordan Mattilsynet fortsatt har utfordringer knyttet til å oppnå 
lik og koordinert praksis, både innenfor og på tvers av regioner. Samtidig påpekes 
behovet for å ivareta inspektørenes rom for skjønn. Det finnes ikke toppstyrte svar 
på alle problemstillinger i tilsynsarbeidet. Hvis dyrevelferdslovens målsettinger skal 
realiseres, er det også behov for å vurdere den enkelte sak ut fra den spesifikke kon- 
teksten den oppstår i. 


Nøkkelord: Mattilsynet, dyrevelferdsforvaltning, enhetlig og helhetlig, organisatoriske 
rammer 


* — Sigrid Stokstad er nå ansatt ved Institutt for offentlig rett, Universitetet i Oslo. 
1 Frode Veggeland har hatt hovedansvaret for kapittelet og har skrevet alle delene unntatt delen 
om «klagebehandling», som er utført av Sigrid Stokstad. 


Sitering: Veggeland, F. & Stokstad, S. (2022). Enhetlig og helhetlig forvaltning? Mattilsynets organise- 
ring og styring av dyrevelferdsarbeidet. I S. S. Gezelius & F. Veggeland (Red.), Forvaltning av dyrevelferd 
i Norge: Hvordan få lovverk til å virke? (Kap. 4, s. 81-115). Cappelen Damm Akademisk. https://doi. 
org/10.23865/noasp.159.ch4 

Abstract: This chapter takes a closer look at the possible consequences of how the 
Norwegian Food Safety Authority is organized with regard to managing and imple- 
menting animal welfare rules. Two analytical concepts are central: comprehensive- 
ness and uniformity. Comprehensiveness refers to a common and clear responsibility 
for inspection and control that can strengthen the administrations overall ability 
and capacity to safeguard animal welfare. Uniformity refers to instruments that can 
promote shared understanding and coordinated implementation of animal welfare 
regulations, as well as instruments that can promote calibration among employees, 
i.e., agreement on the criteria used for assessing violation of animal welfare rules. 
The chapter shows on the one hand how the Norwegian Food Safety Authority over 
time has become a more comprehensive and uniform administration, and on the 
other hand how the agency still has challenges related to achieving coordinated 
practice, both within and across regions. At the same time, the need to safeguard 
the inspectors’ room for discretion is pointed out. Top-down management does not 
provide answers to all issues in animal welfare management. If the objectives of the 
Animal Welfare Act are to be realized, there is also a need to assess individual cases 
on the basis of the specific contexts in which they arise. 


Keywords: Norwegian Food Safety Authority, animal welfare administration, 
organizational framework 


Innledning 


Mattilsynet utøver den sentrale tilsynsfunksjonen på dyrevelferds- 
området. Tilsynsvirksomheten innebærer en løpende avklaring av 
hvorvidt rettslige forpliktelser blir overholdt, og en vurdering av om 
det bør tillegges reaksjoner eller sanksjoner ved brudd (Stub, 2011, s. 
50). Tilsynsvirksomhet i offentlig forvaltning har generelt fått økt opp- 
merksomhet i senere år (Høyer et al., 2016; Lindøe et al., 2015, 2018). 
Mattilsynet har fått særlig stor oppmerksomhet, ikke minst på bakgrunn 
av medieoppslag og politisk debatt om dyrevelferd. En av de sentrale mål- 
settingene for Mattilsynet er å framstå som et helhetlig og enhetlig tilsyn. 
Både ved etableringen av Mattilsynet i 2004 og ved senere organisasjons- 
endringer er denne målsettingen blitt framsatt som sentral - Mattilsynet 
skal drive en helhetlig og enhetlig forvaltning av sine ansvarsområder, 
herunder dyrevelferdsområdet. I dette kapittelet skal vi se nærmere 
på hva en «enhetlig og helhetlig forvaltning» innebærer. Vi analyserer 
hvorvidt måten Mattilsynet er organisert og styrt på kan fremme «hel- 
hetlighet og enhetlighet». I forlengelsen av dette vurderer vi betydnin- 
gen av de organisatoriske rammene for det som er den grunnleggende 
problemstillingen i denne boka, nemlig betingelsene for å iverksette og 

realisere målsettingen om god dyrevelferd nedfelt i dyrevelferdsloven. 
Oppmerksomheten er i denne sammenheng rettet mot produksjonsdyr 
på land, dvs. forvaltningen av velferd for dyr som inngår i den landba- 
serte matproduksjonen. Kapittelet bygger på intervjuer med ansatte i 
Mattilsynet som jobber med dyrevelferdsspørsmål. Utvalget av perso- 
ner som er intervjuet inkluderer ansatte ved hovedkontoret og ansatte 
på avdelinger underlagt tre regionskontorer, herunder en fagrådgiver for 
dyrevelferd og tre avdelingsledere, samt inspektører både på slakterier 
(tre slakterier) og ansatte som primært har ansvar for inspeksjoner 
på gårdsbruk. Data inkluderer i tillegg en survey gjennomført blant 
ansatte i Mattilsynet som jobber med dyrevelferdsspørsmål. Intervju- og 
surveydata er supplert med offentlige dokumenter og litteratur, samt med 
KPMGs granskning av Mattilsynet fra 2019 og Riksrevisjonens vurdering 
av Mattilsynets dyrevelferdsarbeid fra samme år. En detaljert beskrivelse 
av datainnsamlingen er gjort i kapittel 1 i denne boka. 

Videre i dette kapittelet redegjør vi for dyrevelferdsforvaltningens bak- 
grunni Norge, herunder etableringen av Mattilsynet, og for de internasjo- 
nale og nasjonale rammene, herunder rettslige rammer, for forvaltningens 
arbeid. Deretter redegjør vi for hva «helhetlighet» og «enhetlighet» betyr 
i matforvaltningen, og hvorfor disse begrepene er relevante med tanke på 
iverksetting og håndhevelse av dyrevelferdslovgivningen. Vi diskuterer 
så med utgangspunkt i dataene i hvilken grad Mattilsynets forvaltning av 
dyrevelferdsområdet framstår som «helhetlig og enhetlig». Til slutt vur- 
derer vi mulige konsekvenser av Mattilsynets organisering og styring for 
evnen til å realisere målsettingene i dyrevelferdsloven. 


Bakgrunn: Dyrevelferdsforvaltning og 
etablering av Mattilsynet 


Før 2004 var ansvaret for forvaltning av dyrevelferd fordelt på flere ulike 
forvaltningsenheter - alle med en unik historisk bakgrunn og en sær- 
egen tilsynskultur (Elvbakken, 1997; Lie & Veggeland, 2010; NOU 1996: 
10). Når det gjaldt tilsyn med primærprodusentene/bøndene, var ansva- 
ret fram til 2004 tillagt fylkesveterinærene (også kalt Statens veterinære 
felttjeneste). Tjenesten var fram til 1996 underlagt veterinæravdelingen 

i Landbruksdepartementet. I perioden 1996 til 2004 var tjenesten inn- 
ordnet Statens dyrehelsetilsyn (Elvbakken, 1997; Lie & Veggeland, 2010; 
NOU 1996: 10). Fylkesveterinærene kombinerte ofte tilsynsrollen med 
veterinærpraksis, og opptrådte i større grad i en veilederrolle enn hva 
som for eksempel var typisk for inspektører ved kjøttkontrollen og det 
kommunale næringsmiddeltilsynet (Elvbakken, 1997). Tilsyn med dyre- 
velferd på sjømatsiden var klart mindre utviklet enn på landdyrsiden. 
Det var Fiskeridirektoratets sjømatkontroll som i utgangspunktet hadde 
dette ansvaret. Sjømatnæringen har generelt hatt et mer markeds- og 
eksportrettet fokus enn landbruksnæringen, men i senere år har dyre- 
velferd fått stor oppmerksomhet også i denne næringen. Kjøttkontrollen 
og tilsyn med velferd på slakteriene og ved transport var fram til 1996 
et kommunalt ansvar og tillagt de kommunale næringsmiddeltilsynene. 
På de større slakteriene har kjøttkontrollens inspektører hatt kontorsted 
på slakteriet. Dette gjelder fortsatt. Denne delen av kjøttkontrollen har på 
denne måten vært mer skjermet fra de ulike ansvarsendringene enn det 
som for eksempel er tilfelle for fylkesveterinærene (Elvbakken, 1997; 
intervjuer). I 1996 ble ansvaret for kjøttkontrollen statliggjort og over- 
ført til Statens næringsmiddeltilsyn, men det operative ansvaret ble like- 
vel delegert tilbake til de kommunale næringsmiddeltilsynene (Lie & 
Veggeland, 2010). Både Statens næringsmiddeltilsyn og de kommunale 
næringsmiddeltilsynene hadde tradisjon for å være mer regel- og kontroll- 
orientert enn det som var tilfelle blant fylkesveterinærene (Elvbakken, 
1997; intervjuer med inspektører i Mattilsynet). 

Etableringen av Mattilsynet i 2004 representerte en omfattende end- 
ring av hele matforvaltningen, inkludert også forvaltningen av plante- 
helse, dyrehelse og dyrevelferd. Basert på sammenslåingen av Statens 
næringsmiddeltilsyn, Statens dyrehelsetilsyn, Statens landbrukstilsyn, 
Fiskeridirektoratets sjømatkontroll og 89 kommunale næringsmiddel- 
tilsyn, fikk Mattilsynet omfattende og vidtrekkende tilsynsmyndighet på 
en rekke områder - planter, landbaserte og akvatiske dyr, mat, vann og 
kosmetikk (Elvbakken & Rykkja, 2006; Lie & Veggeland, 2010). Samtidig 
ble det kommunale ansvaret fjernet ved at all tilsynsvirksomhet ble stat- 
liggjort. Dette skulle legge til rette for en mer overordnet styring og for- 
valtning, der ulike sektorer og tilsynsområder skulle ses i sammenheng. 

På dyrevelferdsområdet overtok Mattilsynet på denne måten tilsyns- 
områder som var til dels svært forskjellige — tilsyn med sjømatproduk- 
sjon, tilsyn med landbasert primærproduksjon og tilsyn med slakterier/ 
transport. Disse forskjellene har senere satt sitt preg på Mattilsynet, særlig 
de første årene, og kan blant annet spores tilbake til ulike holdninger og 
forventninger til tilsynsrollen, hvor tett man skal være på næringen, og 
hvor langt inspektørene kan gå med hensyn til å veilede og gi faglige råd 
(se også kapitlene 5, 7, 9 og 10 i denne boka). Utredningen som lå til grunn 
for etablering av Mattilsynet (NOU 1996: 10) hadde foreslått at samtidig 
med at alt tilsynsansvar skulle overføres til ett tilsyn, så skulle også alt 
ansvar overføres til ett departement (Helsedepartementet). Om dette 
spørsmålet pågikk det en lengre tautrekking mellom ulike departemen- 
ter i perioden 1996-2003 (Elvbakken & Rykkja, 2006; Lie & Veggeland, 
2010). Prosessen endte med at Landbruks- og matdepartementet fikk det 
administrative ansvaret for Mattilsynet, herunder etatsstyringen, mens 
tre departementer beholdt en faglig instruksjonsrett (som fortsatt gjelder 
i dag): Landbruks- og matdepartementet, Fiskeri- og kystdepartementet 
(i dag Nærings- og fiskeridepartementet) og Helsedepartementet (i dag 
Helse- og omsorgsdepartementet). 


Nasjonale og internasjonale rammer for 
dyrevelferdsarbeidet 


Internasjonale rammer: EU/EØS, 

nordisk samarbeid og OIE 

Forvaltning av dyrevelferd er underlagt nasjonal lovgivning og nasjo- 
nale politiske føringer, men er også påvirket av internasjonal regel- 
verksutvikling. Gjennom EØS-avtalen er Norge forpliktet av EUs 
dyrevelferdsregelverk. Av særlig betydning i denne sammenheng er råds- 
forordning (EF) nr. 1099/2009 2017/EØS/4/06 av 24. september 2009 om 
vern av dyr på tidspunktet for avliving, rådsforordning (EF) nr. 1/2005 
2008/EØS/62/04 av 22. desember 2004 om vern av dyr under transport 
og tilknyttet virksomhet, og Europaparlaments- og rådsforordning 
(EU) 2017/625 2020/EØS/78/15 av 15. mars 2017 om offentlig kontroll og 

annen offentlig virksomhet som gjennomføres for å sikre anvendelsen 
av næringsmiddel- og förvareregelverket, samt regler for dyrs helse og 
velferd, plantehelse og plantevernmidler. Disse bestemmelsene er med 
noen få unntak tatt inn i sin helhet gjennom henvisninger i norske for- 
skrifter. EUs dyrevelferdsregelverk er i stor grad et minimumsregelverk, 
og Norge har, i likhet med flere andre europeiske land, valgt å gå lenger 
for å sikre dyrenes velferd enn det EU-regelverket gjør. Det er dessuten 
en rekke områder som ikke dekkes av EU-regelverk. 

EØS-avtalen åpner for norsk deltakelse i Europakommisjonens 
arbeid med å forberede og iverksette regelverk på dyrevelferdsområ- 
det (Veggeland, 2016). Fra norsk side er Mattilsynet en sentral deltaker i 
utviklingen av regelverk som foregår i relevante komiteer og arbeidsgrup- 
per i Europakommisjonens DG Santé (Europakommisjonens generaldi- 
rektorat med ansvar for blant annet mattrygghet, dyrehelse og dyrevelferd). 
Mattilsynet har også et viktig ansvar for å innpasse EUs bestemmelser i 
det norske regelverket. På EU-nivå framstår Den faste komité for planter, 
dyr, mat og for (SCoPAFF), seksjon 7 Dyrehelse og dyrevelferd som særlig 
viktig for forvaltning av dyrevelferdsområdet. Ettersom dyrevelferdsregel- 
verk inngår i EØS-avtalen betyr det at Norge samtidig er underlagt den 
kontroll og overvåkning som gjøres av EFTAs overvåkningsorgan (ESA). 
ESA gjennomfører jevnlig inspeksjoner i Norge for å kontrollere gjen- 
nomføring og etterlevelse av EØS-avtalen, og kan eventuelt reise en sak 
mot Norge ved det de vurderer som brudd på EØS-forpliktelsene. Det er 
Landbruks- og matdepartementet som koordinerer kontakten mot ESA, 
men på dyrevelferdsområdet har samtidig de to departementene med faglig 
instruksjonsrett overfor Mattilsynet - Landbruks- og matdepartementet 
og Nærings- og fiskeridepartementet - ansvar for å koordinere inspeksjoner 
innenfor sine respektive ansvarsområder (se under). ESA har vært på flere 
inspeksjoner i Norge, der det har vært rettet spesiell oppmerksomhet mot 
dyrevelferdsreglene, og Norge har fått flere påpekninger om behov for 
forbedring, blant annet når det gjelder koordinering og sanksjonsbruk 
(se også kapittel 8 i denne boka). 

I tillegg til EØS-avtalen har arbeidet som har pågått innenfor rammen 
av Europarådet vært viktig for Norge. Europarådet har vedtatt fem kon- 
vensjoner om dyrevelferd som historisk har vært viktig for utviklingen 


86 


ENHETLIG OG HELHETLIG FORVALTNING? 


av dyrevelferdsregelverk i Europa, også i EU: konvensjonen om beskyt- 
telse av dyr under internasjonal transport (1968/2003), konvensjonen 
om beskyttelse av produksjonsdyr (1976), konvensjonen om beskyttelse 
av slaktedyr (1979), konvensjonen om beskyttelse av forsøksdyr (1986) 
og konvensjonen om beskyttelse av kjæledyr (1987) (Helse- og omsorgs- 
departementet et al., 2016). Norge er tilsluttet alle disse konvensjonene. 
Siden starten har arbeidet i Europarådet vært av vesentlig betydning for 
utviklingen av og forståelsen for dyrevelferd i Europa. Konvensjonene og 
de tidligste anbefalingene ble tatt inn i EUs regelverk direkte. Etter hvert 
var det imidlertid liten aktivitet på dyrevelferdsområdet i Europarådet 
(Helse- og omsorgsdepartementet et al., 2016). 

Det er etablert et nordisk samarbeid på dyrevelferdsområdet gjennom 
arbeidsgrupper under Nordisk ministerråd. Ministerrådet for fiskeri 
og havbruk, jordbruk, næringsmidler og skogbruk (MR-FJLS) har eta- 
blert en embetsmannskomité for næringsmidler, som igjen har etablert 
en Nordisk arbeidsgruppe for mikrobiologi, dyrehelse og dyrevelferd 
(NMDD), der Mattilsynet deltar. Det nordiske samarbeidet omfatter 
i tillegg aktiviteter med relevans for dyrevelferdsarbeidet, som for eksem- 
pel Nordisk tilsynskonferanse, Nordisk tilsynsprosjekt og ulike nett- 
verksgrupper (Helse- og omsorgsdepartementet et al., 2016). 

På globalt nivå framstår særlig det arbeidet som gjøres innenfor ram- 
men av Verdens dyrehelseorganisasjon (OIE) som viktig. OIE utvikler 
blant annet internasjonale standarder for dyrevelferd som samtidig har 
betydning for EUs utvikling av dyrevelferdsregelverk. Dette gir Norge en 
mulighet til indirekte å påvirke EUs regelverksutvikling: «Det er viktig å ta 
i betraktning at arbeidet i OIE påvirker utviklingen i EU, og at vi bruker 
systemet bevisst også i denne sammenheng» (Helse- og omsorgsdeparte- 
mentet et al., 2016, s. 34). Det er samtidig viktig å merke seg at EU gjen- 
nom et aktivt engasjement også påvirker standardiseringsarbeidet i OIE. 
Gjennom Verdens handelsorganisasjon (WTO) har OIE-standardene fått 
potensielt økt betydning ettersom WTO-regelverket har åpnet opp for at 
WTO-medlemmene kan oppfylle avtaleforpliktelser ved å basere det nasjo- 
nale regelverket på OIE-standarder. Foreløpig er ikke dyrevelferd regulert 
i WTO-regelverket direkte, selv om flere medlemmer, inkludert EU, har frem- 
met forslag om at WTO bør utvikle regelverk av relevans for dette området. 


87 


KAPITTEL 4 


Nasjonale rammer: Dyrevelferdsloven 

Mattilsynet har et viktig ansvar både for å utvikle dyrevelferdsregel- 
verk i Norge på oppdrag fra Landbruks-og matdepartementet (LMD) 
og Nærings- og fiskeridepartementet (NFD), og for å føre tilsyn med 
at dette regelverket etterleves. Lov om dyrevelferd, som trådte i kraft 
1. januar 2010, utgjør med underliggende forskrifter den sentrale ram- 
men for regulering av dyrevelferd i Norge (Dyrevelferdsloven, 2009). 
Lovens overordnede formål ($ 1) er «å fremme god dyrevelferd og respekt 
for dyr». Loven omfatter videre «forhold som påvirker velferd hos eller 
respekt for» dyr ($ 2), og viser videre til at dyr «har egenverdi uavhengig 
av den nytteverdien de måtte ha for mennesker. Dyr skal behandles godt 
og beskyttes mot fare for unødige påkjenninger og belastninger» ($ 3). 
Dyrevelferdsloven er en fullmaktslov, der utfyllende detaljer blir nedfelt 
i forskrifter. De generelle lovbestemmelsene åpner samtidig for at regel- 
verket kan være i stadig utvikling gjennom praksis og forskriftsendringer 
uten at man nødvendigvis må endre loven. Flere av forskriftene er som vist 
over samtidig basert på EUs regelverk gjennom EØS-avtalen. Mattilsynet 
henter inn faglige råd og risikovurderinger knyttet til håndtering av dyre- 
velferd. Dette brukes som grunnlag for regelverksutviklingen. Her spiller 
ikke minst Vitenskapskomiteen for mat og miljø (VKM) en viktig rolle. 
Også de vurderinger som gjøres innenfor rammen av European Food Safety 
Authority (EFSA), jf. f.eks. Panel on Animal Health and Welfare (AHAW), 
har betydning som premissgiver for Mattilsynets dyrevelferdsarbeid. 


Enhetlig og helhetlig forvaltning - 
en analyseramme 


Målsettingen om «helhetlig og enhetlig» 
dyrevelferdsforvaltning 

Norske myndigheter har formulert en målsetting om «helhetlig og 
enhetlig matforvaltning» helt siden etableringen av Mattilsynet i 2004. 
Spørsmålet er hva disse begrepene betyr, og hvilken relevans de har for 
forvaltningen av dyrevelferdsområdet. Når offentlige myndigheter snak- 
ker om å etablere en «helhetlig forvaltning», så viser dette til etablering 

av et felles ansvar for et forvaltningsområde som gjør at man kan se ting 
i sammenheng på tvers av sektorer og beslutningsnivåer. I utredningen 
som lå til grunn for etablering av Mattilsynet ble det i denne sammenheng 
vist til næringslivets behov: «Generelt ønsker næringslivet seg naturlig 
nok et tilsyn som består av færrest mulig forskjellige selvstendige enheter, 
slik at det kan opptre helhetlig og samordnet overfor tilsynsobjektene og 
ettersporrerne av tjenester» (NOU 1996: 10, s. 197). 

I NOU 1996: 10 foreslo utvalget at man burde slå sammen alle tilsyn 
på matområdet (tilsyn av planter, dyr, fisk og mat) til ett tilsyn, samle 
mest mulig av lovverket i en lov, og plassere alt ansvar under ett depar- 
tement. Kun de to første anbefalingene ble gjennomført. Ett av elemen- 
tene som er blitt påpekt som viktig for å oppnå en helhetlig forvaltning 
på matområdet, er «helkjedeprinsippet», dvs. at forvaltningen skal rette 
oppmerksomhet og innsats mot hele produksjonskjeden: «Tanken om en 
matforvaltning som strekker seg langs hele matproduksjonskjeden fra 
jord/fjord til bord er uttrykk for et ønske om en helhetlig forvaltning av 
matpolitikken» (Ot.prp. nr. 100 (2002-2003), 8.12). 

I dyrevelferdsforvaltningen betyr dette at oppmerksomheten skal rettes 
mot dyrenes velferd fra de fødes og vokser opp via transport til slakteri og 
avliving. Tanken bak helkjedeprinsippet på dyrevelferdsområdet er at for 
å sikre dyrevelferdslovens målsetting om «å fremme god dyrevelferd og 
respekt for dyr» ($ 1), er det nødvendig å ivareta dyrevelferden gjennom 
hele livsløpet og gjennom hele produksjonskjeden (Dyrevelferdsloven, 
2009). Hvis Mattilsynet oppdager unødig lidelse hos dyrene, skal det 
være mulig å oppdage hva lidelsen skyldes og hvem som har ansvaret for 
lidelsen. Denne informasjonen skal igjen danne grunnlag for eventuelle 
reaksjonsformer mot den eller de ansvarlige, og for vurdering av tiltak 
for å bedre situasjonen, dvs. tiltak for å sikre dyrenes velferd. En helhetlig 
forvaltning av dyrevelferdsområdet betyr med andre ord i denne sam- 
menheng et felles og klart ansvar for tilsyn som kan styrke forvaltningens 
samlede evne og kapasitet til å ivareta dyrenes velferd. 

Neste spørsmål er hva en «enhetlig forvaltning» innebærer? 
«Enhetlighet» vil gjerne i noen grad overlappe med «helhetlighet» - 
enhetlig ansvar kan være en måte å sikre helhetlig forvaltning på. Dette 
var noe av resonnement bak reformen i 2004 da alt ansvar for tilsyn i 

matkjeden ble overført til Mattilsynet: «Det er viktig at Mattilsynet 
framstår som et samordnet og enhetlig tilsyn. Det må være de samme 
faglige og forvaltningsmessige kriterier som legges til grunn for tilsynets 
vurderinger og beslutninger over hele landet» (Ot.prp. nr. 100 (2002- 
2003), S. 24). 

Som vi ser av sitatet over, er likebehandling et sentralt aspekt ved 
«enhetligheten». Mattilsynet skal sørge for koordinert praksis og fag- 
lig kalibrering som bidrar til at like saker behandles mest mulig likt. 
Dette gjelder, som vist over, det faglige grunnlaget for tilsynets vurde- 
ringer, men er også relevant for de reaksjonsformer tilsynet anvender 
ved brudd på regelverket: «Det har også vært meningen å legge opp til 
en mer enhetlig straffeutmåling» (Ot.prp. nr. 100 (2002-2003), S. 120). 
Tanken er at enhetlighet på denne måten skal skape økt forutsigbarhet 
og rettferdighet. Enhetlig dyrevelferdsforvaltning viser dermed både 
til virkemidler som kan fremme lik forståelse og anvendelse av dyrevel- 
ferdsregelverket, og virkemidler som kan fremme faglig kalibrering blant 
de ansatte, dvs. omforent forståelse av faglige kriterier for vurdering av 
regelbrudd. 


Organisatoriske virkemidler for å oppnå helhetlig 
og enhetlig forvaltning 


Spørsmålet er så hvordan man kan organisere forvaltningen for å oppnå 
«enhetlighet» og «helhetlighet»? Det å «organisere» innebærer at man 
gjennom utforming av en organisasjon søker å vektlegge enkelte hen- 
syn mer enn andre, noe som fanges opp av det ofte refererte sitatet fra 
Schattschneiders berømte bok The Semisovereign People: «Organization 
is the mobilization of bias. Some issues are organized into politics while 
others are organized out» (Schattschneider, 1961, s. 71). I tråd med dette vil 
en grunnleggende antakelse være at måten man organiserer dyrevelferds- 
forvaltningen på har betydning for evnen til å gjennomføre oppdraget 
med å realisere målet om god dyrevelferd i dyrevelferdslovgivningen. Det 
er nettopp antakelsen om at organisering har betydning for politikken som 
gjør at det brukes såpass mye tid og ressurser i offentlig sektor på å finne 
gode måter å organisere på (Christensen et al., 2014, 2021). 

Det å organisere et saksområde dreier seg om hvordan saksområdet 
skal koordineres og spesialiseres innenfor og mellom ulike organisa- 
sjonsenheter (Christensen et al., 2014, 2021; Christensen & Lægreid, 
2008). Å koordinere betyr at saksområdene skal ses i sammenheng. 
Dette kan for eksempel skje gjennom å slå sammen ulike enheter. 
Etableringen av Mattilsynet i 2004 er eksempel på dette. Da ble en rekke 
tilsynsmyndigheter slått sammen til ett tilsyn med samlet ansvar for til- 
syn med planter, fisk, dyr og næringsmidler. Spesialisering innebærer at 
man skiller ut et saksområde i en egen enhet og på den måten ønsker å 
rette spesiell oppmerksomhet mot akkurat dette området (Christensen 
et al., 2021; Christensen & Lægreid, 2008). Det kan for eksempel skje 
gjennom oppretting av en ny enhet eller stilling med ansvar for et kon- 
kret saksområde. Opprettelsen av stillinger som fagrådgivere for dyre- 
velferd i Mattilsynet er eksempel på spesialisering. Spesialisering kan 
også skje ved å skille ut saksområder fra etablerte enheter. Et eksempel 
på dette er da Mattilsynet i 2015 skilte ut egne avdelinger for hhv. fisk og 
sjømat og planter og dyr på hovedkontoret (disse ble fjernet i 2021, da 
det kom på plass en ny avdelingsstruktur bestående av avdelinger for 
styring, regelverk og kontroll, juridisk og internasjonalt arbeid, utvik- 
ling, og brukerdialog og kommunikasjon). Ulike spesialiseringsprinsip- 
per kan anvendes for å signalisere at bestemte hensyn i organisasjonen 
skal vektlegges (Christensen et al., 2021). Tre spesialiseringsprinsipper 
er særlig relevante i forbindelse med organisering av Mattilsynet: spe- 
sialisering etter geografi (jf. Mattilsynets inndeling i ulike regioner - 
regionale hensyn), spesialisering etter formål/sektor (jf. Mattilsynets 
tidligere inndeling i en avdeling for fisk og sjømat og en avdeling for 
planter og dyr - hensyn til hhv. «blå» og «grønn» sektor), og spesi- 
alisering etter prosess (jf. Mattilsynets tidligere inndeling i hhv. en 
tilsynsavdeling og en regelverksavdeling - hensyn til bestemte oppgaver — 
tilsynsvirksomhet/regelverksutvikling - uavhengig av region og sektor). 
Måten Mattilsynet organiserer dyrevelferdsområdet på antas i tråd med 
dette å ha betydning for hvilke hensyn som får gjennomslag i utøvel- 
sen av tilsynet, og dermed for Mattilsynets evne til å skape en enhet- 
lig og helhetlig praksis i innsatsen rettet mot å realisere målsettingene i 
dyrevelferdslovgivningen. 

Koordinering inngår som et kjerneelement i å utvikle en helhetlig og 
enhetlig dyrevelferdsforvaltning - koordinering mellom inspektører, 
avdelinger og regioner, og mellom regionene og Hovedkontoret. I denne 
sammenheng er det viktig å skille mellom koordinering gjennom formell 
organisering, som inndeling i ulike organisasjonsenheter (avdelinger, 
seksjoner, regioner osv.), og koordinering mellom etablerte enheter ved 
hjelp av andre mekanismer (dialog, informasjonsutveksling, veiledere, 
fagsamlinger osv.) (Peters, 2015). Mattilsynet anvender begge typer vir- 
kemidler for å oppnå koordinert praksis i dyrevelferdsforvaltningen, 
noe vi kommer tilbake til senere i kapittelet. Det er videre viktig å skille 
mellom koordinering som prosess, dvs. organisasjonsendringer, samord- 
ningsmøter osv., og koordinerte utfall dvs. tiltak, beslutninger, forvalt- 
ningspraksis. En grunnleggende antakelse er at koordinerte prosesser vil 
øke sannsynligheten for koordinerte utfall. I dette kapittelet studerer vi 
hvordan dyrevelferdsforvaltningen er organisert (spesialisert og koordi- 
nert), vurderer organiseringen opp mot målsettingen om en helhetlig og 
enhetlig forvaltning, og videre, med utgangspunkt i dokumenter og funn 
fra intervjuer/spørreundersøkelser, vurderer vi konsekvenser av organi- 
seringen for forvaltningspraksis. 


Organisering og faglig kalibrering i 
dyrevelferdsforvaltningen 


Et helhetlig tilsyn 


Felles sektoransvar på statlig nivå 

I 2004 ble Mattilsynet organisert i form av en tre-nivå-modell bestå- 
ende av et relativt lite hovedkontor, 8 underliggende regionskontorer og 
64 distriktskontorer underlagt disse igjen. Hvert nivå hadde selvstendig 
beslutningsmyndighet. Det innebar for eksempel at hvert av de 64 dis- 
triktskontorene kunne fatte vedtak overfor virksomheter i sitt område. 
I tillegg hadde Mattilsynet tre såkalte nasjonale sentra (NaS): NaS Fisk 
og sjømat i Bergen, NaS Planter og vegetabilsk mat på Ås, og NaS Dyr 
og animalsk mat i Sandnes. Disse var tillagt nasjonale kompetanserela- 
terte oppgaver, men var administrativt underlagt «sine» regionskontor 
(hhv. Region Hordaland og Sogn- og Fjordane; Region Oslo, Akershus og 

Østfold; Region Rogaland og Agder). Bade NaS og tre-nivå-modellen kan 
sies å ha undergravet målsettingen om et helhetlig tilsyn. I 2007 ble ord- 
ningen med NaS fjernet, og funksjonene ble direkte inkorporert i hoved- 
kontoret. Mange av medarbeiderne ble imidlertid fortsatt plassert fysisk 
ved «sine» respektive regionskontorer. 

I 2015 gikk Mattilsynet over til en to-nivå-modell (hovedkontor 
og regionskontor), og antall regionskontor ble samtidig redusert til 
fem. Distriktskontorene (antallet var da redusert til 52) ble omgjort til 
avdelinger — direkte integrert i regionskontorene. Etter flere sammensla- 
inger har det samlede antallet avdelinger i regionene blitt redusert til 32 
(pr. 2020). Dette innebærer at enkelte av avdelingene nå omfatter det som 
tidligere var flere distriktskontor. Organisasjonsendringen i 2015 førte til 
færre regioner (og etter hvert færre lokale enheter — avdelinger — innenfor 
hver region) og kortere linje fra det ytre ledd — inspektørene — til hoved- 
kontoret. Noe av hensikten med endringen var å legge enda bedre til rette 
for overordnet og helhetlig styring. 

Hvordan oppleves så den nye organiseringen av de ansatte? Overgangen 
til en to-nivå-modell har gjort kommunikasjonslinjen mellom det ytter- 
ste ledd og hovedkontoret i Mattilsynet kortere. To-nivå-modellen synes 
samtidig å ha ført til at avdelingslederfunksjonen (tidligere distrikts- 
sjefer) i større grad preges av ledelse av regionen, noe som påpekes av en 
av avdelingslederne: 


Men det som er den store forskjellen fra å være distriktssjef til å være avdelings- 
leder, det er at vi er jo trukket mye mer inn i ledelse av regionen. Sånn at vi blir 
jo også [...] ansvarliggjort for beslutningene [...]. Nå er jo vi ansvarliggjort med 
at vi sitter i ledergruppa med regiondirektoren [...] vi må ta stilling til fordeling 
av budsjett, vi må ta stilling til bemanning i hele regionen. Vi har et ansvar for 
å få samarbeidet til å gå mellom avdelingene. Det har blitt mye mer samarbeid 
mellom avdelingene, vil jeg si da [...]. Altså hvis det er kompetanse der som 
kunne løse oppgaven her, så prøver vi å hjelpe hverandre mye mer enn det vi 


gjorde før. (Informant F) 


Informanten påpeker at avdelingslederne har fått en bredere og mer hel- 
hetlig lederfunksjon ved å i større grad måtte forholde seg til regionen 
under ett. Regionsdirektørene kommer dermed tettere på beslutninger 

som har konsekvens for det ytterste ledd. Den nye strukturen oppfattes 
samtidig å ha bidratt til at regionsdirektørene knyttes tettere opp mot den 
overordnede ledelsen av Mattilsynet: 


Men jeg tror at etter omorganiseringa, så tror jeg at regiondirektørene sitter 
tettere på beslutningene, i forhold til det administrerende direktør gjør, enn før. 
For de satt mer ute som sånn ... Ja, litt perifert, kan du si, og så var hovedkon- 
tor en egen greie, og så var regionene sine - Men nå så er jo dei ... strategisk 


leder-møter regelmessig. (Informant F) 


En annen avdelingsleder viser til at to-nivå-modellen har «åpnet opp» 
kommunikasjonen og gjort det lettere for det ytterste leddet — inspektør- 
nivået — å ta kontakt både på tvers og oppover i organisasjonen: 


Og før så var det fryktelig strengt. Vi fikk ikke lov til å snakke med noen på 
hovedkontor. Det skulle gå i linje og sånn [...]. Og DET har blitt mye bedre, 
for nå er det ... bruk kompetansen der den er, ta kontakt med den du vil, og på 
tvers og sånn. Og det ... så det har blitt mye mer ... kontakt på tvers, og det er 


veldig bra. (Informant E) 


Det er likevel variasjon når det gjelder hvorvidt ansatte opplever at 
samordningen mellom nivåer i Mattilsynet er blitt bedre etter at to- 
nivå-modellen kom på plass. Nærmere en tredel av respondentene i vår 
survey-undersøkelse er helt eller delvis uenig i påstanden om at refor- 
men i 2015, med overgang fra tre til to nivåer og åtte til fem regioner, 
har bidratt til å styrke samordningen med andre nivåer i Mattilsynet (se 
vedlegg 1, tabell 1). Her kommer det naturligvis også an på hvilken posi- 
sjon de ansatte er i, og hva slags samordning man viser til. Reformen i 
2015 inneholdt dessuten flere andre elementer som hadde konsekvenser 
for samordningen, blant annet en sammenslåing av distriktskontor til 
avdelinger og innføring av en matrisestruktur med fagrådgivere i sen- 
trale roller. Vi kommer tilbake til dette i forbindelse med kontrollspenn 
og faglig kalibrering. Generelt er det likevel grunnlag for å si at overgan- 
gen til en to-nivå-modell skapte en mer helhetlig forvaltning ved å redu- 
sere avstanden fra det ytterste ledd til hovedkontoret og legge bedre til 
rette for samarbeid og samordning mellom ulike regioner og avdelinger, 
i det minste på ledernivåene. 

Dyrevelferd i hele produksjonskjeden 

Et viktig aspekt ved den helhetlige forvaltningen er innsatsen rettet mot 
å ivareta dyrevelferden gjennom hele livsløpet til dyrene. Mattilsynet har 
et helhetlig og overordnet ansvar for å føre tilsyn med at dyrevelferdslov- 
verket overholdes gjennom hele produksjonskjeden. Tidligere var dette 
ansvaret fordelt på flere myndighetsorganer og styringsnivå. Det stat- 
lige Fiskeridirektoratet hadde ansvar på fiskeområdet, de kommunale 
næringsmiddeltilsynene hadde fram til 1996 (da Statens næringsmiddel- 
tilsyn overtok det formelle ansvaret) ansvar for kjøttkontroll og dyrevel- 
ferd på slakteriene og ved transport, mens fylkesveterinærene / Statens 
veterinære felttjeneste (inngikk i Statens dyrehelsetilsyn i 1996) hadde 
ansvar for tilsyn med dyreholdere/gårdsbruk. Det at Mattilsynet har 
overtatt alt tilsynsansvar styrker i utgangspunktet både evnen og kapa- 
siteten til å få en oversiktlig og helhetlig vurdering av dyrenes velferd og 
til å sette inn tiltak på kritiske punkter i produksjonskjeden. Spørsmålet 
er samtidig hvordan dette fungerer i praksis. Selv om Mattilsynet har alt 
overordnet tilsynsansvar plassert i organisasjonen, er fortsatt ansvar for 
tilsyn med slakterier/transport/gårdsbruk fordelt på ulike enheter — pa 
seksjoner og inspektører med særlig ansvar for kjøttkontroll og på sek- 
sjoner og inspektører med særskilt ansvar for tilsyn med gårdsbruk. På 
denne måten gjenstår utfordringer knyttet til koordinering, og dermed 
utfordringer knyttet til å fremme en helhetlig forvaltning. Vi skal se nær- 
mere på noen av disse utfordringene. 

En av utfordringene for Mattilsynet er knyttet til vurderinger som 
gjøres når det oppdages avvik fra og eventuelle brudd på dyrevelferds- 
regelverket ved inspeksjon av dyr som ankommer slakteriene. I slike 
situasjoner vil inspektørene først måtte vurdere om det foreligger avvik/ 
regelbrudd, deretter hvem som bør stilles ansvarlig (transportør, dyre- 
holder eller begge), og til slutt hvilke reaksjonsformer som eventuelt skal 
anvendes. Hvis noe av skylden tillegges avsender av dyret, dvs. dyreholder, 
blir spørsmålet hvordan dette skal følges opp. Normalt er det Mattilsynets 
avdeling i det området dyreholder tilhører som har ansvar for tilsyn og 
gjennomføring av eventuelle sanksjoner mot dyreholder. Mattilsynets 
inspektører på slakteriet, ofte en egen seksjon i avdelingen, har på sin 
side ansvar for oppfølging av slakteri og transportører. Tidligere var dette 

tilsynsansvaret fordelt på flere forvaltningsorganer. Ved at Mattilsynet 
har fått hele ansvaret, er det lagt bedre til rette for koordinering mellom 
de ansvarlige i slike situasjoner. Likevel har Mattilsynet hatt problemer 
med å gjennomføre en helhetlig tilnærming, der både transportør og 
dyreholder følges opp i de tilfeller der begge har ansvar for regelbrudd. 
Slike problemer knyttes blant annet til svikt i rutiner for rapportering 
og kommunikasjon internt mellom ulike enheter i Mattilsynet, ulik geo- 
grafisk tilhørighet mellom dyreholder, transportør og slakteri, og doku- 
mentasjon på hvilke skader/lidelser dyrene eventuelt hadde før transport. 
Ett av problemene er knyttet til at skaden allerede er skjedd, og at dyret 
allerede kan være slaktet. Dermed kan det være vanskelig på bygge opp 
en sak mot dyreholder: «Og da har jeg vært borti at noen har sagt at over- 
for bonden kan jo ikke vi gjøre noe, fordi at det har jo allerede skjedd, 
så da har jo ikke vi ... og dyret er jo slakta, så da har vi ikke en sak» 
(Informant D). Et annet problem er uklarheten som kan oppstå i situ- 
asjoner der regelbrudd oppdages på dyr som ankommer slakteri X fra 
område Y: «Så ... men det har vært uklarhet i organisasjonen om hvil- 
ket nivå — eller hvilken avdeling da, kan du si, som skal følge det opp» 
(Informant D). 

I tillegg til uklarhet knyttet til ansvar for oppfølging, kan det oppstå 
uklarhet rundt fordeling av skyld og ansvar, og i forlengelsen av dette, 
forholdsmessigheten ved Mattilsynets reaksjoner overfor hhv. trans- 
portør og dyreholder. Det er eksempler på at transportøren har tatt all 
belastningen ved regelbrudd (f.eks. ved å få et overtredelsesgebyr), selv 
om dyreholder også har hatt medansvar for at ikke-transportdyktige dyr 
er blitt sendt fra gården. I disse tilfellene har med andre ord ikke inspek- 
tørene med ansvar for tilsyn med gårdsbruket fulgt opp saken, noe som 
kan oppfattes som urettferdig, ikke minst fra transportørenes side: 


Det er litt sånn baker for smed-opplegget, at det er transportøren som får hele 
smellen der. Fordi at han som leverer dyr til slakt, han skal bare levere dyr som 
er egnet til transport. Så når da en transportør her får en sak mot seg fordi han 
har et ikke-transportdyktig dyr med, så skyldes det jo ikke bare det at han har 
tatt det med sjøl [...] enten kan det ha blitt med eller lurt på bilen av en bonde i 
... hvis det kommer - velter inn 100 gris inn en morgen kl. 5 i tussmørket på en 


gard, så om det da plutselig er en som kan ha vært med der - det KAN jo skje, 

at den har blitt lurt inn. Men som regel, så er det det at han — brukerne presser 
på: Ja, hvis ikke du — hvis ikke du tar den med, så bytter jeg slakteri! Vi kan ikke 
ha det derre tullballet at dere ikke skal begynne å ta med dyr! Sånn at de presses 
fra produsentene til å ta med dyr som de egentlig ser at dette hadde jeg ikke lyst 
til å ha med [...]. Men transportørene føler seg liksom litt sånn at det er ... at de 
... de far ... for den bota svir jo ganske godt. Så de syns at det er litt urettferdig. 
Og de syns at bonden burde i hvert fall fått halve smellen her. (Informant B) 


En av de erfarne inspektørene påpeker samtidig at hen mener at det over 
tid har skjedd en klar bedring av situasjonen med ikke-transportdyktige 
dyr og at behovet for oppfølging derfor er blitt mindre: 


Og du kan si — og nå er vi jo blitt veldig — vi har stadig stramma til skruen med 
dette med transportdyktighet, så det kommer nesten ikke dyr inn som det er 
noe gærent med. Det er veldig lite halthet, det er lite sår, det er lite brokk, det er 


stort sett fin-fin vare som kommer inn. (Informant B) 


Mattilsynet har gjennomført tiltak for å bedre koordineringen mellom 
de ulike ansvarlige enhetene. Sentralt i dette er det elektroniske saksbe- 
handlingssystemet MATS, der opplysninger fra hele produksjonskjeden 
kan legges inn. For eksempel kan Mattilsynets inspektører på slakteriet 
legge inn historikk på ankomne dyr fra en bestemt produsent, som igjen 
kan hentes ut av den avdelingen som har ansvar for tilsyn med denne 
produsenten. Informasjonen kan eventuelt benyttes til å bygge opp en 
sak: 


Altså er det noen uregelmessigheter — på et hvilket som helst dyr eller virksom- 
heter, så legger vi det inn som en registrering i MATS. Så det ligger der som et 
bakteppe. Så det er fantastisk å ha det. Da kan du gå opp, og så kan du hente inn 
... OK, han har levert — hvis du nå går inn og ser at OK, han har levert ei purke 
med bogsar grad 3 og 4 — det har han gjort — han gjør det jo regelmessig, ikke 
sant - det kommer en i måneden her. Han har jo ikke endra sitt management 
på en måte, så kan ... da har du liksom et bakteppe for å reise en — en tilsynssak 


eller et besøk på grunnlag av det. (Informant B) 


Informant B viser videre til at MATS brukes aktivt, og at de er veldig for- 
nøyd med hvordan systemet kan være til hjelp i arbeidet: «Ikke bare det at 
du kan gå inn og legge inn et notat på virksomheten eller bonden i MATS, 

du kan også sende melding fra det inspeksjonsløpet som vi har her på 
huset» (Informant B). Mattilsynets MATS-system skal altså bedre kom- 
munikasjon og koordinering mellom de ulike tilsynsenhetene. Samtidig 
vil det variere hvordan dette systemet brukes, og hvorvidt saker som er 
lagt inn i systemet av inspektørene på slakteriet, faktisk følges opp av 
ansvarlig avdeling. Videre er det utfordringer i MATS knyttet til å hente 
ut statistikk og oversikter som gir et mer overordnet og dekkende bilde av 
dyrevelferdsarbeidet, noe som var et av hovedpunktene Riksrevisjonen 
trakk fram sin rapport fra 2019 (Riksrevisjonen, 2019, s. 9). 

Som et tiltak for å bedre oppfølgingen av dyrevelferdsarbeidet, har en 
av Mattilsynets avdelinger valgt å styrke koordineringen mellom inspek- 
tørene med ansvar for hhv. slakteri/transportør og produsent. For å illus- 
trere dette kan vi se nærmere på hva denne avdelingen kan gjøre hvis det 
oppdages avvik ved observasjon av dyr på fjøset i slakteriet: 


De observerer det der på fjøset. Når de kommer av bilen, så ser de at her er det 
et halt dyr [...] så ... enten så legger de det inn som et notat i MATS på den 
bonden som har sendt det, hvis det er noe som åpenbart har fulgt med dyret 
- ikke oppstått på transporten. Og i tillegg så kan de starte en sak sjøl på trans- 


portøren. (Informant E) 


I en slik situasjon kan inspektøren legge inn et notat i MATS og sende 
melding til den avdelingen i Mattilsynet som har ansvar for å følge opp 
bonden. Oppfølging av transportøren kan inspektørene på slakteriet 
gjøre selv. Den avdelingen informant E tilhører har i tillegg etablert ruti- 
ner for å involvere inspektører/saksbehandlere både fra tilsynets kontor 
på slakteriet og fra det kontoret i avdelingen som har ansvar for oppføl- 
ging av bonden. For eksempel kan den relevante inspektøren på slakte- 
riet være med på oppfølging av og inspeksjon hos bonden. Fordelen med 
dette er blant annet at «det er han som har sett dyret, er den nærmeste til 
det [...] det er ikke så lett for en som får et sånt notat i MATS å følge opp, 
egentlig. Så det er mye bedre for den som er nær til det» (Informant E). 
Mattilsynet har fått på plass en mer helhetlig struktur for tilsynsarbei- 
det gjennom hele produksjonskjeden sammenliknet med situasjonen før 
Mattilsynet ble etablert. Dette kommer til uttrykk ved at alt tilsynsansvar 
er plassert i Mattilsynet, og at avdelingene har ansvar for tilsyn ved både 

slakteri/transport og produsent. Den helhetlige tilnærmingen fremmes 
også gjennom andre koordineringsmekanismer, som bruk av MATS i 
saksbehandlingen og samkjøring av tilsyn, der inspektører fra slakteriet 
er med på inspeksjoner til produsent. Internt i Mattilsynet er det likevel 
varierende praksis med tanke på hvordan og i hvilken utstrekning MATS 
anvendes, og hvorvidt det er rutiner for samkjørte inspeksjoner. Fortsatt 
gjenstår derfor utfordringer knyttet til å koordinere dyrevelferdstilsyn 
gjennom hele produksjonskjeden, fra produsent til transport og slakteri. 


Et enhetlig tilsyn 
Kontrollspenn og stedlig ledelse 


Kontrollspenn sier noe om omfanget av et myndighetsområde, som for 
eksempel hvor mange ansatte en leder har ansvar for. Stedlig ledelse viser 
til hvorvidt leder er fysisk plassert sammen med de ansatte han eller hun 
har ansvar for. Mattilsynets reform i 2015 medførte, i tillegg til innføring av 
en to-nivå-modell, at det ble færre regioner (fra åtte til fem) og færre enhe- 
ter innenfor hver region ved at det en rekke steder var slik at flere tidligere 
distriktskontor ble slått sammen til én avdeling (Mattilsynet, 2016, 2018, 
2021). På denne måten ble kontrollspennet for både administrerende direk- 
tør (ansvar for færre regionsdirektører) og regionsdirektørene (ansvar for 
færre avdelingsledere / lokale enhetsledere) mindre. Dette har lagt til rette 
for enklere koordinering både mellom regionene og mellom avdelingene, 
samt mellom regionene og hovedkontoret. For å oppnå enhetlig praksis er 
det imidlertid også nødvendig at koordinering og samkjøring når ut til det 
ytterste ledd — til inspektørene. Avdelingslederne kan spille en viktig rolle 
i dette gjennom både faglig ansvar for inspeksjonsvirksomheten innenfor 
avdelingens geografiske nedslagsfelt og gjennom personalansvar for inspek- 
tørene. I motsetning til hva som er tilfellet for administrerende direktør og 
regionsdirektørene har imidlertid kontrollspennet for mange avdelingsle- 
dere blitt større — de har fått ansvar for bade flere medarbeidere og flere kon- 
torsteder/lokasjoner enn det lederne for distriktskontorene tidligere hadde. 
Dette har utfordret kapasiteten til å lede og koordinere avdelingens faglige 
virksomhet. Mer tid går med til administrasjon og strategisk ledelse på 
regionsnivå og (for noen) reisevirksomhet mellom de ulike kontorstedene. 

Mindre tid er dermed igjen til faglig ledelse. Som en av avdelingslederne 
med erfaring fra gammel og ny struktur uttrykker det: 


Som leder, så var det viktig også å være tett på, samtidig som jeg gir den enkelte 
frihet og sjølstendighet til å bruke seg sjøl. Og det ... nå kan jeg være mye min- 
dre tett på. Jeg har rett og slett mye mindre tid, og jeg har mye mindre tid til å 
utøve faglig ledelse. Så det blir i grunnen litt en manko da [...] Så for meg, så har 
det jo endra seg veldig tila... ja, det har endra seg veldig, fordi at lederspennet 
har blitt så stort. Så det er mye mindre ... mye fjernere. Det blir mer selvledelse 
og mer selvledende grupper [...]. I og med at det er så stort lederspenn ... så er 


det behov for en faglig ledelse. Det sier jo mine medarbeidere. (Informant E) 


Problemet med lederoppfølging internt i avdelingen forsterkes av at mange 
av avdelingene har flere kontorsteder som er geografisk spredt innenfor 
det området avdelingen har ansvar for. Funn fra vår survey i Mattilsynet 
(vedlegg 1, tabell 2) viser at «fjernledelse» er vanlig i Mattilsynet. Ca. 
36,3 prosent av de ansatte svarer at leder har kontorplass et annet sted, 
mens kun 37,8 prosent svarer at leder har sin primære kontorplass på 
samme arbeidssted. For ca. 25,9 prosent er situasjonen at leder rullerer 
mellom flere kontorsteder. Enkelte av kontorstedene, for eksempel noen 
av kontorstedene på slakterier, har lokal ledelse i form av en seksjonssjef. 
Dette kan i noen grad redusere problemet med stort kontrollspenn og 
manglende stedlig avdelingsledelse. Som en av avdelingslederne uttrykte 
det: «Jeg er nok ikke så utsatt, fordi jeg har seksjonssjefer» (Informant F). 
Andre avdelinger (og kontorsteder) mangler et ledelsesnivå under avde- 
lingsleder. På spørsmål om det var stedlig ledelse ved ett av kontorste- 
dene, svarte en avdelingsleder følgende: «Ikke noe av det. De har ikke det. 
Så der er det såkalt fjernledelse: meg» (Informant E). En av inspektørene 
påpekte at fjernledelse skaper problemer: 


Men det er jo ... altså når du legger opp til at en leder skal ha ... en ting er 
spennet i antall medarbeidere. Men når spennet i distanse å kjøre spiser opp 
arbeidstida di... altså det ... jeg fatter ikke at det skal gå. Og det tror jeg egentlig 
det har vist at det ikke gjør. (Informant D) 


En av konsekvensene av stort kontrollspenn og manglende faglig og sted- 
lig ledelse, kan være at det oppstår uformelle hierarkier og ledere som 

gjør at enkelte beslutninger og tiltak gjøres uavhengig av hva som ellers 
skjer i organisasjonen. Slike uformelle hierarkier kan igjen undergrave 
muligheten for å oppnå koordinert og enhetlig praksis. En av avdelings- 
lederne peker selv på faren ved liten kapasitet for faglig ledelse: 


At det blir et hierarki. At vi skulle egentlig ha færre ledere, og så er det behov 
for den — den typen aktivitet da, eller leder. Det er behov for den ledelsen. Så 


plopper det opp på andre måter ... med uformelle ledere. (Informant E) 
Samme type resonnement gjør en av inspektørene: 


Og når sjefen ikke er der, hvem er det som blir spurt da? Ja, det er jo den ufor- 
melle lederen [...] En sjef ma være der til stede på grunn av ... så mye mer enn 
det å kunne snakke [...]. Og jeg mener at de har gått i feil retning med å kutte 
ned på den tilstedeværelsen av ledere ute på det ytterste leddet ... det er jo et 


sykdomstegn i organisasjonen vår, syns jeg. (Informant D) 


Både stort kontrollspenn og manglende stedlig ledelse kan på denne 
måten utfordre og undergrave arbeidet med å oppnå enhetlig praksis. 
Slike utfordringer kommer til syne i behovet for faglig kalibrering og 
samkjøring av inspektørenes virkemiddelbruk. 


Faglig kalibrering og samkjøring av virkemiddelbruk 

For å fremme målsettingen om enhetlig forvaltning av dyrevelferds- 
området har det vært viktig for Mattilsynet både å sikre at de ulike region- 
ene følger opp overordnede styringssignaler fra hovedkontoret, og å 
koordinere og samkjøre praksis mellom regioner og mellom avdelinger 
og inspektører innenfor hver region. Faglig kalibrering og samkjøring av 
virkemiddelbruk er sentralt i dette (Mattilsynet, 2018, 2019). Mattilsynet 
forvalter et regelverk som i stor grad er funksjonsbasert, noe som inne- 
bærer at regelverket i større grad retter seg mot hva en skal oppnå (resul- 
tater) og mindre mot hvordan en skal oppnå resultatene (Haugland, 2015, 
s. 188). Hensikten bak dette er å oppnå en «bedre dynamikk mellom regel- 
verket og den aktiviteten regelverket skal regulere» (Mattilsynet, 2014, s. 
5). Utfordringen er samtidig knyttet til «forståelsen av hva som er god 
nok funksjon, da dette ikke er en ren objektiv vurdering» (Mattilsynet, 
2014, S. 6). Dette åpner for skjønnsbaserte vurderinger, som både er 

hensiktsmessig for å kunne vurdere regelverket opp mot særtrekk ved 
konkrete situasjoner, men som også kan utfordre enhetlig praksis, dvs. 
at like saker behandles likt. Det vil derfor være behov for faglig kalibre- 
ring blant inspektørene, slik at de kan samkjøre regelverksforståelsen. Et 
viktig virkemiddel Mattilsynet anvender for å fylle det funksjonsbaserte 
regelverket med innhold, er bruk av veiledere som gir informasjon om 
hvordan inspektørene kan forstå en forskrift, jf. for eksempel Mattilsynets 
Veileder om transportegnethet og skille mellom dyr under transport. Når 
kan dyr transporteres? (Mattilsynet, 2017). Veilederne kan bidra til faglig 
kalibrering og mer enhetlig praksis. Samtidig kan veilederne bidra til en 
detaljorientering av regelverket som i og for seg kan undergrave hensik- 
ten bak et funksjonsbasert regelverk. Denne problematikken behandles i 
kapitlene 2 og 9 i denne boka og vil ikke diskuteres videre her. 

Ved overgangen til to-nivå-modellen i 2015 innførte Mattilsynet en 
matrisestruktur som skulle ivareta hensynet til faglig kalibrering. Det ble 
opprettet stillinger som fagrådgivere på de ulike tilsynsområdene i hver 
region, inkludert fagrådgivere på dyrevelferd. Fagrådgiverne ble samti- 
dig plassert i den nye avdelingsstrukturen sammen med andre fagmed- 
arbeidere som før reformen hadde hatt tilholdssted på regionskontoret. 
Fagrådgiverne fikk et tverrgående ansvar for kunnskapsinnhenting og 
rådgivning overfor inspektørene i de ulike avdelingene i regionen. De 
fikk også hovedansvar for å utarbeide regionenes årsrapporter på dyre- 
velferd. Det var samtidig forventet at fagrådgiverne skulle ut i felten, dvs. 
delta på inspeksjoner. De fikk ingen formell myndighet til å fatte beslut- 
ninger. Den myndigheten ble liggende i linja i Mattilsynets organisasjon, 
dvs. hos avdelingsledere og regionsdirektør, og eventuelt videre opp til 
hovedkontoret. Det ligger likevel klare føringer på at fagrådgiverne skal 
involveres i faglige spørsmål på dyrevelferdsområdet, ikke minst når 
det oppstår spesielle og/eller kompliserte saker knyttet til virkemiddel- 
bruk. En av fagrådgiverne viser til at hen prøver å hjelpe inspektørene i 
den grad de spør om hjelp. I tillegg ligger det føringer i Mattilsynet på at 
fagrådgiverne skal involveres når det oppstår spesielle saker: «Altså sånne 
inngripende - altså sterkt inngripende virkemidler som vi bruker ... 
og i dispensasjonssaker ... der er det en føring for å involvere fagråd- 
giver» (Informant OC). 

I tillegg til fagrådgivere for dyrevelferd med tverrgående ansvar på 
regionsnivå ble det også utnevnt fagrådgivere med ansvar for dyrevelferd 
innen hver enkelt avdeling. Den faglige kalibreringen mellom regionene 
skjer blant annet i interregionalt fagforum, der fagrådgiverne (som leder 
forumet) og andre ansvarlige for dyrevelferd, både på hovedkontoret og 
på regionsnivå, møtes for å diskutere faglige spørsmål, politiske føringer 
og bakgrunn for regelverket. Formålet med interregionalt fagforum er 
at regionene «skal ha et forum for å harmonisere seg» (Informant H). 
Tanken er at «alle faglige avklaringer skal kunne spres gjennom dette 
systemet» (Informant C). Fra og med 2015 ble de interregionale fagfora 
formalisert som en del av Mattilsynets struktur, i stor grad på bakgrunn 
av målsettingen om helhetlig og enhetlig forvaltning. Slike fagforum blir 
brukt «for å prøve å harmonisere inspektørene» (Informant C). En av 
informantene viser til at det faglige arbeidet dermed synes å ha blitt mer 
strukturert og koordinert: 


Na er det veldig sånn strukturert ... så kom ... da vi omorganiserte i 2015 ... så 
... var nettopp denne koordineringen - altså dette her — dette evige maset, for 
å si det sånn, om enhetlig og helhetlig, dette koordineringskravet, som gjorde 
at dette ble et ganske viktig tema da. Hvordan få disse fagforaene til å fylle den 


oppgaven på en veldig god måte? (Informant H) 


Det interregionale forumet for dyrevelferd er altså opprettet som en «myk 
koordineringsmekanisme», der enhetlighet skal fremmes gjennom dis- 
kusjoner og informasjonsutveksling, men ikke gjennom formelle vedtak: 


Og det er jo ikke meningen at vi ... vi styrer ikke regionene formelt gjennom 
det forumet, for det er ikke et sted som det fattes vedtak. Men det er et sted hvor 


man blir enig om at vi gjør det sånn. (Informant H) 


Ansatte med ansvar for dyrevelferd møtes også på regionale fagsamlin- 
ger. I tillegg diskuteres spørsmål knyttet til dyrevelferd, herunder vur- 
deringer av regelbrudd og anvendelse av sanksjonsmidler, internt i den 
enkelte avdeling, der avdelingsleder også spiller en viktig rolle. Flere 
informanter har påpekt utfordringer som følger av matrisestrukturen 
og at verken fagrådgiverne eller interregionalt forum er tillagt formell 
beslutningsmyndighet: 

Altså vi som fagrådgivere har egentlig en sentral rolle for å harmonisere ... Vi 
skal orientere oss om saker i andre regioner, og vi skal — ja, på en måte være 
orientert om tolkningene fra ... sentralt hold. Og vi skal spre dette utover. Men 


vi kan ikke hindre at avdelingene opptrer på egen hånd. (Informant C) 


Så de er da en faggruppe med en fagrådgiver som leder møter, og som har [...] 
en særposisjon i den faggruppa. [Hen] tar gjerne noen beslutninger, eller sjek- 
ker ut med sin leder ... men er jo ikke lederen til de andre, så [hen] har jo ikke 
noe personalansvar, ikke noe resultatansvar heller. For det er det avdelingslede- 
ren som har. Slik at vi leder da — ja, avdelingssjefer — vi har resultatansvar, øko- 
nomisk ansvar, forvaltningsansvar og det juridiske ansvaret for forvaltningen. 


Vi står for vedtakene. (Informant E) 


Men hvis - hvis dette forumet IKKE når konsensus, så ... Jeg kan jo først si at 
nettopp dette her at du har en faglinje og en lederlinje som har beslutningen, 
er litt av utfordringen. Hvordan får man det til å være strømlinjeformet, ikke 
sant. [...] uenighet skal da den ansvarlige regiondirektøren for dette forumet ta 
videre inn i et sånn regiondirektørforum, og så diskutere det der [...]. Men hvis 
det går mer på ... tekst i en veileder eller en retningslinje eller noe sant noe, da 


skal den regiondirektøren bringe det inn til hovedkontoret. (Informant H) 


I Mattilsynet spiller altså fagfora og fagrådgivere uten formell beslut- 
ningsmyndighet en sentral rolle for å sikre faglig kalibrering og samkjø- 
ring av virkemiddelbruk. Denne sentrale rollen bekreftes i vår survey i 
Mattilsynet. På spørsmålet om i hvilken grad de ansatte mener at ulike 
deler av Mattilsynets organisasjon bidrar i middels eller stor grad til å 
forbedre arbeidet med dyrevelferden, svarer 57,3 prosent sentral styring, 
76,3 prosent lederstøtte, 97,5 prosent kollegasamarbeid, 86,8 prosent 
bidrag fra fagrådgiverne, og 90,2 prosent fagfora og liknende samlinger 
(vedlegg 1, tabell 3). Det er samtidig verdt å merke seg at kollegasamarbeid 
scorer klart høyest når det gjelder hva som bidrar i stor grad (79,6 %), 
og at knapt noen mener dette i liten grad eller ikke i det hele tatt bidrar. 
Sett i sammenheng med at lederstøtte også scorer høyt, illustrerer dette 
betydningen av den faglige kalibreringen som skjer på avdelingsnivå. 
Som tidligere vist tyder våre funn på at det er utfordringer knyttet til fag- 
lig kalibrering på dette nivået, relatert til både mangelfull stedlig ledelse 
og til at enkelte avdelingsledere har stort kontrollspenn og begrenset 

kapasitet til intern avdelingsledelse og faglig oppfølging. Behovet for fag- 
lig ledelse på avdelingsnivå og for koordinering mellom inspektørene i 
Mattilsynet, kommer på denne måten til syne i våre data. Dette bekreftes 
ved at 90,5 prosent av de ansatte svarer at de mener Mattilsynet bør pri- 
oritere å forbedre den interne samordningen i dyrevelferdsarbeidet (ved- 
legg 1, tabell 4). 


Klagebehandling 

Når Mattilsynet treffer enkeltvedtak etter dyrevelferdsloven, har tilsyns- 
objektet rett til å klage på vedtaket etter reglene i forvaltningsloven kapittel 
seks. Rett til å klage på forvaltningsvedtak er en rettssikkerhetsgaranti for 
den enkelte som gir mulighet for en ny vurdering av saken uten at den som 
er berørt må gå veien til domstolene. I tillegg gir klagebehandlingen også 
forvaltningen en mulighet til å korrigere egne vedtak. Vedtak i klagesaker 
erikke i seg selv en tungtveiende rettskilde, men klagebehandling kan like- 
vel gi grunnlag for å utvikle enhetlig praksis ved at klageinstansens avgjø- 
relser blir kjent og påvirker hvordan andre saker blir avgjort. Enkeltvedtak 
etter dyrevelferdsloven treffes av regionene. Klagebehandlingen er organi- 
sert slik at hovedkontoret i Mattilsynet er klageinstans. 

Klagebehandling er organisert på mange ulike måter i norsk forvalt- 
ning, blant annet er det etablert en rekke uavhengige klagenemnder. 
Mattilsynets klageordning følger den alminnelige regelen i forvaltnings- 
loven $ 28 første ledd, som fastsetter at klageinstansen skal være det 
forvaltningsorganet som er nærmest overordnet det forvaltningsorga- 
net som har truffet vedtaket. Denne organiseringen er preget av nærhet 
mellom førsteinstansen og klageinstansen. For å få en reell toinstans- 
behandling av klagene er det nødvendig å gjennomføre et tydelig faglig 
og organisatorisk skille mellom førsteinstansen og klageinstansen (Prop. 
3 L (2014-2015, s. 4). Samtidig kan organiseringsformen bidra til enhetlig- 
het i tilsynsarbeidet. Hovedkontoret har ansvaret for overordnet styring 
på dyrevelferdsområdet, og klagesaksbehandlingen kan ses som et ledd i 
arbeidet med faglig kalibrering og mest mulig ensartet virkemiddelbruk 
i hele organisasjonen. 

Dataene viser imidlertid at tilsynsobjektene i saker om dyrevelferd 
ofte mangler tillit til klagesaksbehandlingen. De oppfatter den ikke som 

en rettssikkerhetsgaranti, særlig fordi de sjelden opplever at klageren får 
medhold av hovedkontoret. Mattilsynets statistikk viser at de har behand- 
let mellom 300 og 400 klagesaker årlig fra 2016 til 2020. Hovedvekten 
av klagene gjelder akvakultur og dyrevelferd. I 2020 ble førsteinstansens 
vedtak stående i 78 prosent av sakene og omgjort i 19 prosent (Mattilsynet, 
2021). Nærhet mellom førsteinstansen og klageinstansen er opplevd som 
lite tillitvekkende: «Klageinstansen er Mattilsynet, hva slags klagebehand- 
ling er det?» (Informant X) 

Slike oppfatninger utfordrer helhetlig organisering som ledende prin- 
sipp for organisering av klagesaksbehandlingen. I praksis finner vi at 
klagebehandlingen ofte er lagt opp slik at det er større avstand mellom 
førsteinstans og klageinstans enn det som gjelder for klageordningen i 
saker om dyrevelferd. Slik avstand kan etableres ved at klageinstansen 
har en viss uavhengighet fra forvaltningshierarkiet og et sterkere orga- 
nisatorisk skille til førsteinstansen. For kommunale vedtak etter særlov- 
givningen, som utgjør det store flertallet av kommunale vedtak innenfor 
for eksempel velferdstjenester og arealforvaltning, er det statsforvalte- 
ren som er klageinstans. For vedtak som statsforvaltningen treffer er det 
etablert domstolsliknende forvaltningsorganer (nemnder) på en rekke 
områder (NOU 2020: 11, s. 69). Disse er ganske selvstendige i den fag- 
lige virksomheten, og de er plassert utenfor forvaltningshierarkiet, slik 
som for eksempel Klagenemnda for offentlige anskaffelser (KOFA) og 
Fylkesnemndene for barnevern og sosiale saker. Sammenliknet med 
slike klageordninger skiller klagebehandlingen i dyrevelferdssaker seg ut. 
Hovedkontoret er ikke et «uavhengig organ», men befinner seg innenfor 
forvaltningshierarkiet mellom førsteinstansen og departementet. 

I en situasjon der klagerne uttrykker manglende tillit til at klagebe- 
handlingen faktisk innebærer en ny behandling av saken, kan det være 
særlig grunn til å få fram at saken faktisk er vurdert på nytt. Dette gjelder 
både de rettslige sidene ved saken og utøvelsen av dyrevelferdsfaglig og 
produksjonsfaglig skjønn. For å sikre tilliten til Mattilsynet er det viktig å 
få fram at også ulike syn på den ikke-rettslige skjønnsutøvelsen er vurdert. 

Klageordningen i dyrevelferdssaker har potensial for å legge til rette 
for enhetlighet, ved at like saker behandles mest mulig likt. Samtidig ser 
vi i spørreundersøkelsen i Mattilsynet at de ansatte bare i begrenset grad 

kjenner til praksis i klagesaker som de ikke selv har behandlet i førstein- 
stansen (se også kapittel 5 i denne boka). De har noe kjennskap til klage- 
saker fra egen region, men oppgir å kjenne lite til klagesaker fra andre 
regioner. Dette tilsier at organisasjonen ikke utnytter mulighetene til 
å sikre enhetlighet gjennom klagesaksbehandling til fulle. Det er altså 
ikke gitt at organiseringen som helhet bidrar til enhetlighet. I tillegg til 
dette ser vi at forventningen om enhetlighet møter et annet viktig hensyn 
bak organisering av klagebehandling: Klagebehandling skal innebære at 
saken ses med «nye øyne». Klageren skal få en ny vurdering av saken. En 
toppstyrt organisasjon som legger stor vekt på enhetlighet i alle ledd, vil 
ikke nødvendigvis være den beste modellen for å sikre at klagesaker blir 
sett på med nye øyne. Dette bidrar nok i stor grad til å svekke tilsyns- 
objektenes tillit til klagebehandlingen. 

KPMG gjennomførte en gransking av Mattilsynets tilsynsvirksomhet 
i 2019 på oppdrag fra Landbruks- og matdepartementet. Stortinget hadde 
bedt om en slik utredning etter at to enkeltsaker hadde utløst en «tillits- 
krise» for Mattilsynet (KPMG, 2019, s. 3). KPMG kom blant annet til at 
regelverksfortolkningen i Mattilsynet ikke er enhetlig mellom regionene, 
og at organiseringen av klagesaksbehandlingen gir utfordringer for 
habilitet og faglig styring (KPMG, 2019, s. 4, 6). Dette gir grunn til å se 
nærmere på hvilken betydning organiseringen av klagebehandlingen har 
i dyrevelferdssaker, og særlig om enhetlighet og helhetlighet er egnet som 
førende prinsipper for organiseringen av klagebehandlingen. 

Klagebehandlingen skjer i et samspill med domstolsprøving av forvalt- 
ningsvedtak. I norsk rett har den som er part i en sak om tilsyn med dyre- 
velferd rett til å bringe gyldigheten av enkeltvedtak inn for retten. Vi har 
en del eksempler på slike saker, men tallmessig representerer de en svært 
liten andel av alle enkeltvedtak som treffes. Det innebærer at domstolenes 
kontroll med denne typen vedtak er begrenset. Dette gjelder generelt for 
forvaltningsvedtak i Norge. Domstolskommisjonen fant at i underkant 
av sju prosent av alle alminnelige tvistesaker som ble ført for norske ting- 
retter mellom 2016 og 2018 kan kategoriseres som forvaltningsrettslige 
(NOU 2020: 11). Dette må betegnes som et lavt antall tatt i betraktning 
hvor mange forvaltningsvedtak som treffes. Andelen er i tillegg fallende i 
løpet av denne treårsperioden (NOU 2020: 11, s. 65). 

Et viktig kjennetegn ved domstolsprøving av forvaltningsvedtak 
i Norge er omfattende prosessuelle krav. Blant annet utgjør kravet om 
muntlig hovedforhandling et tidkrevende element. Det er uvanlig å ikke 
la seg bistå av advokat i slike saker. I praksis innebærer dette at sakene 
kan bli svært kostbare. Den private parten risikerer ikke bare å måtte 
betale egne, men også motpartens sakskostnader. Klagesaksbehandling 
foregår skriftlig og er langt mindre ressurskrevende. Det som imidlertid 
særlig skiller de to prosessformene fra hverandre, er domstolenes uav- 
hengige stilling. Vi har sett at tilsynsobjektenes forventninger til rettssik- 
kerhet i klagebehandlingen til en viss grad er knyttet til klageinstansens 
uavhengighet. I den grad vedtak om for eksempel avvikling av dyrehold 
og overtredelsesgebyr også oppfattes som en type straff, vil forventnin- 
gene til rettssikkerhetsgarantier i organiseringen av klagebehandlingen 
bli ytterligere tilsidesatt. I straffesaker er ikke bare dommerne, men også 
påtalemyndigheten uavhengige, og tiltalte har rett til advokat. Hvis vi går 
til Sverige, ser vi som vist i kapittel 8 at klager på forvaltningsvedtak ikke 
går til en klageinstans innad i forvaltningen, men direkte til forvaltnings- 
domstolene. Disse har også skriftlig saksbehandling, og den private par- 
ten bruker ofte ikke advokat. 

Det er grunn til å tro at både rettssikkerhetshensyn og hensynet til 
å sikre mer enhetlig forvaltning kan ivaretas på bedre måter enn det 
som skjer innenfor gjeldende organisering av klagebehandlingen i dyre- 
velferdssaker. Når det gjelder klagebehandling, er ikke helhetlighet og 
enhetlighet nødvendigvis de mest hensiktsmessige førende prinsipper. 
Forventningene om ny behandling i et uavhengig organ bryter med begge 
disse prinsippene. Rettssikkerhetshensyn og hensynet til å oppnå aksept 
for klageorganets avgjørelser kan tilsi at klagesaksbehandlingen foregår 
utenfor Mattilsynets egen organisasjon. 


Realisering av dyrevelferdsloven gjennom 
enhetlig og helhetlig forvaltning? 
Utviklingen av dyrevelferdsforvaltningen har siden etableringen av 


Mattilsynet i 2004 vært preget av intensjonen om å fremme en helhet- 
lig og enhetlig forvaltning. Denne intensjonen ble desto viktigere med 

utgangspunkt i at Mattilsynet tidligere bestod av en rekke ulike forvalt- 
ningsorganer med ulike historier, tradisjoner og tilsynskulturer. Siden 
2004 har Mattilsynet utviklet en struktur som synes å legge til rette for 
en mer helhetlig og enhetlig forvaltning, ikke minst sammenliknet med 
situasjonen før 2004. Samtidig er det trekk ved Mattilsynets organisering 
som ikke nødvendigvis støtter opp om en helhetlig og enhetlig forvalt- 
ning. Inndeling i ulike regioner gjenspeiler geografi som spesialiserings- 
prinsipp, dvs. at det åpnes for at Mattilsynet skal ta hensyn til særskilte 
regionale forhold. Dette kan åpne for forskjellige tilnærminger til dyre- 
velferdsforvaltning i ulike regioner. Reduksjon i antall regioner fra åtte 
til fem har samtidig lagt til rette for mindre regional variasjon enn før. 
Tidligere var hovedkontoret spesialisert etter et formåls-/sektorprinsipp 
gjennom inndeling i en egen avdeling for fisk og sjømat og en avdeling for 
planter og dyr, noe som kunne fremme sektorhensyn og «silotenkning» 
framfor en helhetlig tilnærming på tvers av sektorer. Denne strukturen 
er imidlertid endret, slik at avdelingene igjen er organisert ut fra tverrgå- 
ende og overordnede funksjoner/prosesser (jf. avdeling for regelverk og 
kontroll, avdeling for styring osv.). 

To-nivå-strukturen synes å ha knyttet hovedkontoret og inspeksjons- 
virksomheten tettere sammen. Det er blitt enklere å føre dialog om over- 
ordnede styringssignaler med det ytre ledd - inspeksjonsvirksomheten — 
og det er blitt kortere avstand mellom inspektørene og fagressurser på 
hovedkontoret. Den nye strukturen, som kom på plass i 2015, inneholder 
likevel noen utfordringer med tanke på å sikre enhetlig praksis blant 
inspektørene. Disse utfordringene ligger på to nivåer. Det første nivået er 
regionene og utfordringen knyttet til enhetlig praksis mellom disse. Det 
interregionale fagforumet skal sikre faglig kalibrering og enhetlighet, men 
så lenge verken fagrådgiverne eller fagforumet har formell beslutnings- 
myndighet, er det uklarhet knyttet til hvem (avdeling, region, hovedkon- 
tor) som må ta beslutningene i de tilfeller det oppstår uenighet. Våre funn 
viser likevel at fagrådgiverne, fagforumet, så vel som andre fagsamlinger, 
har stor betydning for faglig kalibrering og for å bidra til enhetlig praksis. 
En stor andel av de ansatte trekker da også fram fagrådgivere, fagfora og 
liknende samlinger som viktig for å forbedre Mattilsynets arbeid med 
dyrevelferden (vedlegg 1, tabell 3). 

Det andre nivået hvor utfordringer knyttet til enhetlig praksis kom- 
mer særlig til syne, er avdelingene. Etablering av relativt store avdelinger 
med mange ansatte, ulike kontorsteder og stor grad av «fjernledelse», har 
satt avdelingslederne under press og skapt problemer for faglig ledelse og 
faglig kalibrering internt på avdelingene. Betydningen av denne utfor- 
dringen blir desto tydeligere når vi ser at de ansatte i Mattilsynet nesten 
unisont svarer at kollegasamarbeid bidrar til å forbedre Mattilsynets 
arbeid med dyrevelferd, at en stor andel framhever lederstøtte som viktig, 
og at en svært stor andel mener Mattilsynet bør prioritere intern sam- 
ordning når det gjelder dyrevelferdsarbeid (vedlegg 1, tabell 1 og 3). Dette 
betyr at det er det nære samarbeidet og det faglig orienterte, lite toppstyrte 
fagutviklingsarbeidet som har mest å si for å bedre dyrevelferdsarbeidet. 
Våre funn viser dermed at selv om Mattilsynets organisering på flere 
områder legger til rette for koordinering og helthetlig og enhetlig forvalt- 
ning, gjenstår noen klare utfordringer i det ytre ledd. Slike utfordringer 
kan knyttes både til avdelingenes lederfunksjoner og til behovet for faglig 
kalibrering og koordinering mellom inspektørene på avdelingene. 

Hvilken betydning har Mattilsynets organisering for realiseringen av 
dyrevelferdslovens målsetting? Dyrevelferdsloven gjelder over hele landet 
og for alle faser av dyrenes livsløp. Det er derfor viktig at Mattilsynet både 
har kapasitet og evne til å følge opp dyrevelferdsregelverket gjennom hele 
produksjonskjeden (jf. helhetlighet), og at dyrenes velferd sikres uavhen- 
gig av hvor de holder til og hvilke deler av Mattilsynet som har ansvaret 
(jf. enhetlighet). Våre funn viser at Mattilsynet fortsatt har noen utfor- 
dringer på begge disse områdene. 

Vi finner også at det kan det være grunn til å spørre hvorvidt enhetlig- 
het og helhetlighet er egnet som førende prinsipper i alle sammenhenger. 
Organisering av klagebehandlingen møter forventninger og utfordringer 
som trekker i retning av at denne delen av saksbehandlingen bør løftes 
ut av Mattilsynets helhetlige styringssystem. Når det gjelder enhetlighet 
i tilsynsarbeidet, er det også grunn til å understreke betydningen av den 
enkelte inspektørens autonomi og handlefrihet i ytterleddet, som er løf- 
tet fram i flere kapitler i boka (se kapitlene 2, 5, 9 og 10). Vektlegging av 
enhetlighet kan gå på bekostning av hensiktsmessig skjønn i enkeltsaker, 
og utgjør derfor ikke nødvendigvis gullstandarden for alle beslutninger 

(se kapitlene 7 og 10). Det er en løpende utfordring å finne riktig balanse 
mellom overordnet styring for å sikre enhetlig og harmonisert praksis 
på den ene siden, og behov for handlefrihet i ytterleddet for å finne hen- 
siktsmessige (og rettferdige) løsninger på den andre. Full enhetlighet i 
ytterleddet er ikke et godt styringsprinsipp. For at formålet med dyrevel- 
ferdsloven skal realiseres, er det også nødvendig at inspektøren bruker 
eget skjønn - det finnes ikke toppstyrte svar på alle problemstillinger 
som oppstår i tilsynsarbeidet. 

Vedlegg 1: Funn fra survey i Mattilsynet 


Tabell 1. Fra februar 2015 gikk Mattilsynet over fra tre nivåer til to og organisert i fem regioner. 
Hvor uenig eller enig er du i at denne organiseringen har bidratt til hver av de effektene som er 


nevnt nedenfor? 


Helt 2 3 4 5 Helt Sum N 
uenig 1 enig 6 
Styrke nærmeste leders 18,2 19,5 321 143 0,4 5,5 00 308 
involvering i faglig 
samordning 
Styrke faglig samordning 5,8 8,7 26,8 24,2 97 14,8 00 310 
med kollegaer i samme 
enhet 
Styrke faglig samordning 7,7 35 28,7 19,7 8,7 11,6 00 310 
med kollegaer i andre 
enheter 
Styrke samordning 11,7 8,6 30,0 21,5 3,0 5,6 00 307 
med andre nivåer i 
Mattilsynet 
Forenkle 9,8 8,0 281 16,3 173 10,5 00 306 
saksbehandlingen i 
klagesaker 
Tabell 2. Er din nærmeste leder på samme arbeidssted som deg? 
Ja - leder har sin primære kontorplass på samme arbeidsted 37,8 
Delvis - leder rullerer mellom flere arbeidssteder 25,9 
Nei - leder har kontorplass på et annet arbeidssted 36,3 
Sum 100 
N: 320 


Tabell 3. Respondentenes svar på spørsmålet: I hvilken grad mener du at ulike deler av 
Mattilsynets organisasjon bidrar til å forbedre arbeidet med dyrevelferden? Fyll inn på en skala 


fra «ikke i det hele tatt» til «i stor grad» 


Ikke i det I liten I middels I stor grad Sum 
hele tatt grad grad 
Sentral styring 5,4 37,3 46,2 11,1 100 
Lederstøtte 1,9 21,8 47,8 28,5 100 
Kollegasamarbeid (0) 2,5 17,9 79,6 100 
Bidrag fra 22 11,0 46,5 40,3 100 
fagrådgivere 
Fagfora og lignende 1,6 8,2 49,8 40,4 100 
samlinger 
N: 314 


114 


ENHETLIG OG HELHETLIG FORVALTNING? 


Tabell 4. Mattilsynet bør prioritere å forbedre følgende forhold når det gjelder dyrevelferdsarbeid 
(fyll inn på en skala fra helt uenig til helt enig) 


Helt 2 3 4 5 Helt Sum 
uenig 1 enig 6 

Regelverket 1,3 8,5 17,7 29,7 24,6 18,3 100 
Mattilsynets instrukser 1,0 6,8 17,4 300 242 20,6 100 
Opplæring for dem som utfører (0) 0,6 6,0 16,7 32,7 44,0 100 
tilsyn 
Veiledning til dem som utfører [0] 1,6 4,7 144 36,6 42,6 100 
tilsyn 
Intern samordning (0) 2,8 6,6 23,6 33,6 33,3 100 
Dialog med næringene (f.eks. [0] 13 7,2 194 39,7 325 100 
bransjeorg. og faglag) 
Dialog med 0,9 11,0 211 306 224 13,9 100 
dyrevernorganisasjonene 
Dialog med politiet 1,3 4, 11,7 221 33,4 27,4 100 
Mer ressurser til tilsynsarbeidet 0,6 0,6 3,8 8,2 226 64,2 100 
Informasjon til produsenter, [0] 0,6 3,4 128 327 505 100 


transportører, slakterier og andre 
som har ansvar for dyrevelferd 

I valget mellom straff eller 
overtalelse - inspektørenes 
oppfatninger av egen funksjon 
under tilsyn 


Arne Holm 


By- og regionforskningsinstituttet NIBR ved OsloMet - 
storbyuniversitetet 


Sammendrag: Kapitlet viser at inspektørenes har varierende oppfatninger av egen 
funksjon, og også varierende oppfatning om årsakene til brudd på dyrevelferdsloven. 
Tilsynets formelle rammer muliggjør slik variasjon. Kapitlet bruker statistiske data til 
å studere inspektørenes oppfatninger av funksjonene politi, forvaltningsmyndighet, 
veileder og konsulent. Funksjonene er i noen grad overlappende, og inspektørene 
vekter forholdet mellom dem på ulike vis. Funnene kan tolkes som at inspektørenes 
oppfatning av egen funksjon i begrenset grad er normert i Mattilsynet. Én mulig 
forklaring kan være at inspektørene har en betydelig skjønnsfrihet, og at det er 
legitimt å ta situasjonsegne hensyn. Gitt ambisjonen om å utvikle en enhetlig og 
helhetlig praksis kan dette indikere at Mattilsynets evne eller kapasitet til å utvikle en 
samstemt kultur på dette området har hatt sine begrensninger. 


Nøkkelord: inspektører, funksjon, tilsyn, helhetlig tilsyn 


Abstract: This chapter shows that inspectors’ perceptions of their own function 
vary, as do their perceptions of the causes of violations of animal welfare law. Central 
management strategies and signals accommodate significant variations. Based on 
statistical data, this chapter outlines how inspectors perceive their roles as police, 
civil servant, educator and consultant. There is a degree of overlap in these roles, and 
inspectors emphasize one over another in different ways. One interpretation of the 
findings is that perceptions of inspectors’ functions are not particularly standard- 
ized within the Norwegian food safety authority. This may be due to the fact that 


Sitering: Holm, A. (2022). I valget mellom straff eller overtalelse - inspektorenes oppfatninger av 
egen funksjon under tilsyn. I S. S. Gezelius & F. Veggeland (Red.), Forvaltning av dyrevelferd i Norge: 
Hvordan få lovverk til å virke? (Kap. 5, s. 117-143). Cappelen Damm Akademisk. https://doi.org/10.23865/ 
noasp.159.chs5 

Lisens: CC BY-ND 4.0 

inspectors have considerable discretion, and that taking situational considerations 
into account is legitimate. Given the ambition to develop a uniform and holistic 
practice, this may indicate that Norwegian Food Safety Authority 's ability or capa- 
city to develop a cohesive culture in this area has been limited. 


Keywords: inspectors, function, supervision, holistic supervision 


Innledning 


Inspektørene skal kontrollere at regelverket overholdes, og de skal veilede 
i regelverket. Mange informanter i næringen ønsker mer veiledning om 
konkrete løsninger samtidig som tilsynsrollen møter formelle begrens- 
ninger angående veiledning. Går veiledningen for langt i å gi kon- 
krete råd, kan dette gjøre det vanskelig å utøve kontroll i neste omgang 
(Kringen, 2012, s. 96). Som det fremgår av andre kapitler i boka (se f.eks. 
kapittel 6, 7, 9-11) vil inspektørenes dialog og samhandling med produ- 
sentene stå sentralt for utfallet av prosessen. I dette kapitlet fokuserer jeg 
på møtet mellom inspektører og produsent og spør: Hvilken funksjon ser 
inspektørene for seg selv når de foretar tilsyn, og hvilken sammenheng 
finnes mellom inspektørenes oppfatning av sin egen funksjon og hvordan 
de oppfatter selve regelbruddet? I drøftelsen av det siste spørsmålet vil 
jeg ta for meg oppfatninger av dyreholder og oppfatninger av årsaker til 
regelbrudd. Antakelsen er at det er en sammenheng mellom oppfatning 
av egen funksjon og syn på årsaker til regelbrudd. 
Den videre analysen ta for seg tre empiriske delproblemstillinger: 


(1) Hvilke funksjoner ser inspektørene som sentrale når de utfører sitt 
tilsyn med dyreholdere? Og: I hvilken grad ser vi systematiske varia- 
sjoner i vektlegging av ulike funksjoner avhengig av demografiske 
kjennetegn ved inspektørene som kjønn, ansiennitet, profesjonstil- 
hørighet og egenskaper ved yrkeserfaringen før vedkommende ble 
inspektør i Mattilsynet? 

(2) I hvilken grad synes funksjonene å komme i konflikt med hverandre? 

(3) I hvilken grad har varierende vektlegging av ulike funksjoner blant 
inspektørene betydning for problemorientering og skjønnsbruk i 
tilsynsarbeid? 

Teoretisk tilnærming 


Kapitlet er teoretisk forankret i klassiske bidrag i tilsynslitteraturen. Jeg 
bygger særlig på Kagan og Scholz’ (1984) beskrivelse av tre ulike forestil- 
linger om bedrifter og inspektører. Den første forestillingen er av bedrif- 
ten som amoralsk opportunist og inspektøren som politi. Ifølge denne 
forestillingen vil bedrifter bryte regler når straffereaksjonen og risikoen 
for å bli tatt er liten sammenliknet med fordelen ved å bryte reglene. 
Følgelig står kontroll og avskrekking sentralt i utøvelsen av tilsynet. Den 
andre forestillinger er av bedriften som en moralsk bevisst samfunns- 
borger og inspektøren som forhandlende politiker. Ifølge denne forestil- 
lingen kan bedrifter følge lover fordi de oppfatter lovene som rettferdige 
og hensiktsmessige, og bedriftene er mottakelige for gode argumenter. 
Følgelig står dialog og bygging av legitimitet sentralt i utøvelsen av tilsy- 
net. Inspektøren kan for eksempel søke kompromisser eller tillempnin- 
ger i overtalelsesprosessen for å finne løsninger. Den tredje forestillingen 
er av bedriften som inkompetent og inspektøren som konsulent. Ifølge 
denne forestillingen vil bedrifter kunne være motiverte for å følge loven, 
men mangler kompetanse til å gjøre det. Tilsynets oppgave blir da å tolke 
kunnskapsgapet og de mer organisatoriske svakhetene i virksomheten, og 
lære opp virksomheten slik at den blir i stand til å overholde regelverket. 

Inspektørens oppfatning av egen funksjon vil ofte bestå av en 
blanding disse tre forestillingene. Blandingsforholdet kan imidlertid 
variere: Der noen inspektører legger relativt stor vekt på kontroll og 
avskrekking, legger andre større vekt på dialog og veiledning. Kagan 
og Scholz (1984) argumenterer for at inspektører trenger å kombinere 
elementer fra de tre forestillingene. I vår spørreundersøkelse blant 
Mattilsynets ansatte målte vi hvordan inspektører vekter disse ulike 
forestillingene. 

I teorien om responsiv regulering viser Ayres og Braithwaite (1992) 
hvordan tilsyn kan kombinere innsikter fra disse forestillingene: Tilsynet 
kan begynne med veiledning og dialog, for så å trappe opp virkemiddel- 
bruken når bedriften ikke samarbeider (se også Braithwaite, 1985). Ayres 
og Braithwaite forsvarer ikke bruk av automatisk straff hver gang et 
regelverk blir brutt. De mener ukritisk bruk av straff kan virke mot sin 

hensikt. Som Bardach og Kagan (1982, s. 114) viser, kan kompromissløse 
tilsynsstrategier basert på straff lede til motstandskulturer. 

Hvordan tilsynsfunksjonen utøves kan betinges av både personlige og 
organisatoriske kjennetegn. Dette kan også gjøre inspektørenes utdan- 
ning, kjønn, alder med videre, samt trekk ved organisasjonen, relevant 
for å forstå vektingen av ulike funksjoner. Som førstelinjebyråkrater vil 
inspektørene ha handlingsrom til å gjøre egne vurderinger ut fra situa- 
sjonen de står i (Lipsky, 2010). Beslutningssituasjonen vil derfor ofte være 
preget av en viss tvetydighet, der fenomenet inspektørene skal forholde 
seg til må tolkes og vurderes (March & Olsen, 1976; se også Strand, 2007, 
s. 35). Gitt at Mattilsynet etterstreber enhetlighet (se kapittel 4), blir et vik- 
tig spørsmål hvor enhetlige inspektørenes oppfatning av egne funksjoner 
er. Slik enhetlighet vil kunne handle om å skape felles informasjons- og 
kunnskapsstrukturer i tilsynets organisasjon (f.eks. Cetina, 1999, 2007; 
Dennett, 1987; Drucker, 1993). 

Som Ellefsen (2009, 2013) viser, preges dyrevelferdsdebatten av ulike 
diskurser, altså klynger av verdier og virkelighetsoppfatninger som til 
dels kan stå i strid med hverandre. Ellefsen skiller «reguleringsdiskursen» 
fra en rekke andre diskurser, som dyrerettighetsdiskursen og dyrepro- 
duksjonsdiskursen. Inspektørens forståelse av egen funksjon vil kunne 
preges av ulike diskurser, men vil naturlig ha sin kjerne i regulerings- 
diskursen. Imidlertid rommer også reguleringsdiskursen ulike typer 
funksjoner, både veiledning og kontroll, og vektingen kan, som vi skal se, 
gjøres på ulike måter. 

Dette kapitlet har ikke til formål å definere hva som kjennetegner en 
god inspektør. Det spørsmålet tematiseres i kapittel 9 og 10 i denne boka. 
Ambisjonen her er å belyse hvordan inspektørene opplever sin egen funk- 
sjon ved utøvelse av tilsyn. Vi skal at inspektørens funksjoner kan være 
gjenstand for ulike typer forventninger, og at kryssende forventninger 
kan utfordre målet om enhetlig tilsyn. 


Metode 


Kapitlet bygger på kvantitative analyser. Utgangspunktet er de samme to 
surveyene som anvendes i kapittel 6: én survey til ansatte i Mattilsynet 

som hadde dyrevelferd som del av sine arbeidsoppgaver, samt én survey 
til dyreholdere (se kapittel 1 og 6). Forskningsdesignet baserer seg dels på 
prosentvise fordelinger, blant annet når inspektørene i Mattilsynet skal 
vurdere sine funksjoner opp mot en firedelt kategorisering som rommer 
politi, forvaltningsmyndighet, veileder og konsulent. For å få et estimat 
på korrelasjoner, benyttes R-square. Dette er et statistisk mål som repre- 
senterer andelen av varians i den avhengige variabelen som forklares av 
den uavhengige. 

Analysen benytter også regresjonsteknikker. Dette er en statistisk ana- 
lysemetode som gir en matematisk beskrivelse av sammenhengen mel- 
lom en eller flere uavhengige variabler og en avhengig variabel (se også 
kapittel 6). Metoden gjør det mulig å sette verdien på den avhengige 
variabelen når verdien på de uavhengige variablene er kjente. 


Hvem er inspektørene? 


Før vi ser nærmere på inspektørenes oppfatning av egne funksjoner, skal 
vi først, med utgangspunkt i de som besvarte vår survey (se kapittel 6), se 
på hvem inspektørene i Mattilsynet er. I utgangspunktet var det 331 som 
har besvart surveyen blant de ansatte i Mattilsynet, hvorav 9,1 prosent 
var i lederstillinger. De resterende var i hovedsak inspektører. Fire av fem 
arbeider med stedlig inspeksjon. Disse vil da kunne jobbe mot nærings- 
aktører og/eller kjæledyr. 

Over halvparten, 55,7 prosent, av de i Mattilsynet som besvarte vår 
survey, bedriver i stor grad skriftlig saksbehandling i enkeltsaker som 
gjelder dyrevelferd. En av fem svarer at de i stor grad arbeider med 
kommunikasjon om dyrevelferd. For vel tre av fire, 76,1 prosent, inngår 
næringsmessig dyrehold, landdyr, i deres arbeid, mens slakteri var en del 
av arbeidet for vel 60 prosent. Knappe en av tre svarer at over 70 prosent 
av deres arbeid gjelder dyrevelferd, mens 30 prosent svarer at dyrevelferd 
utgjør mellom 51 og 70 prosent. 

Når det gjelder kjønnsfordeling, er trenden at de yngre i Mattilsynet 
er kvinner, mens de eldre er menn. I vår survey er da også vel 65 pro- 
sent av respondentene er kvinner. Tabell 1 viser prosentandeler i ulike 
alderskategorier. 

Tabell 1. Alder krysskoblet med kjønn. Prosentfordelinger 


Alder 
Under 30 år 30 til 50 år Over 50 år Sum 
Kvinner 3,8 671 29,0 100 
Kjønn 
Menn 0,9 34,2 64,9 100 
N 9 179 133 321 
Sum 2,8 55,8 41,4 100 
Kilde: Aniwel 


Regelverket innenfor dyrevelferden har endret seg de siste årene. Det er 
derfor ikke urimelig å anta at både kunnskap om og kanskje også hold- 
ninger til regelverket vil kunne variere noe avhengig av hvor lenge det er 
siden den enkelte var ferdig utdannet. Tabell 2 viser prosentvise fordelin- 
ger for utdanningstidspunkt, fordelt etter kjønn. 


Tabell 2. Tid siden den enkelte var ferdig med utdanningen, krysskoblet med kjønn. 
Prosentfordelinger 


Hvor lenge er det siden du ble utdannet 


0-3 år 4-10 år Mer enn 10 år Total 
Kvinner 5,5 22,0 725 100 
Kjønn 
Menn 2,0 7,8 90,2 100 
N 13 52 237 302 
Sum 4,3 17,2 78,5 100 
Kilde: Aniwel 


Det er en klar overvekt i vårt utvalg av personer som ble ferdig utdannet 
for mer enn 10 år siden. Her utgjør menn den største andelen. Blant de 
som ble utdannet for kortere tid siden enn 10 år, er kvinner i flertall. De 
fleste, 85 prosent, av inspektørene i denne surveyen er for øvrig veterinær- 
utdannet, hvorav to av tre er utdannet i Norge. De fleste har annen 
jobberfaring fra før de begynte i Mattilsynet. Om lag 20 prosent har erfa- 
ring fra klinisk praksis som veterinær i inntil 2 år. Dette gjelder en høyere 
andel blant kvinnene enn mennene, med 23 prosent blant kvinnene og 
14 prosent blant mennene. Mattilsynets region sør og vest utgjør den 
største andelen i materialet, med hele 27 prosent av respondentene, mens 
det er færrest fra region Stor-Oslo, med knappe 10 prosent. 

Ser vi på alders- og kjønnsprofilen hos produsentene, viser vår survey 
at mennene er i stort flertall, med 81,4 prosent, mens kvinnene utgjør 


122 


I VALGET MELLOM STRAFF ELLER OVERTALELSE 


en andel på 18,6 (N = 1 451). Produsentene er gjennomgående eldre enn 
inspektørene, med 67,3 prosent 50 år eller eldre. Dette bringer potensielt 
en alders- og kjønnsdimensjon inn i relasjonen mellom inspektør og pro- 
dusent, hvor andelen unge, kvinnelige veterinærer i økende grad rekrut- 
teres inn som inspektører i Mattilsynet. 


Inspektørenes oppfatning av egen funksjon 


Som vi så i kapittel 6 om risikobasert tilsyn, er rollen som inspektør ingen 
entydig definert rolle, men inneholder elementer av veiledning og opplæ- 
ring, kontroll samt oppfølging av avvik. 

Vi har i surveyen spurt ansatte i Mattilsynet om deres vekting av fire 
funksjoner tilsynet kan ivareta: en politiliknende funksjon, en funksjon 
som forvaltningsmyndighet, der det å treffe forvaltningsvedtak står sen- 
tralt, en veilederfunksjon og en konsulentliknende funksjon. Tabell 3 
viser i hvilken grad inspektørene opplever at de fyller disse funksjonene. 


Tabell 3. | hvilken grad oppfatter du at du som inspektør i Mattilsynet ivaretar følgende 
funksjoner? Prosentvise fordelinger 


I hvilken grad oppfatter du at du som inspektør i Mattilsynet ivaretar følgende funksjoner? 


1lkkei 2 3 4 5 6 Std. Sum N 
det hele Isvært av. 
tatt stor grad 


Jeg har en politiliknende 38,2 356 101 11,2 3,0 1,9 122 100 267 
funksjon (etterforskning 


og straff for kriminelle 
forhold). 


Jeg har en funksjon som 1,5 0,7 26 60 30,0 59,2 0,95 100 267 
forvaltningsmyndighet 

(treffer forvaltningsvedtak 

ved avdekking av 

regelbrudd). 


Jeg har en 11 41 49 164 34,7 38,8 114 100 268 
veilederfunksjon 

(veileder når regelbrudd 

er avdekket i forbindelse 

med tilsyn). 


Jeg har en 30,7 36,3 184 8,6 41 1,9 1,20 100 267 
konsulentliknende 

funksjon der jeg gir råd 

når noen ber om det. 


Kilde: Aniwel 


123 


KAPITTEL 5 


Dataene tegner et relativt tydelig bilde. Over 70 prosent svarer at de ikke 
i det hele tatt eller nesten ikke i det hele tatt opplever at de har en politi- 
liknende funksjon. Kun fem prosent svarer at de i stor grad eller i nær stor 
grad opplever at de har en slik funksjon. Det er allikevel nær 20 prosent 
som i større grad ser en politiliknende funksjon i sitt arbeid som inspek- 
tør. Det er altså relativt stor spredning i materialet for denne variabelen, 
med et standardavvik på 1,22. 

Hele 90 prosent svarer at de i stor grad eller nær i stor grad oppfatter 
at de ivaretar en funksjon som forvaltningsmyndighet, der en treffer for- 
valtningsvedtak ved avdekking av regelbrudd. Her synes også enigheten 
å være stor. Det er her lav grad av spredning i svarene, med et standard- 
avvik på 0,95. 

Veilederfunksjonen står også sterkt blant Mattilsynets inspektører. 
Dette handler først og fremst om veiledning i regelverket, selv om inspek- 
tørene i intervjuer også gir til kjenne at de veileder i løsninger og tiltak. 
Hele 70 prosent svarer at de i stor grad eller nær stor grad oppfatter at 
de fyller en slik funksjon. Denne funksjonen står langt sterkere enn den 
mer konsulentliknende, der man gir råd etter forespørsel. Tabell 4 viser 
hvordan produsentene opplever inspektørenes opptreden. Tallene er 
fremkommet gjennom surveyen til produsentene, som ble utført parallelt 
med surveyen til Mattilsynet (se kapittel 1). 


Tabell 4. Produsentenes opplevelser av Mattilsynets opptreden. Spørsmålet lød: I hvilken grad 
opplever du at Mattilsynets inspektører opptrer som... Prosentvise fordelinger 


Ikke 2 3 4 5 I Sum Std. N 

i det svært av. 

hele stor 

tatt 1 grad 6 
.... politi (etterforskning og 46,7 151 151 94 5,8 7,9 00 163 1425 
straff for kriminelle forhold)? 
.... byråkrat (treffer 257 142 224 159 111 10,8 100 1.66 1413 


forvaltningsvedtak ved 
avdekking av regelbrudd)? 


... veileder i regelverk (veileder 15,8 13,0 283 209 15,4 6,7 00 143 1396 
når regelbrudd er avdekket i 
forbindelse med tilsyn)? 


... rådgiver man kan kontakte 23,0 145 227 147 133 1,9 00 1.67 1417 
når man trenger det? 


Kilde: Aniwel 

De færreste produsentene opplever at inspektørene opptrer som politi, 
men spredningen er betydelig: 13,7 prosent opplever det i ganske eller 
svært stor grad. 

Da dekker byråkratrollen noe mer for produsentenes opplevelse av 
inspektørene, samtidig som produsentene synes veldig delte på dette 
spørsmålet. Samtidig som 10 prosent av produsentene i svært høy grad 
ser inspektørene i denne funksjonen, svarer hele 25 prosent at de ikke 
i det hele tatt opplever inspektørene som byråkrater. Opplevelsen av 
inspektørene som byråkrater fordeler seg omtrent som for opplevelsen 
av inspektørene som veiledere i regelverk. Heller ikke dette synes å prege 
inspektørenes arbeid i vesentlig grad, slik produsentene oppfatter det. 
Det er allikevel en overvekt som i mindre grad ser inspektørene i denne 
rollen, selv om spredningen i svarene her er stor. 

Slik produsentene opplever det, er det rådgiverrollen som i størst 
grad beskriver Mattilsynets inspektører, selv om det også her er en stor 
spredning i deres vurderinger. Rådgiverrollen er i stor grad parallell med 
konsulentrollen, som vi har spurt inspektørene om. Det interessante her 
er imidlertid at inspektørene i så liten grad identifiserer seg med denne 
rollen selv. 

Veilederrollen innenfor regelverket er også i noen grad dekkende 
for produsentenes opplevelser av Mattilsynets inspektører, selv om 
bare 6,7 prosent opplever dette i svært høy grad. Dette kan indikere at 
deler av det inspektørene ser som veiledning, oppleves annerledes av 
produsentene. 

I sum synes ikke inspektørens egenoppfatning å avvike dramatisk fra 
hvordan produsentene opplever dem, selv om oppfatningen av inspektø- 
rene som politi eller som rådgiver står noe sterkere blant produsentene. 


Forklaringer på variasjoner i oppfatningene 

av egen funksjon 

I dette avsnittet vil vi se i hvilken grad det er systematiske variasjoner 
i inspektørenes oppfatning av egen funksjon avhengig av kjønn, utdan- 
ning, ansiennitet eller regional tilknytning. I denne analysen har vi ute- 
latt alder, siden denne er sterkt korrelert med ansiennitetsvariabelen 

(Pearsons korrelasjonsestimat er på 0,435**, det vil si signifikant på 0,01- 
nivå). Deretter vil vi kort se i hvilken grad vi finner noen sammenhenger 
mellom oppfatning av funksjon og inspektørenes erfaringer under tilsyn. 

Regresjonsanalysen forklarer i begrenset grad variasjonene: Inspek- 
tørenes oppfatning av egen funksjon varierer lite med de variablene vi 
undersøkte. Mest utslag gir modellen når det kommer til å belyse varia- 
sjon i inspektørenes oppfatning av sin funksjon som politiliknende, hvor 
adjusted R-square er estimert til 0,041. Her er det først og fremst kjønn 
som har en signifikant effekt, hvor menn i større grad identifiserer seg 
med politirollen enn kvinner. Gitt at menn i større grad har mer enn 10 
års ansiennitet, kan dette ha sammenheng med at de har jobbet lenge i 
Mattilsynet. Det er også en signifikant, positiv sammenheng med det å 
være veterinærutdannet, enten det er fra Norge eller utlandet, sammen- 
liknet med å ha andre utdanninger. Denne effekten kan imidlertid være 
teknisk fremskaffet, i det de aller fleste respondentene (nær 85 prosent) 
har veterinærutdanning. 

Modellens evne til å fange opp variasjon i inspektørenes oppfatning av 
egen funksjon som forvaltningsmyndighet ligger på en estimert adjusted 
R-square på 0,028. Her er det en signifikant variasjon inspektørene imel- 
lom når det kommer til det å ha lang ansiennitet, det vil si over 10 år. 
Inspektører med erfaring over 10 år er mer tilbøyelige til å se seg selv i en 
forvaltningsfunksjon enn inspektører med kortere ansiennitet. En mulig 
forklaring kan være at med lang erfaring inntrer et mer forvaltningsmes- 
sig reaksjonsmønster. 

Inspektørenes oppfatning av egen funksjon som veileder eller konsu- 
lent ser i liten grad ut til å variere systematisk med de variablene vi har 
lagt inn i regresjonsanalysen. 

De som opplever sin funksjon som politiliknende, har i liten grad 
erfart at den de fører tilsyn med, truer eller utøver vold i forbindelse med 
tilsynet. Blant de 13 inspektørene som i denne studien svarer at de i stor 
grad eller nær i stor grad oppfatter sin funksjon som politiliknende, sva- 
rer 12 av dem at de aldri eller nesten aldri har opplevd at den de fører 
tilsyn med truer eller utøver vold. Kun 3 av de 238 inspektørene som ser 
sin funksjon som forvaltningsmessig har opplevd at personer det føres 
tilsyn med truer. 

Målt ved korrelasjonsestimatet Pearsons R er det heller ingen positiv 
korrelasjon mellom oppfatning av sin funksjon som politi og oppfatning 
av at folk det føres tilsyn med er hyggelige. Sammenhengen er svakt nega- 
tivt og ikke signifikant, på -0,029. Det er en svak positiv sammenheng 
med de som ser sin funksjon som veilederens, men heller ikke den signi- 
fikant, med en Pearsons R på 0,044. Inspektører som ser sin funksjon som 
veilederens later heller ikke til å oppleve trusler i større grad enn andre: 
Pearsons R er på 0,051 og ikke signifikant. 

Inspektører som i svært stor grad ser sin funksjon som forvaltning har 
mer varierte erfaringer med hvorvidt folk det føres tilsyn med er hyggelige. 
57 prosent i denne gruppen (N = 157) opplever at de det føres tilsyn med 
alltid eller nesten alltid er hyggelige, mens de resterende opplever det mer 
av og til. Tilsvarende tall for de som i stor grad ser seg i en veilederfunk- 
sjon er 58 prosent (N = 103). 

Inspektører som oppfatter å ha en politifunksjon har begrenset erfa- 
ring med å ha kontakt med politi eller påtalemyndigheter i forbindelse 
med arbeidet med dyrevelferden. 10 av 13 blant dem som i svært høy grad 
eller nær svært høy grad ser seg i en politifunksjon svarer at de aldri har 
hatt denne formen for kontakt. Selv om datagrunnlaget her er begrenset, 
kan dette indikere at også de som i sterkest grad ser seg i en politifunk- 
sjon synes å ha få negative erfaringer med produsentene og andre som de 
fører tilsyn med. 


Potensialet for funksjonsrelaterte konflikter 
blant inspektørene 


Potensialet for konflikter mellom ulike funksjoner i tilsynsarbeidet kan 
henge sammen med minst fire ulike dimensjoner ved tilsynet: (1) grad 
av regelorientering, (2) påpeking av ansvar ved avvik, (3) vektlegging av 
sanksjonsbruk ved avvik og (4) dialog. De fire dimensjonene kan vek- 
tes ulikt innenfor en reguleringsdiskurs. Avhengig av hvilken funksjon 
inspektørene ser som mest sentrale i sitt arbeid, vil vi anta at de i ulik grad 
vektlegger disse dimensjonene ved tilsyn. Dette kan illustreres i tabell 5, 
som viser antatt vektlegging av de fire dimensjonene ved tilsynet, innen- 
for de fire rolleidentitetene i tilsynet. 

Tabell 5. Antatt vekt på ulike dimensjoner innenfor tilsynet på dyrevelferdens område, avhengig 
av inspektørenes oppfatning av egen funksjon 


Politi Forvaltning Veileder Konsulent 
Regelorientering Høy Høy Høy Høy 
Påpeke ansvar ved avvik Høy Høy Høy Lav 
Vektlegger sanksjonsbruk ved avvik Hay Middels Lav Lav 
Dialog Lav Middels Høy Høy 


Inspektører som i stor grad oppfatter at de har en politifunksjon i sitt tilsyns- 
arbeid, vil jeg anta gjennomfører et tilsyn preget av høy grad av regelorien- 
tering, med vekt på å påpeke ansvar ved avvik og sanksjoner som reaksjon 
på avvik. Vekten på dialog antas å være lav. Der inspektørene i større grad 
oppfatter å ha en veilederfunksjon, kan vi derimot anta at de vil være mer 
tilbøyelige til å følge opp avvik med dialog. Også blant de som ser seg i en 
veilederfunksjon vil vi anta at regelorienteringen er høy, det samme antas å 
gjelde påpekning av ansvar ved avvik, mens sanksjonsbruk antas å være lav. 

Forvaltningsfunksjonen vil, slik jeg ser det, kunne komme i en slags 
mellomposisjon, med stor vekt på å påpeke ansvar ved avvik. Vekten på 
sanksjonsbruk vil trolig ikke være like fremtredende som i tilfellet med 
politifunksjonen. Inspektører som ser seg i en konsulentfunksjon i sitt 
tilsynsarbeid, vil vi også anta legger hovedvekt på dialog. 

Spørsmålet er da, ut fra disse antakelsene: Hva er potensialet for at 
disse funksjonene oppleves å stå i motsetning til hverandre? Tabell 6 viser 
i hvilken grad de som opplever å utøve en politifunksjon samtidig opple- 
ver å utøve en veilederfunksjon. 


Tabell 6. Kryssende oppfatninger av å ha en politifunksjon og samtidig en veilederfunksjon. 
Prosentvise fordelinger 


Veilederfunksjonen 
Ikke i det 2 3 4 5 Ihøy Sum N 


hele tatt 1 grad 6 

Ikke i det hele tatt 1 2,9 20 29 127 294 500 100 102 

2 o 53 42 232 358 316 100 95 
Politi- 3 o o 11 185 407 296 100 27 
funksjonen 4 o 100 33 100 433 333 100 30 

5 o 0 250 0 625 125 100 8 

I høy grad 6 o o 0 20 o 80 100 5 
Kilde: Aniwel 


Merk: Svært få inspektører svarer at de enten i høy grad (svaralternativ 6) eller nær høy grad (svaralternativ 5) 
identifiserer seg med politirollen. Prosentandelen der baserer seg derfor på svært få respondenter. 

Det later til å være begrenset grad av opplevd motsetning mellom å ha en 
politifunksjon og å ha en veilederfunksjon. Hovedtrenden synes imidler- 
tid å være at de fleste som i liten grad opplever å ha en politifunksjonen, 
vektlegger veilederfunksjonen sterkt. 50 prosent av de som svarer at de 
ikke opplever å ha noen politifunksjon i det hele tatt, svarer at de i høy 
grad opplever å ha en veilederfunksjon. Svært få identifiserer seg verken 
med politifunksjonen eller veilederfunksjonen. 

Den lave graden av opplevd motsetning kommer også i noen grad til 
uttrykk ved korrelasjonsestimatet Pearsons R som mellom politifunksjo- 
nen og veilederfunksjonen riktignok er negativ, men svakt (-0,058) og 
ikke signifikant. 

Tabell 7 viser i hvilken grad de som oppfatter å ha en veilederfunksjon, 
samtidig oppfatter å ha en funksjon som forvaltningsmyndighet. Her 
finner vi et signifikant positivt korrelasjonsestimat Pearsons R på 0,519** 
(signifikant på 0,01-nivået). 


Tabell 7. Kryssende oppfatninger av å ha en veilederfunksjon og samtidig en forvaltningsfunksjon. 
Prosentvise fordelinger 


Forvaltningsfunksjon 
Ikke i 2 3 4 5 Ihøy Sum N 


det hele grad 
tatt 1 6 

Ikke i det hele tatt 1 66,7 0) 333 0 (0) (0) 00 3 

2 91 182 9, 91 91 455 100 1 
Veileder- 3 (0) o o 77 385 538 100 13 
funksjon 4 2,3 o 91 136 432 318 100 44 

5 (0) o 1 54 511 424 100 92 

I høy grad 6 0 0) o 2,9 77 894 100 104 
Kilde: Aniwel 


Merk: Antallet som svarer at de ikke identifiserer seg med veilederrollen (svaralternativ 1) er svært lavt. 


Denne analysen viser at det er en klar tendens til at jo sterkere inspek- 
tørene oppfatter å ha en veilederfunksjon, jo sterkere oppfatter de å ha 
en forvaltningsfunksjon. Blant de som svarer at de i høy grad oppfatter 
å ha en veilederfunksjon, svarer hele 89,4 prosent at de samtidig i høy 
grad oppfatter å ha en forvaltningsfunksjon. Forvaltnings- og veile- 
derfunksjonene synes å oppfattes mer som komplementære enn som 


motsetninger. 

Veilederfunksjonen later til å oppleves som mer sammenfallende med 
forvaltningsfunksjonen enn med konsulentfunksjonen. 


Hva oppfatning av egen funksjon betyr 
for tilsynsarbeidet 


I hvilken grad har ulik oppfatning av funksjon betydning for hvordan 
inspektører utfører sitt tilsynsarbeid? Er det slik at variasjoner i inspek- 
tørenes oppfatninger representerer en utfordring for enhetligheten i 
tilsynsarbeidet? 

Denne diskusjonen skal vi dele i tre. Først skal vi se hvordan opp- 
fatning av tilsynets funksjon henger sammen med syn på årsaker til 
regelbrudd. Dernest skal vi se hvordan oppfatning av tilsynets funksjon 
henger sammen med oppfatningen av dem det føres tilsyn med. Til slutt 
skal vi se i hvilken grad holdninger til skjønnsbruk og varsling av tilsyn 
varierer med oppfatning av tilsynets funksjon. 


Inspektørenes oppfatninger om årsaker 
til regelbrudd 


Utgangshypotesen i dette avsnittet er at inspektørenes forståelse av egen 
funksjon påvirker hva de ser som årsaker til regelbrudd. Her avgrenser vi 
oss til årsaker til regelbrudd blant de som driver næring i små virksom- 
heter, som for eksempel gårdbrukere og transportører i enkeltmannsfore- 
tak, samdrift eller selskap, med mindre enn fem ansatte. 

Tabell 8 viser at tilsynsansatte mener flere ulike årsaker kan for- 
klare brudd på regelverket om dyrevelferd. Det synes imidlertid som 
om ansatte i Mattilsynet i litt større grad vektlegger manglende vilje 
eller uakseptable holdninger enn manglende kunnskap. Således sier 
45 prosent seg helt enig eller nesten helt enig (svaralternativene 5 
og 6) i at manglende vilje til å følge regelverket er en vanlig årsak til 
brudd på regelverket om dyrevelferd, mens 41 prosent viser til uak- 
septable holdninger til dyr. 39 prosent svarer at de er helt eller nesten 
helt enig i at manglende kjennskap til regelverket er en vanlig årsak til 
regelbrudd. 

Tabell 8. Hva respondentene i Mattilsynet mener er de vanligste årsakene til brudd på 
regelverket om dyrevelferd i små virksomheter. Prosentvise fordelinger 


Hva mener du er de vanligste årsakene til brudd på regelverket om dyrevelferd hos dem 
som driver næring i små virksomheter (for eksempel gårdbrukere og transportører i 
enkeltmannsforetak/samdrift/selskap med mindre enn fem ansatte)? 


Helt 2 3 4 5 Helt Sum Std. N 


uenig enig av. 
1 6 
Manglende kunnskap 6 35 261 252 226 1,0 100 27 310 
om dyrs behov er vanlig 
årsak. 


Uakseptable holdninger til 3 04 165 301 275 42 100 223 309 
dyr som medskapninger 
er vanlig arsak. 


Manglende kjennskap Ke 04 168 324 285 1,0 100 18 309 
til regelverket er vanlig 
arsak. 


Manglende vilje til a 0,6 6 194 287 313 39 100 114 310 
følge regelverket er vanlig 
årsak. 


Manglende praktisk eller 2,6 10,3 116 313 281 16,1 100 1,29 310 
økonomisk mulighet til å 

følge regelverket er vanlig 

årsak. 


Personlige/psykiske/ 3,2 142 223 184 259 159 100 14 309 
psykososiale problemer er 
vanlig årsak. 


Kilde: Aniwel 


Nær 45 prosent sier seg enig i at manglende praktisk eller økonomisk 
mulighet til å følge regelverket er en vanlig årsak til regelbrudd. 

Spørsmålet er om det er systematiske variasjoner i inspektørenes opp- 
fatning av årsak til regelbrudd avhengig av deres oppfatning av egen 
funksjon. Dette vil vi analysere med utgangspunkt i korrelasjonsestima- 
tet R-square. Resultatene av analysen er gjengitt i tabell 9. 

Ser vi først på hvordan inspektører som oppfatter å ha en politifunk- 
sjon oppfatter de vanligste årsakene til regelbrudd, finner vi at det målt 
med Pearsons R er positive og signifikante, om enn ikke veldig sterke, 
korrelasjoner både med oppfatningen at manglende kunnskap om dyrs 
behov er vanlig årsak og at uakseptable holdninger til dyr er vanlig årsak. 

Tabell 9. Hva mener respondentene i Mattilsynet er de vanligste årsakene til brudd på 
regelverket om dyrevelferd hos dem som driver næring i små virksomheter. Korrelasjonene er 
angitt ved korrelasjonsestimatet R-square 


Oppfatning om de vanligste årsakene til brudd på regelverket om dyrevelferd hos dem 
som driver næring i små virksomheter (for eksempel gårdbrukere og transportører i 
enkeltmannsforetak/samdrift/selskap med mindre enn fem ansatte) korrelert med 
inspektørens oppfatning av egen funksjon. 


Politi- Forvaltnings- Veileder- Konsulent- N 

funksjon funksjon funksjon funksjon 
Manglende kunnskap om 0,181** 0,071 0,084 0,117 255 
dyrs behov er vanlig arsak. 
Uakseptable holdninger til 0,178** 0,057 0,037 0,094 254 
dyr som medskapninger er 
vanlig årsak. 
Manglende kjennskap til 0,132* 0,134* 0,137* 0,074 254 
regelverket er vanlig årsak. 
Manglende vilje til å følge 0,118 0,100 0,075 -0,009 255 
regelverket er vanlig årsak. 
Manglende praktisk eller 0,040 0,071 0,043 0,054 255 
økonomisk mulighet til å 
følge regelverket er vanlig 
årsak. 
Personlige/psykiske/ -0,087 0,076 -0,057 -0,042 254 


psykososiale problemer er 
vanlig årsak. 


Kilde: Aniwel 
*Signifikant på 0,05-nivået 

**Signifikant på 0,01-nivået 

Også for manglende kjennskap til regelverket er det en svak positiv og 
signifikant effekt. For de andre årsaksforklaringene finner vi ikke sig- 
nifikante sammenhenger. Det kan være verdt å merke seg at korrelasjo- 
nen med oppfatningen at personlige/psykiske/psykososiale problemer er 
vanlig årsak til regelbrudd, er negativ, selv om effekten er svak og ikke 
signifikant. 

For inspektører som oppfatter å ha en forvaltningsfunksjon er det kun 
oppfatningen at manglende kjennskap til regelverket er vanlig årsak, som 
slår ut som positivt og signifikant. 

Inspektører som oppfatter å ha en veilederfunksjon innenfor tilsy- 
net korrelerer også positivt signifikant (på 0,05-nivået) med manglende 
kjennskap til regelverket som en vanlig årsak. Ut over dette er det 
ingen signifikante korrelasjoner for inspektører som oppfatter å ha en 
veilederrolle. Også her er det en negativ korrelasjon med personlige og 


132 


I VALGET MELLOM STRAFF ELLER OVERTALELSE 


psykososiale problemer som vanlig årsak til regelbrudd, men sammen- 
hengen er svak og ikke signifikant. 

Oppfatningen av å ha en konsulentfunksjon viser ingen signifikante 
korrelasjoner med noen av årsakene som er inkludert i denne analysen. 

Ingen av korrelasjonene i tabell fremstår som særlig sterke. Dette inne- 
bærer at syn på årsaker til regelbrudd i liten grad varierer med inspektø- 
renes oppfatning av egen funksjon. Det nærmeste vi kommer et unntak, 
er de som identifiserer seg med politifunksjonen, hvor særlig manglende 
kunnskap om dyrs behov og uakseptable holdninger til dyr slår ut. 
Manglende kunnskap om regelverket er signifikant korrelert med både 
politifunksjonen, forvaltningsfunksjonen og veilederfunksjonen, hvilket 
synliggjør at fokus på regelforståelse er viktig innenfor de fleste typer 
oppfatninger av egen funksjon. 

Hypotesen om at oppfatning av egen funksjon legger føringer på hva 
inspektørene ser som årsaker til regelbrudd, får derfor en begrenset støtte. 


Hvilken betydning har inspektørenes 

oppfatning av egen funksjon for hvordan de 
oppfatter de det føres tilsyn med? 

En viktig side ved det å vurdere årsaker til brudd på regelverket om dyre- 
velferd er hvordan man generelt oppfatter de personene det føres tilsyn 
med. Derfor vil vi i dette avsnittet se nærmere på holdninger til dyr, lov- 
lydighet og til Mattilsynet, samt kunnskap og forståelse for ulike sider ved 
tilsynet. Hypotesen er at forståelsen av egen funksjon har betydning for 
hvordan inspektører oppfatter de det føres tilsyn med. En delantakelse er 
at jo mer vekt pa politifunksjonen, jo mindre tillit har inspektørene til at 
produsentene er opptatt av å drive lovlydig, og motsatt for de som iden- 
tifiserer seg med veilederfunksjonen. Først ser vi imidlertid på i hvilken 
grad ansatte i Mattilsynet er enige i ulike påstander knyttet til dem det 
føres tilsyn med. 

Analysen viser at de fleste inspektørene og andre i Mattilsynet som job- 
ber opp mot dyrevelferd, opplever at de det føres tilsyn med er opptatt av 
god dyrevelferd og å drive lovlydig. Dette kan tyde på at inspektørene har 
en dialogorientert holdning til tilsynsobjektene. Kompetansenivået på 

Tabell 10. Hvordan vurderer de ansatte i Mattilsynet de det føres tilsyn med? Prosentvise 
fordelinger 


Hvordan oppfatter du dem som det blir ført tilsyn med? 
1Helt 2 3 4 5 6Helt Sum N 


uenig enig 
De fleste er opptatt av god 0,9 2.5 8.0 353 362 170 100 323 
dyrevelferd. 
De fleste er opptatt av å drive 03 40 109 326 388 134 100 322 
lovlydig. 


De fleste har høy kompetanse om 1,2 99 285 381 198 25 100 323 
dyrevelferd. 


De fleste er mottakelige for gode 0,6 34 147 356 381 7,5 100 320 
argumenter. 
De fleste har høy tillit til 1,9 78 220 4,6 224 43 100 322 
Mattilsynet. 


De fleste forstår hva tilsynspersonell 0,6 31 14,6 37,3 388 5,6 100 322 
sier under inspeksjoner. 


De fleste forstår hva Mattilsynet 1,9 100 221 36,8 26,8 25 100 321 
skriver i brev til dem. 

De fleste ønsker mer konkret 0,6 37 186 269 341 16,1 100 323 
veiledning fra Mattilsynet. 

De fleste forstår hva som ligger i 65 207 333 244 12,7 25 100 324 


«opptrappende virkemidler». 


De fleste forstår hvorfor Mattilsynet 1,9 6,5 186 288 341 102 100 323 
kommer til dem på tilsyn. 


Kilde: Aniwel 


dyrevelferdens område kan imidlertid bli høyere, skal vi tro våre respon- 
denter. Nesten 40 prosent blant de ansatte i Mattilsynet som jobber med 
dyrevelferd, er mer uenig enn enig i påstanden om at de fleste av de det 
føres tilsyn med, har høy kompetanse om dyrevelferd (svaralternativene 
1, 2 og 3 i tabell 12). Pa den annen side svarer de fleste at de det føres tilsyn 
med er mottakelige for gode argumenter. Hele 80 prosent er mer enig enn 
uenig her (svaralternativene 4, 5 og 6). 

Et flertall opplever dessuten at de det føres tilsyn med forstår hva til- 
synspersonalet sier under inspeksjonene og hva Mattilsynet skriver i sine 
brev. Samtidig synes det å være enighet om at det er ønske om mer kon- 
kret veiledning fra Mattilsynet i forbindelse med tilsyn. 

Spørsmålet er da i hvilken grad oppfatningen av de det føres tilsyn 
med, varierer avhengig av inspektørens oppfatning av egen funksjon. 
Tabell 11 viser hva vi fant ut. 

Tabell 11. Korrelasjoner mellom inspektørenes oppfatning av egen funksjon og oppfatninger om 
de det føres tilsyn med. R-square-estimater 


Hvordan oppfatter du dem som det Oppfatning av egen funksjon blant inspektører 

blir ført tilsyn med? Politi-  Forvaltnings- Veileder- Konsulent- N 
funksjon funksjon funksjon funksjon 

De fleste er opptatt av god -0,069 -0,009 0,044 -0,050 266 

dyrevelferd. 

De fleste er opptatt av å drive -0106 -0,030 .061 -0,063 266 

ovlydig. 

De fleste har høy kompetanse om -0,127* -0,047 .040 -0,058 267 

dyrevelferd. 

De fleste er mottakelige for gode -0,069 -0.056 0,050 -0,033 264 

argumenter. 

De fleste har høy tillitt til -0,061 0,078 0,062 -0,136* 266 

Mattilsynet. 

De fleste forstar hva -0,104 0,129* 0,084 -0,076 265 


tilsynspersonell sier under 
inspeksjoner. 


De fleste forstar hva Mattilsynet -0,160** 0,061 0,098 -0,001 265 
skriver i brev til dem. 

De fleste ønsker mer konkret 0,022 0,015 0,067 0,057 267 
veiledning fra Mattilsynet. 

De fleste forstår hva som ligger i =0151" 0,038 0,064 0,081 267 
«opptrappende virkemidler». 

De fleste forstår hvorfor Mattilsynet -0,079 0,143* 0,092 0,002 267 


kommer til dem på tilsyn. 


Kilde: Aniwel 
*Signifikant på 0,05-nivå 
**Signifikant på 0,01-nivå 


Det mest påfallende i denne analysen er at oppfatningen av å ha en politi- 
funksjon er negativt korrelert med 9 av de 10 påstandene. Selv om ingen 
av korrelasjonen er sterke, er tre av dem signifikante (to på 0,01-nivå og 
en på 0,05-nivå). Alle de tre påstandene som er signifikant negativt korre- 
lerte med oppfatning av å ha en politifunksjon, er knyttet opp mot kom- 
petanse på dyrevelferd og forståelse av dialogen med Mattilsynet. Disse 
sammenhengene er svakere og ikke signifikante for de som i større grad 
opplever å ha en forvaltningsfunksjon. 

Signifikante holdningsforskjeller kommer til uttrykk mellom de som 
oppfatter å ha en politifunksjon versus de som oppfatter å ha en forvalt- 
ningsfunksjonen, når det kommer til forståelse for det som blir sagt under 
tilsynet. Her er det positiv signifikant korrelasjon for de som oppfatter 

å ha en forvaltningsfunksjon, men en negativ, om enn ikke-signifikant 
korrelasjon, for de som i større grad oppfatter å ha en politifunksjon. Det 
samme ser vi når det kommer til spørsmålet om de fleste det føres tilsyn 
med forstår hvorfor Mattilsynet kommer til dem på tilsyn. Jo sterkere 
inspektørene oppfatter å ha en forvaltningsfunksjon, jo mer enige er de i 
at tilsynsobjektene har forståelse for hvorfor Mattilsynet kommer til dem 
på tilsyn. 

Oppfatningen av å ha en veilederfunksjon, er positivt korrelert med 
alle påstandene knyttet til kompetanse, forståelse og tillit hos de det blir 
ført tilsyn med, men ingen av korrelasjonene er signifikante. Tendensen i 
sammenhengene, om enn statistisk usikker, er at inspektørene som i stor 
grad oppfatter å ha en veilederfunksjon, har mer positive oppfatninger av 
de det føres tilsyn med sammenliknet med inspektørene som i stor grad 
oppfatter å ha en politifunksjon. 

Også for oppfatningen av å ha en konsulentfunksjon er det gjennom- 
gående negative, om enn svake, korrelasjoner når det kommer til grad av 
enighet med de fleste påstandene knyttet til opptatthet av dyrevelferd, 
kompetanse og tillit. Sistnevnte påstand er signifikant på 0,05-nivået. 
Oppfatningen av å ha en konsulentfunksjon korrelerer positivt med 
oppfatninger om at de det føres tilsyn med ønsker mer veiledning fra 
Mattilsynet, at de forstår hva som ligger i «opptrappende virkemidler» og 
at de forstår hvorfor Mattilsynet kommer på tilsyn. 

Denne analysen viser i sum at inspektører som i stor grad oppfatter 
å ha en politifunksjonen, er noe mindre enige i påstander som går på 
kompetanse, forståelse og tillit blant de det føres tilsyn med, enn de 
de som i stor grad oppfatter å ha en forvaltningsfunksjon eller en vei- 
lederfunksjon. Heller ikke her er sammenhengene veldig sterke, men 
noen av dem er signifikante. Det kan altså synes som om de som i stor 
grad oppfatter å ha en politifunksjon har noe mindre tiltro til at de 
det føres tilsyn med har kompetanse på dyrevelferdsområdet, tillit til 
Mattilsynet og forståelse for tilsynet. For de som i stor grad oppfatter 
å ha en forvaltnings- eller veilederfunksjon, er tendensen langt på vei 
motsatt. Tallene kan tyde på en viss, om enn ganske svak, sammenheng 
mellom oppfatning av egen funksjon og oppfatning av de det føres til- 
syn med. Dette er relevant for det jeg i kapittel 5 om risikobasert tilsyn 

har drøftet som dialog- og inspeksjonsfasen. Begrenset grad av tillit 
til produsentenes kompetanse og evne til å forstå hva som sies under 
tilsynet, kan legge begrensninger på mulighetene for å få til en god 
dialog. 

Holdningene blant inspektører som i stor grad oppfatter å ha en 
politifunksjon står i noen grad i motstrid til hvordan produsentene selv 
opplever møtet med Mattilsynet, jamfør tabell 6.4 i kapittel 5 om risiko- 
basert tilsyn. Her kommer det frem at produsentene selv langt på vei 
opplever å forstå hva inspektørene fra Mattilsynet sier under inspek- 
sjonene, samtidig som de føler seg godt informert etter at tilsynet er 
over. Produsentenes egenvurdering ligger nærmere de vurderingene vi 
finner hos inspektører som i stor grad oppfatter å ha en forvaltnings- 
eller veilederfunksjon. Det er imidlertid viktig å fremheve at tallene 
er usikre: Tallgrunnlaget er forholdsvis svakt for de som i stor grad 
opplever å ha en politifunksjon, og korrelasjonene er i begrenset grad 
signifikante. 


Hva inspektørenes oppfatning av egen funksjon 
betyr for utøvelsen av skjønn 


Det tredje spørsmålet vi skal adressere, er i hvilken grad inspektøre- 
nes oppfatning av egen funksjon korrelerer med holdninger til bruk 
av skjønn. Skjønnsbruk blant inspektørene vil være sentralt når det 
kommer til å tilpasse reaksjon til enkeltsituasjonen. Samtidig kan 
også stor grad av skjønn hos bakkebyråkratene åpne for stor grad av 
variasjon når tilnærmet like tilfeller skal følges opp (Lipsky, 2010). 
Dette blir særlig aktuelt om vi tar i betraktning funnene i avsnit- 
tene ovenfor, hvor vi så at inspektørenes oppfatning av egen funksjon 
i noen grad korrelerer med hvordan en oppfatter de det føres tilsyn 
med. Spørsmålet angår enhetligheten i tilsynet, jamfør kapittel 4 om 
Mattilsynets organisering. 

Vi spurte derfor de ansatte i Mattilsynet: Bør de som arbeider med 
inspeksjon og tilsynssaker ha stor skjønnsfrihet i arbeidet med dyre- 
velferd? Hvordan respondentene besvarte spørsmålet, kommer frem i 
tabell 12. 

Tabell 12. Enighet blant de ansatte i Mattilsynet i ulike argumenter for og mot skjønn. 
Prosentvise fordelinger 


Bør de som arbeider med inspeksjon og tilsynssaker ha stor skjønnsfrihet i arbeidet med 
dyrevelferd? Fyll inn på en skala fra helt uenig til helt enig. 


1Helt 2 3 4 5 6Helt Sum N 
uenig enig 


De bør ha stor skjønnsfrihet så 51 182 143 287 242 96 100 314 
de kan finne gode løsninger i den 
enkelte saken. 


De bør ikke ha stor skjønnsfrihet 45 182 204 217 242 T11 100 314 
ordi det kan gi for mye 
orskjellsbehandling. 


De bør ikke ha stor skjønnsfrihet 222 421 241 51 4,2 2,3 100 31 
ordi det kan gi for streng praksis 
overfor dem som har ansvar for dyr. 


De bør ikke ha stor skjønnsfrihet 135 241 222 174 38 90 100 31 
ordi det kan gi dyr for darlig 
beskyttelse. 


Kilde: Aniwel 


Blant de som arbeider med inspeksjon og tilsynssaker er vel 60 prosent 
mer enige enn uenige i at de bør ha stor skjønnsfrihet for å finne gode 
løsninger. De fleste inntar imidlertid en moderat posisjon: Det er under 
10 prosent som er helt enige og vel 5 prosent som svarer at de er helt uenige. 
Respondentene i Mattilsynet er delte i synet på hvorvidt skjønnsfriheten 
bør begrenses grunnet fare for forskjellsbehandling. Spredningen i svar- 
fordelingene på de to første spørsmålene er imidlertid påfallende like. De 
ansatte i Mattilsynet synes å være ganske delte i begge disse spørsmålene. 

Respondentene er imidlertid ganske uenige i en påstand om at inspek- 
tørene ikke bør ha stor skjønnsfrihet fordi det kan gi for streng prak- 
sis overfor dem som har ansvaret for dyr. Her er nesten 90 prosent mer 
uenige enn enige. De ansatte i Mattilsynet synes med dette ikke å være 
redde for at skjønnsfrihet gir for streng praksis. 

Flertallet av ansattei Mattilsynet synes å være uenige i at beskyttelsen av 
dyrene utgjør noe sterkt argument for innskrenkning av skjønnsfriheten. 

Spørsmålet er da i hvilken grad syn på skjønnsfrihet avhenger av 
inspektørens oppfatning av egen funksjon. Dette får vi et inntrykk av i 
tabell 13. 

Tabell 13. Korrelasjoner mellom funksjonsoppfatning blant inspektørene og vurderinger av 
skjønnsfrihet blant de de som arbeider med inspeksjon og tilsynssaker. R-square-estimater 


Bør de som arbeider med inspeksjon Oppfatning av ulike funksjoner blant inspektører 
og tilsynssaker ha stor skjønnsfrihet Politi- 


Tarbeldat sitt med d Iferd? Forvaltnings- Veileder- Konsulent- N 
i arbeidet sitt med dyrevelferd? 


funksjon funksjon funksjon funksjon 
De bør ha stor skjønnsfrihet så de 0,057 -0,030 0,064 0,144* 266 
kan finne gode løsninger i den enkelte 
saken. 
De bør ikke ha stor skjønnsfrihet 0,023 0,138* -0,021 -0,102 259 


fordi det kan gi for mye 
forskjellsbehandling. 


De bør ikke ha stor skjønnsfrihet fordi 0,094 -0,058 -0,092 0,102 259 
det kan gi for streng praksis overfor 
dem som har ansvar for dyr. 


De bar ikke ha stor skjønnsfrihet fordi 0,042 0,148* 0,096 -0109 254 
det kan gi dyr for dårlig beskyttelse. 


Kilde: Aniwel 
*Signifikant på 0,05-nivå 
**Signifikant på 0,01-nivå 


Analysen indikerer at det er kun spredte sammenhenger mellom inspek- 
tørens oppfatning av egen funksjon og syn på skjønnsfrihet. For politi- 
funksjonen er det kun positive korrelasjoner, men ingen av dem er 
signifikante. 

Da synes korrelasjonene blant inspektørene som oppfatter å ha en for- 
valtningsfunksjon tydeligere. Her er det positive og signifikante, om enn 
beskjedne, korrelasjoner både med argumentet om faren for forskjells- 
behandling og faren for at dyr gis dårligere beskyttelse. Samtidig er det en 
ikke signifikant negativ korrelasjon med behovet for stor skjønnsfrihet. 
Tallene kan altså tyde på at oppfatningen av å ha en forvaltningsfunksjon 
er forbundet med en viss skepsis til stor skjønnsfrihet. 

Oppfatningen av å ha en konsulentfunksjon, er derimot positivt og sig- 
nifikant korrelert med en positiv holdning til skjønnsfrihet. Tilsvarende 
viser holdningene til argumenter imot skjønnsfrihet en negativ tendens i 
to av spørsmålsstillingene, men ingen av tendensene er signifikante. Også 
oppfatningen av å ha en veilederfunksjon er positivt korrelert med positiv 
holdning til skjønnsfrihet, slik det fremkommer i denne analysen, men 
sammenhengen er ikke signifikant. 

Dette innebærer i sum at vi kun i begrenset grad finner sammenhenger 


mellom inspektørenes oppfatning av egen funksjon, og deres holdninger 

til skjønn. Det er imidlertid verdt å merke seg at oppfatningen av å ha 
en forvaltningsfunksjon i noen grad synes forbundet med skepsis til 
skjønnsfrihet, mens oppfatningen av å ha en konsultentfunksjon er for- 
bundet med det motsatte syn. 


Oppfatning av ulike funksjoner og 
tilsynsstrategier 


Inspektørenes oppfatning av egen funksjon synes å ha noe sammenheng 
både med hva inspektørene ser som årsaker til regelbrudd, og med opp- 
fatningen av de det føres tilsyn med. Derimot synes ikke holdning til 
skjønnsutøvelse i den konkrete tilsynssituasjonen i særlig grad å variere 
systematisk avhengig av inspektørens oppfatning av egen funksjon. I 
dette avsnittet skal vi se i hvilken grad holdningene til konkrete tilsyns- 
strategier som varslet versus uvarslet tilsyn, varierer avhengig av inspek- 
tørenes oppfatning av egen funksjon. Spørsmålet angår vurderingen av 
det risikobaserte tilsynet, jamfør kapittel 6. 


Tabell 14. Korrelasjoner mellom oppfatning av egen funksjon blant inspektørene og vurderinger 
av påstander knyttet til tilsynsstrategier. R-square-estimater 


Oppfatning av ulike funksjoner blant inspektører 


Tilsynet med dyrevelferd kan Politi- Forvaltnings- Veileder- Konsulent- N 
innrettes på ulike måter. Hvor funksjon funksjon funksjon funksjon 
uenig eller enig er du i følgende 

påstander? 1 = Helt uenig; 


6 = Helt enig 

Varslet tilsyn fremmer dyrevelferden -0,144* -0,137* -0,011 0,001 264 
mer effektivt enn uvarslet tilsyn. 

Punkttilsyn fremmer dyrevelferden 0,040 0,002 0,130* -0,045 265 


mer effektivt enn tilsyn med hele 
virksomheter. 


Dagens system for valg av 0,000 0,039 -0,145* 0,005 264 
tilsynsobjekter fremmer 
dyrevelferden på best mulig måte. 


Kilde: Aniwel 
*Signifikant på 0,05-nivå 
**Signifikant på 0,01-nivå 


Oppfatningen av å ha en politifunksjon viser en signifikant negativ sam- 
menheng med påstanden om at varslet tilsyn er mer effektivt enn uvarslet 

tilsyn. Politifunksjonen synes altså å henge sammen med et positivt syn 
på uvarslet tilsyn. Det samme gjelder oppfatningen av å ha en forvalt- 
ningsfunksjon, hvor sammenhengen også er signifikant (på 0,05-nivået). 
Oppfatningen av å ha en veilederfunksjon korrelerer også positivt med 
positivt syn på uvarslet hensyn, men sammenhengen er ikke signifikant. 

Både oppfatningen av å ha en politifunksjon og oppfatningen av å ha 
en veilederfunksjon korrelerer positivt med å foretrekke punkthensyn 
fremfor tilsyn med hele virksomheter, men kun oppfatning av veileder- 
funksjonen korrelerer signifikant. Når det kommer til å se dagens system 
for valg av tilsynsobjekter som den beste måten å fremme dyrevelferden 
på, er det kun oppfatningen av å ha en veilederfunksjon som har en sig- 
nifikant positiv sammenheng. Det fremkommer her ingen sammenheng 
med det å oppfatte at man har en politifunksjon. 


Utfordring for et enhetlig tilsyn? 


Inspektørene skal, som vi har sett her, imøtekomme forventninger både 
om å veilede produsenter i regelverket, samtidig som de skal kontrollere 
og følge opp enkeltstående og gjentatte avvik. For å ivareta denne rollen 
må inspektørene ha et sett av virkemidler som imøtekommer de ulike 
forventningene. Alt avhengig av hvordan inspektørene vektlegger de 
ulike forventningene har vi definert fire ulike funksjoner for inspektø- 
rene. Særlig forvaltnings- og veilederfunksjonene synes å stå sterkt blant 
inspektørene, samtidig som et betydelig mindretall opplever å ha en 
politifunksjon i betydelig grad. Funnene kan indikere at inspektørene i 
større grad oppfatter dyreholdere som moralsk bevisste samfunnsborgere 
enn som opportunister (jf. Kagan & Scholz, 1984). Dette kan tolkes som 
at mange inspektører anser at straffereaksjoner har begrenset relevans i 
mange situasjoner der avvik fra regelverket avdekkes. Jo mer produsen- 
tene kan assosieres med moralsk bevisste samfunnsborgere, jo mindre 
konfliktfylt kan en anta at dialogene vil være. 

Verken produsentene eller inspektørene selv oppfatter at tilsynet har en 
politifunksjon i særlig sterk grad. Produsentene opplever imidlertid i noe 
større grad enn inspektørene at inspektørene har en politifunksjon. Dette 
gjelder også inspektørenes funksjon som konsulent (eller rådgiver), hvor 

produsentene i større grad enn inspektørene selv oppfatter at inspektø- 
rene har denne funksjonen. 

Analysen viser betydelig spredning i mange svar som angår inspek- 
tørenes oppfatninger. Analysen viser også at noe av dette spriket henger 
sammen med inspektørenes oppfatning av egen funksjon. Spørsmålet er 
da i hvilken grad funnene antyder problemer med å realisere målsettin- 
gen om enhetlig tilsyn på dyrevelferdens område? 

Her er det i utgangspunktet viktig å ta høyde for at oppfatningen av de 
ulike funksjonene ikke vil være klart adskilte, men til dels overlappende. 
Dette reduserer inntrykket av at det eksisterer veldig dype forskjeller 
mellom inspektørene. På den annen side kan det ligge innebygde kon- 
flikter mellom forventninger til de ulike funksjonene. Hvordan inspek- 
tørene håndterer dette vil kunne variere. At inspektørene opplever sine 
funksjoner ulikt, kan derfor tenkes å utfordre enhetligheten i tilsynet. 
Skjønnsfriheten og det legitime i å ta situasjonsegne hensyn legger et visst 
grunnlag for dette. Avveining mellom behovet for skjønnsfrihet og beho- 
vet for enhetlighet vil trolig forbli krevende. 

Sett fra produsentenes side kan sterke, varierende oppfatninger blant 
inspektørene gi tilsynet et preg av uforutsigbarhet. Tallene om inspektø- 
rene gir ikke i seg selv grunnlag for å trekke sterke konklusjoner angå- 
ende det spørsmålet, men dataene fra produsenter og transportører tyder 
på at opplevelsen av uforutsigbarhet er betydelig for mange i næringen 
(se kapittel 10 og 11). I sum finner vi i at variasjoner i inspektørenes opp- 
fatninger av egen funksjon i liten grad kan tilskrives variasjoner i kjønn, 
profesjonell identitet, ansiennitet eller erfaring. 

Rent statistiske data, som denne analysen bygger på, bør tolkes med 
en viss varsomhet. Sett i lys av kvalitative data presentert i kapittel 4, 7 
og 10, gir tallene likevel støtte til det syn at Mattilsynet har et stykke vei 
igjen å gå med å etablere omforente standarder for hvordan inspektørenes 
funksjon skal forstås og utøves. 

Det risikobaserte tilsynet - 
inspektørenes oppfatninger av 
tilsynsprosessen 


Arne Holm 
By- og regionforskningsinstituttet NIBR ved OsloMet — storbyuniversitetet 


Sammendrag: Dyrevelferdslovgivningens mål er å sikre god dyrevelferd. Idealet 
er at regelverket overholdes og at både Mattilsynet og dyreholdere deler syn på 
dyrevelferd. For å realisere dette idealet foretar Mattilsynet blant annet en kontroll 
av regeloverholdelse blant dyreholdere, basert på risiko for avvik fra regelverket. 
Kapitlet drøfter hvilke hovedutfordringer Mattilsynet står overfor når tilsynsstrategien 
skal implementeres, samt i hvilken grad den risikobaserte tilsynsstrategien utfor- 
drer målet om et helhetlig og enhetlig tilsyn på dyrevelferdens område. Analysen 
bygger dels på en survey til ansatte i Mattilsynet, dels på en survey til produsenter 
samt intervjuer med ansatte i Mattilsynet som har dyrevelferd som en av sine 
arbeidsoppgaver. 

Hovedfunnene avdekker noen utfordringer ved tilsynsstrategien og peker i ret- 
ning av at det særlig er i oppfølgingen, etter at et avvik er avdekket og dialog ikke 
har ført frem, at det helhetlige og enhetlige ved tilsynet utfordres. Dette har blant 
annet sammenheng med at inspektørene som deltar i studien, systematisk opplever 
virkemidler ulikt avhengig av kjønn. Samtidig utfordres forholdsmessigheten gjen- 
nom begrenset bruk av skjønn, ved at opptrapping av virkemiddelbruk i noen grad 
skjer automatisk. Blant inspektørene opplever de aller fleste allikevel at tilsynet i 
liten grad preges av konflikter med dyreholdere. 


Nøkkelord: risiko, tilsyn, inspektører, motivasjon, lovhåndhevelse, implementering 


Abstract: The aim of animal welfare legislation is to secure animal welfare. Ideally, 
regulations are complied with and both the Norwegian Food Safety Authority and 
the animal keepers have similar views on animal welfare. To realize this ideal, the 
Norwegian Food Safety Authority carries out checks of compliance among ani- 
mal keepers based on the risk of deviations from the regulations. In the chapter 
we discuss the main challenges facing the Norwegian Food Safety Authority when 


Sitering: Holm, A. (2022). Det risikobaserte tilsynet - inspektørenes oppfatninger av tilsynsprosessen. 
I S. S. Gezelius & F. Veggeland (Red.), Forvaltning av dyrevelferd i Norge: Hvordan få lovverk til å virke? 
(Kap. 6, s. 145-179). Cappelen Damm Akademisk. https://doi.org/10.23865/noasp.159.ch6 

Lisens: CC BY-ND 4.0 

implementing the supervisory strategy, as well as the extent to which the risk-based 
supervision strategy challenges the goal of comprehensive and uniform supervision 
in the area of animal welfare. The analysis is partly based on a survey of employ- 
ees in the Norwegian Food Safety Authority, partly on a survey of producers, and 
supplemented by interviews of employees in the Norwegian Food Safety Authority 
working within animal welfare. 

The main findings reveal some challenges of the supervisory strategy and dis- 
close that, especially in the follow-up phase after a discrepancy has been discov- 
ered and dialogue has not brought forward, the holistic quality and uniformity of 
the audit is compromised. This is partly related to the fact that the inspectors who 
participated in the study systematically experienced different measures depending 
on gender. At the same time, proportionality is challenged through the limited use 
of discretion, in that the escalation of the use of instruments takes place to some 
extent automatically. Among the inspectors, the vast majority experienced, however, 
that the inspection is only to a limited extent characterized by conflicts with animal 
keepers. 


Keywords: risk, inspectorates, inspectors, motivation, law enforcement, implementation 


Innledende om tilsynsmetodikk i Mattilsynet 


Malsettingen i dyrevelferdslovgivningen er 4 sikre god dyrevelferd. For 
a realisere dette idealet foretar Mattilsynet blant annet en kontroll av 
regeloverholdelse blant dyreholdere. Dette tilsynet er basert pa risiko for 
avvik fra regelverket. Hovedproblemstillingen i kapitlet retter seg mot 
utformingen av det risikobaserte tilsynet og implementeringspraksis fra 
Mattilsynets inspektorers side. Om idealet er en realisering av regelverket 
om dyrevelferd basert på et helhetlig og enhetlig tilsyn, vil en drøftelse 
av implementeringspraksis være et uttrykk for den virkelighet tilsynet 
faktisk opererer innenfor. Vi spør med dette utgangspunktet for det før- 
ste: Hvilke hovedutfordringer står Mattilsynet overfor når det risiko- 
baserte tilsynet implementeres? Og for det andre: Hvordan og i hvilken 
grad utfordrer implementeringspraksis målet om et helhetlig og enhet- 
lig tilsyn på dyrevelferdens område? I denne sammenhengen er det også 
avslutningsvis relevant å spørre i hvilken grad risiko er egnet som grunn- 
lag for en tilsynsmetodikk på dyrevelferdens område, uten at dette blir 
drøftet inngående i dette kapitlet. 

Kapitlet avgrenser seg til å se på tilsyn med dyreholdere. Dette tilsy- 
net er i utgangspunktet først og fremst hendelses- og inspeksjonsbasert. 
Tilsynet bygger på en ide om at siden sektoren i noen grad må veiledes, 

reguleres og kontrolleres for å sikre implementering av målsettingene, 
må det tas høyde for risikoen for avvik ved utformingen av tilsynsstrate- 
gien. Samtidig må utført tilsyn sikres en tilstrekkelig grad av legitimitet. 
Her blir det viktig å sannsynliggjøre at der det utføres tilsyn, foreligger 
det en risiko for avvik. Ved risikobasert tilsyn vil utvelgelsesmekanis- 
men derfor i noen grad være bevisbasert (Black & Baldwin, 2010). Det 
må sannsynliggjøre at de produsenter som får tilsyn på sin virksomhet 
utgjør en risiko for avvik fra dyrevelferdslovgivningen. 

Under selve møtet mellom inspektør og dyreholder er det i forlengel- 
sen av dette viktig å etterstrebe gjensidig tillit og respekt, noe som også 
ble diskutert i kapittel 2. Det fremkommer i flere tilsynsstudier (se bl.a. 
Schaefer, 2015) at faglig kompetanse og erfaring hos inspektørene vil 
bidra til å underbygge tilsynsmyndighetens legitimitet og kan være helt 
avgjørende for å sikre en god dialog. Gode kommunikasjonsferdigheter 
vil også være en del av dette. Særlig har god dialog vært fremhevet som 
en viktig premiss for adferdskorrigerende tilsyn (Baldwin et al., 2012). En 
implikasjon av dette kan være at maktmidler må holdes i bakgrunnen så 
lenge som mulig, slik Braithwaite (2011) hevder (jf. også kapittel 2 i denne 
boka). 

Legitimitet innenfor det risikobaserte tilsynet kan også hevdes å bygge 
på en bevissthet rundt den dobbeltrollen som ligger i tilsynet mellom å 
motivere og avskrekke. Samtidig er risikobasering et prinsipp for priori- 
tering av ressurser. Henvisning til risiko som prinsipp gir også grunnlag 
for legitimering oppover i systemet, gitt at risikobasering i denne sam- 
menhengen er et styringsprinsipp. 

I møte med produsentene kan det risikobaserte tilsynet antas å legge 
føringer på tillit og motivasjon, og med det respekt for reglene og viljen 
til regeloverholdelse hos de som velges ut for tilsyn. Dette kan vi anta 
oppleves annerledes enn om tilsynet baserte seg på et tilfeldig utvalg av 
produsenter. Uansett kan vi anta at en felles forståelse av de grunnleg- 
gende forutsetningene for lovverkets legitimitet, som hva god dyrevelferd 
er, vil kunne redusere potensialet for konflikt under et risikobasert tilsyn. 

En forutsetning for at tilsynet motiverer til regeloverholdelse kan ligge i 
det som er omtalt som en responderende tilsynsstrategi (Black & Baldwin, 
2010), hvor reaksjon står i rimelig forhold til avviket. Utfordringen blir da 

å utforme regulerings- og tilsynsstrategier som både skal være responde- 
rende og risikobaserte. I sin studie legger Black og Baldwin blant annet 
vekt på at tilsynsmyndighetene må ta hensyn til adferd, holdninger og 
kultur i de enkelte virksomhetene (målgruppene), hvilket her kan inne- 
bære å ta høyde for at særlig produsenter med lang erfaring har arbeidet 
under andre regelverk for dyrevelferd. Produsenters holdninger og prak- 
sis på dyrevelferdens område kan være formet av tidligere regelverk. Her 
er det rimelig å anta at dialog, med veiledning og kunnskap, vil være 
mer egnet til å motivere for adferdsendring enn sanksjoner, noe som også 
fremkommer i drøftelsene i kapittel 2. 


Rammer for Mattilsynets risikobaserte tilsyn 


Å velge ut dyreholdere basert på risiko for avvik fra regelverket, for 
så å føre tilsyn med deres virksomhet, er en pragmatisk metodikk fra 
Mattilsynets side, gitt at tilsyn med alle dyreholdere blir for ressurs- 
krevende. En fordel med risikobaserte uttrekk versus randomiserte er 
at det øker sannsynligheten for å treffe virksomheter med manglende 
regeloverholdelse. Randomiserte valg av tilsynsobjekter gir på den annen 
side mulighet for å fange opp dyrehold hvor det er avvik fra regelver- 
ket, men hvor varsel i form av en bekymringsmelding ikke foreligger. 
Dette kan virke allmennpreventivt. I tillegg unngår tilsynsmyndighe- 
ten det stigmatiserende elementet ved et risikobasert tilsyn, hvor dyre- 
holder ved tilsyn i utgangspunktet vet at det foreligger en mistanke om 
regelbrudd. 

At risikobasert tilsyn står sentralt i Mattilsynets ansvar for tilsyn og 
håndheving av regelverk kommer til uttrykk blant annet i Landbruks- og 
matdepartementets tildelingsbrev til Mattilsynet 2016, der det fremheves 
at: «God oversikt over risiko i ulike bransjer og tilstanden i de enkelte 
virksomhetene, skaper grunnlag for å føre et risikobasert tilsyn. Dette 
skal også bidra til at alvorlige regelverksbrudd blir oppdaget så raskt som 
mulig» (Landbruks- og matdepartementet, 2016, s. 7.) 

Den samme vekten på riskobasert tilsyn legges i Mattilsynets seneste 
årsrapporter. I årsrapporten fra 2020 heter det under overskriften 

«Risikobasert tilsyn» at «Vi skal føre tilsyn (kontroll) der regelverksbrudd 
har størst konsekvens, samtidig som det skal være sannsynlig å avdekke 
regelverksbrudd» (Mattilsynet, 2020, s. 99). 

I litteraturen er risikobasert tilsyn identifisert som et effektivt instru- 
ment i situasjoner der man må prioritere med knappe ressurser og sam- 
tidig legitimere forvaltningsadferd (Paul, 2016). På denne måten handler 
risikobasert tilsyn om å organisere en form for beskyttelse mot risiko 
(Döhler & Wegrich, 2010, s. 39). 

Tilsynet med dyrehold er hjemlet i dyrevelferdsloven og i henhold til 
$ 30 ligger ansvaret til Mattilsynet, som fatter nødvendige enkeltvedtak 
for å sikre at loven følges. Norge er forpliktet gjennom EØS-avtalen til 
å følge opp EUs regelverk på en rekke områder. Innenfor dyrevelferden 
angir hoveddelen av EUs regelverk minimumsstandarder og regler for 
kontroll med produksjonsdyr. Offentlige myndigheter plikter å utføre 
kontroller uten forhåndsvarsler, med mindre forhåndsvarsling er en 
betingelse for å få utført kontrollen (Europaparlaments- og rådsforord- 
ning nr. 2017/625; jf. også Riksrevisjonen, 2019, s. 18). 

For å sikre at myndighetene i de europeiske landene gjennomfører 
kontroll på en enhetlig måte ble kontrollforordningen fra EU etablert 
i 2004. Denne stiller krav om hvordan Mattilsynet skal planlegge, 
rapportere og gjennomføre offentlig kontroll og tilsyn for blant annet 
å sikre god dyrehelse og dyrevelferd. Offentlig kontroll bør ifølge 
Europaparlaments- og rådsforordning nr. 2017/625 være risikobasert og 
foretas regelmessig. Tilsynspraksis har i henhold til disse retningslinjene, 
vært risikobasert siden Mattilsynet ble opprettet i 2004 (St.prp. nr. 1 
(2002-2003). 

Risikobasert tilsyn retter seg først og fremst mot produksjonsstedet. 
For slaktedyr gjennomfører Mattilsynet tilsyn med samtlige dyr som 
ankommer slakteriene. Avvik i denne sammenhengen kan avdekke at 
dyr er halte, har sår eller er avmagrede, og kan gi grunnlag for tilsyn med 
produksjonsstedet eller transportøren. 

Faktisk utført tilsyn forutsetter at informasjon om mulig avvik er kjent 
for Mattilsynet. I tillegg må Mattilsynet ha kapasitet og kompetanse til å 
følge opp, eksempelvis ved å avlegge produsenten et besøk. 

Tilsyn som metode for regeloverholdelse 


Regelverket setter en rekke krav til forsvarlig dyrevelferd som aktørene er 
forventet å følge opp. Idealet er at dyreholder og inspektør kjenner regel- 
verket, og at dette blir tolket og anvendt på en enhetlig og helhetlig måte. 
Dette er ikke alltid tilfelle i praksis, og interaksjonen mellom inspektør 
og den det føres tilsyn med kan ofte preges av usikkerhet fra begge parter. 
Begge parter agerer uten å vite hvordan den andre vil reagere eller handle 
under og i etterkant av tilsynet. 

Blant de det føres tilsyn med vil motivasjonen for regeloverholdelse 
variere. Dette kan ha sammenheng med opplevelsen av både regelverket, 
selve tilsynsmetodikken og de sanksjonsmidler som benyttes. Dette inne- 
bærer at tilsynet må manøvrere i et uoversiktlig farvann. Håndhevelsen 
skal både avskrekke opportunistiske regelbrudd og samtidig styrke den 
normative motivasjonen for regeloverholdelse (se også kapittel 2, der 
ulike teorier om lovlydighetsmotivasjon diskuteres). 

Tilsynsrollen defineres med dette av en dobbelthet, mellom motivering 
og kontroll. I tillegg må tiltak og mulige reaksjoner fra den det føres til- 
syn med vurderes opp mot ulike samfunnsmessige og forvaltningsmes- 
sige konsekvenser. Dette får en særlig aktualitet der tilsyn er ment å gi 
en adferdsendring, ikke bare hos dyreholdere, men også i næringen som 
sådan. Dette gir tilsynet en kompleks målfunksjon, hvor det i et instru- 
mentelt perspektiv ikke synes tilstrekkelig å informere om regelverket og 
reagere på avvik. Man må også bygge aksept og forståelse for viktighe- 
ten av det. Dette resulterer i et utfordrende ideal for tilsynet Mattilsynets 
inspektører skal utføre. 

Bakgrunnen for eventuelle regelbrudd vil imidlertid ofte være skjult 
for inspektørene, noe Gezelius drøfter i kapittel 2. Ayres og Braithwaites 
begrep om responsive regulation er ment som et metodisk tilsvar på dette 
dilemmaet (Ayres & Braithwaite, 1992). Ideen er at observert avvik balan- 
seres mot reaksjon, under forutsetning av at de fleste dyreholdere etter- 
streber regeloverholdelse. Premissen er at tilsyn ikke føres i et moralsk 
vakuum (Gezelius, 2019), men overfor personer med ulike vurderinger av 
rett og galt innenfor regelverkets rammer. 

Dermed er vi over i spørsmålet om dynamikken mellom inspektører 
og tilsynsobjekt. Er tilsynsmetodikken egnet til å motivere til lovlydighet, 

eller er det først og fremst eventuelle avvik som avdekkes? En antakelse vi 
tar med oss inn i dette kapitlet er at lovlydighetsmotivasjon under tilsyn 
ikke alltid kan leses uavhengig av håndhevelsens moraldannende effekt. 

Der det foreligger avvik er spørsmålet hvor støttende holdning tilsynet 
skal innta i håp om å oppnå en bedring (Lloyd-Bostock & Hutter, 2008). 
Det er rimelig å anta at dette ikke minst er aktuelt på dyrevelferdens 
område, gitt at flere regelverksendringer her er implementert i løpet av 
relativt kort tid. Dette kan virke konfronterende på dyreholdere og andre 
med lang fartstid i yrket som har arbeidet under vekslende regelverk. God 
dialog og gjensidig tillit er helt sentralt innenfor et responderende risiko- 
basert tilsyn. 

Å møte avvik med straffereaksjoner kan med utgangspunkt i begrepet 
om responsive regulation påvirke motivasjonen for å være lovlydig og bidra 
til å låse situasjoner mer enn de løses. Her ligger et iboende dilemma når 
inspektører skal velge reaksjonsform ved avvik fra regelverket. Tilgang til 
et bredt spekter av virkemidler kan være en forutsetning for en tilpasset 
og nyansert reaksjon, samtidig som det her ligger en latent fare — tilsiktet 
eller ikke-tilsiktet - for å eskalere konflikten. Optimalt må oppfølgin- 
gen bygge på en hensiktsmessighetsbetraktning, hvor advarsel og straff 
kan trekkes inn om veiledning ikke fører frem. (Se også kapittel 9, hvor 
Gezelius blant annet viser til formålsorientert virkemiddelbruk, hvor vir- 
kemidlene skal tjene en hensikt og ikke være hardere enn nødvendige.) 

Dyreholdere responderer forskjellig på risikobasert tilsynsmetodikk. 
En utfordring er å kalkulere sannsynlig respons og tilpasse tilsynet der- 
etter. Dette vil ikke bare avhenge av holdninger og muligheter hos den 
enkelte dyreholder. Holdningsdannelse vil finne sted innenfor en større 
kontekst, hvor opinionen kan påvirke holdninger hos de det føres til- 
syn med. Dette kan i neste runde påvirke aksepten for tilsynets logikk. 
Dette nærmer seg det Kringen (2012) innenfor oljebransjen definerer 
som «smart» regulering, hvor aktører i omgivelsene trekkes inn og utø- 
ver en slags sosial kontroll over de det føres tilsyn med, og slik påvirker 
deres adferd (jf. Gunningham, 2010). Slik vil inspektørene kunne innta 
en mer indirekte rolle om tilsynet lar seg underbygge av de holdninger 
som eksisterer i opinionen. Med et sterkt økende fokus på dyrevelferd, 
både innenfor næringen selv og ikke minst i opinionen, kan en tenke seg 

flere slike indirekte mekanismer på dyrevelferdens område. Dette kom- 
mer blant annet til uttrykk i mediaomtale, informasjon, kampanjer og 
sertifisering. I dette ligger en erkjennelse av at tilsyn ikke bare består av to 
parter, de det føres tilsyn med og inspektørene, men også en tredje part, 
omgivelsene, som kan ha en betydelig innflytelse på aktører der en finner 
klare avvik i forhold til regelverket (Walshe, 1999). 

I enkelte tilfeller kan en også anta at det risikobaserte tilsynet på dyre- 
velferdens område utfordres av en interessekamp mellom myndighete- 
nes definisjon av god dyrevelferd på den ene siden og næringsinteresser 
knyttet til praktiske og økonomiske konsekvenser av regelverket på den 
andre, identifisert av Ellefsen som henholdsvis en reguleringsdiskurs og 
en dyreproduksjonsdiskurs (Ellefsen, 2009, 2013). Dette støttes også i 
produsentsurveyen gjennomført som en del av denne studien (se kapittel 11). 
Dette tematiserer dilemmaet en står overfor når motivasjonen for regel- 
overholdelse utfordres av subjektivt opplevde næringsinteresser. I denne 
sammenhengen finner Ellefsen at selv om myndighetenes diskurs er den 
dominerende, er konsekvensen at hensynet til næringens økonomi og 
samfunnsnytte prioriteres foran hensynene til dyrenes velferd (Ellefsen, 
2009). 

Gitt premissene for begrepet responsive regulation, hvor man vekt- 
legger at mange dyreholdere og andre det føres tilsyn med er moralsk 
motiverte for regeloverholdelse, kan en anta at en effektiv tilsynsmeto- 
dikk må appellere til den enkeltes samvittighet og i et større perspektiv 
være i samsvar med den allmenne rettsoppfatningen. I tilsynets møte 
med personer som ikke styres av disse verdiene, eller som ikke deler den 
allmenne rettsoppfatning, kan en anta at advarsler og straff vil være vik- 
tig å ha i bakhånd for å styrke inspektørenes posisjon. For å forebygge 
konflikt, kan allikevel det å møte avvik med minste tilstrekkelige reak- 
sjon være et formålstjenlig strategisk grep fra inspektørenes side (Ayres 
& Braithwaite, 1992). I dette ligger det imidlertid mange overveielser. For 
å hindre at et påpekt avvik eskalerer til åpen konflikt, kan en fra inspek- 
tørens side vise en samarbeidsvilje, som er ment å hente frem tilsvarende 
hos den det føres tilsyn med, jamfør de strategiske spillene som ligger 
i tit for tat-begrepet (Ayres & Braithwaite, 1992; Braithwaite, 2001, 2011; 
Gezelius, 2019, s. 221). 

Ayres og Braithwaite forutsetter at en begynner med milde oppfølgings- 
former, som veiledning og forhandling, og gir tilsvar i tråd med de reak- 
sjoner dette gir hos de det føres tilsyn med (Ayres & Braithwaite, 1992). 
Viser det seg at det er begrenset vilje til å tilpasse seg regelverket, kan 
inspektørene trappe opp virkemiddelbruken. Spørsmålet er om man 
basert på risikobasert tilsynsmetodikk vil produsere denne villigheten til 
å følge lovgitte forpliktelser (Gezelius, 2019). 


Dilemmaer ved inspektørrollen 


Inspektøren er myndighetenes forlengede arm i ulike virksomheter og 
har muligheten til å iverksette tiltak for å sørge for at lovpålegg etterleves 
og avvik rettes. Dette setter inspektørene i en maktposisjon, vis-a-vis de 
som utsettes for tilsyn. Full overvåking av eller kontroll med de ulike 
dyreholderne eller andre virksomheter er en umulighet. Samtidig er til- 
synet helt avhengig av forståelse og lojalitet for at offentlig politikk skal 
implementeres. Her nærmer vi oss en diskurs om hvorvidt tilsyn er en del 
av et reguleringsregime, slik Baldwin et al. definerer reguleringsproses- 
sen (Baldwin et al., 2011, s. 225), eller om tilsynet fremstår som noe annet 
enn regulering, slik Van de Walle og Raaphorst (2019) argumenterer for. 
Ifølge de sistnevnte handler tilsyn om å kontrollere aktiviteter opp mot 
gitte standarder, og da særlig i førstelinjen, mens regulering mer handler 
om å definere standardene (Van de Walle & Raaphorst, 2019, s. 2). Tilsyn 
og kontroll blir virkemidler til bruk for regulering. På den andre siden vil 
også inspektøren bidra til å gi reglene innhold og definere rammene for 
akseptabel dyrevelferd gjennom sin bruk av skjønn i tilsynsarbeidet. Slik 
vil tilsynsarbeidet også kunne ha et normerende aspekt. 

Dette gjør tilsynsrollen kompleks. Det handler ikke bare om å kon- 
trollere adferd og regeloverholdelse, men også om å veilede, informere og 
skape forståelse for regelverket. Regelverket gis et konkretisert innhold 
gjennom tilsynet som føres. Dette handler om å gå inn i den usikker- 
hetsbaserte beslutningssituasjonen som ble beskrevet ovenfor, og gjøre de 
vurderinger som synes påkrevet for å få et best mulig resultat. Målet er 
ikke å straffe overtredelser, men å jobbe frem regeloverholdelse og respekt 
for dyrevelferdslovgivningen. 

Dette innebærer at de ulike funksjonene som ligger i tilsynet noen 
ganger kan forsterke hverandre, andre ganger komme i konflikt. Særlig 
kan det oppstå konflikter mellom den mer veiledende tilsynsrollen og 
det tilsynet som påtaler regelovertredelse (jf. Van de Walle & Raaphorst, 
2019, s. 3). Det som skiller inspektører fra lokale byråkrater, det Lipsky 
(2010) kaller street level bureaucrats, er hevdet å være at de i større grad 
oppleves som agenter for staten (Maynard-Moddy & Musheno, 2020). I 
dette ligger at de forventes å sikre likebehandling gjennom et enhetlig og 
helhetlig tilsyn. 


Datagrunnlag og metode 


Empirisk baseres kapitlet på en survey til ansatte i Mattilsynet med 
ansvar for dyrevelferd, en survey til dyreholdere og intervjuer med 
ansatte i Mattilsynet og på utvalgte slakterier. Prosessene rundt frem- 
skaffelse av disse dataene er redegjort for i kapittel 1. Her skal kort nevnes 
at surveyen til ansatte i Mattilsynet ble gjennomført våren 2018. Surveyen 
dekket både Mattilsynet sentralt og regionalt. En utfordring var å kon- 
kret avgrense surveyen til ansatte med dyrevelferd som sitt arbeidsfelt. 
I alt 1 128 ansatte i Mattilsynet fikk tilsendt spørreskjemaet, hvorav 
61 prosent svarte. 

Analysen benytter også data fra en nettbasert spørreundersøkelse 
som ble gjennomført blant norske husdyrprodusenter, også denne fra 
høsten 2018. Utvalget på 3 207 ble trukket tilfeldig fra produsentregis- 
teret. Representativitet ble søkt sikret ved å foreta delutvalg represente- 
rende ulike husdyrprodusenter, henholdsvis kylling, sau, gris og storfe. 
Svarprosenten ble her 48,2. 

Resultatene fra surveyene suppleres med inntrykk fra intervjuer blant 
et utvalg ansatte i Mattilsynet, med tilsyn innenfor dyrevelferd som 
hovedoppgave. Informanter ble trukket både fra Mattilsynets hovedkon- 
tor, regionkontorer og slakterier. 

Vi brukte regresjonsteknikker for å analysere sammenhenger mel- 
lom flere uavhengige variable og en avhengig variabel. Utgangspunktet 
var at vi ønsket å belyse i hvilken grad særlig inspektørene, avhengig av 
kjønn, ansiennitet, region, utdanning og annet, vurderer ulike sider ved 

tilsynsprosessen på ulike måter. I den grad vi finner slike sammenhen- 
ger, vil dette kunne rokke ved idealet om et helhetlig og enhetlig tilsyn 
som praktiseres likt uavhengig av nettopp kjennetegn ved inspektø- 
ren eller hvilken geografisk region Mattilsynet utfører tilsyn innenfor. 
Regresjonsteknikker finner frem til en funksjon, et forenklet matematisk 
uttrykk, for sammenhengen slik det eksisterer i materialet. Teknikken 
tillater oss å se isolert på sammenhengen mellom hver enkelt uavhen- 
gig variabel i modellen og variasjon i den avhengige, ved kontroll for de 
andre uavhengige variablene som vi inkluderer i modellene. 


Tilsyn innenfor dyrevelferdsregelverket: 
Risikobasert tilsyn i praksis 


Med utgangspunkt i de rammer vi nå har definert for tilsyn innenfor 
Mattilsynet på dyrevelferdens område, vil vi i denne empiriske delen 
av kapitlet se nærmere på muligheter og begrensninger som ligger i et 
risikobasert tilsyn, slik informanter i Mattilsynet og produsentene 
opplever det. 

I denne sammenhengen vil vi se på tilsyn som en prosess i tre faser, 
hvor kritiske dreiningspunkter i fase 1, utvelgelsen av og samhandling 
med tilsynsobjekt, og fase 2, dialogs- og inspeksjonsfasen, legger mye 
av grunnlaget for hvorvidt risikobasert tilsyn fungerer hensiktsmessig 
innenfor forvaltningen av regelverket for dyrevelferd. 

Det empiriske grunnlaget baserer seg først og fremst på en survey 
til ansatte i Mattilsynet og en survey blant produsenter/dyreholdere, 
supplert med intervjuer med inspektører i Mattilsynet. 


Faser i tilsynet 


Som et analytisk organiserende grep vil vi definere tilsynsprosessen i tre 
faser. 


(1) Utvelgelses- og samhandlingsfasen 
Inspektørene har behov for å avgjøre hvor og overfor hvem de skal 
gjennomføre tilsyn. Dette forutsetter kunnskap om aktørene i 

produksjonskjeden slik at man kan gjøre kvalifiserte uttrekk basert 
på risiko. 

(2) Dialog- og inspeksjonsfasen 
Inspektøren oppsøker de/n det skal føres tilsyn med og oppretter 
dialog, for slik å belyse situasjonen. Informasjon tolkes og den even- 
tuelle regelovertredelsen kartlegges. Noen prosesser avsluttes gjen- 
nom dialog og veiledning uten at vedtak fattes. 

(3) Oppfølgingsfasen 
Etter at informasjon er samlet inn og partene forhåpentligvis har 
hatt en god dialog, tar inspektørene en beslutning om videre opp- 
følging. Inspektøren har slikt sett makt i forhold til tilsynsobjektet, 
samtidig som tilsynsobjektet har makt til å holde tilbake opplys- 
ninger eller skjule relevante forhold for inspektøren. Det er i denne 
situasjonen at maktubalansen mellom inspektør og produsent for 
alvor blir synlig. I selve oppfølgingsfasen kan vi også anta at inspek- 
tørenes opplevelse av egen rolle påvirker hvilke tiltak som følger i 
denne tredje fasen. 


Fase 1. Utvelgelse og samhandling 
En forutsetning for at tilsynet skal ivareta målsettingene i dyrevelferds- 
loven, er at Mattilsynet lykkes i å fange opp tilfellene der risikoen for avvik 
er størst. Dette er første steg på veien mot et vellykket risikobasert tilsyn. 
Sentralt her er hvilke kilder en har for informasjon og deres troverdighet. 
Dette er også viktig for å bygge et legitimt fundament for et risikobasert 
tilsyn. Derfor kan det være viktig å hente informasjon fra ulike kilder. 
Mulig informasjon kan hentes fra innkomne bekymringsmeldinger og 
Mattilsynets saksbehandlingssystem, MATS (Mattilsynets tilsynssystem), 
hvor inspektører kan gå inn og se om det allerede ligger en avviksmelding 
på dyrehusholdet. Det samme gjelder informasjonsutveksling gjennom 
både horisontal og vertikal samhandling internt i Mattilsynet. Vurdering 
av bekymringsmeldinger er en viktig del av prosessen. 

Dyreholderen kan også selv, gjennom medlemskap i Kvalitetssystemet i 
landbruket KSL, sjekke at egen drift finner sted i henhold til norske lover 
og krav til næringen. I KSL er regelverket for drift samlet, og systemet er 

anerkjent som nasjonal bransjestandard. Her er det bygget opp et eget 
revisjonsbasert tilsyn, med eget revisorsystem og sertifisering. Her har 
Mattilsynet tilgang. Dette representerer et viktig verktøy for Mattilsynet 
ved prioritering av produsenter for tilsyn. 

For å redusere usikkerheten i fase 2, dialog- og inspeksjonsfasen, vil 
det være rasjonelt å samle mest mulig informasjon i denne første fasen. 
Samtidig er dette tidkrevende og kan ha kostnader i form av at tiltak blir 
skjøvet fremover i tid. 

Ifølge vår survey til ansatte i Mattilsynet baserer den viktigste utvelgelses- 
mekanismen seg på bekymringsmeldinger fra privatpersoner. Som vi ser 
av tabell 1 svarer 38 prosent av inspektørene i Mattilsynet som jobber med 
dyrevelferd at dette ofte påvirker deres valg av tilsynsobjekter. 


Tabell 1. Andelene inspektører som påvirkes av bekymringsmelding fra privatpersoner ved valg 
av tilsynsobjekter. Prosentvise fordelinger. N = 376 


Aldri Av og til Ganske ofte Ofte Totalt 
Andelen inspektører 8,9 21,0 31,8 38,2 100 


I vår survey til produsentene finner vi samtidig knappe ti prosent som 
har opplevd at noen har sendt bekymringsmelding til Mattilsynet om for- 
holdene for dyrene på deres gårdsbruk. Dette kan isolert sett anses som 
en relativt høy andel. Samme andel har også sendt bekymringsmelding til 
Mattilsynet på grunn av bekymringer for velferden til dyrene hos andre 
bønder. Andelen som oppgir å ha vært bekymret for velferden til dyrene 
hos andre bønder, men uten å sende bekymringsmelding til Mattilsynet, 
er imidlertid det tredobbelte, med over 30 prosent. 

Tross dette synes risikobasert tilsyn i noe begrenset omfang å avskrekke 
avvik fra regelverket, slik våre respondenter i Mattilsynet oppfatter det. 
Risikoen for å bli oppdaget oppleves mindre viktig for overholdelse av 
dyrevelferdsregelverket. Kun en av fire blant de ansatte i Mattilsynet anser 
dette som svært viktig som motivasjon for regeloverholdelse. Interessant 
nok ser produsentene det som enda mindre viktig. I vår survey blant 
dyreholdere/produsentene svarer 44,8 prosent at risikoen for å bli opp- 
daget er uviktig for om de overholder regelverket, mens 12 prosent ser det 
som svært viktig. Dette synes litt overraskende, særlig når det kommer 
til de som jobber med produksjonsdyr som skal til slakteri, gitt at det 

der gjøres et tilsyn med samtlige dyr. Oppdagelsesrisikoen blant produ- 
sentene oppleves da også å være høy, slik det fremkommer i surveyen til 
produsentene (jf. kapittel 11). 

Ser vi på sammenhenger mellom bekymringsmeldinger og hvilke dyr 
som hovedsakelig inngår i den enkeltes arbeid, finner vi at det blant de 
som ofte jobber med kjæledyr er hele 64 prosent som svarer at bekym- 
ringsmeldinger fra private ofte påvirker deres valg av tilsynsobjekter. 
Tilsvarende andel ligger på mellom 40 og 47 for de som ofte jobber med 
storfe kjøtt og sau/geit, mens andelene som ofte bygger sitt tilsyn på 
bekymringsmeldinger er svært lave for de som jobber med eggproduk- 
sjon, fisk, pelsdyr og rein. 

En viktig kilde til kunnskap om avvik fra regelverket er opplysninger 
fra egen seksjon i Mattilsynet, som vil være inspektørens nærmeste 
kollegaer. Vel halvparten av våre respondenter i Mattilsynet svarer at dette 
ofte eller ganske ofte påvirker deres valg av tilsynsobjekt. Dette gjelder 
særlig på områdene sau/geit, storfe/melkeproduksjon og storfe/kjøttpro- 
duksjon, hvor over halvparten av respondentene svarer at opplysninger 
fra egen seksjon i Mattilsynet er kilden til grunn for risikovurderingen. 
Også opplysninger fra andre enheter i Mattilsynet, eksempelvis bekym- 
ringsmeldinger i det interne saksbehandlingssystemet MATS fra kjøtt- 
kontrollen, er viktige i denne sammenhengen. 

Mattilsynets tilsyn finner med dette i begrenset grad sted tilfeldig. En 
av fire blant våre respondenter i Mattilsynet svarer at tilsyn aldri er til- 
feldig, mens nær 50 prosent svarer at valg av tilsyn kun av og til skjer 
tilfeldig. 

Valg av tilsynsobjekter synes i liten grad å være påvirket av opplys- 
ninger fra privatpraktiserende veterinærer. Slakteribedrifter eller andre 
deler av matproduksjonsbransjen ser heller ikke ut til å fungere som vik- 
tige informanter når det kommer til å påvirke inspektørenes valg av pro- 
dusenter eller andre å føre tilsyn med. Det samme gjelder opplysninger 
fra Mattilsynet sentralt. Disse instansene er kun av og til viktige i denne 
sammenhengen. 

Det samme kan sies om oppslag i media, dyrevernorganisasjoner eller 
kommunene. For medienes del svarer nær to av fem blant inspektørene at 
de aldri påvirkes av media i valg av produsenter eller andre å føre tilsyn 

med. Søk i tilgjengelige registre og databaser synes heller ikke å være vik- 
tige som kilder til kunnskap når Mattilsynets inspektører velger tilsyns- 
objekt. Her kan det på den ene siden ligge et potensial for i større grad 
å etablere registre som gjør det mulig å følge risikoprodusenter, samti- 
dig som vi ikke vet hvilke saker inspektørene søker til registrene for å 
kartlegge. I den grad dette er gjengangere kan det ligge et potensiale i å 
opprette registre for kvalitetssikring og risikosaker. I sin rapport fra 2019 
uttaler imidlertid KPMG at Mattilsynets elektroniske saksbehandlings- 
system ikke legger til rette for rapporter som muliggjør effektiv oppføl- 
ging og kvalitetssikring av tilsynene (KPMG, 2019, s. iv). 

Betydningen av bekymringsmeldinger kan innebære et stort fokus 
på tilsyn med husdyr som går ute og er synlige for allmennheten, som 
kjøttfe og sau, i tillegg til kjæledyr. Dette kan gå på bekostning av mulig- 
hetene for å fange opp risikobesetninger som allmennheten ser lite til, 
som svin og kylling. 

De ansatte i Mattilsynet er imidlertid ikke enige i en påstand om at 
press fra omgivelsene om valg av tilsynsobjekter fremmer dyrevelferden 
mer effektivt enn Mattilsynets eget arbeid med å avdekke dårlig dyrevel- 
ferd. Det store flertallet i Mattilsynet har større tiltro til egne rutiner for 
å avdekke dårlig dyrevelferd, enn press fra omgivelsene. 

Risikovurderingen av produsenter, med dertil følgende valg av tilsyns- 
objekter, tiltror våre respondenter i Mattilsynet i større grad den enkelte 
inspektørens vurderinger enn instruks fra ledelsen. Bare et fåtall er uenig 
i dette. Dette avdekker en tiltro til at inspektørenes egne vurderinger står 
sterkere i arbeidet med å fremme dyrevelferdsarbeidet enn instrukser fra 
ledelsen, eller med andre ord at de som er nærmest tilsynsobjektet er de 
som mest effektivt kan ivareta lovens intensjoner. Dette støtter antakelser 
i street-level bureaucracy-litteraturen, som fremhever kunnskapen for- 
valtningens førstelinje besitter (Lipsky, 2010). 

Ved hjelp av regresjonsteknikker finner vi at vurderingen av førstelinje- 
tjenesten versus ledelsen i Mattilsynet i liten grad varierer systematisk 
avhengig av inspektørens kjønn, ansiennitet, regional tilhørighet, veteri- 
nærutdanning, klinisk praksis og arbeidserfaring fra husdyrproduksjo- 
nen. Dette innebærer med andre ord at det, så langt vår analyse rekker, 
ikke er noen systematiske variasjoner mellom for eksempel kjønn eller 

ansiennitet når det kommer til tiltro til inspektørenes egne vurderinger 
versus instrukser fra ledelsen. 

På spørsmål til våre respondenter i Mattilsynet om hvorvidt de opp- 
fatter at dagens system for valg av tilsynsobjekter fremmer dyrevelferden 
på best mulig måte, stiller de fleste seg noe avventende til dette. Dette 
fremgår av tabell 2. 


Tabell 2. Andelene ansatte i Mattilsynet som er enige eller uenige i to påstander knyttet til valg 
av tilsynsobjekter. Prosentvise fordelinger 


Helt 2 3 4 5 Helt Sum Std. 


uenig enig av. 
1 6 
Dagens system for valg av 4,0 174 382 248 146 0,9 100 1,08 


tilsynsobjekter fremmer 

dyrevelferden på best mulig måte 

Valg av tilsynsobjekter styres 146 226 207 214 149 5,9 100 1,46 
mer av hva som kan telles enn 

hva som er viktig 


Som vi ser er flertallet mer uenig enn enig i at dagens system for valg av 
tilsynsobjekter fremmer dyrevelferden på en best mulig måte. Mens nær 
60 prosent sier seg mer uenig enn enig, er det under 1 prosent som er 
helt enig i påstanden. Et dilemma som kommer frem i intervjuene med 
ansatte i Mattilsynet, er vanskene med å identifisere risikovirksomheter. 
Man må jobbe ut fra den lokale kunnskapen og forståelsen man har, som 
en informant uttrykker det. Denne kompetansen vil ifølge samme infor- 
mant variere mellom ulike avdelinger. Det vises her blant annet til fravæ- 
ret av risikoklassifiseringer som en utfordring på dyrevelferdsområdet, 
samt, i forlengelsen av dette, at det er vanskelig å basere seg på et manuelt 
system over tid. Identifisering av risiko viser seg langt mer krevende på 
dyrevelferdsområdet enn innenfor eksempelvis næringsmiddelområdet, 
ifølge en annen informant i Mattilsynet. Ulike dyrebesetninger vil også 
implisere ulike grader og varianter av risiko når det kommer til dyrevel- 
ferd, slik en av informantene i Mattilsynet ser det. 

Et flertall i Mattilsynet er også mer enig enn uenig i en påstand om at 
valg av tilsynsobjekter styres mer av hva som telles enn hva som er viktig. 
Dette antyder at det er en utbredt oppfatning blant ansatte i Mattilsynet 
at dagens modell for uttrekk av produsenter og andre for tilsyn, ikke 

fungerer optimalt. Ved hjelp av regresjonsteknikker finner vi for øvrig 
at respondentenes opplevelser av dette ikke varierer systematisk avhen- 
gig av forhold som kjønn, ansiennitet, regional tilhørighet, veterinær- 
utdanning, klinisk praksis og arbeidserfaring fra husdyrproduksjonen 
som uavhengige variable, med en generelt lav forklaringskraft knyttet til 
disse variablene i sum. 

Utvelgelsen av tilsynsobjektet er i stor grad basert på bekymringsmel- 
dinger fra private og opplysninger fra egen seksjon i Mattilsynet. Samtidig 
vil ikke respondentene være med på at press fra omgivelsene fremmer dyre- 
velferden mer effektivt enn arbeidet Mattilsynet nedlegger for å avdekke 
dårlig dyrevelferd. Dette indikerer en relativt høy tillit til egen institusjons 
evne til å gjøre et kvalifisert valg av risikotilfeller. Det fremkommer også 
at kompetansen bak gode uttrekk av tilsynsobjekter oppleves mer å ligge i 
førstelinjen enn i de instrukser som kommer fra ledelsen. 

Det kan derfor synes noe paradoksalt at respondentene i Mattilsynet 
allikevel i overveiende grad stiller seg avvisende til påstanden om at 
dagens system for valg av tilsynsobjekter fremmer dyrevelferden på 
best mulig måte. En mulig tolkning av dette kan være at oppfølging av 
bekymringsmeldinger er ressurskrevende, samtidig som mange inspek- 
tører opplever at man får lite igjen for ressursbruken i form av å avdekke 
alvorlige regelbrudd. Oppdagelsesrisikoen synes heller ikke å virke til- 
strekkelig avskrekkende. Dette kan også være med på å svekke troen 
respondentene i Mattilsynet har på risikobasert tilsyn som en egnet stra- 
tegi for å sikre overholdelse av regelverket. 


Fase 2. Dialog og inspeksjon 

Etter valg av tilsynsobjekt skal inspektørene samle informasjon om situ- 
asjonen, og det skal etableres dialog med tilsynsobjektet rundt det som 
oppleves som problematisk. Sentralt her står inspeksjon hos den tilsynet 
retter seg mot. Videre skal informasjon og hendelser forklares og tolkes 
gjennom dialog og samhandling. I denne fasen står inspektørene i en del 
tilfeller uten reell oversikt over hvilke motiver eller omstendigheter som 
ligger til grunn for et eventuelt avvik. Dette gjelder kanskje særlig i tilfel- 
ler der partene ikke kjenner hverandre fra før. Dyreholder har heller ikke 

nødvendigvis oversikt over hvordan informasjon og situasjoner oppfattes 
og fortolkes av inspektøren. I tilfeller med gjengangere er det imidlertid 
rimelig at partene kjenner hverandres forventninger i større grad. Dette 
vil kunne gi dialogen en annen form. 

En grunnleggende ferdighet hos inspektørene i denne fasen, er evnen 
å ha en dialog. Blant ansatte i Mattilsynet sier en av fire seg helt enige i en 
påstand om at de er flinke til å kommunisere når det kommer til tilsyns- 
virksomheten, 46 prosent oppgir å være nesten helt enige, og ingen sier seg 
helt uenige i denne påstanden. Ved hjelp av regresjonsanalyser finner vi at 
deyngste, alder 20 til 30 år, i mindre grad ser på seg selv som flinke til å kom- 
munisere enn ansatte i Mattilsynet i alderen 30 til 50 år. Sammenhengen er 
signifikant. Dette kan antyde at erfaring er sentralt for egen opplevelse av 
det å kommunisere. Også inspektører med veterinærutdannelse fra Norge 
ser vi opplever seg signifikant flinkere til å kommunisere enn inspektører 
med veterinærutdannelse fra utlandet eller inspektører med annen fagbak- 
grunn enn veterinær. Klinisk erfaring som går ut over to år viser imidler- 
tid en signifikant negativ effekt på egenopplevde kommunikasjonsevner. 
Dette kan kanskje ha sammenheng med at man der sosialiseres inn i en 
annen måte å kommunisere på enn den som kommer til anvendelse i til- 
synet. Dette kan kanskje bidra til å redusere egenopplevde evner til å kom- 
munisere de forventninger som ligger i tilsynet. 

I sum tegner dette et bilde der det er de yngre voksne / middelaldrende 
veterinærene, utdannet i Norge, som har gått inn i inspektørrollen uten 
for lang tid i klinisk arbeid, som opplever seg som best til å kommunisere. 

Vi må anta at det i mange situasjoner kan komme til uenigheter under 
tilsynet. Her kan evne til konflikthåndtering være en verdifull egenskap. 
I en påstand til de ansatte i Mattilsynet om hvorvidt de er gode til å hånd- 
tere konflikter, svarer 35 prosent at de er helt eller nær helt enig i dette, 
mens 34 prosent vurderer seg som middels enige. 

Et godt tilsyn, i betydning en konstruktiv dialog- og inspeksjons- 
fase, må vi anta er kunnskapsbasert. Vel 70 prosent blant de ansatte i 
Mattilsynet sier seg da også helt enig eller nesten helt enig i at de har 
gode kunnskaper om tilsynsvirksomhet. Svært få sier seg helt eller nesten 
helt uenig i dette. Vi finner, gjennom bruk av regresjonsanalyser, at når 
det gjelder vurdering av egne kunnskaper om tilsynsvirksomhet er det 


162 


DET RISIKOBASERTE TILSYNET 


liten grad av systematiske variasjoner inspektørene imellom avhengig av 
kjønn og alder. Det som ser ut til å ha betydning, er hvor lang tid det er 
siden den enkelte ble utdannet. Det er særlig de som ble utdannet for tre 
til ti år siden som selv opplever at de har gode kunnskaper om tilsyn, 
sammenliknet med de nyutdannede og de som ble utdannet for mer enn 
ti år siden. 

De ansatte i Mattilsynet har også høy selvtillit når det kommer til for- 
ståelse for Mattilsynets rolle i tilsynsarbeidet. Nær 90 prosent av respon- 
dentene er helt eller nesten helt enige i en påstand om at de har god 
forståelse for Mattilsynets rolle i tilsynsarbeidet. 

Mattilsynets ansatte synes med dette å ha en egenopplevelse av høy 
kompetanse på tilsynsvirksomhet, god evne til å kommunisere og i noen 
grad til konflikthåndtering. Spørsmålet er da hvordan selve tilsyns- 
situasjonen oppleves. Dette får vi et inntrykk av gjennom tabell 3, målt 
ved grad av enighet med seks påstander knyttet til spørsmål om konflikt, 
dialog og respekt. 


Tabell 3. Opplevelse av tilsynssituasjonen. Grad av enighet blant de ansatte i Mattilsynet med 
seks påstander knyttet til konflikt, dialog og respekt i tilsynssituasjonen. Prosentvise fordelinger 


Helt 2 3 4 5 Helt Sum Std. 


uenig 1 enig 6 av. 
Opplevelse av konflikt 
- Effektivt tilsynsarbeid fører 30,0 272 170 15,8 71 2,8 100 139 
nødvendigvis til konflikter 
- Konflikter med dyreholdere 75 1,6 178 265 199 137 100 1,46 
er til hinder for forbedring av 
dyrevelferd 


Opplevelse av dialog 


- God dialog er en forutsetning for 0,6 1,9 25 134 253 563 100 0,99 
godt tilsynsarbeid 


Opplevelse av respekt 


- Inspektørene blir respektert på 5,0 174 240 324 174 3,7 100 122 
grunn av sanksjonsmulighetene 
som Mattilsynet har 


- Inspektørene blir respektert på 0,3 31 102 235 41,2 217 100 1,04 
grunn av fagkunnskapen de har 
og veiledningen de gir 


- Inspektørene blir respektert på 0,6 8,4 18,1 287 305 13,7 100 1,18 
grunn av innsikten de har i de 
enkelte produksjonsprosessene 

De aller fleste, vel 80 prosent blant respondentene i Mattilsynet, ser god 
dialog som en forutsetning for godt tilsynsarbeid, samtidig som et flertall 
i begrenset grad opplever at effektivt tilsynsarbeid nødvendigvis fører til 
konflikter. Allikevel sier en av tre seg enige i at konflikter med dyreholdere 
er til hinder for forbedring av dyrevelferden. Dette kan kanskje tolkes dit 
hen at det ligger en del konflikter i samhandlingen med dyreholdere når 
en skal arbeide frem løsninger som skal fremme dyrevelferden. Av disse 
kan noen konflikter oppleves som nødvendige, mens andre oppleves unød- 
vendige. Ser vi på standardavviket, finner vi imidlertid at det er langt mer 
begrenset spredning i de ansattes holdninger til dialog enn til potensialet 
for konflikt. Dette innebærer med andre ord at holdningene varierer langt 
mer til spørsmålene om konflikt sammenliknet med spørsmålet om dialog. 

De ansatte i Mattilsynet opplever videre at inspektørene gjennom- 
gående nyter en viss respekt. Denne respekten synes særlig å springe ut av 
fagkunnskapen de besitter og veiledningen de gir, og i begrenset grad av 
sanksjonsmulighetene Mattilsynet har. Innsikt i produksjonsprosessene 
gir også en viss respekt. Dette fremkommer også i produsentsurveyen, 
gjennomført i regi av dette prosjektet og drøftet i kapittel 11. Der frem- 
kommer det dessuten at produsentene langt på vei deler denne positive 
opplevelsen av tilsynet. Blant produsentene svarer 3 av 5 at de ikke opple- 
ver at Mattilsynet er ute etter å ta dem når de kommer på besøk, samtidig 
som vel 15 prosent deler denne opplevelsen. De resterende har ingen klar 
oppfatning av dette. Dette kan indikere at det foreligger et visst konflikt- 
nivå under tilsynet i enkelte tilfeller, mellom inspektører og tilsynsobjekt, 
slik sistnevnte opplever det. 

En av informantene blant Mattilsynets inspektører peker også i inter- 
vju på at det aldri kan bli gjort like vurderinger ved tilsyn. Inspektøren 
uttrykker det slik: 


Vi jobber jo mot enhetlighet og helhetlighet i alt vi gjør. Vi skal prøve å gjøre 
de samme vurderingene, bedømme likt. Men ... helt likt ... blir det jo aldri ... 
inspektørene er forskjellige, vi har forskjellige innfallsvinkler til inspeksjonene 
våre, brukerne er jo selvfølgelig ulike. Det er så veldig stor forskjell om du har 
en helt ny driftsbygning og et nytt opplegg, eller du har eldgamle driftsbygnin- 
ger som det skal flikkes og ordnes på ... noen kan du da mer veilede ... eller 


påpeke en plikt, og andre må du gi et pålegg, ellers så skjer det ingen ting. 

Denne opplevelsen ligger tett på kjernen i en responsiv regulation-tilnærm- 
ing til tilsyn. Slik inspektørene opplever dette, har dyreholdere ulike 
forutsetninger for å tilpasse seg regelverket, blant annet avhengig av 
infrastrukturen på gården og økonomisk evne til å gjøre store tilpasnin- 
ger i denne. 

Blant inspektørene henger opplevelsen av at et effektivt tilsynsarbeid 
fører til konflikter i liten grad sammen med egenskaper som kjønn, 
ansiennitet, regional tilhørighet, veterinærutdanning, klinisk praksis og 
arbeidserfaring fra husdyrproduksjonen. Dette fremkommer ved bruk 
av regresjonsteknikker. Mannlige inspektører er dog noe mer tilbøyelige 
til å se konflikter som en del av tilsynsarbeidet enn kvinner, men denne 
effekten er ikke signifikant sterk. Regresjonsanalysen viser imidlertid at 
det for øvrig er få systematiske variasjoner avhengig av hvilken region 
inspektøren jobber i, inspektørens kjønn, erfaring, alder og utdanning på 
den ene siden og opplevelsen av hvorvidt konflikter med dyreholdere er 
til hinder for forbedring av dyrevelferden på den andre siden. 

Opplevelsen av god dialog som en forutsetning for godt tilsynsarbeid 
er imidlertid særlig stor blant de som var ferdig utdannet for inntil 3 år 
siden. Samtidig finner vi at ansatte i Mattilsynet med klinisk praksis iinn- 
til to år i mindre grad opplever dette. Med andre ord: Nyutdannede som 
går inn i Mattilsynet uten å ha en kortere klinisk praksis ser i større grad 
dialog som en forutsetning for godt tilsynsarbeid. Et interessant funn her 
er at vekt på dialog i tilsyn henger signifikant positivt sammen med å ha 
erfaring fra husdyrproduksjon. Ansatte i Mattilsynet med erfaring fra 
husdyrproduksjon synes med dette mer oppmerksomme på betydningen 
av dialog i tilsynsarbeidet enn de ansatte som ikke har denne erfarin- 
gen. Dette kan ha sammenheng med at ansatte med denne erfaringen har 
opplevd risikobasert tilsyn også fra produsentsiden, og har erfaring med 
hvor viktig dialog er for å etablere en gjensidig tillit. 

Inspektørene synes med dette å både ha en opplevelse av god kompe- 
tanse på tilsynsfeltet, god evne til å kommunisere og til en viss grad også 
gode evner til konflikthåndtering. Dette synes som viktige forutsetninger 
for implementering av et responderende tilsyn der valget av tilsynsobjek- 
ter er risikobasert. Kunnskap og erfaring hos inspektørene kan også antas 
å gi tilsynet legitimitet. Dette fremkommer også av produsentsurveyen, 

jamfør kapittel 11. Det fremstår samtidig som om tilsynssituasjonen har 
et visst konfliktpotensial ved seg i selve dialog- og inspeksjonsfasen, hvor 
det en av tre inspektører er enige i at konflikter med dyreholdere er til 
hinder for forbedring av dyrevelferden. 

Konfliktpotensialet i dialog- og inspeksjonsfasen gjenfinner vi blant 
produsentene, der mellom 10 til 15 prosent sier seg uenige i at de har 
gode erfaringer med tilsyn fra Mattilsynet og er enige i at de opplever at 
Mattilsynet er ute etter å ta dem når de kommer på tilsyn. 

Gitt at viljen til å følge regelverket, ifølge våre respondenter blant 
inspektørene, ikke oppleves å være til stede for en del av de en fører tilsyn 
med, i tillegg til forekomsten av uakseptable holdninger til dyr, kan en 
kanskje hevde at man gjennom utvelgelsesprosessen et stykke på vei tref- 
fer målgruppen for tilsynet. Dette gir legitimitet til utvelgelsesprosessen 
utad. 

Bakgrunnen for bruddene på regelverket legger også føringer på hvilke 
oppfølgingsstrategier som kan antas å være formålstjenlige. Ideelt sett 
kan en anta at potensialet er størst for adferdsforbedring der det er snakk 
om manglende kunnskap, og ikke holdninger. Dette skal vi følge opp i 
neste avsnitt. 


Fase 3. Oppfølging 
I denne fasen er inspektørenes oppfølging av regelovertredelsen det sen- 
trale. Mattilsynet kan her bruke påpekning av plikt både muntlig og 
skriftlig. Muntlig påpekning av plikt er Mattilsynets mildeste reaksjons- 
form. Dette innebærer at dyreholder orienteres om hva som står i regelver- 
ket og at alle som driver med dyr har plikt til å følge disse reglene. Ifølge 
en av våre informanter i Mattilsynet tas denne formen for oppfølging i 
bruk ved bagatellmessige overtredelser av klare regler samt ved første- 
gangs regelbrudd. Fortsetter dyreholder å bryte regelen, vil dette — ifølge 
samme informant — bli fulgt opp av et formelt vedtak med pålegg om å 
etterleve regelverket, jamfør Mattilsynets instruks for virkemiddelbruk. 
Det synes allikevel som om det er relativt stor grad av automatikk i 
form av opptrapping til sterkere virkemidler ved gjentatte overtredelser 
av regelverket. Dette fremkommer i tabell 4 nedenfor, hvor hele 45 prosent 

av inspektørene svarer at de alltid eller nesten alltid (svaralternativ 5 og 6) 
automatisk trapper opp til sterkere virkemidler ved gjentatte overtredel- 
ser av regelverket om dyrevelferd. Nesten 75 prosent svarer her alternativ 
4 eller høyere, det vil si at de er mer tilbøyelig enn ikke til å handle auto- 
matisk ved gjentatte overtredelser av regelverket. Dette synes veldig høyt 
tatt i betraktning viktigheten av skjønn ved utøvelse av forholdsmessig- 
hetsprinsippet i lovhåndhevelse, jamfør kapittel 7. 

Dette inntrykket modifiseres imidlertid i de øvrige funnene i tabell 4. 
Her svarer for det første 85 prosent at ved gjentatte overtredelser av regel- 
verket om dyrevelferd, vurderer de alltid eller nesten alltid hvor alvor- 
lig overtredelsen er før de bestemmer virkemiddelbruk. Her er det også 
relativt begrenset spredning i inspektørenes svar, med et standardavvik 
på 0,99. For det andre sier vel 65 prosent at de alltid eller nesten alltid 
vurderer sannsynligheten for at overtredelsen fortsetter før de bestem- 
mer regelbruk. Her er det imidlertid et større spenn i inspektørenes vur- 
deringer. Spørsmålene dekker på den annen side ikke alle aspektene ved 
skjønn, slik som årsakene til eller omstendighetene rundt overtredelsen. 
Derfor kan opptrapping inneholde betydelige elementer av automatikk, 
selv om alvorlighetsgrad og gjentakelsesfare vurderes. 


Tabell 4. Inspektørenes oppfølging av gjentatte overtredelser av regelverket om dyrevelferd. 
Prosentvise fordelinger. N = 262 


Hvordan pleier du å følge opp gjentatt overtredelse av regelverket om dyrevelferd? 


1 2 3 4 5 6 Sum Std. 
Aldri Alltid av 

Jeg trapper automatisk opp til 3,4 92 13,4 286 32,4 13,0 100 1,28 
sterkere virkemidler 
Jeg vurderer hvor alvorlig T 1,9 1,9 92 290 569 100 0,99 
overtredelsen er nar jeg 
bestemmer virkemiddelbruk 
Jeg vurderer sannsynligheten 4,6 5,0 5,3 17,6 35,9 31,7 100 1,34 
for at overtredelsen vil 


fortsette før jeg bestemmer 
virkemiddelbruk 


At vi her møter en tendens til begrenset responderende tilsyn finner vi 
også et uttrykk for om vi går til produsentenes opplevelse av inspektørene 
i Mattilsynet, der under halvparten av respondentene, 37,9 prosent, sier 

seg helt eller delvis enige i at inspektørene reagerer likt på overtredelser 
uavhengig av hvem som kommer på inspeksjon, mens 19,1 prosent er del- 
vis eller helt uenige i påstanden. Likeledes finner vi at under halvparten 
av produsentene, 46,6 prosent, opplever at inspektørene i Mattilsynet tol- 
ker reglene likt uavhengig av hvem som kommer på inspeksjon. Her er 
18,1 prosent delvis eller helt uenige, og de resterende 35,3 prosent er verken 
enige eller uenige. 

Ved hjelp av en regresjonsmodell der kjønn, ansiennitet, regional til- 
hørighet, veterinærutdanning, klinisk praksis og arbeidserfaring fra 
husdyrproduksjonen inngår som uavhengige variable, finner vi at særlig 
kvinnelige inspektører har en signifikant større tilbøyelighet til å vur- 
dere alvorlighetsgrad før de bestemmer seg for virkemidler. Kvinnelige 
inspektører er også signifikant mer tilbøyelige til alltid eller nesten all- 
tid å vurdere sannsynligheten for at overtredelsen vil fortsette, før de 
bestemmer virkemiddelbruk. At det er variasjoner mellom kvinnelige og 
mannlige inspektører når det kommer til vurdering av alvorlighetsgrad 
før en tar stilling til virkemiddelbruk, kan rokke ved sentrale forutsetnin- 
ger for målet om en helhetlig og enhetlig tilsynsstrategi. 

Tilsynsmetodikken i et risikobasert tilsyn strekker seg fra dialog og 
veiledning til sanksjoner. Særlig opplever respondentene i Mattilsynet 
dialog med tilsynsobjektet som et viktig virkemiddel for overholdelse av 
regelverket om dyrevelferd. Dette viser tilbake til dialog- og inspeksjons- 
fasen og indikerer at noen tilsynsprosesser avsluttes med selve dialogen, 
jamfør tabell 5 nedenfor. Her er det også begrenset spredning i inspek- 
tørenes holdninger. Dialog brukes imidlertid i stor grad i kombinasjon 
med andre tiltak, hvilket kan indikere at dialog er viktig der manglende 
aksept for regelverket også er en del av problemet. Mange i Mattilsynet er 
også positive til en økonomisk reaksjon som tap av produksjonstilskudd 
eller aktivitetsnekt, hvor over 70 prosent ser dette som viktige virkemid- 
ler for å sikre regeloverholdelse. 

Blant reaksjonene er det særlig aktivitetsnekt som særlig synes vik- 
tig for overholdelse av dyrevelferdsregelverket, slik ansatte i Mattilsynet 
opplever det, selv om det her er en viss spredning i svarene. Skriftlig saks- 
behandling praktiseres gjennomgående uansett. Interessant nok opp- 
leves ikke den skriftlige saksbehandlingen helt nøytralt blant ansatte i 

Tabell 5. Vurdering blant inspektører og andre som jobber med dyrevelferd regionalt og sentralt 
i Mattilsynet, når det gjelder spørsmålet om hvor viktig eller uviktig de mener ulike virkemidler er 
for overholdelse av dyrevelferdsregelverket. Prosentvise fordelinger 


Hvor viktig eller uviktig mener du at følgende faktorer er for overholdelse av 
dyrevelferdsregelverket? 


1Svært 2 3 4 5 6Svzert Sum Std. N 


lite viktig av 
viktig 
Dialog 
Oppdagelsesrisiko 0,6 6,5 10,3 277 283 265 100 121 321 
Dialog med tilsynsobjektet 0,3 1,6 31 159 302 489 100 0,96 321 
som skaper felles forståelse 
om at regelverket er overtrådt 
Veiledning 
Muntlig veiledning 0,3 19 145 312 272 247 100 1,09 324 
Skriftlighet 
Skriftlig saksbehandling 0,3 34 155 31 337 13,9 100 1,03 323 


Forvaltningssanksjoner 


Kommunalt vedtak om å miste 13 34 47 22 347 438 100 112 320 
produksjonstilskudd 

Overtredelsesgebyr 12 46 96 198 362 285 100 118 323 
Aktivitetsnekt 1,5 43 62 160 306 414 100 1,21 324 
Straffesanksjoner 

Bot i straffesak 1,6 84 13,0 26,4 227 28,0 100 1,33 322 
Fengsel i straffesak 31 87 11,8 227 237 299 100 141 321 


Mattilsynet i prosjektet, men snarere som konfliktdrivende. I dette ligger 
det sannsynligvis inne en reaksjon på den formalisering av et avvik som 
ligger i skriftliggjøring. 

Spør vi produsentene om hvilke situasjoner de har befunnet seg i når 
det kommer til ulike reaksjoner som følge av regelbrudd, er det - som vi 
også finner i kapittel 11, basert på produsentsurveyen — de færreste som 
har opplevd å få vedtak om aktivitetsnekt, bot eller fengselsstraff mot seg 
de siste fem årene. Det samme gjelder kommunalt vedtak om redusert 
produksjonstilskudd. Knappe 20 prosent har imidlertid opplevd å få brev 
fra Mattilsynet om regelbrudd og muntlig informasjon om dette, mens 
vel 30 prosent hadde fått muntlig veiledning om praktiske løsninger fra 
Mattilsynets inspektører. Sanksjonsmulighetene Mattilsynet har synes 
derfor i begrenset grad å benyttes, slik det fremkommer i surveyen til 

produsentene. Når så vidt mange av de ansatte i Mattilsynet allikevel 
opplever både forvaltnings- og straffesanksjonene som viktige for regel- 
overholdelse, kan resultatene fra produsentsurveyen kanskje tolkes som 
om det her mest av alt er en allmennpreventiv effekt av disse virkemid- 
lene inspektørene opplever, mer enn de kommer til faktisk anvendelse. 

Det er imidlertid visse variasjoner innad i Mattilsynet når det kom- 
mer til å fremheve viktigheten av de ulike virkemidlene. Dette finner vi 
i tilfellet med dialog gjennom bruk av regresjonsteknikker der kjønn, 
ansiennitet, regional tilhørighet, veterinærutdanning, klinisk praksis og 
arbeidserfaring fra husdyrproduksjonen inngår som uavhengige varia- 
ble og holdning til dialog med tilsynsobjektet som avhengig. Særlig viser 
troen på dialog seg sterk blant de som har arbeidet i Mattilsynet i mer enn 
ti år. Dette kan kanskje indikere at troen på dialog bygger seg opp med 
erfaring. Menn ser også ut til å være mer tilbøyelige til å se dialog som et 
svært viktig virkemiddel enn kvinner. 

Ser vi, med samme sett av uavhengige variable, på variasjoner i respon- 
dentenes tro på aktivitetsnekt som virkemiddel for å sikre overholdelse 
av dyrevelferdsregelverket, finner vi en klart signifikant variasjon med 
kjønn, der kvinner i mindre grad enn menn ser aktivitetsnekt som et 
viktig virkemiddel for å overholde dyrevelferdsregelverket. Den samme 
klare sammenhengen mellom kjønn og virkemiddelbruk finner vi samti- 
dig for kommunalt vedtak om å miste produksjonstilskudd, hvor kvinner 
også her i mindre grad enn menn ser dette som et viktig virkemiddel. 
Hvorvidt dette har en sammenheng med at kvinner gjennomgående er 
yngre enn de mannlige inspektørene, og med det har mindre tro på disse 
tvangsmessige virkemidlene, skal være usagt. Det er imidlertid inter- 
essant å merke seg at troen på aktivitetsnekt som virkemiddel avtar for 
inspektører over 50 år, sammenliknet med de som er yngre. 

Disse systematiske variasjonene i inspektørenes tro på de ulike 
virkemidlene kan også implisere ulike bruk av dem. Dette utfordrer 
Mattilsynets målsettinger om helhet og enhet i tilsynet. 

Er det da slik at de inspektørene som opplever dialog med tilsynsobjek- 
tet som svært viktig for å fremme overholdelse av dyrevelferdsregelverket 
også sier seg enig i en påstand om at varslet tilsyn fremmer dyrevelferden 
mer effektivt enn uvarslet tilsyn? Her er svaret nei. De som ser dialog som 

et viktig virkemiddel ser samtidig i stor grad uvarslet tilsyn som mer hen- 
siktsmessig. Over 70 prosent av respondentene er mer positive til uvars- 
let tilsyn enn de er til varslet. Av disse svarer nær 80 prosent at de ser 
dialog som et svært eller nær svært viktig virkemiddel for å sikre god 
dyrevelferd. 


Tiltak overfor dyreholdere med personlige 
vansker av mer psykososial karakter 


Avdekking av avvik fra regelverket for dyrevelferd kan i noen tilfeller 
lede frem til dyreholdere med personlige psykososiale vansker. De aller 
fleste blant inspektørene sier seg imidlertid uenige i en påstand om at 
Mattilsynet bør ta hensyn til at dyreholder har personlige/psykiske/ 
psykososiale problemer når de treffer sine vedtak. Dette kan på den ene 
siden tolkes som en indikasjon på at inspektørene i Mattilsynet setter hen- 
synet til dyrenes velferd foran dyreholders psykiske helse. På den andre 
siden kan det kanskje også tolkes som uttrykk for en klar ansvarsfor- 
deling mellom Mattilsynet og helsevesenet, der deres samfunnsoppdrag 
er forskjellig. I intervjuer med inspektører i Mattilsynet finner vi dess- 
uten at kommunelegen eller kommunehelsetjenesten gjerne varsles der 
Mattilsynet har mistanke om at det foreligger psykososiale problemer, 
eller der liv og helse kan være i fare. Mattilsynet tar slik dyrenes velferd 
videre, mens helsetjenesten tar ansvar for dyreholders helse. 

Ved bruk av regresjonsteknikker finner vi at menn ser ut til å være 
mer tilbøyelige til å ta hensyn til dyreholders helse enn kvinner. Ut over 
dette er det ingen systematiske variasjoner informantene imellom når det 
kommer til å sette dyrenes velferd foran hensynet til dyreholders psy- 
kiske helse. 

Generelt er tiltak i tilsynet delt mellom de mer pedagogiske virkemid- 
lene på den ene siden, som dialog og veiledning, og strengere reaksjoner. 
Dette må vi anta speiler todelingen vi ser når det kommer til årsaker til 
regelbrudd, mellom holdninger og kunnskap. Et interessant og viktig funn 
er at ansatte i Mattilsynet gjennomgående ser de sanksjonsbaserte virke- 
midlene som viktige for å sikre regeloverholdelse, samtidig som produsen- 
tene i svært begrenset grad har opplevd å få sanksjonsvedtak mot seg. 

Dialog, i form av muntlig informasjon og veiledning om praktiske løs- 
ninger, synes å utgjøre mye av essensen i oppfølgingsfasen innenfor det 
risikobaserte tilsynet, slik vi møter det her. Den store vekten på dialog 
kan indikere at inspektørene i Mattilsynet er tilbakeholdne med å over- 
dimensjonere virkemiddelbruken. Dialog kan være et viktig virkemiddel 
for å bygge aksept for regelverket. 

Inspektørene synes imidlertid i stor grad å være tilbøyelige til å trappe 
opp virkemiddelbruken automatisk ved gjentatte overtredelser av regel- 
verket om dyrevelferd. Dette kan undergrave forholdsmessighetsprin- 
sippet i lovhåndhevelsen, noe det også argumenteres for i kapittel 9. Det 
store flertallet gir på den annen side uttrykk for at de alltid eller nesten 
alltid vurderer hvor alvorlig overtredelsen er før de bestemmer virke- 
middelbruk. Dette gir et noe uklart inntrykk av hvor responderende 
tilsynet egentlig er i denne fasen, der det er snakk opp gjentatte overtre- 
delser. Dette forsterkes av tendensene til at særlig kjønn og ansiennitet 
ser ut til å ha en signifikant effekt på holdninger til bruk av opptrap- 
pende virkemidler. Dette utfordrer samtidig idealet om helhet og enhet 
i tilsynet, hvor realitetene er at inspektørene i en del tilfeller vurderer 
virkemidlene i oppfølgingsfasen forskjellig. Dette støttes i produsent- 
surveyen, hvor produsentene i relativt høy grad opplever at reaksjonene 
på overtredelser og regeltolkninger varierer avhengig av hvem som 
foretar tilsynet. 


Risikobasert tilsyn versus tilsynskampanjer og 
randomisert tilsyn 


Mattilsynets risikobaserte tilsynsstrategi på dyrevelferdens område byr 
med dette på noen viktige dilemmaer. Spørsmålet er hvordan strategien 
står seg versus andre strategier for å øke graden av regeloverholdelse på 
dyrevelferdens område. 

En supplerende strategi Mattilsynet praktiserer fra tid til annen er 
ulike former for tilsynskampanjer, der eksempelvis en hel næring utset- 
tes for tilsyn. At også dette kan oppleves som stigmatiserende kommer til 
uttrykk i et oppslag i media der Mattilsynets tilsyn med svinenæringen 
omtales. 

Jeg føler det har blitt mye nå og vi blir stigmatisert. Det begynner å gå folk på 
nervene. De begynner å bli lei av dette, sier svinebonde og leder av Time svine- 


avlslag (lokallag under Norsvin), Sem Garborg til NRK. (Akhtar, 2021) 


Oppslaget går i rette med Mattilsynets landsdekkende kampanje mot 
svinenæringen, der 600 besetninger skal gjennomgås og bønder over hele 
landet skal få uanmeldte besøk fra Mattilsynet. 


Det siste året er det 100 slaktegrisprodusenter som har sluttet og de siste årene 
er det 200. Økonomien har spilt en rolle, men også stigmatiseringen og angsten 


for Mattilsynet, sier Garborg. (Akhtar, 2021) 


Dette illustrerer at også tilsynskampanjer kan oppleves stigmatiserende 
og som et uttrykk for mistillit, i dette tilfellet overfor en hel næring. Dette 
er imidlertid ikke analysert systematisk i vår studie. Dette understreker 
legitim utvelgelse som en helt grunnleggende forutsetning for dialog i 
dialogs- og inspeksjonsfasen. Dette kan sies å bli forsterket i den grad 
inspektørene tilskrives en rolle som agenter for staten (jf. Maynard- 
Moddy & Musheno, 2020). 

At inspektørene også er bevisst at tilsynsbesøk kan virke stigmatise- 
rende, kommer til uttrykk i et intervju med en av de som i Mattilsynet 
jobber med tilsyn på dyrevelferdens område: «Det skal ikke være en skam 
å få besøk av Mattilsynet. Og hvis vi skal vite noe om hvordan det er der 
ute, så må vi også gå på randomiserte — altså tilfeldige ting.» 

Det er her vedkommende snakker frem viktigheten av et mer 
standardisert sjekkpunkttilsyn: 


Hvis du ser på regelverket for hvordan dyr skal ha det, så er det veldig, veldig 
mange ting. Og hvis du skal måle båsbredder og sånn ... se på alt melkeroms- 
utstyret og det er egne forskrifter for det ... vi kan ikke se på alt, men vi kan 
plukke ut noen ting og si at vi sjekker det, og hvis det er i orden, så er det stor 
sjanse for at her er det orden på butikken ... men hvis det er — vi ser åpenbare 


ting, så må vi jo gripe fatt i det. 


I oppfølgingsfasen er det kritisk å velge en handlingsstrategi som opp- 
leves som legitim av tilsynsobjektet. Dette innebærer å stå i et rimelig 
forhold til de avvik som avdekket, slik at eventuelle tiltak fremmer et 
godt samarbeidsklima og aksept for regelverket. Vi har ovenfor skissert 

bredden i den oppfølging Mattilsynet kan tilby og de vedtak som kan 
fattes. Et kritisk punkt her er å ikke overdramatisere situasjonen og skape 
unødvendig konflikt. Å treffe dette punktet kan være krevende. 

Uvarslet tilsyn oppleves allikevel av de ansatte i Mattilsynet som mer 
effektivt for å fremme dyrevelferden enn varslet hensyn. En av to sier 
seg helt eller nesten helt uenig i en påstand om at varslet tilsyn fremmer 
dyrevelferden mer effektivt enn uvarslet tilsyn, mens under 10 prosent er 
helt eller nesten helt enige i påstanden. 

Flere inspektører i Mattilsynet viser også til i intervju til koblingen 
mellom ressurser og tilsynsstrategi, slik Paul (2016) også er inne på i sin 
artikkel. I en situasjon med stadig strammere budsjettrammer og ressur- 
ser til å bruke på tilsyn, vil det tvinge seg frem at tilsyn primært gjøres 
der det foreligger størst kjent risiko for avvik fra regelverket. En infor- 
mant kaller det å utføre «MÅ-oppgavene», oppgaver som må prioriteres i 
en situasjon med knappe ressurser. 

Randomisert utvalg eller punkttilsyn innebærer at det utføres et tilsyn 
ut fra et tilfeldig utvalg, slik at alle i utgangspunktet har like muligheter 
til å velges ut. Et randomisert punkttilsyn i kombinasjon med et risikoba- 
sert kan imidlertid antas å bidra til å dempe det stigmatiserende ved å få 
et tilsyn på sin virksomhet. Dette kan bidra positivt til å fremme dialog 
mellom inspektør og dyreholder. Dette kan i seg selv antas å redusere 
gapet mellom idealet til grunn for dyrevelferdslovgivningen og praksis, 
selv om antallet risikoprodusenter man avdekker ved randomisert utvel- 
gelse vil kunne være mer begrenset. 

De ansatte i Mattilsynet på dyrevelferdens område har større tiltro 
til at randomisert punkttilsyn fremmer dyrevelferden mer effektivt enn 
tilsyn med hele virksomheter, selv om de fleste også uttrykker skepsis 
til randomisert punkttilsyn. Randomisert tilsyn kan også antas i større 
grad å ha en allmennpreventiv effekt, gitt at alle produsenter vil ha en 
sannsynlighet for å få tilsyn på sin virksomhet. På spørsmål om dette 
fremmer dyrevelferden mer effektivt enn tilsyn med hele virksomheter, 
på en skala fra 1 til 6, finner vi at de fleste blant Mattilsynets ansatte, 
55 prosent, plasserer seg på de midterste alternativene, 3 og 4. Flere synes 
også mer positive til randomisert punkttilsyn sammenliknet med vars- 
let tilsyn. 

Er enhetlig og helhetlig tilsyn sikret med 
utgangspunkt i risikovurderinger? 

Innenfor det risikobaserte tilsynet må inspektørene balansere mellom 
dels å veilede om regelverket og dels å kontrollere at regelverket over- 
holdes. Målet er å redusere risikoen for avvik fra gjeldende regelverk og 
redusere gapet mellom de idealer om dyrevelferd som kommer til uttrykk 
i regelverket og de faktiske realiteter. Dette er det førende hensynet innen- 
for tilsynsdesignet. Slik vi har definert dette designet i dette kapitlet, lig- 
ger dagens risikobaserte tilsyn tett på det man i litteraturen har kalt et 
responsivt tilsyn (Ayres & Braithwaite, 1992), hvor det sentrale er å vur- 
dere avvik og reaksjon opp mot hverandre. Dette innebærer at man gjen- 
nom tilsynet bygger dialog med tilsynsobjektene for slik å sikre aksept og 
regeloverholdelse. Spørsmålet er: I hvilken grad bidrar det risikobaserte 
tilsynet innenfor dyrevelferdsregimet til å fremme intensjonene i dyre- 
velferdslovgivningen? Lykkes man i å vurdere avvik og reaksjon opp mot 
hverandre, slik forventningene er innenfor et responsivt tilsyn (Ayres & 
Braithwaite, 1992)? Og i forlengelsen av det; hvilke adferdsendringer kan 
vi ut fra denne analysen forvente som følge av det risikobaserte tilsynet 
Mattilsynet utfører på dyrevelferdsområdet? 

En viktig forutsetning er at tilsynet utføres der risikoen for avvik er 
størst. Her synes Mattilsynet i stor grad å basere seg på tre kilder: bekym- 
ringsmeldinger, registeringer i det interne saksbehandlingssystemet 
MATS og intern informasjonsutveksling. Særlig de to siste kildene kan i 
stor grad antas å fange opp mange av de som tidligere har vært registrert 
med avvik, slik det fremstår i surveyen til ansatte i Mattilsynet. Her er det 
særlig de som håndhever tilsynet i førstelinjen som mest effektivt synes 
å kunne ivareta lovens intensjon. Utfordringen synes å være å fange opp 
de akutte vanskjøtselene, selv om noen av disse kan fanges opp gjennom 
bekymringsmeldinger. 

Når tilsynet er kommet i stand fremstår dialog å være en forutsetning 
for godt tilsynsarbeid, slik inspektørene opplever det. Analysen viser 
at Mattilsynets ansatte her opplever sin kompetanse innenfor tilsyns- 
virksomhet som god. Det samme gjelder egen evne til å kommunisere 
med produsentene. Disse gode erfaringene deles av et stort flertall av 

produsentene, slik det fremkommer i produsentsurveyen som diskuteres 
i kapittel 11. Samtidig opplever rundt 10 til 15 prosent av produsentene at 
Mattilsynet er ute etter å ta dem når de kommer på tilsyn. Det er rimelig 
å anta at det er overfor denne gruppen dialog og kommunikasjon særlig 
kan være krevende å etablere. Overfor denne gruppen ville sannsynligvis 
et randomisert punkthensyn bedret mulighetene for dialog, ved å redu- 
sere opplevelsen av å være spesielt utvalgt med bakgrunn i hendelser. 

Potensialet for konflikter synes særlig å ligge i oppfølgingsfasen, slik 
tilsynsprosessen er delt inn i denne analysen. Her ligger det også inne 
et betydelig skjønn fra inspektørenes side når oppfølgingstiltak skal vel- 
ges og implementeres, med tilhørende potensiale for ulikebehandling. 
Slik det fremkommer i denne analysen, er det først og fremst i denne 
fasen vi finner de største utfordringene når det kommer til å etablere et 
helhetlig og enhetlig tilsyn. Utfordringene ligger dels i den relativt høye 
andelen som svarer at de automatisk trapper opp virkemiddelbruken til 
sterkere virkemidler ved gjentatte overtredelser av regelverket, jamfør 
tabell 4 ovenfor, noe som bryter forutsetningen om at skjønnsutøvelsen 
skal ivareta forholdsmessighetsprinsippet. Dernest synes det også som en 
utfordring for idealet om et helhetlig tilsyn at kjønn korrelerer så vidt 
sterkt med foretrukket virkemiddelbruk, særlig tilbøyeligheten til å se 
aktivitetsnekt som et viktig virkemiddel for å overholde dyrevelferds- 
regelverket. Den samme klare effekten ser vi av kjønn for et virkemiddel 
som å miste produksjonstilskuddet, hvor kvinnelige inspektører i begge 
tilfellene er mindre tilbøyelige til å se disse virkemidlene som viktige 
sammenliknet med mannlige inspektører. 

Dette viser at i den tredje fasen av tilsynsprosessen, som vi i dette 
kapitlet har definert som oppfølgingsfasen, kommer det inn systema- 
tiske variasjoner i vurderingene av tilgjengelige oppfølgingstiltak. I den 
grad dette også gir ulike praksis, kan det åpne for ulikebehandling ved 
regelbrudd. Dette funnet støtter opp under funn gjort av KPMG i deres 
granskning av Mattilsynet i 2019, der de påpeker viktigheten av enhetlig 
regelverksfortolkning i Mattilsynet. KPMGs anbefaling er blant annet 
mer oppdaterte og enhetlige veiledere og retningslinjer, samt mer enhet- 
lig og forutsigbart tilsyn (KPMG, 2019, s. iv). 

Hvorvidt det er opplevelse av ulikebehandling som ligger bak når et 
flertall blant de ansatte i Mattilsynet med dyrevelferd som arbeidsfelt gir 
uttrykk for at konflikter med dyreholdere er til hinder for forbedring av 
dyrevelferden, kan vi ikke si ut fra denne analysen. Det er uansett viktig å 
tai betraktning at man fra Mattilsynets side opplever en respekt når man 
er ute på tilsyn, med grunnlag i fagkunnskap og innsikt i produksjons- 
prosessene. Et flertall av inspektørene gir også uttrykk for at de vurderer 
sannsynligheten for at overtredelse vil fortsette, før de bestemmer vir- 
kemiddelbruk. Dette gir et inntrykk av at det kanskje særlig er i forhold 
til dyreholdere med gjentatte avvik tilsynsdialogen kan være krevende. 
Et flertall av våre respondenter, både fra Mattilsynet og produsentene, 
kobler imidlertid ikke tilsynsarbeid opp mot konflikter, hvilket bærer 
bud om høy grad av respekt partene imellom. I et instrumentelt perspek- 
tiv synes det samtidig ikke tilstrekkelig bare å informere om regelverket, 
man må også bygge aksept og forståelse for viktigheten av det. 

Sammendrag: Alle som har ansvar for produksjonsdyrs velferd må bruke skjønn 
i arbeidet sitt. For å forstå samspillet mellom lovgivningen, produsentene og 
Mattilsynet, er det viktig å vite hvordan skjønnsutøvelsen fungerer. I dette kapitlet tar 
vi utgangspunkt i de rettslige rammene for skjønnsutøvelse i arbeidet med dyrevel- 
ferd og undersøker hvordan produsenter og inspektører oppfatter og anvender dem. 
Det er en avstand mellom de formelle rammene for bruk av skjønn i dyrevelferds- 
arbeidet og aktørenes oppfatninger om dem. Både produsenter og inspektører har 
forventninger om at inspektørene skal fylle dette rommet gjennom dialog under til- 
synet. Rollen som mellomledd mellom lovgivning og praksis er krevende, men viktig. 
Formelle styringsmidler som lovgivning og instrukser spiller en vesentlig rolle, men 
det er samtidig god grunn til å være oppmerksom på og prioritere det relasjonelle i 
tilsynsarbeidet. Dialog mellom inspektør og produsent forutsetter en relasjon som 
legger til rette for læring. Vi ser også at relasjonelle forhold internt på arbeidsplassen 
i Mattilsynet har betydning for normutviklingen hos den enkelte inspektøren. 


Nøkkelord: forvaltningsrett, skjønnsutøvelse, etterlevelse, tilsyn, normativitet 
Abstract: All those who are responsible for the welfare of food production animals 


must use discretion in their work. To understand the interrelationship between leg- 
islation, food producers and the Norwegian Food Safety Authority, it is important 

to know how the exercise of discretion works. In this chapter, we take as our starting 
point the legal framework for exercising discretion in working with animal welfare 
and examine how producers and inspectors perceive and apply it. There is a distance 
between the formal framework for the use of discretion in animal welfare work and 
the actors’ perceptions of it. Producers as well as inspectors expect that the inspec- 
tors will fill this gap through dialogue. The role of intermediary between legislation 
and practice is demanding, but important. Formal instruments such as legislation 
and instructions play a significant role, but there is also reason to be aware of and 
prioritize the relational aspects of the supervisory activities. Dialogue between 
inspector and producer presupposes a relationship that facilitates learning. We also 
see that relational conditions within the workplace in the Norwegian Food Safety 
Authority are important for norm development among the individual inspectors. 


Keywords: administrative law, discretion, compliance, supervision, normativity 


Innledning 


Hvordan kan offentlige styringsmidler utformes og brukes slik at de 
fremmer dyrevelferdslovens formål på en mest mulig effektiv måte? 
Dyrevelferdslovgivningen og Mattilsynet som organisasjon med tilsyns- 
myndighet utgjør sammen hovedstrukturen for myndighetenes ivareta- 
kelse av dyrevelferd. Samtidig skjer det løpende arbeidet med dyrevelferd 
for matproduksjonsdyr på land først og fremst hos bønder, dyretranspor- 
tører og slakteritilsatte. De sentrale spørsmålene blir da hvordan produ- 
senter responderer på offentlige styringsmidler, og hvordan Mattilsynet 
kan bruke styringsmidlene sine på mest mulig effektiv måte. Disse to 
spørsmålene henger sammen. Vi står overfor et samspill mellom lovgiv- 
ning og produsenter med Mattilsynet som et mellomledd. 

Alle som har ansvar for produksjonsdyrs velferd, enten det gjelder som 
produsent, transportør, slakter eller ansatt i Mattilsynet, må bruke skjønn 
i arbeidet sitt. For å forstå samspillet mellom lovgivningen, matprodu- 
sentene og Mattilsynet, er det viktig å forstå hvordan skjønnsutøvelsen 
fungerer. I dette kapitlet tar vi utgangspunkt i de rettslige rammene for 
Mattilsynets tilsyn med dyrevelferd og undersøker hvordan produsenter 
og inspektører oppfatter dem. Det selvsagte utgangspunktet er at loven 
gjelder for alle. Samtidig utvikles oppfatninger om rettslige rammer i 
ulike fora. Hva som er gjeldende rett utvikles først og fremst i et samspill 
mellom lovgiver og rettspraksis. Stortinget har vedtatt dyrevelferdsloven, 
men mye av regelverksutviklingen de siste årene har skjedd i regi av EU/ 

EØS, og på nasjonalt nivå har det vært aktiv bruk av forskriftsmyndighet. 
Hvilke oppfatninger produsenter og inspektører har om dyrevelferd og 
tilsynsvirksomhet utvikles gjerne innenfor deres sosiale arenaer. Det er 
derfor grunn til å undersøke nærmere hvordan forholdet er mellom de 
rettslige rammene og praksis på bakkeplanet. 

Dette kapitlet tar utgangspunkt i den rettslige reguleringen av dyrevel- 
ferd for produksjonsdyr på land og Mattilsynets myndighet som tilsyns- 
organ. Målet er belyse noen elementer som kan påvirke realiseringen av 
dyrevelferdslovens formål. Kapitlet skal vise elementer av samspillet mel- 
lom de rettslige rammene og praksis på bakkeplanet. Dette skal vi gjøre 
ved å undersøke skjønnsutøvelse i tilsynsarbeidet. Hvilket skjønnsrom 
åpner lovgivningen for, og hvilke oppfatninger har inspektørene og pro- 
dusentene om skjønnsrommet og skjønnsutøvelsen? I hvilken grad inngår 
de rettslige rammene for skjønnsutøvelsen i aktørenes rettsoppfatning? 


Metode 


Normative påvirkningsmidler i form av forbud og påbud er ett av flere 
virkemidler for å framtvinge ønskede handlemåter, og dyrevelferds- 
lovgivningen er et eksempel på slik bruk av normative påvirkningsmidler. 
I boka Statens styringsmuligheter problematiserte juristen Torstein Eckhoff 
hvilke muligheter staten har for å påvirke menneskers handlemåte. Han 
konstaterte allerede innledningsvis at statens muligheter for å øve innfly- 
telse på menneskers atferd er begrenset (Eckhoff, 1983, s. 26), og at mange 
mennesker har overdrevne forestillinger om hva som kan oppnås ved hjelp 
av lovgivning (Eckhoff, 1983, s. 35). Den første betingelsen for at lovregler 
skal kunne påvirke folks handlemåte, er ifølge Eckhoff at de får kjennskap 
til hva reglene går ut på. Hvor godt kommunikasjonsprosessen fungerer, 
avhenger både av avsender og mottakere (Eckhoff, 1983, s. 36). Han påpeker 
at blant annet forvaltningsorganer kan spille en betydelig rolle som mel- 
lomledd mellom lovgiver og dem lovene gjelder (Eckhoff, 1983, s. 39). 
Denne undersøkelsen tar utgangspunkt i en rettssosiologisk tradisjon 
der rettsbegrepet er empirisk basert (Banakar, 2013, s. 55). Erkjennelsen av 
at det ikke nødvendigvis er sammenfall mellom hva lovgivningen sier og 
hvilke oppfatninger folk har om sine rettigheter og plikter gir grunnlag 

for å skille mellom «law in books and law in action», der det er en avstand 
mellom regulering og etterlevelse. Dette gjør seg ikke bare gjeldende i 
forholdet mellom lovgiver og private som er bundet av loven, det kan 
også gjelde for styring innenfor en forvaltningsorganisasjon, der ledel- 
sen gir styringssignaler til dem som arbeider i førstelinjen. Inspektørene 
i Mattilsynet skal handle innenfor rammer i lovgivningen og i organ- 
interne instrukser. Ruthanne Huising og Susan Silbey har vist at etter- 
levelse av organinterne regler beror på gjensidig relasjonell avhengighet 
heller enn ledelsessystem i seg selv (Huising & Silbey, 2011, s. 14). 

Førstelinjetjenesten i byråkratiet, som inspektørene i Mattilsynet er, 
må håndtere avstanden mellom lovgivningen og produsentene som de 
fører tilsyn med, så vel som avstanden mellom lovgivningen, sentral- 
nivået i Mattilsynet og førstelinjen selv. De må etablere kontakt og skape 
kommunikasjon. Avstanden som oppstår skal ikke ses som et vakuum, 
men som et rom som fylles opp av de ulike aktørene. Lipsky har beskre- 
vet street-level buraucracy og de særlige utfordringene som reises i møter 
mellom førstelinjetjenesten og folk, der han har påpekt at bakkebyråkra- 
tene bruker skjønn i den daglige interaksjonen med publikum (Lipsky, 
2010). 

For å få bedre innsikt i forholdet mellom rettslige rammer og folks 
rettsoppfatninger, kan det være hensiktsmessig å bruke Petrazyckis skille 
mellom den intuitive og den offisielle retten. Retten beskrives som en 
interaksjon mellom to slags etiske erfaringer, den ene er en del av indi- 
videts persepsjon, mens den andre stammer fra omverdenen (Banakar, 
2013, S. 62). Overført til møtet mellom inspektør og produsent i tilsyn 
med dyrevelferd gir dette oss grunn til å ha som utgangspunkt at både 
inspektøren og produsenten stiller med disse to typene etiske erfaringer 
når de skal tolke og anvende lovgivningen. Som redskaper for staten er 
det grunn til å tro at inspektørene ligger nært opp til den offisielle retten, 
men de har også sine intuitive oppfatninger, som de også har med seg i 
det daglige tilsynsarbeidet. 

Ved siden av de individuelle erfaringene møter lovgivningen også nor- 
mer som utvikles i sterkt integrerte sosiale grupper. Med henvisning til 
Eugen Ehrlich og David Nelken viser Banakar at lovgiverne aldri står 
overfor et normativt vakuum, og at «den levende retten» utvikles i møtet 

med ulike sammenslutninger (Banakar, 2013, s. 70). Det er grunn til å 
tro at både inspektører og produsenter er med i ulike fellesskap som kan 
påvirke deres oppfatninger om retten. Dels kan de være med i de samme 
fellesskapene, dels kan de høre til ulike fellesskap. Samtidig er den posi- 
tive retten i seg selv et sterkt fellesskap som både inspektører og produ- 
senter tar del i. Som styringsmiddel har den positive retten en særstilling, 
der lovgiverne kan forme menneskers rettsbevissthet og påvirke sosiale 
gruppers etos. Dette er beskrevet som en form for sosial ingeniørkunst 
via retten (Banakar, 2013, s. 63). Poenget er altså ikke at den positive ret- 
ten mangler betydning, men at det eksisterer både formelle og uformelle 
normer. Dersom den positive retten - slik den framkommer gjennom 
lovgivning, domspraksis mv. — skal være et effektivt styringsmiddel, bør 
den også være i aktiv bruk i den daglige tilsynspraksisen. Gjennom klage- 
saker og domstolsbehandling får vi kunnskap om hvordan Mattilsynet 
og produsentene forholder seg til den positive retten, men det er en rela- 
tivt liten andel av alle tilsyn som blir underlagt slik prøving, og det er en 
utfordring å skaffe kunnskap om hva som skjer i praksis. 

Redegjørelsen for de rettslige rammene for skjønnsutøvelsen i dyre- 
velferdsarbeidet bygger på juridisk metode, men er ikke i seg selv ment 
å gi ny kunnskap om gjeldende rett. Undersøkelsen av oppfatninger om 
skjønnsrom og skjønnsutøvelse blant inspektører og produsenter bygger 
på samfunnsvitenskapelig metode. Datamaterialet er spørreundersø- 
kelser til ansatte i Mattilsynet som arbeider med dyrevelferd og til pro- 
dusenter, samt kvalitative intervjuer med ansatte i Mattilsynet, ansatte 
i slakteribedrifter, dyretransportører og produsenter. I den grad det er 
brukt navn i henvisningene til intervjuene, er de anonymiserte. Det er 
redegjort nærmere for innretningene på denne datainnsamlingen i 
kapittel 1. 


Aktører, begreper og prosesser 


Forvaltningens virksomhet er lovbundet. Mattilsynet er et forvaltnings- 
organ som er tildelt myndighet og ansvar gjennom lov. Selve tildelin- 
gen av myndighet til Mattilsynet på dyrevelferdsområdet skjer gjennom 
dyrevelferdsloven, men lovgivningen setter også rammer for hvordan 

myndigheten kan brukes. Slike skranker finner vi ikke bare i dyrevel- 
ferdsloven med forskrifter, men også i annen lovgivning som for eksem- 
pel forvaltningsloven, Grunnloven og lovgivning som implementerer 
internasjonale forpliktelser, som den europeiske menneskerettighetskon- 
vensjonen og EØS-avtalen, herunder alle EØS-reglene om dyrevelferd. 

Hvis Mattilsynets ansatte gjør inngrep overfor enkeltpersoner eller 
virksomheter som lovgivningen ikke åpner for, er det i strid med legalitets- 
prinsippet som er uttrykt i Grunnloven $ 113. Myndighetsutøvelsen vil 
da være ulovlig, og vedtak vil være ugyldige. Hvis en ansatt i Mattilsynet 
lar være å utføre en plikt som er pålagt i medhold av organisasjons- og 
instruksjonsmyndigheten, kan det få konsekvenser i form av oppsigelse, 
disiplinærreaksjon eller avskjed, se statsansatteloven (2017) $$ 20, 25 
og 26. Ved grovere pliktbrudd kan det også bli tale om straffansvar, se 
straffeloven (2005) $$ 171-173 (Skoghøy, 2018, s. 103). 

Regelverket om dyrevelferd åpner i betydelig grad for bruk av skjønn. 
Blant inspektører, produsenter, ledelse i Mattilsynet, klagesaksbehandlere 
og domstoler kan vi finne ganske ulike oppfatninger om skjønnsrom og 
skjønnsutøvelse. Vi møter synspunkter som at inspektørene bør se bort 
fra krav i regelverket når det er «høl i huet» eller upraktisk, mens juris- 
ter først og fremst er opptatt av skillet mellom rettsanvendelsesskjønn og 
forvaltningsskjønn. Mange er opptatt av skjønn, men det framgår ofte 
ikke helt klart hva som ligger i dette begrepet når det brukes, og ulike 
aktører kan gi det litt ulikt innhold. 

En måte å strukturere dette stoffet på, er å skille mellom ulike former 
for skjønn. Det vil være en sterk forventning om at tilsyn med dyrevelferd 
bygger på skjønnsutøvelse som er dyrevelferdsfaglig fundert. Ved siden 
av det dyrevelferdsfaglige skjønnet har vi produksjonsfaglig skjønn. Hold 
av dyr for matproduksjon bygger på faglige vurderinger om hvordan pro- 
duksjonen bør innrettes for at produksjonen skal være god. Det kan være 


1 I dette kapitlet er perspektivet avgrenset til å gjelde dem som deltar i husdyrproduksjonen og 
ansatte i Mattilsynet. Andre kan også ha forventninger til inspektørenes skjønnsutøvelse, for 
eksempel har Rune Ellefsen identifisert to grupper som ikke nødvendigvis arbeider direkte med 
tilsynsarbeid eller husdyrproduksjon, nemlig de som er engasjert i grunnleggende prinsipielle 
spørsmål om dyrs status i samfunnet og gjeldende lovverk og de som problematiserer legitimi- 
teten i dagens husdyrhold (Ellefsen, 2013). 

sammenfall mellom hva som er dyrevelferdsfaglig og produksjonsfaglig 
godt, men det produksjonsfaglige skjønnet tar i tillegg hensyn til hva som 
gir lønnsomhet i virksomheten og hva som er mulig i praksis innenfor 
den produksjonsformen som gjelder. En inspektør i Mattilsynet forventes 
også å gjøre gode vurderinger med hensyn til samhandling med enkelt- 
personer under tilsynet. Dette gjelder kommunikasjon og samarbeid 
under selve tilsynet med sikte på å få riktig forståelse av dyrevelferden på 
stedet, men også valg av virkemidler for oppfølging dersom det avdekkes 
brudd på regelverket. Et sentralt spørsmål er hvilke tiltak som kan bidra 
til at nettopp denne produsenten skal følge regelverket. 

En siste form for skjønnsutøvelse som det forventes at inspektørene 
skal utøve, er rettslig bundet skjønn. Rettslig bundet skjønnsutøvelse prø- 
ves fullt ut av domstolene og må holdes innenfor rammen av rettskilde- 
læren, der det er egne normer for hva som anses som relevant og hvilken 
vekt de ulike rettskildefaktorene skal ha. Fastleggelsen av hvilket inn- 
hold regelverket har skjer gjennom juridisk metode, der utgangspunktet 
er lovens eller forskriftens ordlyd. I tillegg kommer rettspraksis, lovfor- 
arbeider, reelle hensyn, forvaltningspraksis og andre rettskildefaktorer. 
Disse gis vekt etter gjeldende rettskildeprinsipper (Eckhoff & Helgesen, 
2001, S. 27-28). Innholdet i den enkelte bestemmelsen må også vurderes 
opp mot rammer som følger av andre normer som gjelder på det aktuelle 
området, for eksempel grunnlovsbestemmelser, folkerettslige forpliktel- 
ser, annen lov og ulovfestet rett. Regelverk som bygger på folkerettslige 
forpliktelser må tolkes i henhold til folkerettslig metode. Jurister har opp- 
læring i denne måten å tolke lovgivning på, men alle som arbeider med 
myndighetsutøvelse forventes å holde seg innenfor de rettslige rammene 
som gjelder for myndighetsområdet deres, og personer som er pålagt 
plikter i lovgivningen forventes å holde seg innenfor rammene av gjel- 
dende rett slik de framkommer gjennom tolkning av loven etter gjel- 
dende rettskildeprinsipper. 

Ulike typer skjønn brukes ofte i kombinasjon. De fleste aktørene er opp- 
tatt av å følge lovgivningen, slik at utøvelse av produksjonsfaglig skjønn, 
dyrevelferdsfaglig skjønn og bruk av annen erfaringsbasert kunnskap 
ikke skjer uavhengig av hva som følger av lov eller forskrift. Og utfor- 
mingen av lovgivningen bygger på sin side i stor grad på at forvaltningen 

har ulike former for fagkunnskap. Skillene mellom ulike skjønnstyper er 
likevel egnet til å illustrere hvilke forventninger som gjelder til skjønns- 
utøvelsen. De fleste aktørene vil sikkert kombinere alle typer skjønn, der 
de tar hensyn til så vel tradisjon for dyreholdet, bransjeinteresser og fag- 
kunnskap om dyrevelferd. Vektingen mellom ulike hensyn kan likevel 
være forskjellig, og det er grunn til å tro at ulike personer kan mene ulike 
ting når de bruker ordet «skjønn» og at de kan ha ulike forventninger til 
inspektørenes skjønnsutøvelse i dyrevelferdsarbeidet. 

I en spissformulering om produsentenes forventninger til inspektøre- 
nes skjønnsutøvelse sier en ansatt på Mattilsynets hovedkontor at produ- 
sentene vil at inspektøren skal ta på samme briller som de selv har, «de 
skal bruke skjønn sånn som meg» (intervju 4, hovedkontoret [heretter 
HK]). En slik forventning kan imidlertid ikke inspektøren alltid opp- 
fylle. I og med at Mattilsynets forvaltning er lovbundet, er det også et 
rettslig svar på spørsmålet om hvilken vurderingsfrihet loven åpner for. 
Lovgivningen åpner i stor grad for bruk av skjønn i tilsynsarbeidet. Store 
deler av denne skjønnsutøvelsen er rettslig styrt, slik at fastleggingen av 
innholdet i loven skal følge rettskildeprinsippene. 

Regelverket åpner i ganske stor grad for at dyrevelferdsfaglig skjønn, 
produksjonsfaglig skjønn og annen erfaringsbasert kunnskap anvendes, 
og forutsetter det også, men omfanget varierer mellom ulike situasjoner. 
Utgangspunktet for rammen er loven selv, der for eksempel ordet «for- 
svarlig» angir at Mattilsynet har en viss vurderingsfrihet. Men en kan ikke 
alltid lese klart av lovteksten om innholdet i slike skjønnsmessige ord skal 
bero på en rettslig bundet vurdering. Loven må tolkes også på dette punk- 
tet, og i tolkningen er det altså rettskildeprinsippene som skal følges. 

Når forvaltningen er gitt en valgfrihet med hensyn til om myndighe- 
ten skal brukes eller ikke, er vi innenfor området for forvaltningsskjønn. 
«Kan-skjønn» er den formen for forvaltningsskjønn der forvaltningen er 
gitt myndighet i loven som den kan velge å bruke eller ikke. Dette er ofte 
markert med ordet «kan» i regelverket, men også slike formuleringer må 
tolkes for å fastsette om det stiller forvaltningen fritt med hensyn til om 
myndigheten skal brukes eller ikke (Eckhoff & Smith, 2018, s. 378). Slike 
kompetansetildelinger følges oftest av betingelser for bruk av myndighe- 
ten i regelverket. 

Grensene for hva som skal anses som rettslig bundet skjønnsutøvelse 
er utviklet i domstolene. Skillet mellom rettslig styrt skjønnsutøvelse 
og forvaltningsskjønn avgjør om domstolene kan overprøve skjønns- 
utøvelsen eller ikke. Domstolene kan som utgangspunkt bare ta stilling 
til rettsspørsmål, slik at de prøver rettslig styrt skjønnsutøvelse, men 
ikke forvaltningsskjønnet. I tillegg til at det er utviklet noen skranker 
for domstolskontrollen, finner vi også saker der domstolen formelt sett 
har prøvingsadgang, men der den likevel utviser tilbakeholdenhet med å 
prøve forvaltningens skjønnsutøvelse, særlig der vurderingene er av fag- 
lig art. 

Også i tilfeller der en lovtolkning innebærer at Mattilsynet utøver for- 
valtningsskjønn, finner vi rettslige skranker som begrenser skjønnsfrihe- 
ten. Som en generell skranke for vedtak etter dyrevelferdsloven gjelder det 
at de må være forholdsmessige og ikke mer inngripende enn det som er 
nødvendig for å ivareta lovens formål (Ot.prp. nr. 15 (2008-2009), s. 115). 
Sammen med kravet om forholdsmessighet gjelder det også andre ulov- 
festede skjønnsskranker som er utviklet gjennom rettspraksis. Vedtak 
skal som utgangspunkt ikke bygge på hensyn som ligger utenfor lovens 
formål, de skal ikke være vilkårlige, de skal ikke være sterkt urimelige 
og ikke innebære usaklig forskjellsbehandling (Eckhoff & Smith, 2018, 
s. 388-393, 401-407). Egne nødvendighetsvilkår i lover eller krav om for- 
holdsmessighet som nevnt over fanger til en viss grad opp de vurderin- 
gene som må gjøres etter de ulovfestede skrankene for skjønnsutøvelsen. 

Begrepet fritt skjønn har vært brukt i lovgivning, rettspraksis og juridisk 
teori, men er etter hvert blitt erstattet av begreper som forvaltningsskjønn, 
diskresjonært skjønn og hensiktsmessighetsskjønn. En nærmere redegjø- 
relse for skjønnsbegrepet er gitt av Olav Haugen Moen i Forvaltningsskjønn 
og domstolskontroll (Moen, 2019). Her er ikke formålet å utvikle begreps- 
bruken videre, men vi har valgt å bruke begrepet forvaltningsskjønn, slik 
det også er gjort i NOU 2019: 5 Ny forvaltningslov, se punkt 3.6. 

Den viktigste formelle rammen rundt inspektørenes skjønnsfrihet er 
regelverket og ulovfestede skranker for skjønnsutøvelsen. I forvaltningen 
kan imidlertid bruk av skjønnsfrihet også avgrenses gjennom instruks 
(Eckhoff & Smith, 2018, s. 376). I det statlige forvaltningshierarkiet er 
Kongen i statsråd på toppen, jf. Grunnloven $ 3 og §§ 27 flg. Fra regjeringen 

kan instrukser gis utover i forvaltningsorganisasjonen. Mattilsynet lig- 
ger i denne styringslinjen og er selv en hierarkisk styrt organisasjon med 
hovedkontoret på toppen som styrer regionene med sine avdelinger, og 
ytterst i styringskjeden er den enkelte inspektøren. I forvaltningshierar- 
kiet kan det gis instrukser. I tillegg kan statsansatte også instrueres med 
grunnlag i arbeidsgivers styringsrett (Eckhoff & Smith, 2018, s. 151). 

Et eksempel på en instruks til Mattilsynet er tildelingsbrevet for 2020, 
som blant annet bestemmer at Mattilsynet skal ha særskilt oppmerk- 
somhet på velferd hos gris dette året (Landbruks- og matdepartementet, 
2020, s. 5). Mattilsynet styrer virksomheten gjennom rammebudsjettet 
med mål for hva som skal oppnås og krav til hva som skal gjøres. Det gis 
også styringssignaler i Flerårig nasjonal kontrollplan (Mattilsynet, 2022). 
I tillegg gis det føringer for utøvelse av tilsyn i retningslinjer og veiledere. 

For å belyse Mattilsynets skjønnsfrihet under tilsyn med dyrevelferd 
er det hensiktsmessig å skille mellom de ulike elementene i en tilsyns- 
prosess. Her deler vi inn tilsynsprosessen i tre faser. Så viser vi hva slags 
skjønnsfrihet regelverket gir Mattilsynet på de ulike stadiene. 


A Oppfølging av regelbrudd 


Muntlig veiledning 

Skriftlig saksbehandling 

Frist for retting 

Melding til landbruksmyndighetene 
Tvangsmulkt 

Overtredelsesgebyr 


Er regelverket fulgt? 


* Lovtolkning 
* Faktum 
* Subsumsjon 


Valg av tilsynsobjekt 


* Hvem Avvikling / midlertidig forvaring 
* Hva Aktivitetsforbud 
* Innretning på tilsynet Anmeldelse 


Figur 1. Ulike faser i tilsynsprosessen 


Figuren over viser at tilsynsprosessen starter med at Mattilsynet velger 
hvem de skal ha tilsyn hos og hvordan tilsynet skal innrettes, blant annet 
tar de stilling til hva tilsynet skal omfatte og om tilsynet skal være varslet 
eller uvarslet. I neste fase er inspektøren på stedet og skal undersøke om 
dyrevelferdsregelverket er fulgt eller ikke. I en slik vurdering må inspek- 
tøren finne fram til den relevante lovgivningen og tolke den, klarlegge 
hva som faktisk har skjedd og ta stilling til om det konkrete tilfellet han 

står overfor faller inn under regelen han skal anvende. Hvis inspektø- 
ren kommer til at det har skjedd brudd på regelverket om dyrevelferd, 
tar han stilling til hvordan regelbruddet skal følges opp. Mattilsynet har 
flere ulike virkemidler til rådighet. I første omgang må inspektøren velge 
om muntlig veiledning er tilstrekkelig eller om skriftlig saksbehandling 
må til. Blant virkemidlene finner vi ellers blant annet påpeking av plikt, 
pålegg om retting, overtredelsesgebyr og avvikling av dyreholdet. De tre 
fasene setter ulike krav til inspektørens skjønnsutøvelse. Inndelingen i 
faser illustrerer tankeprosesser heller enn tidsrom, og ofte vil for eksem- 
pel vurderingene i fase to og fase tre komme svært tett på hverandre. 


Valg av tilsynsobjekt og innretning på tilsynet 


Rettslige rammer 

Det følger av dyrevelferdsloven (2009) $ 30 at Mattilsynet «fører til- 
syn», men denne loven sier ikke noe om hvem det skal føres tilsyn hos. 
Unntaket fra dette er krav som gjelder for dyretransport og avliving, der 
inspektører er til stede på slakterier og fører tilsyn, jf. kontrollforordnin- 
gen (2017) art. 18, som gjelder som forskrift, jf. forskrift om offentlig kon- 
troll på matområdet (2020) $ 2. Når inspeksjon skal skje hos dyreholdere, 
innledes tilsynsprosessen ved at Mattilsynet velger hvem det skal føres 
tilsyn hos. Mattilsynets prioriteringer med hensyn til hvem det skal føres 
tilsyn med og hvordan tilsynet skal innrettes er av stor betydning for om 
tilsynet lykkes i å avdekke hvor dyr lider og drive effektivt tilsyn. 

Det første stadiet i tilsynsprosessen er ikke regulert i dyrevelferds- 
loven, men vi finner krav om at kontrollarbeidet skal være risikobasert 
i kontrollforordningen (2017) art. 9 nr. 1 som gjelder som forskrift jf. 
forskrift om offentlig kontroll på matområdet (2020) $ 2. Bestemmelsen 
fastsetter at kontroll av alle «operatører» skal skje regelmessig ut fra en 
risikovurdering og med passende hyppighet. Med dette som utgangs- 
punkt har likevel Mattilsynet betydelig skjønnsfrihet når det gjelder valg 
av tilsynsobjekter. 

Mattilsynet kan også velge hvordan tilsynet hos den enkelte dyrehol- 
deren skal innrettes, for eksempel om det skal gjennomføres et helhet- 
lig tilsyn der alle forhold på stedet tas i betraktning eller om det skal 

gjennomføres et såkalt punkttilsyn, der inspektøren kontrollerer enkelte 
særskilt fastsatte forhold, for eksempel brannvarslingsutstyr. Etter kon- 
trollforordningen (2017) art. 9 nr. 4 skal kontrollen gjennomføres uten 
forhåndsvarsel, unntatt dersom et forhåndsvarsel er nødvendig for at 
den offentlige kontrollen skal kunne gjennomføres, og det er «behørig 
begrunnet». 

Den enkelte inspektøren har en viss handlefrihet når det gjelder valg 
av tilsynsobjekter og innretningen på tilsynet, men denne fasen er også 
styrt av instrukser fra sentralt hold i Mattilsynet. Regionene er pålagt å 
drive risikobasert planlegging av tilsynet i Mattilsynets flerårige kontroll- 
plan (Mattilsynet, 2022, punkt 5.1.) Når det gjelder valg av tilsynsobjek- 
ter, styrer Mattilsynet inspektørenes handlefrihet blant annet gjennom 
ulike tilsynsprosjekter, tilsynskampanjer og gjennom krav om å priori- 
tere behandling av bekymringsmeldinger. Samtidig gjenstår et rom for 
skjønn. Det gjelder for eksempel i oppfølgingen av bekymringsmeldinger, 
men også når det gjelder hvilke øvrige produsenter som skal prioriteres 
for tilsyn. 

Spørsmålet om tilsyn skal være varslet eller uvarslet åpner også for bruk 
av skjønn, selv om utgangspunktet i regelverket er at forhåndsvarsel ikke 
skal gis. Spørsmålet er når forhåndsvarsel er nødvendig for at den offentlige 
kontrollen skal kunne gjennomføres, og hva som skal til for å kunne kon- 
statere at det er «behørig begrunnet» at varslet er nødvendig. Også på dette 
området er inspektørene underlagt instruks; det framgår av Mattilsynets 
flerårige kontrollplan at hovedregelen er at tilsyn er uanmeldt (Mattilsynet, 
2022, punkt 5.1.2) Dette gir signaler om hvordan praksis skal være, men det 
overlater likevel et visst skjønnsrom til dem som gjennomfører det enkelte 
tilsynet. Det må utvises skjønn med hensyn til om vilkårene for å varsle 
etter kontrollforordningen (2017) art. 9 nr. 4 er oppfylt. 


Aktørenes oppfatninger 

Produsentene opplever risikobasert tilsyn som stigmatiserende, og uvars- 
let tilsyn som upraktisk og også på andre måter vanskelig å håndtere. 
Begge deler kan skape dårlig dialog mellom produsent og inspektør. 
Dette er nærmere omtalt i kapittel 6 og 11. 

Fra Mattilsynet har vi mer materiale om denne innledende fasen i til- 
synsarbeidet. Inspektørene opplever å ha en viss skjønnsfrihet når det 
gjelder hvem det skal føres tilsyn med og tema for tilsynet. På en skala 
fra en til seks fra helt uenig til helt enig ligger svarene rett i underkant av 
fire på påstandene «Jeg kan velge hvem jeg skal føre tilsyn med» og «Jeg 
kan velge tema for tilsynet». Det betyr at de opplever at utvelgelsen av 
tilsynsobjekter og tema for tilsynet ikke helt ut er styrt av regelverk eller 
instruks. 

Når det gjelder selve innholdet i risikovurderingen som må gjøres, er 
det tydelig at de ansatte opplever at mye er overlatt til inspektørene. En 
fagrådgiver i Mattilsynet uttalte at det ikke er noen som har greid å sette 
opp kriterier for å risikobasere dyrevelferd, selv om det var gjort mange 
forsøk. Det mangler å få det ned på et praktisk plan (Mattilsynet C, 
fagrådgiver). I et åpent felt i spørreundersøkelsen til ansatte i Mattilsynet 
er det en uttalelse viser dette enda tydeligere: 


Vi har i realiteten ingen systemer eller rutiner som hjelper oss med å velge ut 
risikodyrehold, eller å bruke kjent kunnskap om dyrehold. Innsatsen til inspek- 
tørene er gode, og de gjør det de kan, men det er svært liten bevissthet rundt å 
velge riktige virksomheter i forhold til hvor vi kan oppnå mest for dyrevelferden. 
Jeg tror mange mener de har kontroll, men i praksis så er det et magefølelses- 


tilsyn hvor den enkelte gjennomfører tilsynet slik det passer seg. 


Sett fra en slik synsvinkel er det fare for at det objektive og faglige i en 
risikovurdering kommer i bakgrunnen. En kunne tenke seg at mer førin- 
ger for risikovurderingen fra sentralt hold i Mattilsynet ville forbedre 
en slik situasjon. Denne informanten viser imidlertid til at føringer fra 
hovedkontoret ikke har en slik effekt: «Det de faktisk gjør er å lage ufor- 
ståelige lister med føringer for hva inspektørene skal se på, disse er så 
omfattende at inspektørene ikke følger de.» 

På tross av konkrete føringer, kan det i henhold til dette være inspek- 
tørenes skjønn som avgjør hvem som får tilsyn. Informanten kobler dette 
opp mot at det finnes inspektører som «ikke tør å bruke virkemidler og 
som kun veileder», og påpeker at disse inspektørene nok også i stor grad 
unngår å ta fatt på verstingene overhodet. Inspektørenes holdninger til 
konfliktniva i tilsynet kan altså også påvirke utvelgelsen av tilsynsobjekter. 

Samtidig kommer det også fram at mulighetene til å gjøre helhetsvur- 
deringer og bruke faglig skjønn i utvelgelsen av tilsynsobjekter oppleves 
som viktig for å fange opp hvor det er behov for tilsyn. Hvis inspektørene 
bare drilles i å være flinke til å gjennomføre budsjettdisponeringsskrivet 
fra Mattilsynet, står tilsynet i fare for å miste viktige elementer (åpent felt 
i spørreundersøkelse til Mattilsynet). 

Mattilsynet sentralt arbeider for å forbedre systemer og rutiner for å 
støtte opp om risikovurderingene. Samtidig er det en klar erkjennelse av 
at Mattilsynets sentrale prioriteringer skal operasjonaliseres lokalt (inter- 
vju 3, HK). En inspektør beskriver også grundige og kunnskapsbaserte 
vurderinger av valg av tilsynsobjekter som foretas av inspektørene selv og 
i samarbeid med andre lokalt, blant annet om hvilke bekymringsmeldin- 
ger som skal prioriteres (Mattilsynet D). Det er likevel grunn til å merke 
seg at inspektørenes gjennomføring av regelverkets krav om risikobasert 
tilsyn ikke nødvendigvis går av seg selv. I praksis oppleves ikke kravet 
som enkelt å operasjonalisere. 

Når det gjelder kravet om uvarslet tilsyn, ser vi også at gjennomføring 
i praksis oppleves som utfordrende, og at aktører i Mattilsynet vurde- 
rer uvarslet tilsyn som lite hensiktsmessig i en del sammenhenger. En av 
inspektørene i Mattilsynet formulerer kravet om uvarslet tilsyn slik at 
EUs kontrollforordning stiller krav om uvarslet tilsyn «med mindre det 
er grunn til noe annet» (inf. 8, Geir). Vi kjenner ikke til hva han ellers 
legger i dette, men denne inspektøren oppfatter altså muligheten til å gi 
forhåndsvarsel som ganske åpen, og knytter det ikke direkte til formule- 
ringene i kontrollforordningen. 

I intervju med Mattilsynet sentralt kommer det fram at kravet om at 
tilsyn skal være uvarslet oppfattes som politisk bestemt. Det er de poli- 
tiske føringene som framheves, og de rettslige føringene om uvarslet til- 
syn er ikke nærmere omtalt. Det kommer også fram at uvarslet tilsyn er 
«veldig ressurskrevende i seg selv» (intervju 3, HK). Ett element som gjør 
uvarslet tilsyn ressurskrevende, er at det kan være vanskelig å treffe noen 
hjemme hos produsenten, blant annet fordi det er mange som har andre 
jobber ved siden av. Hvis da reiseavstanden er stor, kan mye inspektør-tid 
gå med uten at tilsynet blir gjennomført. Informanten uttrykker en skep- 
tisk holdning til uvarslet tilsyn, og viser til at det kanskje ikke er så lurt 

sett i lys av at veiledningssporet styrkes i tilsynet. Noe kan ordnes opp i 
før tilsynet dersom det varsles, men verstingene vil uansett kunne pluk- 
kes ut selv om forhåndsvarsel blir gitt. Erfaringer fra tilsynskampanjer 
der informasjon og varsling er gitt i forkant nevnes som et element for å 
øke produsentenes kompetanse og forståelse for regelverket og gjøre det 
lettere for dem å etterleve det. På lengre sikt kan det styrke etterlevelsen 
av dyrevelferdsregelverket at produsentene blir mer opptatt av å «gjøre 
det riktig». 


Rettslige rammer og aktørenes oppfatninger 


Lovgivningens krav om at tilsyn skal være risikobasert angir en ret- 
ning for Mattilsynets prioriteringer, men hva som ligger i å være 
risikobasert, beror på skjønn. Vi ser at vurderingene av hvem som 
skal ha tilsyn er krevende for Mattilsynet. Sentralt nivå kan bruke sty- 
ringsmidler innad i organisasjonen, men retningslinjer og systemer 
for risikovurderinger blir ikke nødvendigvis integrert i den enkelte 
inspektørens praksis. Samtidig er det anerkjent at gjennomføringen 
må skje lokalt, og at prioriteringer til en viss grad må bero på lokale 
forhold. 

Når det gjelder kravet om uvarslet tilsyn, ser vi på samme måte at 
gjennomføring i praksis møter utfordringer. Regelen har åpning for 
unntak, og det ser ut til å være et potensial for å klargjøre hvor langt 
unntaket rekker. Mattilsynet sentralt og lokalt ser at uvarslet tilsyn kan 
være viktig for å avdekke brudd på regelverket om dyrevelferd, men 
opplever også at det kan innebære lite effektiv bruk av ressurser og van- 
skeliggjøre målet om at produsentene skal lære av inspektørene for i 
neste omgang å oppfylle lovgivningens krav til dyrevelferd av seg selv. 
En konsekvens av dette er antakelig at uvarslet tilsyn påvirker inspek- 
tørenes rolle som mellomledd mellom lovgivningen og produsentene på 
ulike måter. I de grove tilfellene der dialog og veiledning ikke vil føre 
fram, kan det være hensiktsmessig, men i andre tilfeller kan det virke 
kontraproduktivt. Dersom uvarslet tilsyn skal brukes mer, er det viktig 
å ta høyde for motforestillingene som gjør seg gjeldende i arbeidet med 
å gjennomføre endringen. 

Er kravene til dyrevelferd i regelverket oppfylt? 


Rettslige rammer 

Når inspektøren ser dyra og omgivelsene de befinner seg i, må han ta 
stilling til om regelverket er fulgt. Dette er som utgangspunkt rettslig 
bundet skjønnsutøvelse der inspektøren må ta stilling til hvilke krav til 
dyrevelferd regelverket helt konkret stiller, og om de faktiske forholdene 
som er avdekket faller inn under regelen. Noen ganger kan det være 
tvilsomt om det har skjedd et regelbrudd, i andre situasjoner kan det 
være ganske greit å fastslå. Vi ser at inspektører og produsenter kan ha 
ulike oppfatninger om hva som ligger i skjønnsmessige ord og uttrykk 
i regelverket, for eksempel hva som i et konkret tilfelle er «forsvarlig» 
eller «nødvendig». Men dette kan også handle om å finne innholdet i 
mer konkrete ord og uttrykk, som for eksempel «i laktasjon», «halt» og 
«holdes rene». I mange tilfeller kan det imidlertid også være ulike opp- 
fatninger om eller uklart hva som faktisk har skjedd. Hvor stor var mel- 
keproduksjonen, hvor halt var dyret, og hvor møkkete var dyret? Det er 
viktig både for å få et riktig resultat og en god prosess at det blir etablert 
en riktig forståelse av faktum. Til slutt må inspektøren ta stilling til om 
den faktiske situasjonen han står overfor faller inn under regelen. I retts- 
anvendelsen er det vanlig å skille mellom lovtolking, klarlegging av fak- 
tum og anvendelse av regelen på det konkrete tilfellet. Inspektøren må 
gjennom alle disse tre elementene når han tar stilling til om regelverket 
er fulgt eller ikke. 

Tolking av regelverket er en rettslig styrt prosess. Dyrevelferdsloven 
er en ganske kort lov med overordnet innretning, som i stor grad bruker 
vage ord og uttrykk for å angi hvilke plikter som gjelder for dyreholdere. 
For eksempel forekommer ordet «forsvarlig» 13 ganger. Noe mer spesi- 
fikt finner vi uttrykket «dyrevelferdsmessig forsvarlig» fem ganger. Slik 
funksjonsbasert utforming av regelverket er resultatet av et bevisst valg. 
Den tidligere dyrevernloven fra 1974 var fragmentarisk og til dels svært 
detaljert. Målsettingen for arbeidet med den nye dyrevelferdsloven var 
blant annet i større grad å gi overordnete rammer for god dyrevelferd (Ot. 
prp. nr.15 (2008-2009), s. 9). Lovens rammer skulle ikke bare gjenspeile 
standarden for god dyrevelferd på vedtakstidspunktet, men også gi en 

viss fleksibilitet med tanke på endrede etiske normer i framtiden. I inn- 
ledningen til proposisjonen om dyrevelferdsloven heter det: «Samtidig 
som lovforslaget angir standarder som legger til rette for god dyrevelferd 
i dag, skal den kunne tolkes i lys av samfunnets til enhver tid gjeldende 
etiske normer» (Ot.prp. nr. 15 (2008-2009), s. 7). 

Dyrevelferdsloven er en typisk fullmaktslov som delegerer til Kongen 
å gi nærmere utfyllende regler gjennom forskrifter. I praksis er forskrifts- 
bestemmelsene svært viktige, og noen ganger mer sentrale som rettskilde 
enn loven selv (Bahus, 2019, s. 14). 

I tolkningsprosessen må inspektøren finne fram til hvilke rettskilder 
som er relevante. Her vil lovens eller forskriftens ordlyd stå sentralt, 
men også dommer, forarbeider, forvaltningspraksis og andre rettskil- 
der kan være relevante. Så må inspektøren vite hvilke slutninger som 
kan trekkes ut fra de ulike kildene. Ikke sjelden i en tolkningsprosess 
kan kildene trekke i forskjellig retning. Da må inspektøren gjøre en 
avveining. Hvor stor vekt skal det for eksempel legges på en høyeste- 
rettsdom i forhold til lovens ordlyd? Kan han legge avgjørende vekt på 
forvaltningspraksis hvis forarbeidene til bestemmelsen trekker klart i 
en annen retning? Også denne avveiningen er rettslig styrt og skal følge 
juridisk metode. Innenfor de rettslige rammene må inspektøren også 
bruke faglig skjønn. 

Så må inspektøren klarlegge faktum. Dette innebærer også skjønns- 
utøvelse, men denne skjønnsutøvelsen er ikke rettslig styrt. (Vi holder 
regler om bevis utenfor her.) Det å få en riktig virkelighetsforståelse på 
plass kan høres elementært ut, men i praksis kan det være utfordrende. 
Var for eksempel dyra magre? Hvor dypt var såret? Erfaringsmessig 
handler ofte konflikter mellom tilsynsobjekt og inspektør om forstå- 
elsen av hva som faktisk har skjedd. Ofte kan det være nødvendig å 
bruke litt tid og få nærmere opplysninger fra dyreholderen for å klar- 
legge faktum. 

Rettsanvendelsesprosessen avsluttes med subsumsjonen, altså at 
inspektøren anvender rettsregelen på det konkrete tilfellet. Utgangs- 
punktet er at subsumsjonen er en logisk slutning som ikke er rettslig 
styrt, slik at tolking og subsumsjon styres av forskjellige normer (Stub, 
2011, S. 86). Selv om lovtolking og subsumsjon er to ulike prosesser, kan 

de to elementene være vanskelige å holde fra hverandre for den som står 
i situasjonen og raskt skal ta stilling til om regelverket er brutt under 
en inspeksjon. Det er også anerkjent at det skjer et samspill mellom 
tolkningsstadiet og subsumsjonsstadiet i høyesterettspraksis (Bekkedal 
& Farsethås, 2018). 

Dyrevelferdslovgivningens bruk av vage og skjønnsmessige ord og 
uttrykk som for eksempel «unødig» og «tilstrekkelig», åpner ofte for, og 
forutsetter også, at Mattilsynet bruker både dyrevelferdsfaglig og pro- 
duksjonsfaglig skjønn under subsumsjonen. Domstolene vil da gjerne 
være forsiktige i overprøvingen av subsumsjonen. En dom fra Hålogaland 
lagmannsrett kan illustrere dette (LH-2013-16358). Saken gjaldt gyldighe- 
ten av vedtak om avvikling av husdyrhold og forbud mot å holde pro- 
duksjonsdyr. Lagmannsretten la til grunn at både Mattilsynets generelle 
lovtolkning og konkrete subsumsjon kunne prøves av domstolen, samti- 
dig som domstolen bør være tilbakeholden i overprøving av Mattilsynets 
dyrevernfaglige vurderinger. Faglige vurderinger kan imidlertid trekke i 
ulike retninger, og det er ikke gitt at Mattilsynets syn blir rådende. I en 
nyere sak om aktivitetsforbud fra Gulating lagmannsrett ser vi at lag- 
mannsretten ikke fulgte Mattilsynets vurdering av hvor kritikkverdige 
forholdene var (LG-2019-87171). Retten la større vekt på det som kom 
fram i vitneførsel fra privatpraktiserende veterinærer, slakteri og andre 
fagpersoner og mente at Mattilsynet hadde vurdert de kritikkverdige 
forholdene for isolert, uten å se besetningen som helhet. Vedtaket var 
ugyldig fordi det gikk ut over det som framsto som nødvendig og for- 
holdsmessig, og staten tapte saken. 

Mattilsynet gir gjerne generelle føringer om innholdet i regelverket om 
krav til dyrevelferd i instrukser for Mattilsynets ansatte og i veilednings- 
materiell som skal være tilgjengelig for både dyreholdere og inspektører. 
For gris gjelder dette for eksempel veiledere til ulike deler av forskrift 
om hold av svin (2003): Veileder om hold av svin (Mattilsynet, 2020c) og 
Veileder for tildeling av aktivitets- og rotemateriale for gris (Mattilsynet, 
2020b). Instrukser og veiledere anses ofte som et uttrykk for forvalt- 
ningspraksis, og kan dermed gis vekt som rettskilde i klagesaker og saker 
for domstolene. I mangel av andre rettskilder vil slike dokumenter kunne 
få betydelig vekt. 


198 


«ALT HANDLER OM SKJØNN» 


Aktørenes oppfatninger 


I intervju med to produsenter kommer det fram at de oppfatter at 
Mattilsynet må bruke skjønn i tilsynsarbeidet. Lovgivningen er der, men 
«det er bestandig en skjønnsvurdering av en lov». De oppfatter ikke at 
loven innebærer klare rammer for skjønnsutøvelsen i praksis, og viser til 
at alle egentlig behandler en lov ulikt, og at du kan vri på saker og ting 
akkurat som du vil. I en slik situasjon er det viktig at inspektørene har 
«litt vett oppi skallen», noe disse informantene mener at inspektørene 
har (inf. 4, Dag og Dorthe). Også andre med erfaring som tilsynsobjek- 
ter mener at det er mye skjønn i tilsynsvirksomheten, og knytter det til 
manglende enhetlighet, både på regionnivå og fra kontor til kontor, og fra 
veterinær til veterinær. Igjen er det ikke regelverket som oppfattes som et 
problem, men praktiseringen. En transportør påpeker at det er vanskelig 
å avgjøre i enkelttilfeller om regelverket om transportdyktighet er brutt, 
og at privatpraktiserende veterinær og inspektør i Mattilsynet vurderer 
samme tilfelle ulikt (transportør A). 

Det er vanskelig å gjenfinne synspunkter blant produsentene på hva 
som er rettslig bundet skjønnsutøvelse og hvilke rettskilder som er rele- 
vante. Heller ikke spørsmålet om hvilket faktum som skal legges til 
grunn, eller om det konkrete tilfellet faller inn under regelen, er særskilt 
berørt i datamaterialet. 

Inspektører vi har intervjuet framhever at produsentene ofte er ukjente 
med hvilke krav som stilles i regelverket (Mattilsynet C, inspektør). 
Inspektøren kan gjøre dypdykket og finne hva som står i forarbeidene, 
men påpeker at det jo er den som driver som skal kjenne kravene som 
gjelder (Mattilsynet D, inspektør). De opplever at de har en viktig rolle 
når det gjelder å formidle innholdet i regelverket til produsentene. En av 
inspektørene la vekt på at bonden opplever regelverket som Mattilsynets 
regelverk, og ikke som sitt eget. Men det er jo ikke Mattilsynets regelverk, 
det er «regelverk for deg som driver med storfe». Inspektøren opplever 
at produsentene ikke tar eierskap til regelverket for sin egen produksjon 
(Mattilsynet B, slakteri). 

Som ansatte i Mattilsynet forventes det at inspektørene utøver skjønn 
innenfor de rettslige rammene som gjelder. Dette er formulert på følgende 
måte fra en av de ansatte i Mattilsynet i et åpent felt i spørreundersøkelsen: 

Når forskrifter åpner for skjønn gjennom å bruke ord som etter behov, tilstrek- 
kelig, forsvarlig m.m. så er det ikke opp til inspektøren å bestemme skjønnsutø- 
velse. Den må tolkes i forhold til føringer i forarbeider, i forhold til forskriftens 
formål og øvrige bestemmelser, domsavgjørelser m.m., forvaltningspraksis 
(avgjørelser i klagesaker og retningslinjer m.m.) Når alt dette er ivaretatt skal 


inspektøren bruke sin faglige kompetanse. 


Samtidig er det også ansatte i Mattilsynet som gir uttrykk for at heller 
ikke inspektørene bruker rettskildene aktivt. En fagrådgiver beskriver at 
inspektørene har «en enorm jobb» med å prøve å holde seg oppdatert på 
alle tolkninger som kommer fra sentralt hold. Han opplever at inspek- 
tørene «i veldig liten grad» leser forarbeider, og at de holder seg til tek- 
sten i loven eller forskriften og «havner da på en tolkning sånn ut fra sitt 
eget hode, uten at denne er kvalitetssikret» (Mattilsynet C, fagrådgiver). 
Denne informanten viser til at klagesaksbehandling kan bidra til kvali- 
tetssikring, men påpeker også at det ikke kommer klager hvis Mattilsynet 
er «for snille» mot produsentene, og han framhever at det ikke er dyra 
som klager. 

I spørreundersøkelsen til ansatte i Mattilsynet spurte vi dem som 
arbeider med inspeksjon om hva som påvirker deres bruk av skjønn i til- 
synsarbeidet. Utformingen av regelverket kommer høyt opp på en skala 
fra ingen påvirkning til svært stor påvirkning, men det er grunn til å 
merke seg at kjennskap til andre saker og informasjon fra fagrådgiver 
kommer høyere, og at inspektørene angir at samtaler med kolleger har 
størst påvirkning på deres bruk av skjønn. 

Et eksempel som nevnes på at det kan være utfordrende å anvende 
regelverket, er kravet til rotemateriale for gris og spørsmålet om hvor mye 
rotemateriale som er godt nok. En fagrådgiver uttalte at «det har vi ikke 
greid å definere». Vi ser også at det vektlegges at kravet er litt vanskelig 
for næringen å oppfylle, fordi de har gjødselsystemer som ikke tar unna 
så mye rotemateriale i bingene (Mattilsynet C, fagrådgiver). Mattilsynet 
sentralt ser at det kan være utfordrende for en inspektør å fastslå hva som 
er «godt nok» når regelverket åpner for å bruke skjønn. Bedre veiledning 
til inspektører og virksomheter framheves som et viktig virkemiddel 
(intervju 3, HK). Mange av informantene framhever at likebehandling 
er viktig, men at det samtidig må være rom for skjønn i inspektørenes 

praktisering av regelverket. En inspektør viser til at det er individuelle 
forskjeller mellom inspektører, også helt lokalt, når det gjelder å «bruke 
skjønnet». Noen tør å bruke skjønnet, mens andre helst vil ha veilednin- 
ger og instrukser å støtte seg på (inf. 6, Alice). 

Plikt til å ha brannvarslingsanlegg anses som et eksempel på krav 
i regelverket der det går greit å behandle to like saker likt, men i mer 
skjønnsmessige spørsmål som om sauene får nok för eller nok tilsyn i 
lamminga, kan det være vanskeligere å oppnå likebehandling. I slike til- 
feller kan det være risiko for at en produsent som er «flink til å prate for 
seg» slipper lettere unna enn en produsent som oppfattes som lite sam- 
arbeidsvillig (inf. 8, Geir). Selv om inspektørene prøver å forholde seg 
objektivt til om regelbrudd har skjedd, kan en inspektør være tilbøyelig 
til å oppdage flere regelbrudd på en gård som framstår som rotete enn på 
et ryddig sted (inf. 10, Ivar). 


Rettslige rammer og aktørenes oppfatninger 
Det rettslige skillet mellom lovtolkning, faktum og subsumsjon er van- 
skelig å gjenfinne i aktørenes oppfatninger om skjønnsrom og skjønns- 
utøvelse. Dataene vi har om produsentenes oppfatninger viser at de tar 
utgangspunkt i regelverket i spørsmålet om hvorvidt kravene til dyrevelferd 
er oppfylt, og at de mener at mye beror på skjønn. Den nærmere fastleg- 
gingen av hvilke rammer lovgivningen setter for skjønnsutøvelsen er ikke 
framtredende. I en slik situasjon vil funksjonsbasert regelverk kunne åpne 
for ganske ulike oppfatninger om hvilke krav til dyrevelferd som gjelder. 
De ansatte i Mattilsynet forholder seg mer aktivt til lovtolknin- 
gen og hvilke rettskilder som er relevante, men det er stor variasjon. 
Fagrådgiverne har en viktig oppgave når det gjelder å formidle tolk- 
ningssignaler fra sentralt hold til inspektørene, og veiledninger fra sen- 
tralt hold er også et satsingsområde som kan ha stor betydning for å legge 
til rette for praksis innenfor de gjeldende rettslige rammene. Samtidig 
ser det ut til at det noe variasjon blant inspektørene med hensyn til opp- 
fatninger om hvor stort skjønnsrommet er og hvordan skjønnsutøvelsen 
skal være. Inspektørene opplever at de har en viktig rolle når det gjelder 
å formidle hvilke krav som gjelder til produsentene, og datamaterialet 

viser at kommunikasjonen mellom inspektører og produsenter kan ha 
stor betydning for samspillet mellom lovgivning og praksis. 

Fastleggingen av innholdet i regelverket beror i stor utstrekning på dyre- 
velferdsfaglig skjønn og på produksjonsfaglig skjønn. Veiledningsmateriale 
fra Mattilsynet sentralt er et viktig virkemiddel for å påvirke skjønns- 
utøvelsen blant inspektører og produsenter, samtidig som aktørene understre- 
ker at det må være et visst skjønnsrom igjen i tilsynsarbeidet. 


Oppfølging av regelbrudd 
Rettslige rammer 


Når inspektøren er ute på tilsyn og har kommet til at regelverket er brutt, 
må han ta stilling til hvordan saken skal følges opp videre. Det første 
spørsmålet er om regelbruddet i det hele tatt skal følges opp, eller om 
inspektøren skal beslutte å la det være. Som utgangspunkt skal regel- 
brudd følges opp, men inspektøren kan ha et visst skjønnsrom dersom 
det avdekkes flere regelbrudd og det kan være grunn til å prioritere noen 
og ikke ta med alle i videre oppfølging. 

Når inspektøren har avdekket et regelbrudd, må han ta stilling til om 
han skal gi muntlig veiledning uten å gå videre med skriftlig saksbe- 
handling, eller om en formell prosess skal settes i gang. Dette er ikke 
klart regulert i loven. Utgangspunktet er dyrevelferdsloven (2009) $ 30 
første ledd, som sier at Mattilsynet kan fatte nødvendige enkeltvedtak for 
å oppnå etterlevelse av bestemmelser gitt i eller i medhold av loven. Etter 
ordlydens kan-formulering framstår det som valgfritt om det skal treffes 
enkeltvedtak. I forarbeidene til bestemmelsen er det imidlertid uttalt at 
det som hovedregel skal fattes enkeltvedtak når det foreligger brudd på 
regelverket. Det er imidlertid en åpning for at det ikke alltid må skje: 


Et målrettet og effektivt tilsyn vil kunne tilsi at enkeltstående observasjoner av 
mindre alvorlig karakter i første omgang kun påpekes overfor parten, til fordel 
for økt innsats og oppmerksomhet mot oppfølging av generelle systemfeil eller 
mer alvorlige brudd på regelverket. En påpeking av plikten til å følge regelverket 
anses rettslig kun som veiledning og ikke som et enkeltvedtak. (Ot.prp.nr. 15 
(2008-2009) s. 115) 

Når regelbruddet gjelder forhold av mindre alvorlig karakter, kan altså 
inspektøren velge å påpeke plikt, og trenger ikke å fatte enkeltvedtak. 
Ellers må inspektøren treffe enkeltvedtak. 

Så lenge inspektøren driver veiledning, er det opp til Mattilsynet selv om 
den skal gis skriftlig eller muntlig, jf. forvaltningslovforskriften (2006) $ 2. 
Saksbehandling av enkeltvedtak skal etter forvaltningsloven være skrift- 
lig. Når det gjelder påpeking av plikt uten at det treffes enkeltvedtak, er 
det ikke gitt klare lovkrav om skriftlighet. Samtidig er saksbehandlingen 
i offentlig forvaltning som utgangspunkt skriftlig. Dette er vanlig prak- 
sis, men framgår ikke av noen alminnelig bestemmelse i forvaltningsloven 
(NOU 2019: 5, punkt 13.4). Dersom inspektøren har oppdaget et regelbrudd 
og skal påpeke en plikt, tilsier hensynet til å sikre dokumentasjon at det 
skjer skriftlig. Skriftlighet kan være viktig for videre oppfølging av saken, 
og ikke minst for å kunne kontrollere Mattilsynets tilsynsarbeid. I forslag 
til ny forvaltningslov er det foreslått å lovfeste et skriftlighetskrav for for- 
valtningen (NOU 2019: 5, forslag til $ 10). 

Når det gjelder enkeltvedtak, må saksbehandlingen følge bestemmel- 
sene i forvaltningsloven, og hovedregelen om at enkeltvedtak skal være 
skriftlige gjelder, jf. forvaltningsloven (1967) $ 23. Enkeltvedtak vil være 
utformet som pålegg om retting. Da gjelder alle bestemmelsene om 
saksforberedelse i forvaltningsloven kapittel IV, blant annet krav om 
forhåndsvarsling, begrunnelse for vedtaket og partens rett til innsyn i 
dokumenter. Når det treffes enkeltvedtak, har også parten klagerett. Av 
særlig betydning her er adgangen til å treffe hastevedtak uten forhånds- 
varsling. Det er gitt unntak fra plikten til forhåndsvarsling på nærmere 
vilkår i forvaltningsloven (1967) $ 16 tredje ledd. 

I forbindelse med at Mattilsynet gjør vedtak om pålegg om retting, vil 
det ofte være kombinert med at det settes en frist for rettingen. Fristens 
lengde og eventuell fornyelse er ikke lovregulert, slik at dette er overlatt til 
forvaltningsskjønnet. Samtidig innebærer de ulovfestede skrankene for 
skjønnsutøvelsen at fristen må stå i forhold til sakens karakter. Gjelder 
regelbruddet noe som krever umiddelbar endring, som for eksempel 
vanntilførsel, kan det være nødvendig med strakstiltak, mens det kan 
være naturlig å sette en frist nar det gjelder basmatter i et fjøs (lovkom- 
mentar til dyrevelferdsloven (2009) $ 30, i Stenevik & Mejdell, 2020). 

Når det gjelder innholdet i påleggene om retting, vil de dreie seg om 
hva produsenten må endre på — for eksempel at et gjerde må fjernes, eller 
at dyra må få vann. Slike vurderinger er av faglig karakter, og domstolene 
vil være forsiktige med å overprøve innholdet i Mattilsynets vurderinger 
på dette punktet. Men også slike pålegg må holde seg innenfor lovens 
ramme og de alminnelige skrankene for forvaltningsskjønnet. Her står 
blant annet forholdsmessighetsprinsippet sentralt: Påleggene skal ikke 
være mer inngripende enn det som er nødvendig for å oppnå formålet. 

I tillegg til å påpeke plikt og gi pålegg om retting, har Mattilsynet 
en rekke virkemidler til rådighet for å sikre at dyrevelferdsregelverket 
etterleves. Dyrevelferdsloven (2009) $ 35 åpner for å ilegge tvangsmulkt 
til den som unnlater å etterkomme et enkeltvedtak innen fastsatt frist. 
Mattilsynet kan også bestemme at dyreholdet skal avvikles, eventuelt 
at dyra skal avlives eller tas i midlertidig forvaring jf. dyrevelferdsloven 
(2009) $ 32, og det kan også ilegges aktivitetsforbud jf. dyrevelferdsloven 
(2009) $ 33. Videre har Mattilsynet myndighet til å ilegge overtredelses- 
gebyr jf. dyrevelferdsloven (2009) $ 34 og tilhørende forskrift. I tillegg 
er det gitt straffebestemmelser for overtredelse av dyrevelferdsloven med 
forskrifter, og Mattilsynet kan anmelde saker om regelbrudd til politiet. 

Felles for reguleringen av de ulike virkemidlene er at de gir Mattilsynet 
myndighet til å utøve myndighet, kombinert med vilkår for å bruke kom- 
petansen. Dersom vilkårene er oppfylt i det enkelte tilfellet, er det opp 
til Mattilsynet om de skal bruke kompetansen eller ikke. Dette er mar- 
kert med ordet «kan» i lovgivningen. Slik regulering markerer at det som 
utgangspunkt er opp til Mattilsynets utøvelse av forvaltningsskjønn om 
de vil bruke myndigheten eller ikke. 

Det er altså ingen automatikk i at sanksjonene skal tas i bruk, dette 
beror på et skjønn, se for eksempel omtalen av bestemmelsen om over- 


tredelsesgebyr: 


[Overtredelsesgebyr] er ikke obligatorisk ved brudd på regelverket. Bestemmelsen 
er såkalt fakultativ (valgfri), jf. ordlyden «kan». Tilsynsmyndigheten har selv 
kompetanse til å ta stilling til om slikt gebyr skal ilegges eller ikke, forutsatt at 
vilkårene om lovbrudd og utvist skyld er oppfylt. (Stenevik & Mejdell, 2020, 
kommentar til $ 34) 

Som et supplement til dette er det imidlertid gitt nærmere føringer for 
hva det skal legges vekt på i avgjørelsen om en virksomhet skal ilegges 
overtredelsesgebyr i forskriften om overtredelsesgebyr (2014) $ 5 andre 
ledd. 

Kravet om at vedtak skal være forholdsmessige gjør seg sterkt gjel- 
dende som ramme for Mattilsynets skjønnsfrihet i valg av virkemidler 
for oppfølging av regelbrudd. I forarbeidenes omtale av bestemmelsen om 
avvikling av dyrehold jf. dyrevelferdsloven $ 33 er dette kommet særlig 
klart fram: 


Mattilsynet kan bare treffe slike vedtak der de anser det som nødvendig for 
å hindre fremtidige lovbrudd. Vedtak skal være forholdsmessige og skal ikke 
være mer omfattende, verken i varighet eller omfang, enn det som anses nød- 
vendig. Hensynet til den enkelte tilsier at Mattilsynet bør utøve skjonnsomhet i 
forbindelse med denne type vedtak. (Ot.prp. nr. 15 (2008-2009), s. 116) 


Forholdsmessigheten skal altså vurderes konkret, og det skal legges vekt 
på hensynet til «den enkelte». Dette innebærer at bruk av slike virkemid- 
ler ikke skal skje automatisk, de skal bero på en konkret vurdering. 

Samtidig som Mattilsynet skal gjøre konkrete vurderinger, skal de også 
ta i bruk de virkemidlene som er til rådighet når det er «nødvendig». Ved 
flere anledninger har det vært tatt opp at Mattilsynet har unnlatt å gripe 
inn, for eksempel med avviklingsvedtak, med alvorlige dyrevelferdsmes- 
sige konsekvenser. Dette er problematisert i Riksrevisjonens rapport om 
myndighetens innsats mot alvorlige brudd på dyrevelferdsloven i land- 
bruket (Riksrevisjonen, 2019, s. 55). 

På EØS-avtalens område gjør særlige hensyn og skranker seg gjel- 
dende. Norske lover og forskrifter som sikter mot å gjennomføre 
EU-retten slik den er del av EØS-avtalen, må skje på bakgrunn av EU- 
domstolens tolkning av de tilsvarende EU-rettslige reglene, se homo- 
genitetskravene i EØS-avtalen art. 6 og ODA art. 3 (Graver, 2019, s. 87). 
Når norske myndigheter håndhever EU/E@S-regelverk om plikter som 
påhviler private parter, følger det av det EU-rettslige lojalitetsprinsippet 
at de også skal sørge for effektive og avskrekkende sanksjoner, men både 
EU-domstolen og EFTA-domstolen har presisert at sanksjonene samti- 
dig må være forholdsmessige (Eriksen & Fredriksen, 2019, s. 79-80). På 

dyrevelferdsområdet innebærer dette at Mattilsynet også må forholde seg 
til de skrankene som følger av forholdmessighetskravet slik det utvikles i 
EU-domstolen og EFTA-domstolen når det gjelder blant annet dyretrans- 
port og slakteri, se forskrift om næringsmessig transport av dyr (2012) 
$ 4 om gjennomføring av transportforordningen (EF) nr. 2005, forskrift 
om avliving av dyr (2013) $ 3 om gjennomføring av avlivingsforordningen 
(EF) nr. 1099/2009 og forskrift om velferd for produksjonsdyr (2006). 

Et virkemiddel som strengt tatt ikke ligger til Mattilsynet, men som 
kan ha stor betydning for å sikre etterlevelse av regelverket, er adgan- 
gen til å gi informasjon til landbruksmyndighetene om saker som kan ha 
betydning for avkorting av produksjonstilskudd. Dette kan ha vesentlig 
økonomisk betydning for dyreholdere. Utvekslingen av informasjon med 
landbruksmyndighetene er regulert i en avtale mellom Mattilsynet og 
Landbruksdirektoratet fra 2014. Partene har utarbeidet rutiner for når og 
hvordan informasjon skal gis, og rutinene er også utformet som instruks 
for Mattilsynet (Mattilsynet, 2020a). 

Når det gjelder bruk av opptrappende virkemidler, er det særlig gitt 
instrukser om samarbeid med politiet i saker om dyrevelferd, det såkalte 
dyrepolitiet som etableres i politidistriktene. I tillegg har Mattilsynet 
utarbeidet en egen intern instruks om virkemiddelbruk. Dette innebærer 
at den enkelte inspektørens skjønnsfrihet er underlagt flere begrensnin- 
ger, men det er samtidig grunn til å understreke at Mattilsynet ofte har en 
plikt til å sikre at det faktisk utøves skjønn i hver enkelt sak. 

Overtredelsesgebyr etter dyrevelferdsloven er å regne som en forvalt- 
ningssanksjon jf. forvaltningsloven (1967) $ 43. Et vedtak om overtredelses- 
gebyr er omfattet av kravet om rettferdig rettergang i Den europeiske 
menneskerettighetskonvensjonen Art. 6., samtidig som det ikke regnes 
som straff i nasjonal rett. Det er gitt særskilt regulering av denne typen 
sanksjoner i forvaltningsloven (1967) kapittel IX. Et særtrekk ved disse 
sanksjonene er at domstolene også kan prøve utøvelsen av «kan-skjøn- 
net», jf. forvaltningsloven (1967) $ 50. Samtidig presiserer forarbeidene 
at det ofte vil være grunn for domstolene til å vise tilbakeholdenhet i 
prøvingen, og at det sentrale spørsmålet vil kunne bli om forvaltningen 
har «oppfylt visse minstekrav til likebehandling og forholdsmessighet» 
(Prop. 62 L (2015-2016), s. 204). 

Brudd på dyrevelferdsloven kan være straffbare, se regulering i dyre- 
velferdsloven (2009) $ 37. Det er opp til Mattilsynets forvaltningsskjønn 
om de vil anmelde brudd på dyrevelferdsregelverket til politiet. 


Aktørenes oppfatninger 

Spørreundersøkelsen som ble sendt til produsenter viste at 86 prosent 
har hatt tilsyn og 24 prosent har fått påpekt brudd på regelverket. Dette 
datamaterialet viser at de ikke har klare oppfatninger om de formelle 
rammene for Mattilsynets virkemiddelbruk. Blant dem som har fått 
vedtak, og særlig der også andre virkemidler er tatt i bruk, er opp- 
fatningene sterkere. Erfaringene fra da overtredelsesgebyr ble tatt i bruk 
overfor transportører viser at tilsynsobjektene uttrykte sterk motstand 
mot valget av virkemiddel, hvem vedtakene ble rettet mot og størrelsen 
på gebyrer. 

Tilsynsobjektene formidler at dialogen med inspektøren under tilsynet 
er viktig, og de har forventninger om at inspektøren skal ha god kjenn- 
skap til produksjonsformen deres og drive aktiv veiledning. Skiftet til en 
mindre konstruktiv kommunikasjon kan skje allerede idet Mattilsynet 
tar i bruk skriftlig saksbehandling. Inspektører som gir muntlig tilbake- 
melding om regelbrudd, legger bedre til rette for dialog og læring (inter- 
vju, transport B). 

Ansatte i Mattilsynet problematiserer i større grad fasen for oppføl- 
ging av regelbrudd. Flere går inn på spørsmålet om regelbrudd i det hele 
tatt blir fulgt opp, betydningen av veiledning og kommunikasjon med 
produsent under tilsynet og videre til spørsmålet om Mattilsynet er for 
tilbakeholdne når det gjelder virkemiddelbruk. 

Inspektører opplever at det sjelden er bare ett regelbrudd som avdek- 
kes ved oppfølging av bekymringsmelding eller annet risikobasert tilsyn. 
Når det avdekkes flere regelbrudd, må inspektøren ofte velge hvilke som 
er viktigst for videre oppfølging. I slike tilfeller fokuserer de på det som 
er de viktigste basisbehovene for at dyra skal ha det godt (Mattilsynet D, 
inspektør). 

Kommunikasjonen med produsenten på stedet under tilsynet oppleves 
som svært viktig for inspektøren. Veiledningen som skjer da anses som 

nyttig for dyrevelferden. Målet med dialogen er å få eier med i inspektø- 
rens tankegang. Hvis signalene fra inspektøren bare handler om å påpeke 
feil, er dette målet vanskelig å nå. En inspektør uttrykker at kommuni- 
kasjonen under tilsynet er «det vanskeligste jeg gjør», og at de formelle 
rammene for tilsynet bare hjelper et stykke på vei: 


Jeg kan lese forvaltningsloven og forvaltningsrettreglene og virkemiddel- 
veilederen, og jeg kan vite hva som på papiret skal fungere, men jeg har et 
case - jeg har en person som er sånn, og jeg har et dyrehold som er SÅNN, og 
jeg må prøve å angripe det for at DYRA skal få det bedre i enden. (Mattilsynet 
D, inspektør) 


Dette viser at inspektørene opplever at de har en rolle som mellomledd 
mellom lovgivningen og produsenten, og vi ser at arbeidet på bakke- 
planet krever noe mer enn kjennskap til de rettslige rammene. 
Kollegasamarbeid med andre veterinærer og jurist nevnes som viktig 
for å sikre enhetlighet og forholdsmessighet i tilsynet. I praksis er det ikke 
alltid like lett for inspektører å håndtere dem som trakasserer på lik linje 
med dem som er hyggelige, og kollegastøtte kan være viktig for å opptre 
profesjonelt og skille sak og person (Mattilsynet D, inspektør). 
Inspektører kan oppleve opptrapping av virkemiddelbruk i henhold 
til instruks fra Mattilsynet som vanskelig overfor dyreeiere, blant annet 
fordi dyreeierne er ukjente med hvilke krav som stilles og det er mye 
følelser involvert. Resultatet kan bli at virkemiddelinstruksen ikke følges. 
Når det gjelder bruk av sanksjoner, er det særlig overtredelsesgebyr som 
nevnes. Dette er et relativt nytt virkemiddel, og en fagrådgiver påpekte at 
mange inspektører var veldig tilbakeholdne med å bruke det, blant annet 
fordi føringene fra hovedkontoret la gebyrene på et høyt nivå. Selv var 
denne informanten positiv til bruk av dette virkemiddelet, men påpekte 
at noen nok like gjerne ville la det være (Mattilsynet C, fagrådgiver). Fra 
hovedkontoret kom det synspunkter om at ulik praksis først og fremst 
gjelder der det ikke blir fattet vedtak, men at det er for lite kunnskap om 
dette elementet (intervju 4, HK). 
I spørreundersøkelsen til inspektører i Mattilsynet spurte vi i hvilken 
grad de opplever at de har frihet til å bruke eget skjønn i tilsynsarbeidet. 
Svarene viste at de opplever størst skjønnsfrihet når det gjelder å fastslå 


208 


«ALT HANDLER OM SKJØNN» 


at regelbrudd har skjedd. Også når det gjelder å fastsette frist for retting, 
var den opplevde skjønnsfriheten stor. Den enkelte inspektøren opple- 
ver også å ha betydelig skjønnsfrihet når det gjelder å velge om det skal 
ilegges en forvaltningsmessig sanksjon. Funnene samsvarer godt med at 
regelverket i stor grad åpner for slik bruk av skjønn, samtidig som de kan 
utfordre idealene om likebehandling og enhetlig forvaltning. 

En stor andel av inspektørene sier at kjennskap til praksis i andre saker 
påvirker deres skjønnsutøvelse. Dette har vi spurt nærmere om i spørre- 
undersøkelsen. Det er som forventet at de har god kjennskap til resultatet 
av klagebehandling i egne saker, men når det gjelder relevante klagesaker 
fra egen region og fra andre regioner, ser det ut til å være potensial for 
bedre utnyttelse av dette materialet med sikte på mer enhetlig skjønns- 
utøvelse. Det samme gjelder for saker som har vært oppe for domstolene. 
Det ser ut til å være et læringspotensial for inspektørene når det gjelder 
kunnskap om andre saker enn deres egne. 


Rettslige rammer og aktørenes oppfatninger 

Vi har omfattende regulering av fasen der brudd på regelverket om dyre- 
velferd følges opp av Mattilsynet. Samtidig legger regelverket opp til mye 
bruk av skjønn. Dette er den mest inngripende fasen i tilsynsarbeidet, og 
den får mye oppmerksomhet blant aktørene. Inntrykket er at produsen- 
tene forholder seg til de rettslige rammene for oppfølging av regelbrudd i 
ganske liten grad, med unntak for dem som har fått pålegg eller sanksjo- 
ner og går videre med formelle prosesser. 

Skriftlighet oppleves i seg selv som et problem for tilsynsobjekter som 
har uttalt seg om fasen der regelbrudd skal følges opp. Skriftlig saksbe- 
handling er en viktig rettssikkerhetsgaranti, og det er interessant at et 
tiltak som skal gi rettssikkerhet ikke oppleves slik i praksis. 

Inspektørene har en svært viktig formidlingsrolle overfor produsen- 
tene i denne fasen. Veiledning på stedet kan gjøre videre oppfølging 
overflødig eller mindre omfattende, og inspektørens rolle som veileder 
må framheves som viktig. Når det gjelder oppfølging av styringssignaler 
om strengere bruk av virkemidler, som instruks om opptrapping av 
virkemidler og innføring av overtredelsesgebyr, ser vi at den møter noen 

hindringer i praksis, og at de som er i direkte kontakt med produsentene 
kan være tilbakeholdne med å bruke virkemidlene. Både de individuelle 
produsentene og sammenslutninger de inngår i kan engasjere seg sterkt 
overfor Mattilsynet i slike situasjoner. Inspektører nevner selv kollega- 
støtte som svært viktig i saker der det oppstår konflikt om virkemiddel- 
bruk. I tillegg kan det være grunn til å rette fokus mot den lokale ledelsen 
i Mattilsynet. Dette nivået i organisasjonen er særlig omtalt i kapittel 4 
om organisering av Mattilsynet. 


Sammenfatning 


Denne undersøkelsen har vist at lovgivningen om dyrevelferd og tilsyn 
med dyrevelferd åpner for mye bruk av skjønn. Den rettslige regule- 
ringen av rammene for skjønnet varierer. Rammene åpner for og for- 
utsetter at produsenter og inspektører bruker ulike typer faglig skjønn 
og erfaringer. Fastleggelsen av de rettslige rammene for skjønnsutøvel- 
sen kan være komplisert, men vi gjenfinner lite av de relevante juri- 
diske problemstillingene i aktørenes oppfatninger om skjønnsrom og 
skjønnsutøvelse. Bruk av andre rettskilder enn lov- og forskriftstekst 
er lite framtredende i praktiseringen på bakkeplanet. Veiledninger og 
retningslinjer utarbeidet av Mattilsynet sentralt til inspektører og pro- 
dusenter kan bidra til å formidle gjeldende rett slik den utvikles i dom- 
mer, forarbeider og andre rettskilder. Likevel viser dette materialet at 
det er en avstand mellom den rettslige sfæren og hva som skjer i praksis. 
I så måte har Petrazyckis skille mellom den intuitive og den offisielle 
retten relevans for beskrivelsen av møtet mellom de rettslige rammene 
for skjønnsutøvelse og skjønnsutøvelsen som skjer på bakkeplanet i 
dyrevelferdsarbeidet. 

I møtet mellom inspektør og produsent bruker begge partene sine 
individuelle erfaringer og de formelle rettslige rammene, og i noen situ- 
asjoner kommer de rettslige rammene i bakgrunnen. Dersom lovgiv- 
ningen skal være et effektivt redskap for å sikre god dyrevelferd, er det 
viktig at den fungerer etter hensikten også på bakkeplanet. Ideelt sett 
skal produsentene etterleve lovgivningen uten at tilsynsmyndigheten er 
inne i bildet. Dersom produsentene ikke forholder seg til lovgivningen og 

inspektørene ikke greier å opparbeide aksept for den gjennom tilsyns- 
arbeidet, vil lovgivningen ikke virke etter hensikten. 

Dette betyr ikke at lovgivning ikke bør brukes som styringsredskap, 
og det betyr heller ikke at virkemidler for etterlevelse ikke bør tas i bruk. 
Men dynamikken på bakkeplanet, både hos produsentene og inspektø- 
rene og i møtet mellom dem, må tas i betraktning ved regulering av pro- 
dusentenes plikter og Mattilsynets bruk av virkemidler. Det betyr blant 
annet at inspektørenes rolle som mellomledd mellom regelverket om 
dyrevelferd og det som skjer med dyr i praksis bør prioriteres. Dialogen 
med produsenter under tilsyn er en svært viktig del av inspektørenes 
arbeid. Den oppleves som utfordrende, og inspektørene bør få nødvendig 
støtte til å utvikle relasjonelle ferdigheter så vel som trygghet på de retts- 
lige rammene og virkemiddelbruk. 

Tilsyn med dyrevelferd handler i stor grad om styring og organisering 
innad i Mattilsynet. Vi har sett at interne instrukser, veiledning, rådgiv- 
ning og kollegasamarbeid har betydning for inspektørenes tilsynsarbeid. 
Når lovgivningen møter en virkelighet som hindrer direkte gjennom- 
føring på bakkeplanet, kan også det samme skje med instrukser som 
brukes internt i organisasjonen. I denne undersøkelsen ser vi at formelle 
styringsmidler fra Mattilsynet sentralt ikke nødvendigvis iverksettes 
i praksis, for eksempel når det gjelder plikt til å gjennomføre uvarslet 
tilsyn og instruks for bruk av opptrappende virkemidler. Inspektørene 
framhever kollegasamarbeid, fagrådgivning og ellers de nærmeste i 
arbeidshverdagen som viktige faktorer for skjønnet som de utøver. Her 
gjenfinner vi funnene til Huising og Silbey, som viser at det relasjonelle 
har stor betydning for etterlevelse av organinterne regler. Det kan være 
grunn for Mattilsynet til å vektlegge de relasjonelle faktorene rundt den 
enkelte inspektøren også internt i organisasjonen. I dette arbeidet bør 
særlig lokal ledelse og de nærmeste kollegene trekkes med. 

Sammendrag: I dette kapittelet sammenlikner vi organisatoriske utfordringer 
knyttet til norsk og svensk forvaltning av dyrevelferd. Norge og Sverige prioriterer 
begge dyrevelferd, har omfattende dyrevelferdslovgivning på plass og er underlagt 
de samme EU-forpliktelsene på dyrevelferdsområdet (Sverige som EU-medlem, 
Norge som del av EØS). I Norge er ansvaret for dyrevelferd plassert i ett statlig til- 
syn — Mattilsynet. Dette tilsynet har ansvar for inspeksjoner over hele landet, bade 
i slakterier og hos dyreholdere, og har videre ansvar for å utarbeide og komme med 
forslag om nytt regelverk. Sverige har en forvaltningstradisjon med større auto- 
nomi lagt til fagmyndighetene. Ansvaret for dyrevelferd er fordelt på to sentrale 
statlige fagmyndigheter - Livsmedelsverket og Jordbruksverket — og på 21 regionale 


1 Alle forfatterne har bidratt i utvikling av konseptualiseringen og metodikken som ligger til 
grunn for kapittelet. Frida Lundmark Hedman og Frode Veggeland har hatt hovedansvaret for 
bearbeiding av data og den empiriske og teoretiske analysen. De har også hatt ansvar for utarbei- 
delsen av førsteutkastet. Charlotte Berg og Ivar Vågsholm har bidratt med supplerende tekst og 
kommentarer og innspill til revisjon. Alle forfattere har godkjent publisering av manuskriptet. 


Sitering: Lundmark Hedman, F., Veggeland, F. Vågsholm, I., & Berg, C. (2022). Forvaltning av dyre- 
velferd i Norge og Sverige. I S. S. Gezelius & F. Veggeland (Red.), Forvaltning av dyrevelferd i Norge: 
Hvordan få lovverk til å virke? (Kap. 8, s. 215-249). Cappelen Damm Akademisk. https://doi.org/10.23865/ 
noasp.159.ch8 

Lisens: CC BY-ND 4.0 

statlige myndigheter (lånsstyrelser). I dette kapittelet viser vi hvordan slike forskjel- 
ler i organisering kan få konsekvenser for en koordinert og konsistent forvaltning 
av dyrevelferdslovgivningen. 


Nøkkelord: Sverige, Norge, dyrevelferdsforvaltning, EU, EØS 


Abstract: In this chapter we compare the organizational challenges related to ani- 
mal welfare control in Norway and Sweden. Both Norway and Sweden have imple- 
mented comprehensive animal welfare legislation and comply with the EU's animal 
welfare legislation - Sweden as an EU member, Norway as part of the European 
Economic Area (EEA). Both countries prioritize animal welfare. Norway has a more 
coordinated management model for animal welfare than Sweden, where the opera- 
tive responsibility lies with a single state supervisory authority: the Norwegian Food 
Safety Authority (NFSA). The remit of NFSA includes inspections and control of 
animal welfare both in slaughterhouses and animal keepers’ facilities. Moreover, 
the NFSA is responsible for proposing new regulations. Sweden has an admini- 
strative tradition in which the competent authorities have had greater autonomy; 
responsibility for animal welfare is vested in the Swedish Board of Agriculture, the 
National Food Administration, and 21 regional state authorities (county adminis- 
trative boards). In this chapter we show how such organizational differences have 
consequences for the aim of achieving coordinated and consistent management of 
animal welfare. 


Keywords: Sweden, Norway, animal welfare administration, EU, EEA 


Innledning 


Bade norsk og svensk dyrevelferdslovgivning har som formal 4 fremme 
god dyrevelferd og respekt for dyr. Lovgivningen fremmer ikke nødven- 
digvis den beste mulige dyrevelferden, men den fastsetter minimumskrav 
som skal kunne garantere at dyr behandles godt og beskyttes mot unø- 
dige påkjenninger og lidelse. Det er dette minstenivået for dyrevelferd 
inspektørene i Norge og Sverige skal kontrollere ved tilsyn. I dette kapit- 
telet sammenlikner vi den offentlige kontrollen av dyrevelferd i Norge og 
Sverige. Et viktig formål er å øke kunnskapen om hvordan ulike måter å 
organisere og koordinere dyrevelferdsarbeidet på, kan påvirke evnen til å 
realisere lovens målsetting om god dyrevelferd. 

Dyrevelferd har i senere år fått økende oppmerksomhet fra forbru- 
kere, bønder, matindustri, forskning og politiske beslutningstakere, 
så vel som fra allmenheten for øvrig (Bayvel et al., 2005; Bennett, 1997; 
Blokhuis et al., 2008; Higgins & Lawrence, 2005; Horgan & Gavinelli, 

2006; Ingenbleek et al., 2012; Lundmark et al., 2014; Miele et al., 2005; 
Miele & Lever, 2014). At kontrollen av dyrevelferd er kompleks og ofte 
omstridt, gjør gjennomføring og koordinering av dyrevelferdsarbeidet 
utfordrende. Dette er bakgrunnen for vår sammenlikning av forvalt- 
ning av dyrevelferd i Norge og Sverige. Vi retter oppmerksomheten mot 
hvordan dyrevelferdsarbeidet i Norge og Sverige er formelt organisert 
og koordinert, mellom styrings- og forvaltningsnivåer og mellom ulike 
fagmyndigheter, og hvordan type organisering kan påvirke mulighetene 
for en konsistent og enhetlig gjennomføring av dyrevelferdslovgivningen. 
Vår grunnleggende problemstilling i dette kapittelet er dermed: Hvordan 
organiseres og koordineres dyrevelferdsarbeidet i norsk og svensk for- 
valtning, og hvilke organisatoriske utfordringer har de to landene når det 
gjelder å realisere lovgivningens målsetting om god dyrevelferd? 

I dette kapittelet tar vi utgangspunkt i eksisterende dyrevelferdslov- 
givning og hvordan denne blir iverksatt og praktisert. Det betyr at 
enkelte prinsipielle spørsmål som står sentralt i deler av dyrevelferds- 
forskningen, faller utenfor rammen av kapittelet. Eksempler på slike 
spørsmål er hva slags lovverk eller privat regelverk som er best egnet 
for å oppnå god dyrevelferd, lovgivernes begrunnelser for lovverket og 
hvorvidt det er etisk forsvarlig at mennesker bruker dyr til matproduk- 
sjon, selskap og underholdning. For en oversikt over diskusjoner om 
slike spørsmål, kan vi for eksempel vise til Lundmark et al. (2014) og 
Wahlberg (2021). 

Forvaltning av dyrevelferd involverer hele styringssystemet for mat- 
produksjon, herunder forskjellige offentlige etater, sentrale, regionale og 
lokale myndighetsnivåer, næringsorganisasjoner, landbrukssamvirket, 
gårder, slakterier, transportsystemer og frivillige organisasjoner. 
Erfaringene fra de seneste årene tyder på at den offentlige styringen og 
kontrollen av dyrevelferd har utfordringer knyttet til både etiske aspekter 
og valg av håndhevingsmekanismer, samt målsettingen om å oppnå 
en koordinert og enhetlighet forvaltning (Appleby et al., 2008; Berg & 
Hammarstrøm, 2006; Lundmark, 2016; Lundmark et al., 2018; Marsden 
& Morley, 2014; Miele et al., 2005; van Kleef et al., 2017, Veissier et al., 
2008). Norge og Sverige er gjennom hhv. EØS-avtalen og EU-medlemskap 
forpliktet av samme EU-lovgivning for dyrevelferd. EUs regler for 

kontroll av dyrevelferd — artikkel 4 nr. 2 a. i forordning (EU) nr. 2017/625 — 
krever effektiv samordning og samarbeid mellom alle involverte 
kontrollmyndigheter og et enhetlig kontrollarbeid. 

Vi vil videre i dette kapittelet presentere det analytiske rammeverket 
for sammenlikningen av Norge og Sverige, der utgangspunktet er spørs- 
målet om hvordan ulike organiseringsformer kan påvirke hvorvidt man 
oppnår en koordinert og konsistent iverksetting og praktisering av lov- 
verket. Deretter presenterer vi de norske og svenske modellene for offent- 
lig forvaltning av dyrevelferd. Fokus er på de formelle organisatoriske 
rammene for forvaltning av dyrevelferdsarbeidet og hvorvidt disse er tett 
koordinert, både mellom ulike styrings- og forvaltningsnivåer og mellom 
ulike ansvarlige myndigheter. En grunnleggende antakelse for studien 
er at måten man organiserer på har betydning for hvorvidt man opp- 
når dyrevelferdslovgivningens formål, og at organisatorisk koordinerte 
forvaltningssystemer vil fremme enhetlig og helhetlig forvaltning av 
dyrevelferdsarbeidet (Jordan & Schout, 2006; Peters, 1998, 2015; Scharpf, 
1994). For å illustrere de praktiske implikasjonene av forskjellene mellom 
forvaltningssystemene i Norge og Sverige, inkluderer vi en casestudie 
av hvordan Norge og Sverige forvalter og kontrollerer dyrevelferd for 
dyr under transport fra produsent/bonde til slakteri. Kapittelet avslut- 
tes med en sammenlikning av forvaltningssystemene i Norge og Sverige, 
der spørsmålet er hvordan utformingen av forvaltningssystemet påvir- 
ker muligheten for konsistent og enhetlig forvaltning av dyrevelferdslov- 
givningen. Sammenlikningen av Norge og Sverige kan betegnes som en 
«desktop study» (Czarniawska, 2014) innenfor komparativ administra- 
sjon (Kuhlmann & Wollmann, 2014), og bygger på en analyse av primært 
offentlige dokumenter, rapporter, veiledninger, lovverk og relevant litte- 
ratur. I tillegg er funn fra andre studier om dyrevelferd i Norge (Forsberg, 
2011; Skarstad et al., 2007) og Sverige (Berg & Hammarstrøm, 2006; 
Lundmark, 2016; Lundmark et al., 2016, 2018) benyttet. Kapittelet drar 
også nytte av funn og analyser fra de andre kapitlene i boka, ikke minst 
kapittel 4. Problemstillinger og tematisk fokus er utviklet på grunnlag 
av den omfattende datainnsamlingen som er gjennomført innenfor ram- 
men av Aniwel-prosjektet (om metoder og datainnsamling i Aniwel — se 
kapittel 1). 

Analytisk ramme: mekanismer for 
koordinert forvaltning 


Det analytiske rammeverket for kapittelet er inspirert av forvaltnings- 
studier basert på organisasjonsteori, særlig da om betydningen av koor- 
dinering (Christensen & Lægreid, 2007, 2008; Jordan & Schout, 2006; 
Kjekshus & Veggeland, 2011; Metcalfe, 1994; Peters, 2015; Scharpf, 1994). 
To begreper står sentralt: sentralisering og koordinering. Sentralisering 
viser til hvordan ansvar og myndighet er fordelt mellom ulike styrings- 
og forvaltningsnivåer. For eksempel vil plassering av alt ansvar og all 
myndighet på det statlige styringsnivået (jf. Mattilsynet og matkon- 
trollen i Norge fra og med 2004) kunne betegnes som en sentralisert 
struktur, mens plassering av ansvar og myndighet på lavere styringsni- 
våer (som i kommuner) vil kunne betegnes som en mer desentralisert 
struktur. Når ansvar og myndighet er fordelt på flere ulike styrings- og 
forvaltningsnivåer, er det behov for koordinering for å oppnå en enhet- 
lig politikk. 

To grunnleggende aspekter ved koordinering er relevant her. Det 
ene koordineringsaspektet viser til de formelle organisatoriske struk- 
turene, dvs. hvordan ansvar og myndighet for et forvaltningsområde er 
fordelt. For eksempel vil plassering av alt ansvar og all myndighet for 
dyrevelferd i ett departement (som i Sverige) kunne betegnes som en 
sterkere horisontal koordinering enn hvis ansvaret var fordelt på flere 
departement (som i Norge). Videre vil plassering av alt ansvar på sen- 
tralisert hold kunne betegnes som mer vertikalt koordinert enn hvis 
ansvaret var fordelt mellom kommuner og stat. Det andre koordine- 
ringsaspektet går på koordinering av forvaltningspraksis. En koordi- 
nert forvaltningspraksis innebærer at det er konsistens mellom de tiltak 
og handlinger ulike deler av forvaltningen utfører. Begge aspektene ved 
koordinering kan ses i sammenheng med målet om enhetlig og hel- 
hetlig forvaltning av dyrevelferden, som var en viktig begrunnelse for 
etableringen av Mattilsynet i Norge i 2004 (se også kapittel 4 i denne 
boka). I dette kapittelet er fokus på det første koordineringsaspektet — 
de formelle organisatoriske strukturene. Vi sammenlikner de norske 
og svenske forvaltningsmodellene på dyrevelferdsområdet med hensyn 

til hvordan ansvar og myndighet er fordelt mellom ulike styrings- 
nivåer (stat, regioner, kommune) og forvaltningsnivåer (hovedkontor 
og regionskontor), og på den andre siden hvordan ansvar og myndighet 
er fordelt mellom ulike forvaltningsenheter på samme nivå (mellom 
departementer eller fagmyndigheter). 


Norges forvaltningsmodell for dyrevelferd 
Organisering av dyrevelferd i forvaltningen 


Siden 2004 er alt ansvar for inspeksjon og kontroll av dyrevelferd plassert 
i Mattilsynet. Før dette var ansvaret fordelt mellom både stat og kom- 
muner og mellom ulike forvaltningsorganer (se også kapittel 4 i denne 
boka). Stortinget har ansvaret for å vedta dyrevelferdslovgivningen, mens 
regjeringen, gjennom Landbruks- og matdepartementet og Nærings- og 
fiskeridepartementet, har ansvar for å styre Mattilsynet, basert på lov om 
dyrevelferd og forskrifter gitt med hjemmel i denne loven.* Landbruks- 
og matdepartementet er øverste ansvarlig departement for dyrevelferds- 
loven og har det administrative ansvaret for Mattilsynet. Departementet 
har videre det overordnede ansvaret for forvaltning av dyrevelferd for 
landdyr og styrer Mattilsynet på dette fagområdet. Nærings- og fiskeri- 
departementet har på sin side det overordnede ansvaret for forvaltning av 
dyrevelferd for fisk og andre akvatiske dyr, og styrer dermed Mattilsynet 
på dette fagområdet. Dette innebærer med andre ord at Mattilsynet for- 
holder seg til to ulike departementer når det gjelder forvaltning av dyre- 
velferden. I tillegg må Norge, og dermed også Mattilsynet, forholde seg 
til EU-lovgivningen gjennom de forpliktelser på dyrevelferdsområdet 
som følger av EØS-avtalen. Det kan dermed identifiseres to relevante 
styringsnivåer for dyrevelferdsområdet i Norge: europeisk nivå (EU/ 
EØS) og statlig nivå (to departementer + Mattilsynet). Videre består 
Mattilsynet pr. 2021 av to ulike administrative nivåer: et sentralt nivå 
(hovedkontoret) og et regionalt nivå (fem regionskontorer med delegert 
beslutningsmyndighet). 


2 Helse-og omsorgsdepartementet er det tredje departementet som har faglig instruksjonsrett 
overfor Mattilsynet innenfor sitt område, men dette omfatter ikke dyrevelferd. 

Sentralisering og koordinering i 
dyrevelferdsforvaltningen 

Som tidligere nevnt deler to sektordepartementer ansvar for dyrevel- 
ferd i Norge: Landbruks- og matdepartementet har ansvar for landdy- 
renes dyrevelferd, og Nærings- og fiskeridepartementet har ansvar for 
dyrevelferden til akvatiske dyr (EFTA Surveillance Authority [ESA], 
2014; Lundmark Hedman et al., 2021a). Konsekvensen er et koordine- 
ringsbehov mellom departementene som Mattilsynet skal forholde seg 
til. Når Mattilsynet arbeider med tiltak for å bedre dyrevelferden, for 
å utvikle regelverket eller gi innspill til departementene, benyttes råd 
og risikovurderinger fra ekspertpanelet for dyrehelse og dyrevelferd i 
Vitenskapskomiten for mat og miljø (VKM), og fra andre relevante fagin- 
stanser som Veterinærinstituttet og Veterinærhøgskolen. Mattilsynet kan 
også benytte råd og risikovurderinger fra European Food Safety Authority 
(EFSA), som har et eget ekspertpanel for dyrehelse og dyrevelferd. 

Mattilsynet har alt utøvende ansvar for forvaltningen av dyrevelferd 
i Norge. Man unngår dermed behovet for å koordinere mellom ulike 
myndighetsorganer, slik situasjonen er i Sverige. Likevel har Mattilsynet 
noen interne koordineringsutfordringer, der spørsmålet er hvordan 
det kan være mulig å oppnå en enhetlig forvaltningspraksis på tvers 
av regioner og på tvers av inspeksjonskontorene innenfor hver region. 
Et konkret eksempel på utfordringer knyttet til intern koordinering er 
brudd på dyrevelferdslovgivningen som oppdages på dyr som ankommer 
slakteri fra en annen region. I dette tilfellet vil det være viktig å fastslå 
hvor ansvaret for regelbruddet skal ligge (transportør, dyreholder eller 
begge), hvem som skal følge opp regelbruddet (tilsyn ved slakteri, tilsyn 
i regionen dyreholder tilhører eller begge), og å kommunisere nødven- 
dig informasjon til de som skal involveres. Alle disse elementene kre- 
ver koordinering internt mellom ulike enheter i Mattilsynet (se også 
kapittel 4 i denne boka). 

Mattilsynets interne koordinering av dyrevelferd skjer hovedsakelig 
gjennom ulike former for «myk koordinering», dvs. gjennom veiledere 
og ulike former for informasjonsutveksling. Mattilsynet har utarbei- 
det en rekke veiledninger, retningslinjer og andre tiltak med tanke 
på å oppnå enhetlig og konsistent forvaltningspraksis i forbindelse 

med håndhevelse av dyrevelferdsregelverket, både mellom og innen- 
for ulike regioner. Ett av tiltakene er jevnlige koordineringsmøter 
mellom regiondirektørene. Mattilsynet arrangerer også konferanser, 
der medarbeidere fra regionene med ansvar for dyrevelferd møtes for 
å kalibrere forvaltningspraksis, både når det gjelder håndhevelse av 
regelverket, inspeksjoner, bruk av virkemidler og sanksjoner (jf. inter- 
regionalt forum - IRF). I hver region er det fagrådgivere for dyrevelferd 
som skal oppdatere kunnskap og gi råd om dyrevelferd innenfor sin 
region. 


Håndheving av dyrevelferdsregelverk 

Som en konsekvens av EØS-avtalen følger Norge i likhet med Sverige EUs 
veterinære regelverk, inkludert EUs dyrevelferdsregler. I motsetning til 
Sverige er imidlertid ikke Norge del av EUs felles landbrukspolitikk, dvs. 
EUs felles regulering av produksjon og priser i landbruket. Når det gjel- 
der EUs felles dyrevelferdsregler er tre forordninger av særlig betydning: 
rådsforordning (EF) nr. 1099/2009 2017/EØS/4/06 av 24. september 2009 
om vern av dyr på tidspunktet for avliving, rådsforordning (EF) nr. 1/2005 
2008/EØS/62/04 av 22. desember 2004 om vern av dyr under transport 
og tilknyttet virksomhet, og Europaparlaments- og rådsforordning 
(EU) 2017/625 2020/EØS/78/15 av 15. mars 2017 om offentlig kontroll og 
annen offentlig virksomhet som gjennomføres for å sikre anvendelsen 
av næringsmiddel- og förvareregelverket, samt regler for dyrs helse og 
velferd, plantehelse og plantevernmidler. Alle disse forordningene er inn- 
arbeidet i norsk lovgivning og inngår som del av Norges EØS-forpliktelser 
(ESA, 2018). Mattilsynet bygger sin forvaltning av dyrevelferden på lov 
om dyrevelferd fra 2009, supplert med underliggende forskrifter gitt 
med hjemmel i denne loven (Dyrevelferdsloven, 2009; ESA, 2014, 2018). 
Basert på disse generelle bestemmelsene har Mattilsynet utarbeidet 
retningslinjer for virkemiddelbruk når det gjelder både håndhevel- 
sen av dyrevelferdsregler og bruk av reaksjonsformer/sanksjoner/straff 
ved brudd på regelverket (ESA, 2014, 2018; Mattilsynet, 2014, 2019). 
Mattilsynet gjennomfører ulike typer inspeksjoner for å oppdage 
regelverksbrudd: risikobaserte inspeksjoner, tilfeldige ad-hoc-inspeksjoner 
og akutte inspeksjoner basert på klager og meldinger (Mattilsynet, 2018; 

se også kapittel 6 i denne boka). Mattilsynets inspektører er i hovedsak 
veterinærer og vil ofte ha ansvar for å gjennomføre inspeksjoner 
også på andre områder enn dyrevelferd, som for eksempel på 
mattrygghets- og hygieneområdet. I 2018 fant Mattilsynet brudd 
på dyrevelferdsregelverket i 3 063 besetninger (dvs. 39 prosent av de 
7 857 inspiserte dyrebesetningene) (Mattilsynet, 2018). Inspeksjonene 
avslørte alvorlig omsorgssvikt i 63 besetninger (dvs. tilfeller der dyr er 
døde eller måtte avlives på grunn av omsorgssvikt). Omtrent halvpar- 
ten av de alvorlige sakene dreide seg om kjæledyr. Mattilsynet benytter 
ulike virkemidler både for å hindre og for å følge opp regelbrudd. 
Virkemiddelbruken i Mattilsynet følger en opptrappingslogikk, dvs. at 
inspektørene bør starte med «myke uformelle virkemidler» (som dia- 
log), og deretter trappe opp til «hardere formelle virkemidler» (som 
bot) om ikke tilsynsobjektet retter opp avvik fra regelverket (ESA, 2014; 
Mattilsynet, 2014, 2019): 


«Uformelle» virkemidler 
o Dialog - gi råd 


Formelle virkemidler 

o Formelt varsel - påpeking av plikt 
Vedtak 

Vedtak knyttet til tvangsmulkt 
Administrativ bot/overtredelsesgebyr 


O O O 0 


Trekk i tilskudd (Mattilsynet varsler landbruksmyndighetene om 

avvik) 

o Stengning av virksomhet / ta dyr i varetekt / forby personer å holde 
dyr 

o Anmeldelse til politiet 


Påtalemyndigheten 
o Tiltalebeslutning - straff 


Gjennom EØS-avtalen er deler av det norske dyrevelferdsregelverket 
basert på EU-regelverk. Dette innebærer at norske myndigheter må sørge 

for at EØS-forpliktelsene er oppfylt på dyrevelferdsområdet. Eventuelle 
avvik fra EØS-regelverket følges opp av EFTAs overvåkningsorgan (ESA), 
som jevnlig er på inspeksjoner i Norge, og som i siste instans kan bringe 
saker inn for EFTA-domstolen. 


Klagebehandling - domstolskontroll 

I Norge vil en klage på et regionalt vedtak i Mattilsynet behandles ved 
Mattilsynets hovedkontor som fatter endelige vedtak (se også kapitlene 
4 og 7 i denne boka). I alvorlige dyrevelferdssaker bistås Mattilsynets 
regionskontorer av regionale dyrevernnemnder. Dyrevernnemndene skal 
bidra med lekmannsskjønn i alvorlige saker. Mattilsynet har i en intern 
undersøkelse selv påpekt problemer med bruk av dyrevernnemdene, 
knyttet til blant annet uklar rollefordeling mellom inspektører og 
nemndmedlemmer og manglende opplæring av nemndmedlemmer i krav 
til god forvaltning (KPMG, 2019, s. 35-36). Det er samtidig Mattilsynets 
hovedkontor som skal styre regionene og gjøre nødvendige faglige avkla- 
ringer. Dette reiser spørsmålet om dyreeierne har tillit til en upartisk 
klagebehandling ettersom klagebehandling gjøres av samme organ som 
fatter vedtak (se også kapitlene 4 og 7 i denne boka). 

Det er også mulig å bringe saken inn for domstolene. Domstolenes opp- 
gave i forvaltningssaker er å kontrollere om forvaltningens vedtak har lov- 
hjemmel, om saksbehandlingsreglene er fulgt, at avgjørelsene er truffet i 
samsvar med sakens faktiske grunnlag, og at avgjørelsene ikke er uforenlige 
med rettskilder på høyere trinnhøyde - Grunnloven eller EØS-regler (NOU 
2020: 11) (se også kapitlene 4 og 7 i denne boka). Hovedgrunner til at det kan 
bli dyrt å føre en sak for domstolene i Norge er at dyreeier må regne med å 
bruke advokat, og at rettsforhandlingene er muntlige. Det er derfor mer res- 
surskrevende enn i svenske forvaltningsdomstoler, der det er skriftlig retts- 
forhandling. En domstolsprøvning kan medføre store utgifter for dyreeier 
knyttet til juridisk bistand, rettsgebyr og eventuelt også saksomkostninger for 
motparten. Domstolsprøving har derfor vært uvanlig i saker om dyrevelferd, 
men det kan virke som den har blitt mer brukt de siste årene. En alternativ 
mulighet som kan benyttes når alle juridiske klagemuligheter er uttømt, er å 
klage til Stortingets ombudsmann for forvaltningen (sivilombudsmannen). 

Sveriges forvaltningsmodell for dyrevelferd 


Organisering av dyrevelferd i forvaltningen 

Før 2004 var det operative tilsynet på gårder et kommunalt ansvar 
i Sverige, mens sentral fagmyndighet var lagt til Jordbruksverket 
(Lundmark Hedman et al., 2021a). I 2004 ble ansvaret for dyrevelferd 
flyttet fra Jordbruksverket til den nyopprettede Djurskyddsmyndigheten. 
Årsaken til denne reformen var at Jordbruksverket ble ansett å ha en 
rollekonflikt gjennom både å arbeide for bedre lønnsomhet og å ivareta 
dyrevelferd i jordbruket (Lundmark Hedman et al., 2021). I juli 2007 
ble ansvaret for dyrevelferd ført tilbake til Jordbruksverket. I 2009 ble 
ansvaret for å gjennomføre dyrevelferdsinspeksjoner overført fra kom- 
munene til lånsstyrelser (tilsvarende statsforvaltere i Norge) for både 
husdyrbesetninger, transport og slakterier. Fra og med 2009 er det 
offentlige ansvaret for dyrevelferd dermed fordelt på fire nivåer. Det 
første nivået er EU-nivået. Sverige er pålagt å overholde EUs regler 
for dyrevelferd. Det andre nivået består av Riksdagen (det svenske 
parlamentet) og regjering. Riksdagen er ansvarlig for å vedta dyrevel- 
ferdslovgivning (Djurskyddslag, 2018), og regjeringen er ansvarlig for å 
gjennomføre loven, samt styre sentral fagmyndighet (Jordbruksverket) 
gjennom forordningen om dyrevelferd (Djurskyddsförordning, 2019). 
Jordbruksverket blir ifølge dyrevelferdsloven (djurskyddslagen) det 
tredje nivået, og skal veilede lånsstyrelsene som utgjør det fjerde nivået 
(European Commission, 2015, 2016; Statens jordbruksverks föreskrifter 
och allmånna råd om offentlig djurskyddskontroll, 2019). Inspektører 
ansatt hos lånsstyrelsen gjennomfører den operative kontrollen over- 
for dyreholdere, transportører og slakterier, og slakteriene kontrolleres 
også av Livsmedelsverket (Djurskyddslag, 2018). 

Regjeringen styrer Jordbruksverket gjennom instruksjoner, oppdrag og 
årlige budsjettbrev (reguleringsbrev) som klargjører politiske prioriteringer 
og mål. Jordbruksverket er ansvarlig for detaljforskrifter og enkeltvedtak 
om dyrevelferd. Et politisk mål er å oppnå en enhetlig og likeverdig kontroll 
av dyrevelferden i hele Sverige. Som ledd i dette veileder Jordbruksverket 
gjennom å utarbeide sjekklister og retningslinjer for dyrevelferds- 
inspektørene i lånsstyrelsene. Jordbruksverket har lagt fram en modell for 

risikoklassifisering av dyrevelferd som skal brukes av lånsstyrelsene for 
planlegging av kontrollfrekvens i forskjellige dyrehold (Jordbruksverket, 
2013). Lånsstyrelsene skal hvert år legge fram en plan for det kommende 
årets kontroll av dyrevelferd (Statens Jordbruksverks föreskrifter och 
allmånna råd om offentlig djurskyddskontroll, 2019) og skal koordinere 
aktivitetene innenfor hvert lån (jf. fylker i Norge) slik at de er i samsvar 
med nasjonal politikk. 


Sentralisering og koordinering i 
dyrevelferdsforvaltningen 


Jordbruksverket fungerer som sentral fagmyndighet med overordnet 
ansvar for koordinering og kontroll av dyrevelferd (Djurskyddsförordning, 
2019; Djurskyddslag, 2018). Jordbruksverket innkaller til samlingsmøter 
om samordningen av kontrollen av dyrevelferd og har rollen som nasjonal 
kompetent myndighet opp mot Europakommisjonen. I Sverige er faglige 
funksjoner lagt til rådgivende fagorganer uten forskrifts- eller tilsynsmyn- 
dighet, som det nasjonale senter for dyrevelferd (SCAW) og det vitenskape- 
lige rådet for dyrevelferd. SCAW er en del av Sveriges Lantbruksuniversitet 
(SLU) og fungerer som kontaktorgan for EU (særlig når det gjelder dyre- 
velferd ved slakt) (Djurskyddsförordning, 2019), lovgivere, universiteter, 
sentrale og regionale myndigheter, dyreholdere og publikum, samt bidrar 
med ekspertråd om dyrevelferd (SCAW, 2020). SCAW fokuserer hoved- 
sakelig på husdyr, men får også spørsmål om dyrevelferd knyttet til for- 
søksdyr, kjæledyr, vilt og fisk. For å støtte forvaltningen av dyrevelferd 
samarbeider SCAW med Jordbruksverket og lånsstyrelsene og arrangerer 
kurs og seminarer for dyrevelferdsinspektører, veterinærer, politi og påta- 
lemyndigheter. Videre avgir SCAW sakkyndige betenkninger om dyrevel- 
ferd (Stéen, 2010). Den svenske regjeringen opprettet i 2017 et vitenskapelig 
råd for dyrevelferd plassert ved SLU, som på uavhengig basis skal arbeide 
med å innhente evidens for dyrs velferd. Rollen ligner den European Food 
Safety Authority (EFSA) har på dyrevelferd i EU, og som vitenskaps- 
komiteen (VKN) har i Norge. Det forventes at rådet gjennomgår, analyserer 
og oppsummerer vitenskapelig litteratur om dyrevelferd med henblikk 
på å analysere risikofaktorer. Andre oppgaver er å utarbeide grunnlag for 

oppdatering av lovverk og å støtte opp under dyrevelferdsmyndighetenes 
risikohåndtering. Rådet kan få spørsmål fra andre myndigheter, universi- 
teter og frivillige organisasjoner (Berg, 2019). 

I Sverige er det de 21 statlige lånsstyrelsene som står for den ope- 
rative kontrollen av dyrevelferden (Djurskyddslag, 2018; European 
Commission, 2016). I 2019 utgjorde omfanget av kontrollen 220,4 årsverk 
(Jordbruksverket, 2020). Hver lånsstyrelse har et dyrevelferdsteam med 
en eller flere veterinærer og dyrevelferdsinspektører (Djurskyddslag, 
2018). Inspektørene som er ansatt ved lånsstyrelsen er spesialutdannet i 
kontroll av dyrevelferd. De har vanligvis universitetsutdanning som bio- 
loger, sivilagronomer, kandidater i etologi og dyrevelferd eller som miljø- 
og helseinspektører. Her skiller Sverige seg fra Norge, der hoveddelen av 
inspektørene har veterinærutdanning. Studiet i etologi og dyrevelferd 
ved Sveriges Lantbruksuniversitet (SLU) er treårig og inkluderer kurs i 
biologi, dyrs adferd, velferd og miljø, samspillet mellom dyr og mennes- 
ker, og kontroll av dyrevelferd. 

På slakteriene er ansvaret for kontroll delt mellom Livsmedelsverket og 
lånsstyrelsen. Livsmedelsverket har operativt (daglig) ansvar for tilsyn på 
slakterier, men inspektører fra lånsstyrelsen gjør også kontrollbesøk på 
slakteriene (anbefalt minimum to besøk i året, men dette varierer i prak- 
sis). Veterinærer og veterinærsykepleiere har meldeplikt til lånsstyrelsen 
hvis de mistenker brudd på dyrevelferdslovgivningen (Djurskyddslag, 
2018, kapittel 8, $ 18). Meldeplikten gjelder også Livsmedelsverkets vete- 
rinærer hvis de oppdager avvik og regelbrudd ved tilsyn på slakteriene. 
Det er lånsstyrelsen som fatter vedtak overfor slakteriet etter inspeksjon 
og anmeldelse fra Livsmedelsverkets veterinærer. Hvis det kun er små 
avvik som oppdages, kan det holde med en påpekning av disse uten at det 
er behov for å melde saken til lånsstyrelsen. 

Praktiserende veterinærer er ikke med i den rutinemessige kontrollen 
av dyrevelferd på gårdsbruk. Det er imidlertid en hevdvunnen praksis i 
enkeltsaker at når dyr blir forsømt eller lider, så tar lånsstyrelsen normalt 
kontakt med en praktiserende veterinær for en utredning om forholdene 
og muligheter til forbedring. I senere år har etologer blitt mer involvert i 
dyrevelferdssaker når dyrs mentale velferd skal vurderes. Det at 21 ulike 
lånsstyrelser har ansvar for inspeksjon av dyrevelferd representerer et 

desentraliserende trekk ved svensk dyrevelferdsforvaltning som samtidig 
skaper utfordringer med å oppnå en enhetlig og konsistent praksis på 
tvers av geografiske områder. Slike utfordringer blir enda tydeligere ved at 
det offentlige ansvaret for kontroll av dyrevelferd på gårdsnivå er skilt fra 
ansvaret for kontroll av dyrevelferd på slakterier. Den svenske modellen 
preges slik av en oppsplitting av ansvar som igjen skaper behov for (hori- 
sontal) koordinering mellom ulike myndighetsorganer: Jordbruksverket, 
Livsmedelsverket og 21 lånsstyrelser. Ved brudd på dyrevelferdsregler i 
dyretransporter som ankommer slakteriene, skal Livsmedelsverkets vete- 
rinær informere lånsstyrelsen, som vanligvis deretter vil gjøre en inspek- 
sjon i opphavsbesetningen og eventuelt hos transportøren. 

I Sverige er dermed ansvaret for kontroll av dyrevelferden fordelt 
på flere myndighetsorganer enn i Norge. For det første er ansvar for 
dyrevelferd på slakteri i Sverige fordelt mellom Livsmedelsverket og 
Jordbruksverket. For det andre er det et skille mellom fagmyndighete- 
nes ansvar for dyrevelferd (Jordbruksverket) og operativt tilsynsansvar, 
som er lagt til de 21 lånsstyrelsene når det gjelder inspeksjon av gårds- 
nivå og Livsmedelsverkers veterinærer når det gjelder daglig tilsyn på 
slakterier. Sverige har på denne måten på plass et komplisert system 
som skaper koordineringsutfordringer både vertikalt (departement- 
fagmyndigheter-lånsstyrelser) og horisontalt (mellom Jordbruksverket 
og Livsmedelsverket og mellom 21 lånsstyrelser). Slik skiller den svenske 
forvaltningsmodellen seg klart fra den norske, der alt ansvar er plassert i 
ett statlig organ - Mattilsynet. 


Håndheving av dyrevelferdsregelverk 

Lånsstyrelsen kan håndtere brudd på dyrevelferdslovgivningen på 
flere måter, avhengig av alvorlighetsgraden og dyreholderens vilje til å 
gjøre endringer for å overholde lovgivningen (Djurskyddslag, 2018). 
Håndhevingen av regelverket følger i likhet med i Norge en opptrap- 
pingslogikk, dvs. at ansvarlig myndighet starter med «myke» virkemidler 
og går over til «hardere» virkemidler avhengig av hvorvidt problemene 
vedvarer. Denne tilnærmingen er i tråd med proporsjonalitetsprinsippet 
(«forholdsmessighetsprinsippet») som forvaltningen skal følge, dvs. at 
reaksjonsform skal være forholdsmessig ut fra alvorlighetsgrad i de avvik 

fra regelverket som oppdages. Inspektørene skriver alltid en inspeksjons- 
rapport etter et gårdsbesøk, uavhengig av om man har oppdaget regel- 
brudd eller ikke (Statens jordbruksverks föreskrifter och allmånna råd 
om offentlig djurskyddskontroll, 2019). Hvis dyreholder frivillig retter 
opp påpekte avvik fra regelverket, skrives dette i inspeksjonsrapporten. 
En inspeksjonsrapport er ikke i seg selv et vedtak, og kan derfor ikke 
påklages. 

Hvis avvik fra regelverk er alvorlige, gjentatte, eller om dyreholderen 
nekter å rette seg etter påpekte avvik, kan lånsstyrelsen gjøre bindende 
vedtak, eventuelt knyttet opp mot et krav om å betale en tvangsmulkt (på 
svensk: «vite») om ikke avvikene rettes opp. Koplingen til tvangsmulkt 
kan slik sett gi vedtaket ekstra tyngde. Ved gjentatte avvik og manglende 
oppfølging av vedtak (og eventuell manglende betaling av tvangsmulkten) 
vil neste skritt kunne være at lånsstyrelsen kontakter forvaltningsdomsto- 
len for å få sørget for at tvangsmulkten betales. Tvangsmulkt kan betraktes 
som et virkemiddel for å få dyreholderen til å følge vedtaket, men define- 
res ikke som en straffereaksjon i seg selv. Noe av logikken bak bruken av 
dette virkemiddelet er at det skal være billigere for dyreholderen å rette 
opp eventuelle avvik fra regelverket enn å måtte betale mulkten. 

Lånsstyrelsen kan også anvende mer inngripende tiltak. Den kan 
beslaglegge dyrene hvis dyrenes velferd er truet eller dyreholder ikke har 
gjort noe for å rette seg etter påpekte avvik fra regelverket (Djurskyddslag, 
2018). Videre kan lånsstyrelsen forby dyreholderen å holde og håndtere 
dyr, så vel som å forby dyreholderen å eie og ha ansvar for alle typer dyr, 
eventuelt begrense vedtaket til å gjelde en bestemt art eller dyretype 
(f.eks. forby dyreholderen å holde kyr, men la vedkommende få beholde 
hunden) (Djurskyddslag, 2018). En viktig del av beslutningsgrunnlaget i 
disse situasjonene er vurderingen av type avvik og regelbrudd og risikoen 
for nye regelbrudd i framtiden. Beslagleggelse av dyr og forbud mot dyre- 
hold betraktes heller ikke som et strafferettslig tiltak, men som en metode 
for å forhindre nåværende og framtidige alvorlige dyrevelferdsproblemer 
og lidelser. Lånsstyrelsen kan også anmelde en dyreholder til politiet for 
strafferettslig vurdering, og dermed overlate saken til påtalemyndigheten 
og domstolene. Straffen i Sverige ved brudd på dyrevelferdslovgivningen 
er bot eller fengsel i inntil to år. 

Klagemuligheter - domstolskontroll 

I Sverige vil en klage på et vedtak fra lånsstyrelsen, Jordbruksverket eller 
Livsmedelsverket om dyrevelferd normalt gå til forvaltningsretten som 
er uavhengige forvaltningsdomstoler som kan avgjøre tvistemål mellom 
personer og myndigheter (Djurskyddslag, 2018, kapittel 11, $ 2). I Sverige 
finnes det 12 "forvaltningsretter” spredt geografisk over hele landet. 
Saksbehandlingen er normalt skriftlig, og dyreholder og myndighet som 
fattet vedtak skal sende inn det skriftlige materiale som behøves for å 
belyse saken. Det kan også være muntlig forhandling. Dyreeieren kan, 
men behøver ikke, få juridisk bistand med klagen. Sakene avgjøres av 
en dommer som er jurist, eventuelt med hjelp av to meddommere som 
er lekmenn. Klageinstans for forvaltningsretten er Kammarretten, som 
det er fire av i Sverige. For at en klage skal behandles («provnings- 
tillstånd») kreves det bifall, noe som gis om det er behov for veiledende 
dommer («prejudikat»), alvorlige feil i saksbehandlingen, eller ved andre 
saklige begrunnelser. Saken avgjøres av tre juridiske dommere etter 
skriftlig saksbehandling. Normalt er Kammarretten siste instans, men 
saken kan påklages videre til Högsta Förvaltningsdomstolen om det er 
behov for veiledende dom. Det finnes også en mulighet til å klage til 
Riksdagens ombudsmann (Justitieombudsmannen - JO), som er en del 
av Riksdagens kontrollfunksjon for om myndigheter følger gjeldende 
lover. Justitieombudsmannen kan imidlertid ikke fatte bindende vedtak 
for de myndigheter som klages inn. Man kan også klage til justitiekansler 
(JK), som er regjeringens klageinstans for forvaltningen i spørsmål om 
rettssikkerhet, talefrihet, transparens i forvaltningen («offentlighet») og 
eventuelle systemfeil hos en myndighet, eventuelt krav om erstatning for 
misbruk av offentlig myndighet. 


Casestudie: Dyrevelferd under dyretransport 
Felles lovgrunnlag - forordning (EU) 1/2005 


Norge og Sverige har begge implementert EUs rådsforordning 1/2005 om 
vern av dyr under transport og tilknyttet virksomhet. Denne lovgivnin- 
gen gjelder bare for kommersielle dyretransporter. For ikke-kommersielle 


230 


FORVALTNING AV DYREVELFERD I NORGE OG SVERIGE 


dyretransporter gjelder nasjonal lovgivning. I henhold til forordningens 
vedlegg 1, kapittel 1 («Skikkethet til transport) skal ingen dyr «transpor- 
teres med mindre de er skikket til den påtenkte turen, og alle dyr skal 
transporteres under slike forhold at de ikke kommer til skade eller påfø- 
res unødig lidelse» (artikkel 1). Dette kan for eksempel dreie seg om at 
dyrene ikke kan bevege seg på egen hånd, dyr som har alvorlige sår eller 
prolaps, eller drektige dyr i slutten av drektighetsperioden. Imidlertid 
kan syke eller skadde dyr anses som egnede til transport hvis for eksem- 
pel dyret er lettere skadet eller om transport ikke vil påføre ytterligere 
lidelse. Både dyreholder og transportør har ansvar for å oppfylle kravet 
om at dyr skal være egnet for transport. Men når et uegnet dyr kommer 
til slakteriet, kan det oppstå uklarhet og diskusjon om hvem som har 
ansvaret. Som vist under kan forskjeller mellom forvaltningsmodellene 
for dyrevelferd i Norge og Sverige føre til ulik håndtering av problemer 
som oppstår i slike situasjoner. 


Den norske tilnærmingen 

Nasjonal lovgivning og nasjonale retningslinjer 

De norske reglene for dyrevelferd under transport er nedfelt i dyrevel- 
ferdsloven av 2009, forskrift om næringsmessig transport av dyr (2012) 
og forskrift om overtredelsesgebyr etter dyrevelferdsloven (2014) (se 
også ESA, 2018). Norge er dessuten gjennom EØS-avtalen bundet av 
EUs regler for dyrevelferd under transport (jf. rådsforordning (EF) nr. 
1/2005 og rådsforordning (EU) nr. 2017/625 (European Court of Auditors, 
2018). I tillegg har Mattilsynet utviklet retningslinjer for transport av 
dyr, som inkluderer detaljert veiledning og eksempler på når dyr er 
egnet for transport, hvordan dyr med spesielle behov kan transporteres, 
og hvilke dyr som skal skilles ut under transport (Mattilsynet, 2017). 
Mattilsynets inspektører kan bruke ulike virkemidler for å sikre 
etterlevelse av reglene for dyrevelferd under transport, alt fra ufor- 
mell dialog til påpekning av plikt og reaksjoner i form av for eksempel 
overtredelsesgebyr (Dyrevelferdsloven, 2009; ESA, 2018; Forskrift om 
gebyr etter dyrevelferdsloven, 2014; Mattilsynet, 2014). Saksgangen må 

følge enten forvaltningssporet eller straffesporet — jf. Den europeiske 
menneskerettighetskonvensjonens (EMK) forbud mot dobbeltstraff. Om 
man velger straffesporet kan alvorlige overtredelser eventuelt rapporte- 
res til politiet, samt eventuelt videresendes til domstol for strafferettslig 
påtale (Dyrevelferdsloven, 2009; ESA, 2018; Mattilsynet, 2014). 

I 2012 gjennomførte EFTAs overvåkningsorgan en målrettet inspeksjon 
i Norge på temaet dyretransport (ESA, 2012). EFTAs overvåkningsorgan 
påpekte da flere problemer, herunder mangel på konkrete sanksjonsmid- 
ler ved brudd på bestemmelser om dyrevelferd ved transport og mangel 
på retningslinjer som forklarer hvilke typer sanksjoner som kan anvendes 
i hvilke tilfeller. Delvis som oppfølging av disse påpekningene innførte 
norske myndigheter i 2014 nye regler for bruk av sanksjoner ved regel- 
brudd (Forskrift om gebyr etter dyrevelferdsloven, 2014), og i 2017 en ny 
veileder for transport av dyr (Mattilsynet, 2017). Regelendringene bidro 
til økt bruk av overtredelsesgebyr for brudd på regelverket for transport 
av dyr, noe som igjen utløste klager fra dyretransportører. Et grunnleg- 
gende poeng i disse klagene var relatert til spørsmålet om hvem som skal 
være ansvarlig når avvik fra regelverket blir oppdaget på dyr som har 
blitt transportert. Er det transportør eller dyreholder som er ansvarlig? 
Er det rettferdig å ilegge høye gebyrer til transportør i situasjoner der 
skaden kan spores tilbake til dyreholder og der transportøren ikke kunne 
forventes å oppdage avviket ved transporten? Vi ser nærmere på denne 
problematikken i avsnittene under. 


Rettslige vurderinger knyttet til spørsmålet om dyr som er 
uegnet for transport 

Det er flere problemer knyttet til vurderingene av hvilke dyr som anses 
uegnet for transport og av hvem som skal være ansvarlig for brudd på 
regelverket. Både transportører og dyreholdere forutsettes å tilegne seg 
den nødvendige kunnskapen som skal til for å kunne vurdere om dyr 
kan transporteres (jf. rådsforordning (EF) nr. 1/2005, art. 3 andre ledd 
bokstav e). Transportørene skal sikre at dyr ikke blir skadet under trans- 
port, og skal også identifisere syke eller skadede dyr når dyrene lastes inn 
i lastebilen. Transportører hevder at det ved innlastning er vanskelig å 
oppdage alle dyr som kan være uegnet for transport, og at de derfor ofte 

må stole på de vurderinger som er gjort av dyreholderne før innlasting 
(intervjuer med dyretransportører — se også kapittel 1). Ifølge $ 4 i for- 
skrift om næringsmessig transport av dyr (2012) skal ingen «transpor- 
tere dyr eller la dem bli transportert på en slik måte at de kan komme 
til skade eller bli påført unødig lidelse». Dermed er både transportør og 
dyreholder ansvarlig for at dyrene er egnet for transport, og begge risike- 
rer derfor reaksjoner/sanksjoner/straff ved regelverksbrudd. Problemet er 
imidlertid hvem som faktisk blir gjort ansvarlig i enkeltsaker. Spørsmålet 
er hvorvidt Mattilsynet har tilstrekkelig kapasitet til å få den nødvendige 
oversikt over hvilket ansvar henholdsvis transportøren og dyreholderens 
skal ha i en situasjon, der regelverksbruddet ble oppdaget da dyret ankom 
slakteriet. Dette problemet ble tatt opp under en ESA-inspeksjon i Norge 
i 2012 (ESA, 2012, s. 18): 


There is not a systematic national approach ensuring official controls at all sta- 
ges of transport of animals. Official controls concerning the welfare of animals 
during transport are almost exclusively carried out at arrival at slaughterhouses 
facilities missing controls at place of departure, on roads and on roll-on-roll-off 


ferries. 


Selv om Mattilsynet har alt ansvar for å kontrollere hele prosessen 
knyttet til transport — fra dyreholder til slakteri — så gjenstår problemet 
med å koordinere kontrollvirksomheten internt, mellom regioner og 
mellom inspeksjonskontorer. Dette problemet kan blant annet knyttes 
til behov for informasjonsinnhenting og informasjonsdeling når både 
transportør og dyreholder skal følges opp. Ofte vil ansvaret i slike situa- 
sjoner være fordelt på ulike avdelinger og eventuelt regioner i Mattilsynet. 
Mattilsynet rapporterte til ESA i 2015 at det hadde oppdatert sine instrukser 
for å sikre at «non-compliances related to animal welfare, detected during 
checks on arrival at the slaughterhouse in connection with ante-mortem 
control, are communicated within or between local departments to allow 
follow-up in the farm of origin or place of departure» (ESA, 2018, s. 8). De 
nye koordineringstiltakene har imidlertid ikke berørt problemet knyttet 
til spørsmålet om hvorvidt håndhevelsen av regelverket er rettferdig og 
forholdsmessig, dvs. i hvilken grad Mattilsynets bruk av sanksjoner mot 
transportører kan anses som egnet og nødvendig for å oppnå lovens formål 

om god dyrevelferd. Artikkel 139 i rådsforordning (EU) nr. 625/2017 (kon- 
trollforordningen)? viser til at «Sanksjonene skal være virkningsfulle, stå i 
forhold til overtredelsen og virke avskrekkende» (vår kursivering). 

Problemet er nettopp hva det vil si at sanksjonen «står i forhold til 
overtredelsen», dvs. hvorvidt det er forholdsmessighet mellom sanksjon 
og regelbrudd. Med andre ord — hva er en forholdsmessig og rettferdig 
sanksjon i ulike situasjoner? Videre vil det være viktig å avklare hvem 
som skal stilles til ansvar og dermed bli utsatt for sanksjonen. Bør det 
foreligge «strafferettslig skyld» i form av uaktsomhet eller overlegg? Er 
Mattilsynets sanksjoner på dyrevelferdsområdet i samsvar med allmenn 
rettsoppfatning? Slike spørsmål har vært oppe i klager fra transportørene 
på Mattilsynets forvaltningspraksis når det gjelder bruk av sanksjoner. 
Fram til januar 2021 fikk imidlertid ingen transportører medhold i sine 
klager, og ingen klagesaker var blitt brakt videre inn for domstolene. 
I tråd med det som ble påpekt av ESA i 2012 synes det som om Mattilsynet 
i større grad har holdt transportører framfor dyreholdere (produsenter) 
ansvarlige i saker der begge har vært involvert. Mattilsynet har opplyst at 
dei slike saker etter hvert har delt ansvaret i større grad mellom transpor- 
tører og dyreholdere, dvs. at også dyreholdere er blitt pålagt overtredel- 
sesgebyr ved regelverksbrudd. Samtidig viser funn fra Aniwel-prosjektet 
at praksis på dette området varierer lokalt i Norge (se også kapittel 10 i 
denne boka). 

Spørsmål om fordeling av ansvar er del av en pågående debatt mellom 
norske dyretransportører, som kritiserer Mattilsynet for urettferdige og 
uforholdsmessige strenge sanksjoner, og Mattilsynet, som hevder at det å 
bruke overtredelsesgebyr har bidratt til mer effektiv etterlevelse av dyre- 
velferdsreglene. Spørsmålet er samtidig om dette spriket i virkelighets- 
oppfatninger mellom transportører og Mattilsynet svekker Mattilsynets 
legitimitet. Funn fra spørreundersøkelsen av transportørene, så vel som 
intervjuene, kan gi indikasjoner på nettopp dette (Gezelius, 2019).* 


3 Rådsforordning (EU) nr. 625/2017 er inkorporert i sin helhet i $ 2 i forskrift om offentlig kontroll 
for å sikre etterlevelse av regelverket for mat, för, plantevernmidler dyrehelse og dyrevelferd 
(FOR-2020-03-03-704). 

4 Se også beskrivelse av datagrunnlaget for Aniwel-prosjektet i kapittel 1 i denne boka. 

Den svenske tilnærmingen 

Nasjonal lovgivning og nasjonale retningslinjer 

I likhet med Norge har Sverige komplementert EU-forordningen 
med nasjonale forskrifter og generelle råd (Statens jordbruksverks före- 
skrifter och allmånna råd om transport av levande djur, 2019), kontroll- 
retningslinjer for transport av levende dyr generelt (Jordbruksverket, 
2009) og spesifikt for slakterier (Jordbruksverket, 2016). De generelle 
rådene inneholder noen eksempler på når transport av et dyr er upassende, 
som for eksempel når dyret har pustevansker, er blindt, har vanskeligheter 
med å gå eller stå, eller nylig er blitt avhornet. Retningslinjene gir videre 
eksempler på når dyr er uegnet til transport (Jordbruksverket, 2016). Det 
er også klare retningslinjer for hvordan en skal vurdere skuldersår, gjen- 
grodde horn hos storfe, overvoksne klauver og haleskader hos griser. Når 
en offentlig veterinær (OV) på et slakteri oppdager et dyr som er uegnet til 
transport, skal OV rapportere dette til länsstyrelsen og ved alvorlige man- 
gler anmelde til politi (Jordbruksverket, 2016). Retningslinjene inneholder 
også eksempler på når det er bonden eller transportøren som er ansvar- 
lig for dyrene (Jordbruksverket, 2016). Både bonden og transportøren er 
ansvarlig for å sikre at dyrene er egnet til transport (Jordbruksverket, 
2009). Bonden er ansvarlig for å forsikre seg om at dyrene er egnet til 
transport før lasting, mens både bonden og transportøren har felles ansvar 
under lasting (Jordbruksverket, 2016). Under transporten har transportø- 
ren ansvaret, under lossing har transportøren og slakteriet felles ansvar, 
og etter lossing er slakteriet ansvarlig for dyrenes velferd. 


Rettslige avveininger om uegnede dyr som transporteres 

til slakterier i Sverige 

Domstolene i Sverige vurderer sannsynlighet når de avgjør om det 
foreligger et lovbrudd og hvem som skal holdes ansvarlig for dyrenes 
situasjon. Hvis det er tydelig at dyrene har blitt påvirket under trans- 
porten, f.eks. skadet på transportinnredningen, eller død på grunn av 
manglende ventilasjon, er det transportøren som blir holdt ansvarlig 
(B 2695-14; B 4548-17; FJO 2963-15). Det samme resonnementet gjelder 

hvis dyr blir skadet av transportøren under lasting, for eksempel gjen- 
nom bruk av elektrisk pådriver (B 1023-15). Hvis dyrets uegnede tilstand 
for transport har vært tydelig for både bonden og dyreeieren før lasting, 
kan begge holdes ansvarlige (B 283-14; B 875-10; B 4184-10; B 3462-13; 
B 4766- 15). 

I Sverige varierer det fra sak til sak hvordan domstolen vurderer for- 
delingen av ansvar mellom bonde og transportør. Det finnes for eksem- 
pel saker der bonden har fått høyere bot enn transportøren (B 4766-15), 
og saker der bonden ble dømt for dyremishandling, mens transportøren 
ble dømt for brudd på dyrevelferdsloven (B 283-14; B 3462-13). I det siste 
eksempelet hadde bonden kjent til forholdene i lengre tid og burde ha 
handlet tidligere, mens transportøren kun observerte dyrene over en kort 
periode. Det er også saker der kun bonden ble tiltalt, ettersom det kan 
sannsynliggjøres at dyrene har lidd i lang tid før transporttidspunktet. 
Eksempler på dette er når offentlig veterinær på slakteriet oppdager syke 
og veldig tynne dyr (B 4922-15), griser med store pungbrokk (B 314-13; 
B 631-14), eller storfe med deformerte voksende horn (B 4076-14). Det er 
også tilfeller der transportører er blitt frifunnet av retten på grunn av 
dårlig utformede lastefasiliteter eller andre forhold på gården ved laste- 
tidspunkt (f.eks. mørke, trange områder; for mange dyr), (B 1066-10; 
B 1990-17; B 2627-10). 

I straffesaker hender det at Hovretten (tilsvarende Lagmannsretten) 
endrer Tingsråttens (tilsvarende Tingretten) dom. Noen ganger har 
Tingsråtten dømt at det er begått en straffbar handling (B 989-11; B 1852-17), 
mens Hovråtten har frifunnet den tiltalte etter anke (B 1990-17; B 3302-12). 
Noen ganger er det omvendt; Tingsråtten har frifunnet den tiltalte 
(B 1345-16; B 6292-15), mens Hovråtten har foretatt en annen vurdering og 
dømt personen (B 1799-16; B 4548-17). Hvis en overtredelse blir vurdert til 
å være et «mindre lovbrudd», skal det ikke ilegges straff (Djurskyddslag, 
2018, kapittel 10). For å dømme noen for dyremishandling må hand- 
lingen ha forårsaket et dyr «lidelse», og personen må ha gjort det med 
«forsett» eller «uforsiktighet» (Brottsbalk, 1962, kapittel 16, $ 13). Det er 
tilfeller hvor en person er frikjent på grunn av problemer med å bevise 
dyrs lidelse (B 522-17; B 3302-12), fordi en handling ikke har blitt ansett for 

å oppfylle kravene til «forsett» eller «grov uforsiktighet» (B 1345-16), og 
fordi forbrytelsen er blitt vurdert til å være et «mindre lovbrudd» (B 1066- 
10; B 2627-10). Selv om bønder og transportører blir dømt for transport 
av uegnete dyr, er det også mange tilfeller der saken blir henlagt. Ifølge 
en rapport fra 2016 fra den svenske påtalemyndigheten ble 53 prosent av 
sakene henlagt. De fleste var om transport av dyr som var for syke, for 
sent i drektigheten eller skadet slik at dyrene var uskikkede for trans- 
port (Åklagarmyndigheten, 2016). De viktigste årsakene til å henlegge ser 
ut til å være vanskeligheter med å bevise om en bonde eller transportør 
hadde, eller burde ha, kjent til tilstanden til et dyr. En konklusjon er at 
det er vanskelig å bevise at handlingen har blitt gjort med «forsett» eller 
«forsømmelse / likegyldighet / uforsiktighet». 

Gjennomgangen over illustrerer at dyrevelferdssaker relatert til trans- 
port i Sverige ender opp i domstolene i langt større grad enn i Norge. 
Dermed foreligger det i Sverige et atskillig bredere rettsgrunnlag som sier 
noe om vurdering av skyld og ansvar på dette området. I Norge har det 
vært vanlig med ileggelse av overtredelsesgebyr uten videre vurdering og 
prøving av saken. På denne måten gjøres det grundigere rettslige vurde- 
ringer fra sak til sak i Sverige sammenliknet med Norge. 


Sammenlikning av Norge og Sverige 


Organisatoriske forskjeller mellom 
dyrevelferdsforvaltningene i Norge og Sverige 

Norge og Sverige implementerer den samme EU/EØS-lovgivningen, og 
begge land har nasjonal lovgivning som går lenger enn EUs krav. Begge 
land har som mål at forvaltningen skal kunne implementere og prakti- 
sere dyrevelferdsreglene effektivt, enhetlig og konsistent, samt at forvalt- 
ningen skal utøve risikobasert kontroll. Norge og Sverige har imidlertid 
valgt forskjellige veier for å oppnå dette. Tabell 1 viser hvilke reaksjons- 
former som ble brukt mot dyreholdere ved avvik og brudd på reglene i 
Norge og Sverige i 2018, mens tabell 2 sammenlikner hvordan Norge og 
Sverige bruker opptrappende virkemidler ved regelbrudd. 

Tabell 1. Oversikt over dyreverns-/dyrevelferdsinspeksjoner, samt reaksjoner på avvik, i Norge 
og Sverige (2018)> 


Norge Sverige 
Antall inspiserte besetninger 7857 NK 
Antall inspeksjoner 10 797 11918 
Andel besetninger som er inspisert” 11% 6% 
Sanksjon 
Vedtak 2809° 1163° 
Vedtak med trussel om tvangsmulkt 168° NK 
Overtredelsesgebyr 61° NA 
Tverrvilkår / trekk i tilskuddd 73 268 
Dyreforbude 159 198° 
Avvikling av dyrehold og midlertidig forvaring 178° 895? 
(Sverige: omhändertagande av djur) 
Politianmeldelse 46° 309° 


"Sverige rapporterer bare andel besetninger med landbruksdyr som inspiseres. Dette begrunnes i nasjonalt mål 
om å inspisere min. 10 % av besetningene hvert år. Norge inkl. også andre dyrehold som hester og kjæledyr. 
> Antall beslutninger 
Antall besetninger 
4| Norge er dette basert på søknader om husdyrtilskudd som har fått utbetaling redusert på grunn av brudd 
på dyrevelferdslovgivningen. Mattilsynet er ansvarlig for å informere Landbruksdirektoratet om brudd på 
dyrevelferdslovgivningen og dermed om tverrvilkårene. | Sverige baseres dette på gjennomførte trekk i EU- 
støtten hvis EUs regelverk ikke følges opp. 
e] Norge skiller man mellom dyreforbud (78 kontrollobjekt) på den ene siden og vedtak om at dyreholdere skal 
avvikle sin virksomhet (81 kontrollobjekt) på den andre. Også i Sverige kan en dyreholder bli pålagt å avvikle 
dyreholdet, men dette vises ikke i statistikken. 


Selv om dyrevelferdsforvaltningen i Sverige og Norge delvis tar i bruk 
samme type virkemidler for å sikre etterlevelse av dyrevelferdslovgiv- 
ningen, er det også noen viktige forskjeller. Norge har innført overtre- 
delsesgebyr / administrativt gebyr (sanksjonsavgifter), noe Sverige ikke 
har i dag. I 2021 la den svenske regjeringen fram forslag om å innføre 
sanksjonsavgifter (Prop. 2021/22:18). Forslaget ble godkjent av Riksdagen 
og iverksettes med virkning fra 1. juli 2022. Saksbehandlingen ved 
tverrvilkårene, dvs. trekk i jordbruksstøtte, er forskjellig. Sverige er 
medlem av EU og deltar i den felles jordbrukspolitikken (CAP). Trekk 


5 Tabell 1 viser oversikt over risikobaserte tilsyn. Det betyr at her vises tilsyn i besetninger der 
man har størst sannsynlighet for å finne avvik. Oversikten inkluderer sportsdyr, kjæledyr og 
produksjonsdyr. I visse tilfeller ble flere vedtak fattet overfor den samme besetningen. Det er 
videre viktig å merke seg at Norge og Sverige har ulike metoder for innsamling av statistikk, noe 
som gjør at tallene ikke er fullt ut sammenliknbare. NA = ikke relevant, NK = ukjent 

Tabell 2. Sammenlikning av «sanksjonstrappene» ved brudd på dyrevelferdslovgivningen i Norge 
og Sverige 


Virkemidler Norge Sverige Forskjell mellom 
Norge og 
Sverige? 

Forebyggende 

Veiledning? Ja Ja Nei 

Administrative virkemidler (formelle) 

Påpekning av plikt Ja Ja Nei 

Vedtak Ja Ja Nei 

Vedtak med trussel om tvangsmulkt (sv.: vite) Ja Ja Nei 

Overtredelsesgebyr (sanksjonsavgift) Ja Nei? Ja 

Tverrvilkår/trekk i tilskudd Ja Ja Ja‘ 

Dyreforbud Ja Ja Nei 

Avvikling av dyrehold og midlertidig forvaring Ja Ja Nei 

(Sverige: omhåndertagande av djur) 

Klagemuligheter 

Mulighet til a klage pa vedtak Ja Ja Nei 

Domstolspraving? Ja (men Ja Ja (Norge: intern 

uvanlig) klagebehandling 

vanligst) 

Strafferettslig forfølgelse 

Anmelde til politi Ja Ja Nei 

Tiltale Ja Ja Nei 

Bøter eller fengsel Ja Ja Ja* 


"Formelt sett skal veiledning skje i forhold til lovkravene og ikke som praktiske råd om hvordan ting skal 
gjøres. Det er imidlertid mange eksempler på at inspektører går lenger enn dette i sin veiledning. Her skilles 
det mellom denne formen for uformell veiledning og påpekning av plikt, som er en mild reaksjonsform, der 
veiledningen inkluderer en påpekning av plikten til å følge reglene og mulige konsekvenser av å ikke gjøre det. 
Nylig vedtatt mulighet for å anvende sanksjonsavgifter i Sverige. Iverksettes 1. juli 2022. 

Tverrvillkår betyr redusert EU-jordbruksstøtte i Sverige og redusert nasjonal jordbruksstøtte i Norge 

Sverige har eget system av forvaltningsdomstoler 

°Straffeutmalingen er forskjellig i Sverige og Norge 


i jordbruksstøtten som virkemiddel i dyrevelferdsforvaltningen «styres» 
dermed av EU-systemet. Norge har beholdt en nasjonal landbrukspoli- 
tikk, og eventuelle trekk i jordbruksstøtten er derfor et nasjonalt anlig- 
gende. Det er også forskjeller mellom landene når det gjelder mulighetene 
for klagebehandling i dyrevelferdsaker, og når det gjelder strafferettslige 
konsekvenser ved brudd på dyrevelferdsreglene. Dette innebærer at dyre- 
velferdssaker i Sverige langt oftere blir gjenstand for domstolsprøving av 
klager på tilsynsmyndighetenes vedtak, mens klagebehandlingen i Norge 

primært håndteres innenfor ett og samme organ - Mattilsynet - som 
både gjør vedtakene og som behandler klager på vedtak. 

Å samle ansvaret både for regelverksutvikling, tilsyn, tilsynsvedtak 
og klagebehandling i ett tilsynsorgan - Mattilsynet - kan føre til mer 
enhetlig og helhetlig forvaltning, men kan samtidig oppleves som en fare 
for rettssikkerheten. Dette var noe av bakgrunnen for anbefalingen som 
ble gjort i en granskningsrapport om Mattilsynet fra 2019 om å «flytte 
klagesaksbehandlingen ut av hovedkontoret og inn i en egen klagein- 
stans» ettersom dette ble vurdert som å «gi styrket legitimitet og opp- 
fattet habilitet i behandlingen og frigjøre fagressurser i hovedkontoret 
til blant annet rådgivning og regelverksfortolkning» (KPMG, 2019: v; se 
også kapittel 4 i denne boka). I Norge kan Mattilsynets vedtak prøves for 
domstolene. Så langt er denne muligheten imidlertid benyttet i liten grad, 
selv om det i senere år har vært en økende tendens til domstolsprøving 
av vedtak. I både Norge og Sverige håndteres det strafferettslige ansvaret 
ved brudd på dyrevelferdslovgivningen av de alminnelige domstoler. I 
Sverige straffes både brudd på dyrevelferdslovgivningen (Djurskyddslag, 
2018) og dyreplageri (Brottsbalk, 1962) med bøter eller fengsel i inntil to 
år, mens i Norge straffes slike brudd med bøter eller fengsel i inntil ett år, 
eller inntil tre år ved grove brudd (Dyrevelferdsloven, 2009). I 2021 fore- 
slo den svenske regjeringen å innføre en straff for «grovt djurplågeri» som 
kan gi fengselsstraff på mellom seks måneder og fire år (Prop. 2021/22:18). 
Forslaget ble godkjent av Riksdagen og iverksettes fra 1. juli 2022. 

Gjennom en rekke reformer siden 1990-tallet har Norge utviklet og 
formalisert sterke koordineringsstrukturer, både ved å statliggjøre og 
dermed sentralisere tilsynet, og ved å samle alle tilsynsoppgaver (mat- 
trygghet, dyrehelse, plantehelse og dyrevelferd) i Mattilsynet. På den 
måten har myndighetene søkt å styrke koordineringen på tvers av både 
regioner og tilsynsområder. Målsettingen har vært at denne styrkede 
koordineringen skal bidra til en mer helhetlig og enhetlig forvaltning (se 
også kapittel 4 i denne boka). Likevel har dagens norske forvaltnings- 
modell for dyrevelferd fortsatt koordineringsutfordringer. For det 
første er det behov for intern koordinering i Mattilsynet mellom hoved- 
kontor, regionskontorer og regionenes avdelinger. For det andre må 
Mattilsynet forholde seg til styringssignaler fra to ulike departement som 

begge har ansvar for dyrevelferd. I Sverige er myndighet og ansvar fordelt 
mellom ett departement, to statlige etater (myndigheter eller verk) og 21 
lånsstyrelser. Organiseringen av den svenske dyrevelferdsforvaltningen 
preges derfor i større grad av utfordringer med å koordinere dyrevelferds- 
arbeidet på tvers av ulike myndighetsorganer med ulike oppgaver, funk- 
sjoner og forvaltningspraksiser. Den norske dyrevelferdsforvaltningen, 
der et samlet ansvar er lagt til Mattilsynet, har dermed større kapasitet for 
å koordinere virksomheten og dermed oppnå en enhetlig og konsistent 
forvaltningspraksis. Den svenske dyrevelferdsforvaltningen står overfor 
flere organisatoriske utfordringer - knyttet til ansvarsdelingen mellom 
Jordbruksverket og Livsmedelsverket, mellom de ulike lånsstyrelsene, 
og mellom den svenske dyrevelferdsforvaltningen og EU-nivået på de 
områder som berører EUs felles jordbrukspolitikk. 


Sammenlikning av forvaltning av reglene for 
dyrevelferd under transport 

I Norge har Mattilsynet ansvar for tilsyn, tilsynsvedtak og klagebe- 
handling når det gjelder dyreholder, transportør og slakteri. Dette 
enhetlige ansvaret legger til rette for at Mattilsynet selv kan velge de 
virkemidler som skal anvendes for både å sikre koordinert praksis 
mellom inspektører på slakteriet og avdelingen som har ansvar for å 
kontrollere dyreholderen, og for å sikre etterlevelse av regelverket 
langs hele produksjonskjeden - fra gårdsbruk via transport til slakteri. 
I Sverige er den formelle myndigheten for den samme produksjonskje- 
den fordelt på to forskjellige etater, Jordbruksverket og Livsmedelsverket, 
samt offentlige veterinærer (OV) ansatt av Livsmedelsverket som er 
ansvarlige for å kontrollere dyr på slakteriet, og de regionale lånssty- 
relsene som er ansvarlige for å kontrollere dyreholdet på gårdsbruk. 
Europakommisjonens inspeksjonsorgan (FVO - Food and Veterinary 
Office - i dag Health and Food Audits and Analysis) var pa inspek- 
sjon i Sverige i 2010 for å kontrollere den svenske dyrevelferdsforvalt- 
ningens arbeid rettet mot dyrevelferd på gårdsbruk og transport. FVO 
påpekte den gang flere uklarheter knyttet til ansvaret for dyrevelferds- 
kontrollen, spesielt for små slakterier (Food and Veterinary Office, 2010). 

Jordbruksverket og Livsmedelsverket har derfor med utgangspunkt i 
kritikken fra FVO utarbeidet felles retningslinjer for fordeling av ansvar 
både for tilsyn ved slakteriene (Jordbruksverket, 2016) og for tilsyn av 
transport av levende dyr (Jordbruksverket, 2009). Til tross for de nye ret- 
ningslinjene er det likevel fortsatt påvist store forskjeller når det gjelder 
hvordan dyrevelferdskontrollen blir utført i forskjellige deler av Sverige 
(Jordbruksverket, 2020; Lundmark Hedman et al., 2021b; Lundmark et al., 
2018; Viksten et al., 2016). I en nylig publisert studie framkommer det at 
transportører av griser i Sverige opplever ulik praksis blant inspektørene 
når det gjelder vurdering av regelbrudd, og at de derfor uroer seg for kon- 
trollen som skjer ved ankomst til slakteriet, herunder for om de kan bli 
anmeldt til politiet eller ikke (Wilhelmsson et al., 2021). 

Det at lovverket åpner for ulike tolkninger kan i denne sammen- 
heng ytterligere undergrave enhetlig og konsistent forvaltningspraksis. 
Eksempler på uklarheter i lovgivningen er tvetydige formuleringer som 
for eksempel om dyret er «uegnet» eller «egnet» til transport — hvor går 
grensene for hva som er «uegnet» eller «egnet»? (Johansson, 2006; Rushen, 
2011; Schindler, 2013; Viksten et al., 2016). Tilsvarende, hvor går grensene for 
hva som er «unødig smerte, lidelse, stress eller skade»? (jf. rådsforordning 
(EF) nr. 1099/2009; Bilchitz, 2012). Problemet med ulik forvaltningspraksis 
vil forsterkes ytterligere jo svakere koordinert dyrevelferdsforvaltningen er. 
I tråd med dette står Sverige overfor enda større utfordringer med å oppnå 
enhetlig forvaltningspraksis enn det Norge gjør. 


Ulike forvaltningsmodeller for dyrevelferd - 
mulige implikasjoner 

I hvilken grad kan organiseringen av den norske og svenske dyrevelferds- 
forvaltningen påvirke muligheten for å oppnå en enhetlig og helhetlig 
forvaltning av dyrevelferdsområdet? Sammenlikningen av de to lan- 
dene illustrerer at særlig to relaterte problemområder skiller seg ut som 
viktige i denne sammenheng. For det første kan et flertydig regelverk gi 
ulike tolkningsmuligheter og dermed ulik forvaltningspraksis ved vur- 
dering av og reaksjon på regelbrudd. For det andre vil god kapasitet for 
koordinering, både mellom styrings- og forvaltningsnivåer og mellom 

ulike etater, kunne bidra til å styrke både en felles forståelse og lik prak- 
tisering av dyrevelferdsregelverket. Behov for koordinering vil dessuten 
være større jo mer tvetydig og uklart lovverket er. Selv om formell orga- 
nisering kan skape barrierer mot koordinering (som særlig den svenske 
forvaltningsmodellen preges av gjennom oppsplitting av formelt ansvar), 
kan koordinering også oppnås gjennom «myke» koordineringsmeka- 
nismer, som samordningsmøter, veiledninger og informasjonsutveks- 
ling. Norge har sentralisert ansvaret for tilsynvirksomheten gjennom 
statliggjøring og sørget for en tett koordinert struktur gjennom samling 
av alt tilsynsansvaret i Mattilsynet. Koordinering mellom ulike forvalt- 
ningsnivåer ble ytterlige styrket da Mattilsynet reduserte antall adminis- 
trative nivåer fra tre (hovedkontor, regionskontor og distriktskontor) til 
to (hovedkontor og regionskontor) og samtidig reduserte antall regioner 
(jf. kapittel 4 i denne boka). Mattilsynet har imidlertid fortsatt interne 
koordineringsutfordringer mellom regioner og avdelinger innenfor hver 
region, og eksterne koordineringsutfordringer gjennom behovet for 
å forholde seg til styringssignaler fra to ulike departementer. I Sverige 
er alt overordnet politisk ansvar for dyrevelferdsområdet lagt til ett 
departement. Denne sentraliserte strukturen modifiseres imidlertid både 
av den svenske tradisjonen for stor faglig autonomi lagt til fagmyndig- 
hetene, og gjennom ansvar og myndighet lagt til to forskjellige etater 
(Jordbruksverket og Livsmedelsverket) og 21 relativt selvstendige regio- 
nale statlige myndigheter — lansstyrelsene. Den svenske forvaltningsmo- 
dellen åpner på denne måten for utvikling av ulike forvaltningspraksiser 
i større grad enn den norske. I den svenske forvaltningsmodellen er det 
behov for koordineringsmekanismer som kan skape felles oppfatninger 
på tvers av ulike myndighetsorganer mht. hvordan lover og regler skal 
forstås og håndheves. 

Forvaltning av regelverket for transport av dyr illustrerer noen vik- 
tige forskjeller mellom den norske og svenske forvaltningsmodellen på 
dyrevelferdsområdet. I Norge har Mattilsynet ansvar for inspeksjon av 
transport hele veien fra gårdsbruk via lasting og transport til og med 
avlastning på slakteriet. I Sverige er to forskjellige myndigheter involvert, 
med ansvar for tilsyn overfor henholdsvis primærproduksjon og slakt. 
Samtidig har Sverige et system for klagebehandling som i sin helhet er 

lagt utenfor tilsynsmyndighetene gjennom domstolsprøving i forvalt- 
ningsdomstoler. I Norge er klagebehandlingen lagt til det samme organet 
som har ansvar for regelverksutvikling, tilsyn og tilsynsvedtak, nemlig 
Mattilsynet. Dette skaper en «bukken og havresekken»-problematikk i 
Norge ved at samme forvaltningsorgan forbereder regelverk, fører tilsyn 
med det samme regelverket, og dessuten selv behandler klager fra tilsyns- 
objektene på vedtak gjort med utgangspunkt i regelverket. Mattilsynet har 
dermed på den ene siden et klagebehandlingssystem som kan undergrave 
målet om upartisk saksbehandling og true rettssikkerheten. På den andre 
siden legger Mattilsynets forvaltningsmodell bedre til rette for koordi- 
nert handling og enhetlig og helhetlig praksis enn hva som er tilfelle for 
den svenske forvaltningsmodellen. Spissformulert kan vi beskrive dets 
slik: Norges utfordringer i forvaltning av dyrevelferd er primært relatert 
til Mattilsynet interne forhold, mens Sveriges utfordringer er relatert til 
forholdet mellom ulike fagmyndigheter. 

Det formålsorienterte tilsynet: 
Hvordan fremmer inspektører 
dyrevelferd? 


Stig S. Gezelius 
Universitetet i Sørøst-Norge 


Sammendrag: Hva karakteriserer arbeidsmåten til inspektører som lykkes med å 
fremme lovens formål? Basert på kvalitative intervjuer, feltobservasjoner og gjen- 
nomgang av tidligere forskning, sammenfatter jeg et svar i begrepet om et formåls- 
orientert tilsyn, det vil si et tilsyn der lovens formål styrer henholdsvis lovanvendelsen, 
virkemiddelbruken og kommunikasjonsformen. Dette tilsynet kjennetegnes av 
beslutninger basert på konsekvensanalyse. Begrepet inkluderer innsikter fra flere 
toneangivende teorier innen tilsynsforskning. Prinsippet om formålsorientering 
foreskriver en praktisk orientert tilnærming, og er i noen henseende ekvivalent med 
forholdsmessighetsprinsippet i forvaltningsretten. Det formålsorienterte tilsynet 
kontrasteres med et formalistisk tilsyn, som kjennetegnes av fokus på reglenes for- 
melle struktur fremfor reglenes formål. Inspektører som driver et formålsorientert 
tilsyn, møter typisk større respekt og samarbeidsvilje i næringen enn de som driver 
et formalistisk tilsyn. Et formålsorientert tilsyn fordrer at inspektøren har tilgang til 
et bredt spekter av tilnærmingsmåter, samt kompetanse til å velge hensiktsmessig 
tilnærming i hvert enkelt tilfelle. 


Nøkkelord: lovhåndhevelse, tilsyn, lovlydighet, regulering, dyrevelferd 


Abstract: What characterises the practices of inspectors who succeed in promot- 
ing the purpose of the law? Based on qualitative interviews, field observations and 
review of previous research, this chapter suggests an answer summarised in the 
notion of purpose-oriented law enforcement, meaning law enforcement where the 
purpose of the law governs the application of rules, choice of responses, and form 
of communication. Such law enforcement is characterised by decisions preceded by 
impact assessment. The concept includes lessons from several influential theories 
of regulatory enforcement. The principle of purpose orientation prescribes a prac- 
tical approach and is equivalent to administrative law’s principle of proportionality 
in some respects. Purpose-oriented law enforcement is contrasted with formalistic 


Sitering: Gezelius, S. S. (2022). Det formalsorienterte tilsynet: Hvordan fremmer inspektører dyrevelferd? 
I S. S. Gezelius & F. Veggeland (Red.), Forvaltning av dyrevelferd i Norge: Hvordan få lovverk til å virke? 
(Kap. 9, s. 251-279). Cappelen Damm Akademisk. https://doi.org/10.23865/noasp.159.cho 

law enforcement that focuses on the formal structure of rules rather than on their 
intended purpose. Inspectors who perform purpose-oriented law enforcement typi- 
cally achieve a greater degree of cooperation than those with a formalistic approach. 
Purpose-oriented law enforcement requires that inspectors have access to a variety 
of approaches, and the competence to choose appropriately in each case. 


Keywords: law enforcement, inspections, compliance, regulation, animal welfare 


Spørsmålet om tilsynets formal 


Hva karakteriserer arbeidsmåten til inspektører som lykkes med å 
fremme lovens formål? I dette kapitlet forsøker jeg å besvare spørsmålet 
ved hjelp av dataene i Aniwel-prosjektet og annen tilsynsforskning. 

Å fremme lovverkets formål er forvaltningens viktigste oppgave. 
Formålsorientering er derfor et sentralt prinsipp i offentlig styring: myn- 
dighetene skal oppnå noe med sin autoritetsbruk. Prinsippet gjelder også 
tilsyn (Meld. St. 17 (2002-2003), s. 22). Prinsippet om formalsorientering 
har resultert i utstrakt bruk av mål- og resultatstyringsverktøy i offentlig 
forvaltning, typisk i form av tallbaserte indikatorer som brukes til rap- 
portering mellom ulike nivåer (Christensen et al., 2014). Mange mål - 
slik som god behandling av dyr - lar seg imidlertid ikke fullt ut tallfeste, 
og det samme gjelder midlene for måloppnåelse, slik som utøvelsen av 
tilsyn. Man kan argumentere for at myndighetenes måloppnåelse først 
og fremst avhenger deres evne til kvalitativt god samhandling med det 
regulerte samfunnet. Derfor ser jeg i dette kapitlet på formålsorientering 
som et spørsmål om kvaliteten på samhandlingen mellom tilsynet og de 
regulerte. Jeg forsøker altså å finne ut hva som kjennetegner en formåls- 
tjenlig utøvelse av tilsynet. Tilnærmingen min er samfunnsvitenskapelig 
fremfor rettsdogmatisk: Kapitlet handler om hvordan tilsynet fremmer 
lovens formål, ikke om hva som bør anses forvaltningsrettslig mest kor- 
rekt. Når det er sagt, inneholder forvaltningsretten prinsipper som tilsva- 
rer det som her kalles formålsorientering, og disse vil jeg berøre. 

Dyrevelferdslovens formål er å «fremme god dyrevelferd og respekt 
for dyr» (Dyrevelferdsloven, 2009, $ 1). Et sentralt suksesskriterium for 
tilsynet er at det stimulerer næringen til å handle i tråd med dette for- 
målet (f.eks. Ot.prp. nr. 15 (2008-2009), s. 115). Selv om formålsperspek- 
tivet er grunnleggende i offentlig forvaltning, kan lovens formål havne i 

bakgrunnen når inspektører håndhever lovens detaljbestemmelser. Det 
krever kompetanse og trygghet å legge generelle styringsmål til grunn 
når detaljer vurderes. Det krever også kompetanse å, i hvert enkelt til- 
felle, velge det virkemiddel som best motiverer folk til å handle i tråd med 
lovens formål (se kapittel 2). 

En rekke studier viser at folk oftest følger lovverk fordi de oppfatter 
lovlydighet som rett og rimelig, og i mindre grad fordi de frykter straff 
(f.eks. Kirchler et al., 2014; Paternoster, 2010). Våre data bekrefter bildet, 
og viser at folk særlig motiveres når de opplever at loven fremmer gode 
formål, samt av en oppfatning om at seriøsitet innebærer lovlydighet (se 
kapittel 11). Disse motivasjonene betegnes henholdsvis som innholdssam- 
tykke og lovgivers autoritet (Gezelius & Hauck, 2011). 

Lovlydighet har altså mye med folks opplevelse av rett og urett å gjøre. 
Atskillig forskning viser at lovhåndhevelse kan utløse motstand og mot- 
vilje, altså virke mot sin hensikt, når folk opplever den som urettferdig. 
Vellykket lovhåndhevelse handler om å utøve myndighet på måter som 
de styrte opplever som akseptabel (Bardach & Kagan, 1982/2017; Makkai 
& Braithwaite, 1994; Murphy et al., 2009, 2015; Sunshine & Tyler, 2003). 
Vi finner det samme blant informantene i Aniwel. En husdyrprodusent 
forteller om sin handlemåte etter å ha opplevd seg urimelig mistenkelig- 
gjort av tilsynet: 


Og så [...] setter jeg litt Mattilsynet på press også, fordi jeg stilte dem spørsmå- 
let: Har dere fått bekymringsmelding nå ettersom dere skal på besøk? sier jeg 
[...] Nei, det hadde de ikke gjort. Nei, dere får ikke komme innom fjøsdøra her 
før dere har sendt meg en skriftlig rapport på at dere ikke har fått det, sier jeg. 
Jeg begynner å bli styggere, jeg også. (Fra intervju med sauebonden «B3») 


Dataene våre viser at næringsaktører har klare oppfatninger om hvilke 
inspektører som motiverer dem, og hvilke som skaper motvilje (se også 
Anneberg et al., 2012, 2013). Jeg skal derfor besvare problemstillingen ved 
å studere arbeidsmåten til inspektører som lykkes med å motivere. 
Sentralt i analysen står begrepet om det formålsorienterte tilsynet. 
Innholdet i begrepet er utarbeidet gjennom tolkninger av dataene våre,' 


1 I samfunnsvitenskapelig metode kalles dette gjerne dataforankret teori, eller grounded theory 
(Glaser & Strauss, 1967). 

og betegnelsen «formålsorientert tilsyn» er så langt jeg vet ny. Likevel 
er de sentrale innsiktene bak begrepet, i hvert fall mange av dem, alle- 
rede å finne i håndhevelseslitteraturen. Som teoretisk bidrag betraktet, 
er «formålsorientert tilsyn» først og fremst en sammenfatning av per- 
spektiver som, på ulike vis, belyser lovhåndhevelse rettet mot løsning 
av de problemer lovverket er ment å løse. Redegjørelsen for begrepet, 
som følger i neste avsnitt, følges av illustrerende eksempler som pri- 
meert er hentet fra slakteri- og transportdataene våre. Videre utdyping 
av det formålsorienterte tilsynets betingelser og konsekvenser finnes i 
kapittel 10. 

Kapitlet bygger hovedsakelig på kvalitative data som forskergruppen 
i Aniwel samlet inn ved norske slakterier og dyretransportfirmaer mel- 
lom 2016 og 2019. Materialet består av semi-strukturerte intervjuer med 
tilsammen sytten informanter i Mattilsynet, slakteribedrifter og trans- 
portbedrifter, samt fem dager med feltobservasjon og feltintervjuer 
innenfor slakteri- og transportvirksomhet. Til sammen omfatter mate- 
rialet data fra drøyt førti informanter. Dataene er samlet inn ved tre 
ulike slakterianlegg, valgt ut etter grad av konflikt mellom tilsyn og 
næring. Slakteriene gis her anonymiserende kallenavn. Informanter 
ble, med unntak av enkelte i lederposisjoner, garantert konfidensialitet 
med påfølgende anonymisering. Videre trekker kapitlet veksler på atten 
semistrukturerte kvalitative intervjuer med husdyrprodusenter, samt 
åtte tilsvarende intervjuer med inspektører i Mattilsynet, gjennomført 
i 2016. Produsentutvalget omfattet informanter med ulike typer histo- 
rikker i kontakten med tilsynet. Intervjuene fulgte vanlige prinsipper 
for konfidensialitet. Metodene er nærmere beskrevet i bokas kapittel 1. 


Formålsorientert tilsyn: En begrepsavklaring 


Formålsorientert tilsyn kan defineres som tilsyn der lovens formål styrer 
utøvelsen av tilsynet. Utøvelsen av tilsynet omfatter her tre forhold: lovan- 
vendelsen, virkemiddelbruken og kommunikasjonsformen.* Kjennetegn 


2 Begrepet omfatter altså ikke egenskaper ved lovverket som sådan, og må ikke forveksles med 
det som i litteraturen ofte betegnes som «resultatbasert» eller «funksjonsbasert» regulering (se 
Coglianese et al., 2003; Kringen et al., 2018; May, 2007). 

ved disse tre utgjør, slik figur 1 illustrerer, søylene i det formålsorienterte 
tilsynet. Felles for alle de tre søylene, er at tilsynet handlemåte bygger på 
forutgående konsekvensanalyse. Jeg skal avklare begrepet nærmere ved å 
beskrive disse søylene etter tur. 


Formålsorientert tilsyn 


Lovanvendelse 


Formals- 
bestemmelse styrer 
bruk av detalj 
bestemmelser 


am 


Kommunikasjon 


Hensiktsmessighets- 
vurdering 
styrer valg 
av form 


mr 


Virkemiddelbruk 


Hensiktsmessighets- 
vurdering styrer 
virkemiddelvalg 


Sr 


Figur 1. Søyler i det formålsorienterte tilsynet. Figuren viser hvordan tre grunnleggende 
bestanddeler i tilsynet utøves av formålsorienterte inspektører. 


Lovanvendelse i formålsorientert tilsyn 


Når det gjelder lovanvendelsen, kjennetegnes formålsorientert tilsyn av at 
lovens formålsbestemmelse styrer anvendelsen av detaljbestemmelser. Det 
formålsorienterte tilsynet bruker lovens detaljbestemmelser som midler 
til å oppnå ønskede, og forhindre uønskede, konsekvenser. 

Lovverk kan ha uønskede konsekvenser når detaljbestemmelser er 
uhensiktsmessig utformet. I reguleringslitteraturen betegnes slik uhen- 
siktsmessighet gjerne som overinkludering og underinkludering (f.eks. 
Lodge & Wegrich, 2012). Overinkludering vil si at lovbestemmelsen 
utilsiktet omfatter flere situasjoner enn lovens formål tilsier, slik at 
reglene oppleves meningsløse, mens underinkludering betyr at lovbe- 
stemmelsen omfatter for få situasjoner, slik at formålet undergraves av 
smutthull (se også Bardach & Kagan, 1982/2017). Det formålsorienterte 
tilsynet forsøker å minimalisere effektene av over- og underinkludering 
gjennom å bruke detaljbestemmelser som verktøy, fremfor som mål i 


seg selv. 

Slik norsk lovverk utformes, innebærer formålsorientert tilsyn at 
lovens formålsparagraf avgjør hvordan detaljbestemmelser tolkes og 
håndheves i konkrete tilfeller. Formålsorientert tilsyn innebærer at over- 
inkluderende detaljbestemmelser i noen situasjoner sees bort fra, mens 
underinkludering forsøkes oppveid gjennom bruk av ikke-tvingende vir- 
kemidler, slik som faglig veiledning. 

I en berømt tilsynsstudie fra USA viste Bardach og Kagan (1982/2017, 
s. 71-72) hvordan erfarne inspektører kunne forhindre urimelige utfall 
av offentlig styring, og dermed motstand fra bedriftene, ved skjønns- 
messig å tøye eller tilpasse stivbente regler i situasjoner der reglene åpen- 
bart var lite hensiktsmessige (se også Lee, 2008). Denne tilsynsformen, 
som Bardach og Kagan beskriver som en problemløsende tilnærming 
med islett av «selektiv ikke-håndhevelse» (s. 125), er karakteristisk for 
et formålsorientert tilsyn. Bardach og Kagan mente at en slik problem- 
løsende tilnærming forutsatte at inspektøren hadde teknisk kompetanse 
til å kunne skille mellom alvorlige og mindre alvorlige tilfeller (s. 128). 
Argumentet støttes av våre data: Både intervjuene og feltobservasjonene 
våre viste at inspektører med trygghet på egen kompetanse kunne være 
uttalt formålsorienterte i regelanvendelsen, mens næringsinformanter 
beskrev uerfarne inspektører som de mest «stivbente». 

Et formålsorientert tilsyn kan kontrasteres med et formalististisk til- 
syn, altså et tilsyn med større vekt på regelverkets formelle struktur enn 
på regelverkets formål. Et formalistisk tilsyn håndhever lovens detalj- 
bestemmelser som om overholdelsen av detaljbestemmelsene er mål i 
seg selv. Informanter beskriver gjerne slikt tilsyn som «firkantet», eller 
som tilsyn som «går etter boka» (f.eks. Bardach & Kagan, 1982/2017; 
Braithwaite et al., 2007; Lee, 2008; May & Winter, 2000; se også kapittel 
11 i denne boka). 


Virkemiddelbruk i formålsorientert tilsyn 

Når det gjelder virkemiddelbruken, kjennetegnes formålsorientert tilsyn 
av at virkemiddelvalget i hvert enkelt tilfelle bygger på en kvalitativ vur- 
dering av virkemidlenes hensiktsmessighet. Det vil si at tilsynet, i hvert 
enkelt tilfelle, gjør en informert vurdering av hva som best stimulerer 

tilsynsobjektet til å handle i tråd med lovens formål. Et formålsorientert 
tilsyn bruker virkemidler selektivt, ut fra en vurdering av den regulerte 
aktørens motivasjoner. Overtredelser som skyldes uflaks eller inkom- 
petanse møtes altså med andre typer virkemidler enn overtredelser 
som skyldes likegyldighet eller opportunisme. Likeledes, som vi skal se 
eksempler på, kan et formålsorientert tilsyn fremme formålstjenlig atferd 
også når ingen detaljbestemmelse er brutt, forutsatt at virkemidlene ikke 
har karakter av tvang. Gjennom faglig veiledning kan tilsynet redusere 
konsekvensene av underinkluderende regler og samtidig forebygge fram- 
tidige regelbrudd. 

I motsetning til et formålsorientert tilsyn, vil et formalistisk tilsyn la 
det gå automatikk i virkemiddelbruken. Det vil si at virkemiddelvalget, 
i Christies (2004) terminologi, bygger på smale relevanskriterier, hvilket 
innebærer at sanksjoner brukes uten grundig vurdering av overtredel- 
sens årsaker. 

Det er viktig å fremheve at formålsorientert virkemiddelbruk ikke 
innebærer troskap mot noen bestemt type virkemiddel. For eksempel er 
ikke formålsorientert virkemiddelbruk nødvendigvis ensbetydende med 
myk virkemiddelbruk. Formålsorientert virkemiddelbruk handler om 
kriteriene for valg av virkemiddel. Først blant kriteriene står virkemidde- 
lets hensiktsmessighet. 

Ayres og Braithwaites (1992) håndhevelsespyramide, som vi beskrev i 
bokas kapittel 2, er et velkjent forslag til hvordan virkemiddelbruk kan 
formålsorienteres. Ifølge håndhevelsespyramiden begynner tilsynet 
med «myke» — det man i håndhevelseslitteraturen gjerne kaller «tilrette- 
leggende» — reaksjonsformer, typisk i form av veiledning, for så å trappe 
opp når, men bare når, det er nødvendig for å sikre tilsynsobjektets sam- 
arbeidsvilje. Gjennom pyramidens prinsipp om minste tilstrekkelige 
respons - altså prinsippet om ikke å bruke hardere virkemidler enn nød- 
vendig - skal tilsynet unngå å provosere fram motstand, samtidig som 
tilsynet har midler i bakhånd til å avskrekke mindretallet av gjenstridige 
aktører (se også Barak-Corren & Kariv-Teitelbaum, 2021). 

Formålsorientering av virkemiddelbruken foreskrives av forvaltnings- 
rettens såkalte forholdsmessighetsprinsipp, som blant annet innebærer 
at virkemidler skal tjene hensikten og ikke være hardere enn nødvendig 

(Eckhoff & Smith, 2018, s. 407-409; Graver, 2015, s. 128-130). Mer spesi- 
fikt fremhever både forvaltningslovens og dyrevelferdslovens forarbeider 
betydningen av forholdsmessig virkemiddelbruk, og dette gjenspeiles i 
Mattilsynets egen instruks (Mattilsynet, 2014; Ot.prp. nr. 15 (2008-2009), 
s. 115; Prop. 62 L (2015-2016), s. 8, 52—53)3 

Ayres og Braithwaite argumenter for at tilsynet finner frem til minste 
tilstrekkelige respons gjennom å bruke en like-for-like-tilnærming, altså 
å svare med samme mynt som tilsynsobjektet: Tilsynet skal møte samar- 
beid med samarbeid, og motstand med opptrappende sanksjoner. 

Norske tilsyns rutine for opptrappende virkemiddelbruk synes, i hvert 
fall ved første øyekast, å følge prinsippet om minste tilstrekkelige respons. 
Imidlertid viser våre data at tilsynet tidvis bygger sin opptrappende vir- 
kemiddelbruk på så smale relevanskriterier at prinsippet om «like-for- 
like» tilsidesettes. Gjennom automatisk å trappe opp virkemiddelbruken 
når overtredelsen gjentas, risikerer tilsynet å straffe aktører som forsøker 
å følge regelverket, men som mislykkes gjentatte ganger grunnet inkom- 
petanse eller uhell. 

Skal håndhevelsespyramiden, med sitt like-for-like prinsipp, fungere 
som forutsatt, må virkemiddelvalget bygge på kunnskap om overtrede- 
rens motivasjon og handlemåte, ikke bare handlingens resultat. Det er 
for eksempel vesentlig å vite om overtredelsen skyldtes uvitenhet, uhell 
eller klanderverdig opptreden. Studier viser at straff kan virke mot sin 
hensikt, det vil si skape motstand fremfor samarbeidsvilje, når ikke over- 
trederen selv opplever å ha opptrådt klanderverdig (Ayres & Braithwaite, 
1992; Bardach & Kagan, 1982/2017; Gezelius, 2019a; Hawkins, 1984; Lee, 
2008). Prinsippet om at sanksjoner skal forbeholdes klanderverdig opp- 
treden er for øvrig nedfelt i dyrevelferdslovens forarbeider (Ot.prp. nr. 15 
(2008-2009), S. 117). 

Uten kunnskap om overtrederens handlemåte, har tilsynet liten mulig- 
het til å forutse virkemidlenes konsekvenser. Automatisk opptrapping av 


3 — Etformålsorientert tilsyn kan tenkes å støte mot rettslige begrensninger i tilsynets skjønnsfrihet 
når regler pålegger forvaltningen å handle på bestemte måter. Slike begrensninger angår imid- 
lertid rettsdogmatikken, som ligger utenfor kapitlets tema og som i større grad berøres andre 
steder i boka (se kapittel 7; se også Graver, 2015, $. 254-255). 

virkemiddelbruken ved gjentatt overtredelse har altså lite med formåls- 
orientert tilsyn å gjøre.* 

Formålstjenlig virkemiddelbruk stiller krav til utformingen av 
håndhevelsespyramiden: Spekteret av virkemidler må være tilstrekkelig 
stort til å favne de motivasjoner som råder i næringen (Gezelius, 2019b). 
Mattilsynets virkemiddelinstruks har påpeking av plikt - regelveiledning 
med element av advarsel — som sitt laveste nivå. Dataene om næringens lov- 
lydighetsmotivasjoner tilsier imidlertid at pyramiden med fordel kunne 
utvides nedover med et nivå av faglig veiledning, uten element av trussel, 
tilsvarende det en del inspektører på eget initiativ bruker. Dataene våre 
viser at de aller fleste næringsutøvere lar seg motivere av formålet om god 
dyrevelferd, samt av ønske om å drive lovlydig (Gezelius, 2019b; se også 
kapittel 11). Et formålsorientert tilsyn vil dermed inneholde virkemidler 
som appellerer ikke bare til frykt, men også til moralsk ansvarlighet. 

Den opprinnelige teorien om håndhevelsespyramiden er i senere år 
supplert med idéen om en støttepyramide — pyramid of supports - som 
brukes for å oppmuntre motiverte virksomheters anstrengelser for å for- 
bedre seg (f.eks. Braithwaite, 2011; Braithwaite et al., 2007). En beslektet 
idé går ut på å supplere pyramiden med ulike former for nudging, altså til- 
rettelegging som gjør det enklere for bedrifter å opptre slik myndighetene 
vil (Barak-Corren & Kariv-Teitelbaum, 2021). Å utvide pyramiden med 
slike støttende og tilretteleggende tiltak kan bidra til et formålsorientert 
tilsyn, fordi tiltakene kan motivere virksomheter til å strekke seg lenger 
en lovens bokstav krever. For eksempel gir noen av Mattilsynets inspek- 
tører veiledning om dyrevelferd også i fravær av lovbrudd. Slik veiled- 
ning kan plasseres på lavere nivå i en støttepyramide. På høyere nivå kan 
myndigheter for eksempel etablere sertifiseringsordninger som honore- 
rer bedrifter for å strekke seg ut over lovens minstekrav. Tilsvarende kan 
løsningsrettet veiledning fungere som et tilretteleggende tiltak, forutsatt 
at lovens resultatkrav samtidig kommuniseres tydelig (Gezelius, 2019b). 


4 Det far være et åpent spørsmål i dette kapitlet om ikke automatisk opptrapping vil kunne med- 
føre virkemiddelbruk som er tvilsom også forvaltningsrettslig sett, tatt i betraktning forholds- 
messighetsprinsippets krav om virkemidlers egnethet (se Eckhoff & Smith, 2018, s. 404). I alle 
fall synes dyrevelferdslovens forarbeider å foreskrive at omstendigheter og motivasjoner bak 
overtredelsen vurderes før sanksjoner tas i bruk (Ot.prp. nr. 15 (2008-2009), s. 117). 

Kommunikasjonsform i formålsorientert tilsyn 


Formålsorientert tilsyn kjennetegnes av at inspektøren i hvert enkelt til- 
felle vurderer hvilken kommunikasjonsform som har den mest ønskelige 
effekt på tilsynsobjektet, og velger form deretter. I likhet med virkemiddel- 
bruken, bygger formålsorientert kommunikasjon på hensiktsmessighets- 
vurderinger. Kommunikasjonsformen signaliserer, tilsiktet eller ikke, 
hvordan tilsynet oppfatter mottakeren (Goffman, 1967/2003), og dette 
signalet kan ha store konsekvenser for tilsynsobjektets samarbeidsvilje 
(Gezelius, 2019a; Murphy et al., 2015; Sunshine & Tyler, 2003). Da blir det 
viktig at tilsynet har en kvalifisert oppfatning av hvordan tilsynsobjektet 
vil respondere på tilsynets kommunikasjonsform: Vil, for eksempel, en 
advarsel oppleves som avskrekkende, eller bare som fornærmende? Bør 
kommunikasjonen signalisere tillit eller mistillit, altså appellere til hen- 
holdsvis ansvarlighet eller frykt? Et sentralt spørsmål blir, som Ayres og 
Braithwaite (1992) fremhever, i hvilken grad sanksjonstrusler trer i for- 
grunnen under kommunikasjonen, eller om de holdes i bakgrunnen og 
dermed gir rom for appeller til ansvarlighet. 

I kapittel 10 viser vi at tilsynets kommunikasjonsform har stor - noen 
ganger avgjørende - betydning for muligheten til å nå fram overfor 
bedriften. For eksempel viser respektfull fremtreden seg ofte som viktig 
for å vinne gehør (se også Antrobus et al., 2015; Mazerolle et al., 2013). 

Et viktig spørsmål angående kommunikasjonsform gjelder skriftlighet 
versus muntlighet. Skriftlighet signaliserer typisk at saken er formalisert 
og kan trappes opp. Enten tilsynet intenderer det eller ikke, vil skrift- 
lig kommunikasjon derfor kunne oppleves som mistillitsuttrykk i større 
grad enn muntlig kommunikasjon gjør. For eksempel omtaler en av våre 
informanter (sauebonden «B3») Mattilsynets brev som «trusselbrev» (se 
også kapittel 11). Trussel-elementet forsterkes gjennom skriftlighetens 
symbolske avpersonifisering av inspektøren: Når brev skrives, er det ikke 
lenger bare et menneske, men etaten som snakker. Ansvarlighetsappell 
trer lettere i forgrunnen når inspektøren bruker faglig rettledning og 
muntlig dialog. 

Hensynet til dokumentasjon og klageadgang krever normalt skrift- 
lighet når tilsynsreaksjonen skjer i vedtaks form (Forvaltningsloven, 
1967). Også når tilsynet reagerer uten å fatte vedtak, kan behovet for 

transparens, dokumentasjon og avpersonifisering av inspektøren tilsi at 
kommunikasjonen gjøres skriftlig. Det formålsorienterte tilsynet kjenne- 
tegnes av at det i hvert tilfelle vurderer konsekvensene av skriftlighet 
versus muntlighet. Om en næringsutøver med historie for ansvarlighet 
blir tatt i noe som later til å være en enkeltstående feilvurdering, vil en 
formålsorientert inspektør kunne velge en muntlig veiledende form for 
å unngå demotiverende effekter av brev og vedtak. Likeledes vil en slik 
inspektør tenke gjennom effekten av formuleringer som brukes i eventu- 
elle brev. Et formalistisk tilsyn, derimot, vil prioritere formelle hensyn - 
skriftlighet med uttalte henvisninger til muligheten for sanksjoner - uten 
å vurdere signaleffekten. 

Et krevende kommunikasjonsspørsmål handler om forhåndsvarsling 
av tilsyn. Ved første øyekast kan forhåndsvarsling betraktes som ren 
informasjon til tilsynsobjektet. Fra et slikt perspektiv vil uvarslet til- 
syn ofte være å foretrekke fordi det reduserer tilsynsobjektets mulighet 
å skjule eventuelle overtredelser. Imidlertid tyder våre data på at vars- 
ling - og fravær av varsling - også oppleves å signalisere tillitsnivået. 
Forhåndsvarsling oppleves av mange som et signal om respekt og tillit 
(det mange kaller høflighet), noe som fostrer gjengjeldelse av respekten. 
Sosiologien Erving Goffman (1967/2003) gikk langt i å beskrive slike høf- 
lighetsformer som selve limet i sosialt liv. Uvarslet tilsyn, på den annen 
side, oppfattes av noen som signal om mistenksomhet og mangel på 
respekt, noe som kan fostre motvilje (se kapittel 11). Det er derfor ikke gitt 
at uvarslet tilsyn alltid tjener lovens formål bedre enn varslet tilsyn gjør. 
Uvarslet tilsyn kan likevel være nødvendig når den som inspiseres har 
mulighet og motivasjon til å skjule alvorlige overtredelser. Et formåls- 
orientert tilsyn vil derfor gjøre hensiktsmessighetsvurderinger også i 
spørsmålet om forhåndsvarsling. 

Hensiktsmessighetsvurderinger angående forhåndsvarsling tren- 
ger ikke gjelde bare spørsmålet om hvorvidt det skal varsles, men også 
spørsmålet om hvor lenge i forveien man varsler. For eksempel vil varsel 
en dag eller noen timer i forveien kunne være kort nok til at alvorlige 
overtredelser ikke kan skjules, samtidig som samarbeidsviljen hos til- 
synsobjektet bevares. Inspektører vil i noen tilfeller kunne ta brodden 
av uvarslet tilsyn ved å kommunisere tydelig at uvarslet tilsyn er rutine, 

og ikke resultat av særlig mistanke overfor tilsynsobjektet. Generelt 
må vi kunne anta at kravene til høvisk opptreden fra inspektørens 
side øker ved uvarslet tilsyn grunnet samhandlingens lite gunstige 
utgangspunkt. 

EUs kontrollforordning (art. 9 nr. 4), som er innlemmet i norsk lov, fore- 
skriver at tilsyn som hovedregel skal foregå uvarslet (Kontrollforskriften, 
2020). Det svenske Jordbruksverket tolker imidlertid forordningen på en 
måte som er interessant fra et formålsperspektiv. I sin kontrollveiledning 
anser Jordbruksverket som innenfor forordningens krav at bonden orien- 
teres om tilsyn 24 timer eller kortere innen tilsynet gjennomføres. Dette 
for å «skapa goda förutsetningar för kontrollen» (Jordbruksverket, 2014, 
s. 4). Jordbruksverkets retningslinje bygger pa de samme typer observa- 
sjoner som vi gjør i Aniwel-prosjektet: at fullstendig uanmeldt kontroll 
kan virke mot sin hensikt fordi kontrollen oppleves respektløs, hensyns- 
løs og mistenkeliggjørende, og dermed skaper motstand. Jordbruksverkets 
begrunnelse vektlegger hensiktsmessighetsvurderinger, og fremhever også 
effektivitets- og arbeidsmiljømessige gevinster for inspektørene. Den sven- 
ske 24-timers-regelen gjelder kun for rutinemessige tilsyn. Ved tilsyn etter 
bekymringsmeldinger anbefaler Jordbruksverket helt uanmeldt kontroll. 
Jordbruksverkets tolkning av forordningen åpner for at tilsynet i noen grad 
kan basere varslingstiden på hensiktsmessighetsvurderinger. 

Vi skal nå se eksempler på hvordan ulike tilsynsformer — det formåls- 
orienterte og det formalistiske — utøves i Mattilsynets dyrevelferdsarbeid. 
De to tilsynsformene må betraktes som idealtyper, altså som abstrakte 
forenklinger som hjelper oss med å beskrive utvalgte trekk ved kom- 
plekse fenomener (Weber, 1949, s. 49-110). Virkelige tilsynspraksiser vil, 
i større eller mindre grad, kunne ligne en idealtype, men også inneholde 
elementer av begge. Begrepsparet gir altså ikke alltid grunnlag for defi- 
nitiv kategorisering av tilsynspraksis, men er likevel nyttig når vi skal 
analysere dem. 

Vi skal konsentrere eksemplene om tilsynet som utøves på slakteri- 
ene, men finner lignende eksempler også i intervjuene med husdyr- 
produsentene. I kapittel 10 ser vi nærmere på hvordan inspektørers ulike 
tilsynsformer kan sementeres i lokale tilsynskulturer og tilsyn/næring- 
relasjoner. 

Tilsynsformer i Mattilsynet 
Slakteriet som tilsynsarena 


Mattilsynet er kontinuerlig til stede pa slakteriene når slakting pågår. 
Slakteriansatte forholder seg til de samme inspektørene over tid. 
Inspektørene fører tilsyn med slakteriets aktiviteter og med dyretrans- 
portene som ankommer slakteriet. Gjennom sin kontroll av dyrene 
ser inspektørene også indikasjoner på tilstander hos produsentene. 
Slakteriene er derfor et knutepunkt for kontroll og den kanskje viktigste 
tilsynsarenaen for dyrevelferd i næringssammenheng. 

Slakteri og dyretransport er tett integrerte virksomheter, selv om de 
utøves av ulike firmaer. Fortsatt er de fleste dyretransportfirmaer små- 
bedrifter, gjerne enkeltmannsforetak eller familiebedrifter med to-tre 
ansatte, selv om utviklingen går i retning av større enheter også her. 
Firmaene utfører transportene hovedsakelig innenfor sine faste geo- 
grafiske områder, forholder seg til en fast gruppe dyreprodusenter, og 
leverer til ett eller en liten gruppe slakterier. Dyretransportorene® har 
tette bånd, både sosialt og yrkesmessig, med bøndene og slakteriene de 
betjener. 

Slakteriene, på den annen side, er moderne, kapitalintensive fabrik- 
ker med kapasitet til å slakte opptil flere tusen dyr i døgnet, avhengig av 
dyreslag. Når dyrebilen ankommer slakteriet, ledes dyrene inn i slakteri- 
ets fjøs, som har bås-system tilpasset det aktuelle dyreslaget, med anlegg 
for foring og dekking av andre fysiske grunnbehov. Under slakteproses- 
sen ledes dyrene - enkeltvis eller gruppevis, avhengig av dyreslag - til 
bedøving. Umiddelbart etter bedøving avlives dyrene og henges inn på 
samlebånd, som frakter dem inn på produksjonslinja i den strengt 
hygieniske slaktehallen. Der tømmes dyrene for innvoller og kontrolleres 
for fysiske anomalier og smittestoffer, før de parteres. Slakteskrottene 
bearbeides så til ferdige matprodukter, klare for butikkhyllene. 

Både lovverket og tilsynet struktureres i henhold til denne produk- 
sjonsprosessen. Dyrenes transport, fjøsopphold og avliving reguleres av 


5 Unntaksmulighet finnes for noen svært små slakterivirksomheter (Kontrollforskriften, 2020). 
6 «Transportør» brukes i dette kapitlet som fellesbetegnelse på transportfirma og dyrebilsjåfør. 

dyrevelferdsloven og matloven, og Mattilsynet har egne tilsynsveteri- 
nærer på fjøsene for å påse at regelverket overholdes. Disse inspektørene 
kontrollerer dyrene ved ankomst, herunder om dyrene kan klassifiseres 
som transportdyktige etter loven, godkjenner dyrene for slakt, overvåker 
forholdene i fjøset, bedøvingen og avlivingen, og følger opp eventuelle 
avvik som måtte oppstå. 

Dyretransportøren er ansvarlig for dyrets transportegnethet, hvil- 
ket innebærer å besørge forsvarlige forhold under driving og transport, 
samt å sortere ut ikke-transportdyktige dyr før påstigning. Utsortering 
av ikke-transportdyktige dyr kan være krevende fordi sjåføren, som ikke 
kjenner dyrene på forhånd, ofte vil ha begrensede muligheter til å ta hvert 
enkelt dyr i grundig øyesyn, spesielt når dyrene beveger seg i flokk. Når 
dyret har ankommet slakteriet, overtar slakteriet ansvaret for dyrenes 
velferd, herunder fjøsforholdene, bedøvingen og avlivingen. Inspektøren 
på slakteriet kontrollerer altså både transportøren og slakteriet. 

Når dyret er avlivet og fraktes til slaktehallen, forlater det dyrevel- 
ferdslovens gyldighetsomrade. Fra da av styrer matloven arbeids- 
operasjonene og tilsynsvirksomheten. Ved slaktebåndet, der dyret slaktes 
og parteres, har Mattilsynets veterinærer og teknikere sine egne arbeids- 
stasjoner, der de undersøker hvert slakt. I Aniwel-prosjektet fokuserer vi 
i først og fremst på prosessen frem til og med avliving, selv om vi trekker 
veksler på erfaringer fra tilsyn i hele produksjonsprosessen. 

Det offentlige tilsynet er ikke alene om å kontrollere regelover- 
holdelsen. Slakteriene har lovpålagte systemer for internkontroll. 
Internkontrollen omfatter egen dyrevelferdsansvarlig (DVA) som 
utarbeider og overvåker interne prosedyrer i henhold til lovens krav. 
Internkontrollen omfatter også systemer for registrering og lagring av 
informasjon av kontrollmessig betydning (Forskrift om avliving av dyr, 
2013). I det daglige tilsynsarbeidet er samhandlingen mellom DVA og 
Mattilsynets inspektører sentral. Ofte er DVA, i kraft av sin rolle som 
tilstedeværende arbeidsleder, den første til å identifisere avvik eller 
tvilstilfeller, og vedkommende formidler - ifølge våre observasjoner 
rutinemessig - relevante observasjoner til tilsynet. Hovedinntrykket 
fra våre data er av et åpent og i betydelig grad tillits- og fagpreget sam- 
arbeid mellom DVA og inspektørene. Samtidig er begge parter bevisste 

sine respektive posisjoner: Partene vet at potensial for konflikt finnes, 
og at tilsynet er mektigst. 

I produksjonsprosessen — fra dyret ankommer til det forlater slakte- 
riet som forbruksvare — jobber slakteriansatte og tilsynspersonell side om 
side, men med atskilte funksjoner og ulik myndighet. Som våre obser- 
vasjoner viste, kan omgangstonen mellom disse to yrkesgruppene være 
både avslappet og jovial, men gjerne med en viss profesjonell avstand. 
Faglige vurderinger kan være gjenstand for diskusjon mellom partene, 
men tilsynet har makten og det avgjørende ordet. 

I tillegg til de lovpålagte systemene, gjennomfører slakterier i Norges 
største slakterikonsern Nortura eksterne revisjoner i form av etiske regn- 
skap som gjennomføres av den faglige bransjeorganisasjonen Animalia. 
Mens Mattilsynet formidler og håndhever lovkravene, spiller ikke-statlige 
rådgivere som Animalia en viktig rolle i den tekniske rådgivningen om 
hvordan lovlighet, og generell heving av dyrevelferden, kan oppnås. 


Tilsynsformer i praksis 


Våre feltobservasjoner, intervjuer og spørreskjemaer viste at inspektø- 
rene løser sine oppgaver ulikt. Det gir mening å snakke om to distinkte 
og delvis motstridende tilsynsfilosofier i Mattilsynet: én formålsorientert 
og én mer formalistisk. Dataene våre tyder på at Mattilsynet er en gan- 
ske typisk tilsynsetat i så måte — tilsvarende skiller har vært observert i 
mange tidligere tilsynsstudier (f.eks. Ayres & Braithwaite, 1992; Bardach 
& Kagan, 1982/2017, s. 91-151; Hawkins, 1984; May, 2004; May & Winter, 
2000). 

Dyrebilsjåfører og slakteriansatte har klare oppfatninger om hva som 
karakteriserer de enkelte inspektørers tilsynsformer. Noen inspektører 
omtales med stor respekt, andre med en viss nedlatenhet, og enkelte med 
fiendtlighet. Som en dyrebilsjåfør svarte på spørsmål om han opplevde 
stor variasjon mellom ulike inspektører: 


VELDIG stor forskjell. Du har liksom de to ytterpunktene - en som - ja, som 
observerer dyra og mener at de ikke er transportdyktige, og da bare går han og 


skriver rapport. Og så har du den som: Se her, bli med og se på dette dyret her. 

Jeg mener det er slik og slik, så nå må vi — dette her må vi skjerpe inn ... dette 
er ikke godkjent, liksom. Og det syns jeg er en veldig ryddig og ordentlig måte å 
gjøre det på. Så da får du en dialog. Og da - da er det lettere å arbeide på lag [...] 
[Måten tilsynet møter meg på] er veldig personavhengig. Det er EN som er her, 
[hen] er HELT fantastisk, og er — ja, det kan jeg si, det er [inspektør A] [...] fordi 
at [hen] er så god å ha en dialog med. Du kan spørre [vedkommende] til råds: 
Liksom hva mener du om dette? Og [hen] kan si det, at dette syns jeg slik og 
slik om. Og da får du veldig respekt også for en — en slik person. Istedenfor når 
det liksom bare ulmer, og så sier [inspektøren] ingen ting, og så får du et brev 


i posten om noen dager. (Fra intervju med dyrebilsjåfør 1, Raslesabel slakteri) 


Reglene for transportdyktighet er ganske generelle, og Mattilsynets 
inspektører har strevd med å finne klare, felles vurderingskriterier for å 
fastslå grenser for transportdyktighet. Mange av næringsinformantene 
våre omtaler usikkerhet og varierende håndhevelse av transportdyktig- 
hetsreglene som et stort problem og som en stresskilde. 

Et av problemområdene under vårt feltarbeid gjaldt vurdering av 
bogsår - en liggeskade purker kan pådra seg under diing. Lovverket 
setter ikke klare kriterier for når et sår er for alvorlig til at dyret kan 
transporteres. Inspektørene orienterte seg derfor etter en veterinærfag- 
lig bransjestandard, der det avgjørende kriteriet var om såret gikk inn 
til beinet (såkalt Grad 4). Ettersom sjåførene verken hadde røntgenutstyr 
eller veterinærfaglig utdannelse, forholdt de seg til sårets ytre utseende, 
som indikerte, på måter beskrevet i bransjestandarden, sårets dybde. La 
oss se på en situasjon der inspektør A, som omtales av dyrebilsjåføren i 
sitatet over, griper an en situasjon der en sjåfør kommer med en gris som 
har bogsår: 


Eksempel 1: Formålsorientert virkemiddelbruk i fravær av lovbrudd 
En dyrebil har nettopp losset en griseflokk ved slakteriet, og sjåføren og en 
slakteriansatt driver dyrene til bingene. Én av purkene (gris A) har et bogsår 


uten skorpe. Den slakteriansatte skiller ut dyret og plasserer det på egen binge 


7 For nærmere beskrivelse av standarden, se Fredriksen og Stenklev (2011). Mattilsynet utviklet et 
mer utførlig veiledningsdokument for transportdyktighet etter avslutningen av vårt feltarbeid. 
Mitt anliggende i dette kapitlet er imidlertid ikke kvaliteten på veiledningsdokumentene, men 
hvordan inspektørene utøver tilsynet i møte med menneskene de kontrollerer. 

før han ringer Mattilsynet. Den slakteriansatte forklarer meg at Mattilsynet må 
godkjenne dyret for slakt raskt fordi det er skadd. To veterinærer fra Mattilsynet 
kommer. Den ene (inspektør A) er en erfaren veterinær ved slakteriet. Den 
andre er yngre og under opplæring av den eldre. Den slakteriansatte og dyre- 
bilsjåføren viser det skadde dyret til inspektøren. Inspektør A setter seg på huk 
ved dyret, og hen peker rundt såret og forklarer sjåføren om sårets karakter og 
gir sjåføren sin vurdering av i hvilken grad såret er til plage for dyret. Inspektør 
A viser til kriteriene for vurdering av denne typen sår og hen forklarer sjåføren 
hvordan hen vurderer lovligheten av transporten. Inspektøren forklarer at dette 
dyret har sår kun på den ene siden, og derfor ikke nødvendigvis er plaget av 
såret under transporten. Samtidig, fremholder inspektøren, er såret såpass stort 
at det er på grensen av hva regelverket tillater. Lite skal til for at hen ville vur- 
dert transport av dette dyret som ulovlig. Transportøren forklarer så inspektør 
Å om sin egen vurdering. Han forteller at han vurderte dyret som transport- 
dyktig fordi såret hadde skorpe ved lasting, men at såret ble slått opp under 
selve transporten. Når partene går hvert til sitt, er sakens faglige og rettslige 
sider avklart overfor sjåføren. Jeg spør da inspektør A om hvordan sjåfører best 
skal vurdere sår av denne typen, og inspektør A sier det kan være vanskelig å 
vurdere. Et viktig kriterium for transportdyktighet er at såret ikke skal bli verre 
under transport, men at slikt kan være vanskelig for sjåføren å vurdere. (Fra 


feltnotater, Raslesabel slakteri) 


Inspektør As tilnærming til situasjonen preges, på flere ulike måter, av 


formålsorientering: 


Inspektøren begrunner sin lovanvendelse med sårets betydning for 
dyrets lidelse. Hen setter dermed lovens formål i sentrum, og frem- 
mer dermed sjåførens opplevelse av at lovverket ivaretar viktige 
verdier. 

Inspektøren velger å benytte virkemidler selv om hen ikke anser 
at sjåføren har brutt loven. Gjennom å veilede sjåføren, fremmer 
inspektøren kunnskap om og forståelse av regelverkets formål og 
grenser. Dermed kan hen forebygge framtidige lovbrudd og - i 
beste fall - stimulere til tiltak ut over lovens absolutte krav. 
Gjennom sitt valg av kommunikasjonsform - som bærer preg av 
faglig dialog uten signalisering av mistenksomhet - signaliserer 

inspektøren at hen oppfatter sjåføren som fornuftig og ansvarlig. 
Dermed bekrefter hen sjåførens selvbilde som ansvarlig, noe som 
ifølge forskning kan styrke sjåførens egenmotivasjon (Becker, 1966; 
Braithwaite, 2011). Gjennom å signalisere respekt for sjåføren, leg- 
ger inspektøren grunnlaget for at sjåføren gjengjelder respekten og 
blir mer lydhør overfor inspektøren, slik sjåføren beskriver i sita- 
tet ovenfor (se også Ayres & Braithwaite, 1992; Bardach & Kagan, 
1982/2017, s. 130-131; Hawkins, 1984; Murphy et al., 2015). 
Gjennom å ta sjåførens usikre vurderingssituasjon i betraktning, 
unngår inspektøren raske slutninger om sjåførens motivasjoner, 
hvilket legger til rette for tilpasset virkemiddelbruk, noe vi skal 
utdype i eksempel 3. 

Inspektøren styrker potensielt sin autoritet gjennom å bygge ned 
potensielle vi-mot-dem barrierer (se Gezelius & Hauck, 2011). Dette 
gjør hen ved å ta rollen som veileder fremfor straffemyndighet, og ved 
å gi en tydelig avklaring på stedet fremfor å la sjåføren gå i uvisshet. 


Inspektør As formålsorienterte stil kan sammenlignes med den mer for- 


malistiske stilen beskrevet i eksempel 2 nedenfor. 


Eksempel 2: Formalisme ved (mulig) lovbrudd 


En tid etter hendelsen beskrevet i eksempel 1, ankommer en ny transport med 
ei purke (gris B) som har et lignende liggesår som beskrevet i eksempel 1. Såret 
har skorpe, og ser for meg litt mindre ut enn såret til gris A, som ble vurdert 
av inspektør A tidligere på dagen. En slakteriansatt forteller meg at han vur- 
derer såret som grad 3, altså likt som på gris A, og på grensen av hva som kan 
transporteres. En ny tilsynsveterinær (inspektør C) er da kommet til fjøset. 
Vedkommende sier at såret til gris B er altfor stort for transport, og sier hen 
vil opprette en transportørsak med varsel om vedtak. Dersom hen ser i regis- 
teret at firmaet har en overtredelse fra før, vil tilsynet gå rett på gebyr. Sjåføren 
er ikke til stede under denne vurderingen, og inspektør C gjør — så langt jeg 
kunne observere - ikke noe forsøk på å kontakte ham. Noe senere far jeg vite 
at inspektør C har besluttet å undersøke dyret nærmere inne på slaktelinja for 
å finne ut om såret faktisk går inn til beinet og følgelig er over lovens grense for 


transportdyktighet. (Fra feltnotater, Raslesabel slakteri) 

Om vi ser bort fra inspektørenes ulike tolkninger av regelverket, frem- 
står selve håndhevelsesformen i de to eksemplene ganske forskjellige. 
I sin lovanvendelse bruker inspektør C bransjestandarden for sårvur- 
dering bokstavelig. Inspektør C beslutter derfor å skjære i dyret for å 
avgjøre sårets dybde. Problemet - sett fra et formålsperspektiv - er at 
dyrebilsjåføren ikke hadde mulighet for å gjøre noe tilsvarende i sin egen 
lovlighetsvurdering. Spørsmålet er da hva konsekvensen for sjåføren 
bør være dersom inspektøren finner ut at såret er for dypt. Alminnelige 
rettsprinsipper tilsier at lovbruddet får negative konsekvenser for sjå- 
føren kun dersom han kan klandres for overtredelsen, enten ved å ha 
begått overtredelsen med vilje eller ved betydelig skjødesløshet. En for- 
målsorientert lovhåndhevelse vil måtte tuftes på dette rettsprinsippet 
fordi sjåføren har kontroll kun over sine handlingsvalg, og ikke nød- 
vendigvis over resultatene av valgene. Det fremstår dermed lite formåls- 
tjenlig å straffe sjåføren for konsekvenser han ikke har kunnet forutse. 
Tvert imot vil slik straff, dersom sjåføren ikke opplever å ha opptrådt 
klanderverdig, kunne undergrave håndhevelsens legitimitet og skape 
motstand mot tilsynets styringsforsøk (f.eks. Makkai & Braithwaite, 
1994; Murphy et al., 2015; Sunshine & Tyler, 2003). Formålsorientert 
virkemiddelbruk fordrer at overtrederens motivasjon og handlemåte 
vurderes. I eksempel 2 ser vi at inspektøren ikke søker informasjon om 
motivasjon og handlemåte. Istedenfor å undersøke omstendighetene 
rundt overtredelsen, bruker inspektøren et enkelt og formelt kriterium 
for virkemiddelvalg, nemlig om transportøren har saker registrert på 
seg fra før. 

Forekomsten av registrerte saker er en upålitelig indikator på lovlydig- 
hetsvilje og forteller ikke om sjåførens handlemåte i det konkrete tilfel- 
let inspektøren skal vurdere. Følgelig mangler inspektøren i eksempel 2 
informasjonsgrunnlag for å kunne vurdere virkemiddelets konsekven- 
ser. Dersom overtredelsen skyldes forvirring omkring reglene for sår- 
størrelse, for å ta en aktuell forklaring, kan veiledning ha bedre effekt 
enn sanksjoner. 

I det neste eksempelet skal vi se hva et formålsorientert tilsyn kan 
innebære i en tilsvarende situasjon. 

Eksempel 3: Formålsorientert lovanvendelse og virkemiddelbruk ved 
lovbrudd 

Jeg følger en tilsynsveterinær (inspektør D) på morgenens første inspeksjons- 
runde. På sykebingen finner vi to brokk-griser som har kommet inn i løpet 
av natten. Inspektør D bøyer seg ned og inspiserer brokkene. Inspektøren for- 
klarer at regelverket er «litt firkanta og rigid», så man må se an hvert enkelt 
tilfelle. Inspektøren viser meg et overfladisk skrubbsår på det ene brokket, og 
sier det ikke utgjør noe problem. Så viser inspektøren meg et dypere sår på 
den andre brokk-grisen, og sier at det der er ikke akseptabelt. Jeg spør hvordan 
hen går fram for å følge opp saken videre, og inspektøren forklarer at hen først 
tar bilder og dokumenterer, før råd innhentes fra kollega og samtale tas med 
både dyrebilsjåføren og bonden som alet opp grisen. På bakgrunn av innhentet 
informasjon, fattes så beslutning om virkemiddelbruk. Inspektøren fremhever 
at sjåføren kanskje ikke har hatt mulighet til å se såret [som er under brokket, og 
kun synlig om man bøyer seg mot bakken og dyret er rolig og i god belysning, 
min anm.], men at bonden nok må ha sett det. Inspektøren forteller om en av 
deres pågående saker i et liknende tilfelle, der de etter undersøkelse av 
hendelsesforløpet valgte å gi overtredelsesgebyr til bonden, men ikke til 
transportøren fordi sistnevnte hadde forsøkt motsette seg transport av dyret, 
men latt seg presse av bonden da sistnevnte sådde tvil om regelforståelsen. 


(Fra feltnotater, Fredheimen slakteri) 


Inspektøren i eksempel 3 utviser en formålsorientert lovanvendelsene 
gjennom måten hen differensierer mellom de to sår-tilfellene på: Fordi 
regelen sier at «Dyr som har brokk med sår eller skader, skal ikke trans- 
porteres» (Mattilsynet, 2017, s. 8)*, velger inspektøren, i lys av lovens for- 
målsbestemmelse, å klassifisere som sår kun vevsendringer hen anser 
å være av dyrevelferdsmessig betydning i den aktuelle konteksten. På 
denne måten ivaretar inspektøren lovens formål, og samtidig næringens 
opplevelse av at regelverket er formålstjenlig. Inspektøren bygger der- 
med - i det minste potensielt - den lovlydighetsmotivasjon vi kaller inn- 
holdssamtykke. Det er denne typen inspektører våre informanter gjerne 


8 Denne detaljregelen var praktisert ved slakteriene da våre feltobservasjoner ble gjort, men sitatet 
er hentet fra et dokument som ble publisert omtrent to måneder senere. 

betegner som «praktisk innstilte» eller, som en av produsentene formu- 
lerte det, «har litt vett i oppi skallen». 

Også virkemiddelbruken i eksempel 3 bærer preg av formålsorien- 
tering: I motsetning til inspektøren i eksempel 2, innhenter inspektør 
D informasjon om overtredelsens årsaker og kontekst før virkemid- 
del besluttes. Inspektør D bruker dermed videre relevanskriterier enn 
inspektøren i eksempel 2. Gjennom å innhente sjåførens og bondens 
versjoner av hendelsesforløpet, skaffer inspektør D kunnskapsgrunnlag 
for å vurdere formålstjenligheten av ulike reaksjonsmater.? Inspektoren 
bruker denne kunnskapen til å differensiere virkemiddelbruken i henhold 
til partenes motivasjon: Inspektør D unngår å straffe sjåføren som prøvde 
å handle lovlydig, men avskrekker bonden som presset fram lovbruddet. 
Beslutningsprosessen bar preg av refleksjon omkring virkemidlenes for- 
målstjenlighet og rimelighet, noe som blant annet kom til syne i rutinen 
for innhenting av råd fra kollegaer. 

Når offentlige tilsyn fatter beslutninger om overtredelsesgebyr, utfø- 
rer de oppgaver som i rettsstater normalt tilligger domstolene. Hensikten 
med å gi tilsynsetater slike domstolsfunksjoner, har vært å øke effektivi- 
teten i lovhåndhevelsen, dog på bekostning av den rettssikkerhet - og 
potensielt den opplevde legitimitet - som domstolenes straffeprosess skal 
sikre (Gezelius, 2019b; Stub, 2015). Eksempel 3 viser hvordan inspektører, 
uten rettledning fra den straffeprosesslov som regulerer domstolene, på 
selvstendig initiativ kan gjøre informerte vurderinger av overtredernes 
subjektive skyld — altså av aktsomhet og forsett. Inspektorer kompense- 
rer dermed, gjennom individuelle praksiser, i noen grad for forvaltnings- 
lovens mangel på straffeprosessbestemmelser. Eksempel 3 illustrerer 
således en tilsynspraksis som reduserer de legitimitetsproblemer som kan 
oppstå når forvaltningen skal utøve domstolsfunksjoner. 

Hvorvidt individuelle tilsynspraksiser utgjør et forsvarlig substitutt 
for formaliserte straffeprosessbestemmelser, er naturligvis diskutabelt. 
I fravær av formelle straffeprosessbestemmelser kan likevel et formåls- 
orientert tilsyn redusere potensialet for motstand som skyldes opplevelser 


9 Betydningen av denne typen informasjonsinnhenting i lovhåndhevelse er velkjent i forsknings- 
litteraturen (f.eks. Leviner, 2008; Murphy et al., 2009, 2013). 

av urett. Kapittel 10 gir utdypende eksempler på hvordan de ulike tilsyns- 
formene kan stimulere henholdsvis samarbeid og motstand i næringen. 


Barrierer mot et formålsorientert tilsyn 


Fordi lovregulering tjener bestemte formål, kan det virke opplagt at tilsyn 
formålsorienteres. Sterke krefter trekker likevel i retning av formalisme. 
Vi kan identifisere minst fire slike «formalisme-drivere». 

Den første formalisme-driveren er innebygd i embetsrollen og består av 
byråkratiske idealer om regelstyring og likebehandling. Denne formalis- 
me-driveren er grunnleggende for tilsynets legitimitet og kan ikke settes 
til side. Samtidig kan lovhåndhevelsen bære galt avsted når inspektøren 
så slavisk fokuserer på detaljbestemmelsenes bokstav at lovens formål 
tapes av syne. I slike tilfeller kan man minne om at embetsrollen omfat- 
ter troskap mot lovens formålsbestemmelse. Likeledes vil embetsrollen — i 
hvert fall i mange tilfeller - omfatte troskap mot forholdsmessighetsprin- 
sippet. Formålsorientering er altså langt på vei innebygd i embetsrollen. 

Formålsorientert tilsyn har ingenting med synsing eller «et avslap- 
pet forhold til regler» å gjøre. Formålsorientert tilsyn er å legge lovens 
formålsbestemmelse til grunn for anvendelsen av detaljbestemmelser. 
Samtidig kan formålsorientering oppleves konfliktfylt når formålsorien- 
tering krever utstrakt faglig skjønn (se kapittel 7). Det krever trygghet og 
kompetanse å kombinere embetsrollen med selvstendig skjønn. Kanskje 
derfor opplever mange informanter ferske inspektører som de mest for- 
malistiske. En bonde forteller om sitt møte med to inspektører som kom 
sammen til ham på tilsyn: 


Av og til [...] mangler [inspektørene] litt sånn [...] Det virker som at [...] «Jeg 
var ferdig med siste eksamen på Veterinærhøgskolen [...] og så har jeg fått meg 
jobb i Mattilsynet, men jeg har ikke vært ute i praksis» [...] Så jeg føler liksom 
at ... Og der var det den ene av dem, for det var to [inspektører]. Og den ene, 
det var [en fersk inspektør], som var veldig opptatt av at her må du stenge 
[...] så det var jo sånn her: «Her må du stenge ditt, og her må du stenge - og 
du kan IKKE bruke DEN døra, for her må det være - SÅNN skal det være» 
[...] Mens [den erfarne inspektøren] sto og kikka [...] Det var en [...] som 


hadde kjørt praksis i mange år [...] og så spurte [hen] bare sånn enkelt: «Ja, 

har du en sånn [gjenstand som er vanlig i fjøs]?» «Ja», sa jeg, jeg hadde. «Ja, 
da setter du den der, og så hvis du fester den der, så får du en sånn fysisk ut i 
gangen der, og så har du knagger der, så veterinæren kommer inn og henger 
ifra seg DER. Og så er DEN sånn [...] at du ikke skal gå over. Da går du over 
fra skitten til ren.» Altså på en måte en praktisk tilnærming. Så sa jeg: «Ja, ja, 
det går an.» Og [den ferske inspektøren]: «Ja - nei, men går det an? Er det lov? 
Og i henhold til reglene så er det litt sånn.» Så sa [den erfarne inspektoren]: 
«Ja, ja, klart, vi må jo prøve å tenke litt praktisk!» For at hvis jeg skulle stenge 
melkeromdora og gå rundt fjøset for å komme meg inn - altså det var liksom 
sånn der tåpelige ting. Så [den erfarne inspektøren] berga på en måte det hele, 
med at [...] jeg fikk pålegg eller et eller annet om at jeg skulle gjøre sånn, og 
det gjorde jeg. Og [inspektørene] kom tilbake, og de sa ja, det var flott [...] 
Altså — det var nesten så jeg måtte bygge om fjøset bare for at [...] Altså — for 
det er noe med en dialog og en sånn [...] gjensidig respekt for hva [...] Og jeg 
føler at [den erfarne inspektoren] som på en måte sto for akkurat det samme, 
selv om det var en litt annen måte — [hen] hadde jo en voldsom respekt, for 
[hen] var dyktig, [hen] var en praktiker. De har sikkert gode karakterer, disse 
her andre også, men det er måten å kommunisere med verden på. (Fra intervju 


med husdyrprodusenten «F3») 


I denne bokas kapittel 11 ser vi at regelverkets formål — hensynet til dyre- 
velferden — utgjør næringens viktigste motivasjon for å følge reglene (se 
også Gezelius, 2019b). Det er derfor ikke overraskende at inspektører 
møter størst respekt og lydhørhet når de argumenterer ut fra formål og 
ikke ut fra regel. Bonden nedenfor uttrykker en typisk kombinasjon av 
lojalitet til reglenes formål og skepsis til regel-formalisme: 


Men alle [sauene] skal ha plass til å ete samtidig. Det står jo — det er jo krav da, 
vet du, hvor mange centimeter hver enkelt skal ha [...] Skal ha så og så mange 
centimeter per sau. Men det sier jeg — det driter jeg i, jeg, hvis alle kommer innåt 
og eter. Da sier jeg at de får jo mat alle sammen, sier jeg, så det er ikke noe synd 
i dem. Men jeg er bonde da, vet du ... Da tenker du praktisk [...] Du tenker 
ikke på centimeter og millimeter, da tenker du praktisk. Og har du plass til 15 
sauer, så har du plass til 15 sauer. Og da [...] skal det ikke være sånn at de må 
sprenge seg inn altså. Nei. De skal ha PLASS til å ete. Og det er mitt anseende. 


(Fra intervju med saueprodusenten «D3») 

Men ikke bare utrygghet knyttet til embetsrollen kan fremme for- 
malisme. En annen formalisme-driver består av et generelt effekti- 
vitetspress i forvaltningen. Nye oppgaver og krav følges ikke alltid av 
tilsvarende økning i ressursmengden. Da må prosedyrer forenkles og 
relevanskriterier snevres inn. Formålsorientert tilsyn er ressurs- 
krevende fordi det innebærer mer informasjonsinnhenting og grundi- 
gere vurderinger enn det formalisme oftest gjør. Det er oftest enklere å 
sjekke et sett formelle kriterier enn å gjøre grundige konsekvensvurde- 
ringer. Effektivitetspress vil lett kunne skape en form for formalisme 
som truer tilsynets legitimitet. 

Den tredje formalisme-driveren består, i det minste potensielt, av 
formelle systemers overvåkere. Når formelle rammer rundt tilsynets 
virksomhet — lovverk, politiske styringssignaler og interne instrukser — 
ikke tilrettelegger tilstrekkelig for formålsorientering, kan systemover- 
våkere underkjenne verdien av effektive tilsynspraksiser som ikke er 
nedfelt i styringsdokumenter. Riksrevisjonen og EFTAS overvåkingsor- 
gan ESA er sentrale systemovervåkere i norsk forvaltning, og enkelte av 
våre informanter oppgir spesielt ESA som en pådriver for skriftliggjø- 
ring i tilsynet, noe som til dels også fremgår av ESAs egen inspeksjons- 
rapport for slakterivirksomhet (EFTA Surveillance Authority, 2014, 
S. 11). 

Den fjerde formalisme-driveren består av påvirkere med stor 
avstand til saksfeltet. Flere vedtak, mindre skjønnsrom og automa- 
tisk sanksjonsbruk kan lett forveksles med styrket iverksetting når 
man ser et saksfelt fra avstand, slik massemedier, allmennhet og 
politikere ofte gjør. Eksempelvis har NRK (Moland et al., 2021) ret- 
tet kritisk søkelys på Mattilsynets tilbakeholdenhet med bruk av de 
hardeste virkemidlene. Når massemediene kjemper om allmennhe- 
tens oppmerksomhet, bruker de forenklede og iøynefallende bud- 
skap. Ved å engasjere allmennheten, setter de samtidig agendaen for 
valgte politikere (f.eks. Aftenposten, 2021). Tiltak basert på medie- 
bildet vil kunne ha mer umiddelbar velgerappell enn utspill basert 
på fagkunnskap. Det kan derfor være fristende for politiske ledere å 
vise handlekraft gjennom krav om formalistiske «innskjerpinger» av 
tilsynspraksis. 

Konklusjon: Den krevende tilsynsjobben 


Jeg begynte kapitlet med å spørre hva som karakteriserer arbeidsmåten 
til inspektører som motiverer næringen til å handle i tråd med lovens for- 
mål. Både tidligere forskning og våre egne data tilsier at arbeidsmåten har 
trekk som kan sammenfattes under betegnelsen formålsorientert tilsyn, 
det vil si tilsyn styrt av hensiktsmessighetsvurderinger i både lovanven- 
delse, virkemiddelbruk og kommunikasjonsform. 

Et formålsorientert tilsyn vil, med sin vekt på hensiktsmessighetsvur- 
deringer, ha betydelig behov for utøvelse av faglig skjønn. Det er derfor 
ikke opplagt at formålsorientering per se vil øke enhetligheten i lovan- 
vendelsen, i hvert fall hvis man forstår enhetlighet som fastlåste relevans- 
kriterier. I et formålsorientert tilsyn vil arbeidet for enhetlighet trolig 
måtte tuftes på erkjennelsen av behovet for å bevare et visst skjønnsrom. 
Et formålsorientert tilsyn vil i betydelig grad kunne unngå de legitimi- 
tetsproblemene som variabel lovanvendelse ellers kan medføre. Dette 
fordi tilsynets handlemåte oftere, i hvert enkelt tilfelle, vil oppfattes som 
velbegrunnet. Idealet om enhetlighet vil da realiseres gjennom et felles 
prinsipp om hensiktsmessighet, snarere enn gjennom innsnevring av 
relevanskriteriene. På hver sine måter uttrykker disse inspektørene opp- 
levelser av spenningsforholdet mellom enhetlighets-idealet og behovet 
for skjønnsrom: 


Fordi at jeg er overbevist om at å behandle alle likt, det betyr egentlig å behandle 
alle forskjellig [...] Altså regelverket er det samme for alle, men løsningene er så 


mange [...] Det er forskjellige forhold over alt. (Fra intervju med inspektør A2) 


Vi er jo en organisasjon som skal — vi jobber jo mot enhetlighet og helhetlighet 
ialt vi gjør. Vi SKAL prøve å gjøre de samme vurderingene, bedømme likt. Men 
altså — helt likt, det blir det jo aldri, liksom. Inspektørene er forskjellige, vi har 
forskjellige innfallsvinkler til inspeksjonene våre [...] Brukerne er jo selvfølge- 
lig ulike [...] Noen kan du da mer veilede da, eller påpeke en plikt, og andre må 


du gi et pålegg, ellers så skjer det ingen ting. (Fra intervju med inspektør I2) 


Få yrker er mer krevende enn den formålsorienterte inspektørens. 
Vedkommende skal, ideelt sett, kunne begrunne sine handlinger ut 
fra tre ulike normsett - juridiske, veterinærfaglige og sivil-moralske 

- samtidig (se også kapittel 7). Det stiller krav til vurderingsevne og, ikke 
minst, kommunikasjonsevner. Inspektører som opparbeider seg mellom- 
menneskelig tillit, og dermed lydhørhet hos tilsynsobjektene, har - slik vi 
ser i kapittel 10 — best sjanser for å lykkes i sitt motivasjonsarbeid. 

Mennesket i tilsynet: 
Personlig håndhevelsesstil, lokal 
tilsynskultur og bedriftsmotstand 


Stig S. Gezelius 
Universitetet i Sørøst-Norge 


Sammendrag: Hvordan oppstår lokal variasjon i samarbeidsvilje og konflikt mellom 
tilsyn og næring? Ved hjelp av feltarbeidsdata sammenlignes samarbeidsforholdet 
mellom tilsyn og næring ved tre slakterianlegg. Forholdet varierer fra høy gjensidig 
tillit til betydelig grad av motsetning. De lokale samarbeidsforholdene har utviklet seg 
over tid gjennom selvforsterkende spiraler av henholdsvis tillitsbygging og motstand. 
Spiralene lar seg i betydelig grad spore tilbake til relasjoner mellom enkeltindivider, til 
dels langt tilbake i tid. Disse relasjonene har, gjennom spredningseffekter, blitt semen- 
tert form av lokale tilsyns- og samarbeidskulturer. Tilsynsetater kan være tjent med å 
bygge rutiner for å utnytte ønskede, og motvirke uønskede, effekter av personlig hånd- 
hevelsesstil. Uten rutiner for å håndtere individuell variasjon, risikerer tilsynet at kon- 
flikter stivner i varige relasjoner mellom tilsyn og næringsmiljøer. Kapitlet avsluttes 
med forslag til hvordan Mattilsynet kan bygge rutiner for å unngå at personavhengige 
konflikter sementeres i form av langvarige motstandskulturer. 


Nøkkelord: lovhåndhevelse, tilsyn, skjønn, kultur, motstand, dyrevelferd 


Abstract: How does local variation in cooperation and conflict between businesses 
and inspectorates arise? Based on fieldwork data, I compare business/inspectorate 
relations at three Norwegian slaughterhouse facilities. Relations vary from high 
mutual trust to significant mutual opposition. I argue that local relations have devel- 
oped over time as spirals of mutual trust-building and resistance, respectively. Such 
spirals can to a significant extent be traced to interpersonal relationships, even ones 
that ceased long ago. These relationships have spread and stiffened in the form of 
local cultures of cooperation and resistance. Inspectorates may benefit from rou- 
tines that promote desired effects and prevent undesired effects of personal enforce- 
ment style. Without such routines, inspectorates risk conflicts being transformed 


Sitering: Gezelius, S. S. (2022). Mennesket i tilsynet: Personlig håndhevelsesstil, lokal tilsynskultur og 
bedriftsmotstand. I S. S. Gezelius & F. Veggeland (Red.), Forvaltning av dyrevelferd i Norge: Hvordan 
få lovverk til å virke? (Kap. 10, s. 281-311). Cappelen Damm Akademisk. https://doi.org/10.23865/ 
noasp.159.ch10 

Lisens: CC BY-ND 4.0 

into permanent cultures of resistance. The chapter ends with suggestions for how 
the Norwegian Food Safety Authority might build routines to prevent person- 
dependent conflicts from developing into enduring cultures of resistance. 


Keywords: law enforcement, inspections, culture, resistance, animal welfare 


Så lenge jeg slipper at HUN kommer her igjen, så kan 
egentlig hvem som helst av de andre komme her. Det 
gjør meg ingen ting. Fordi jeg har ikke truffet noen 
andre i Mattilsynet som oppfører seg på den måten. 


— Fra intervju med husdyrprodusent 


Ulike tilsynsmåter, ulike virkninger 


Noen inspektører møter gjennomgående respekt og samarbeidsvilje når 
de er på tilsyn. Andre møter ofte - stilltiende eller uttalt - motvilje og 
motstand. Vi har sett at slike variasjoner henger sammen med måten 
inspektørene arbeider på (se særlig kapittel 9, men også 11). I dette kapitlet 
skal vi løfte blikket og studere hvordan konfliktnivået kan variere mel- 
lom ulike geografiske områder. Vi skal se at inspektørers arbeidsmåter 
kan spres og sementeres over tid, slik at lokale tilsynskulturer oppstår. 
Vi skal også se at slik tilsynskultur påvirker samarbeidsklimaet overfor 
den lokale næringen. Ett av stedene vi studerte, bar preg av nært samar- 
beid mellom tilsyn og næring. Her snakket ikke næringsinformantene 
om tilsynet som fiende, og de fortalte ikke om våkenetter, magesmerter 
i møte med inspektører og om å ville slutte i jobben. De snakket heller — 
med en viss stolthet - om hva de gjorde for å sikre dyrevelferd under 
arbeidsoperasjonene sine. Et annet sted så vi tegn til motsatt dynamikk: 
inspektører ble omtalt som kunnskapsløse, hensynsløse, og som makt- 
mennesker ute etter å ta noen. Informanter fortalte om kampviljen sin, 
om endeløs brevskriving, krangler med inspektører, rettssaker og sågar 
selvmord. Problemstillingen jeg her vil belyse, er derfor: Hvordan oppstår 
lokal variasjon i samarbeidsvilje og konfliktnivå mellom tilsyn og næring? 

Jeg avgrenser analysen til faktorer tilsynet har direkte kontroll 
over, som er utøvelsen av tilsynet. Denne avgrensningen er betinget av 

prosjektets mandat, som er å se på myndighetenes handlingsmuligheter. 
Avgrensningen impliserer på ingen måte at ikke særtrekk ved nærings- 
aktørene kan utgjøre vesentlige forklaringer på både gode og dårlige 
samarbeidsforhold. 

For å belyse problemstillingen, begynner jeg med betingelsene for 
individuell variasjon i tilsynsutøvelsen, som har å gjøre med inspektørens 
dobbeltrolle som fagekspert og embetsutøver. Dernest ser jeg på hvordan 
individuelle tilsynspraksiser kan forme lokale tilsynskulturer, og hvor- 
dan disse kulturene kan skape varige mønstre av konflikt eller samarbeid 
med næringen. 

Analysen bygger på data samlet inn ved slakterier og dyretransport- 
firmaer mellom 2016 og 2019. Materialet omfattet semi-strukturerte 
intervjuer med sytten informanter i slakteribedrifter, transportbedrifter 
ogi Mattilsynet, samt fem dager med deltakende observasjon og feltinter- 
vjuer på slakterier og i dyretransport. Materialet omfatter data fra drøyt 
førti informanter totalt, og ble samlet inn ved tre ulike slakterianlegg. 
Anleggene ble valgt ut etter grad av konflikt mellom næring og tilsyn. 
Analysen trekker også veksel på atten semistrukturerte intervjuer med 
husdyrprodusenter, samt åtte tilsvarende intervjuer med inspektører i 
Mattilsynet, gjennomført i 2016. Produsentenes historikker i kontakten 
med tilsynet var blant utvalgskriteriene. Samtlige informanter i undersø- 
kelsene, med unntak av enkelte i lederposisjoner, ble garantert konfiden- 
sialitet. Metodene er nærmere beskrevet i bokas kapittel 1. 

Kapitlet tar teoretisk utgangspunkt i skillet mellom formålsorientert 
tilsyn og formalistisk tilsyn, et begrepspar som ble presentert i kapittel 
9 og som bygger på en kombinasjon av analyser av dataene våre, tidli- 
gere forskning og sentrale håndhevelsesteorier (f.eks. Bardach & Kagan, 
1982/2017; Braithwaite, 2011; Hawkins, 1984; Tyler, 1990). De to tilsynsfor- 
mene - formålsorientert og formalistisk tilsyn - er å betrakte som ideal- 
typer, altså som abstrakte modeller som hjelper oss med å beskrive utvalgte 
trekk ved virkeligheten (Weber, 1949, s. 49-110). Å klassifisere inspektører 
som enten formålsorienterte eller formalistiske blir oftest for enkelt, men 
begrepene hjelper oss med å forstå særtrekk ved deres måter å jobbe på. 

Tabell 1 viser det formålsorienterte og det formalistiske tilsynets 
respektive kjennetegn angående lovanvendelse, virkemiddelbruk og 

kommunikasjonsform. Utdypende beskrivelse av disse kjennetegnene 
finnes i kapittel 9. Formålsorientert tilsyn kjennetegnes av at inspektø- 
ren har lovens formål for øyet under tilsynet. Det vil si at inspektøren 
vektlegger de detaljregler — eller regelforståelser - som har betydning for 
dyrevelferden i den aktuelle situasjonen. Likeledes bruker inspektøren 
de virkemidler, og den kommunikasjonsform, som virker mest moti- 
verende — det være seg oppmuntring, veiledning, advarsler eller straff. 
Detaljregler og virkemidler brukes altså i den utstrekning inspektøren 
anser at de tjener lovformålet. Formalistisk tilsyn, derimot, kjenneteg- 
nes av at inspektøren anvender detaljbestemmelser og virkemidler uten 
hensyn til formålstjenligheten i hvert enkelt tilfelle. Når formålstjenlig- 
het i liten grad vurderes, kan virkemiddelbruken baseres på det Christie 
(2004) kaller smale relevanskriterier, altså at få hensyn tillates å innvirke 
på virkemiddelvalget. Likeledes vil formalistisk tilsyn bruke standard- 
iserte, gjerne skriftlige, kommunikasjonsformer, uten at hensiktsmessig- 
heten vurderes i hvert enkelt tilfelle. 

Både formålsorientert og formalistisk tilsyn er forankret i lovverket, 
men vektlegger ulike deler av det. Mens et formålsorientert tilsyn bruker 
lovens formålsbestemmelse som sentral rettesnor, bruker et formalistisk 
tilsyn ordlyden i ulike detaljbestemmelser som sentral rettesnor. 


Tabell 1. Formålsorientert versus formalistisk tilsyn 


Lovanvendelse Virkemiddelbruk Kommunikasjonsform 
Formalsorientert Formalsbestemmelse Styres av Styres av 
tilsyn styrer bruk av detalj- hensiktsmessighets- hensiktsmessighets- 
bestemmelser vurdering vurdering 
Formalistisk Detaljbestemmelser Baseres pa Formelle hensyn 
tilsyn brukes som mal i seg automatikk og smale prioriteres alltid 
selv relevanskriterier 


Hvorfor varierer tilsynspraksis? 

Inspektgren mellom fagrollen og embetsrollen 

I likhet med andre norske direktorater er Mattilsynet et faglig forvalt- 
ningsorgan. Det vil si at tilsynet utøver myndighet gjennom en kombi- 
nasjon av jus og saksspesifikk fagkompetanse: Tilsynet skal bruke faglig 
ekspertise, men da i samsvar med bestemte rettsregler. Inspektørrollen 

rommer derfor både en fagrolle og en embetsrolle, hvilket medfører et 
visst spenningsforhold mellom personlig autonomi og hierarkisk styring 
(se også kapittel 5). Spenningsforholdet blir merkbart når tvil oppstår om 
hvor jussen setter grenser for den faglige skjønnsutøvelsen (se kapittel 7). 

Karakteristisk for tilsynets fagrolle, er at inspektører rekrutteres på bak- 
grunn av sin saksspesifikke fagkompetanse. Dyrevelferdsinspektørene er 
utdannede veterinærer, ikke jurister eller politifolk. Forvaltningsmessig 
kompetanse erverver inspektørene seg gjennom Mattilsynets egne kurs, 
og, fremfor alt, gjennom praktisk opplæring fra kollegaer og overord- 
nede. Rustet med denne kombinasjonen av teknisk ekspertise og forvalt- 
ningskompetanse skal inspektøren utøve sitt virke mellom hierarki, eget 
faglig skjønn og tilsynsobjektenes forventninger. 

Oppgaven er krevende. Inspektøren kan oppleve krysspress mellom 
fagrollens forventninger om selvstendig skjønnsutøvelse og embetsrol- 
lens forventninger om lydighet og enhetlighet. Dette krysspresset er ikke 
nytt eller særskilt for Mattilsynet, det er langt på vei innebygd i selve 
direktoratmodellen (se Christensen et al., 2014). I Mattilsynets tilfelle er 
krysspresset blitt forsterket av to forvaltningstrender. Den ene trenden 
handler om mer såkalt funksjonsbaserte regelverk, altså regler som stil- 
ler mer eller mindre generelt formulerte resultatkrav fremfor detaljerte 
handlingskrav. I mange tilfeller øker denne typen regler skjønnsrommet, 
og dermed autonomien, hos den enkelte inspektør. Den andre trenden 
handler om at tilsynene har fått økt sanksjonsmyndighet. Mattilsynet 
har valgt å benytte sanksjonsmyndigheten, noe som styrker kravet 
om enhetlig tilsyn og dermed hierarkisk styring (se Gezelius, 2019b). 
Sanksjonsbruken trekker altså inspektørene sterkere mot embetsrollen, 
samtidig som lovutformingen trekker dem sterkere mot en selvstendig 
fagrolle. 

Den enkelte inspektørs praksis formes i møtet mellom disse motstri- 
dende forventningene, og ulike inspektører tilpasser seg ulikt. Eksempel 1, 
hentet fra slakteristudien, illustrerer balansegang mellom fagrollen og 
embetsrollen i en tilsynssituasjon. 


Eksempel 1: Fagrollen og embetsrollen 
Ifølge forskrift skal lakterende dyr [dyr med melk i jurene] melkes med 


høyst 12 timers mellomrom (Forskrift om næringsmessig transport av dyr, 


285 


KAPITTEL 10 


2012). Slakteriet ønsker å unngå melking inne på slakterifjøset grunnet 
sikkerheten for personalet og varierende melkeferdigheter. Derfor avliver 
slakteriet helst lakterende dyr kort tid etter ankomst. Et vesentlig spørs- 
mål i lovanvendelsen gjelder da grensen for når et dyr skal klassifiseres som 
«lakterende». De ansatte prioriterer på eget initiativ dyr som har kalvet for 
mindre enn tre måneder siden, fordi de anser at det først og fremst er disse 
som vil lide av å stå over natten. I øvrige tilfeller adlyder de den inspek- 
tør som til enhver tid måtte befinne seg i fjøset. Ulike inspektører anvender 
bestemmelsen ulikt. 

Da jeg følger en tilsynsveterinær på tilsyn i storfefjøset, forteller vedkom- 
mende at ifølge regelverket skal ingen lakterende dyr stå over natten, men at å 
følge den regelen helt slavisk gir lite mening. Hen forteller at hen har [lang erfa- 
ring] som veterinær og har melket dyr selv. Hen gjør derfor sine vurderinger av 
om hvorvidt dyrene faktisk tåler å stå over natten, og hen sier hen har rett til å 
gjøre den vurderingen. I noen tilfeller tåler de fint å stå over, og da godkjenner 
hen det. Men, sier hen, vi har et regelverk, og «man skal ikke tøyse for mye med 
det». Mens vi står og prater, kommer ei ku inn, og en fjøsansatt argumenterer 
overfor veterinæren at kua kan stå over natten. Veterinæren peker da på juret, 
som er stort og drypper av melk, og sier at hun må slaktes nå. (Fra feltnotater, 
Raslesabel slakteri) 


Inspektøren velger i dette tilfellet en uttalt formålsorientert lovanven- 
delse, der anvendelsen av detaljregelen styres av veterinærfaglig skjønn. 
Samtidig synes veterinærens utsagn å gjenspeile ubehag ved spenningen 
mellom fagrollen og embetsrollen. Ubehaget kommer til syne ved vete- 
rinærens tilsynelatende behov for å rettferdiggjøre sin autonomi, og ved å 
fjerne tvil om sin lojalitet overfor regelverket, altså gjennom utsagnet om 
ikke å «tøyse for mye» med reglene. 

Inspektørenes ubehag ved å skulle forene fagrollen og embetsrollen 
erkjennes på sentralt hold i Mattilsynet: 


Fra omkring 2006 så var det en kraftig dreining bort fra preskriptivt regelverk 
[regler om påkrevde handlemåter] i retning av funksjonsbasert regelverk. Nå 
ser vi at pendelen svinger litt tilbake, fordi veterinærene spør «Hva betyr dette? 
Hva skal jeg si er tillatt?» Og vi svarer at det er du som er veterinær og skal 


avgjøre dette. (Tjenesteperson ved Mattilsynets hovedkontor) 

Mattilsynets arbeid for et mer enhetlig tilsyn har til hensikt å forene 
fagrollen og embetsrollen. Enhetlighet søkes derfor ofte oppnådd gjen- 
nom faglige prosesser veterinærene imellom, i første omgang på lokalt 
nivå. Lokale problemstillinger løftes etter behov opp i interregionale fag- 
fora, før de eventuelt går videre til hovedkontoret og munner ut i nasjo- 
nale retningslinjer for lovanvendelse. Samordningen av tilsynsarbeidet 
har dermed en viss «bottom up»-karakter som avviker fra den klassiske 
byråkratimodellen, men som altså gjenspeiler direktoratets fagrolle. 
Mattilsynets organisasjon kombinerer dermed tradisjonelt byråkrati 
med tverrgående kollegiale fagfora. Denne kombinasjonen av kollegia- 
litet og hierarki gjenspeiler direktoratfunksjonen, men kan samtidig gi 
opplevelser av uklare instruksjonslinjer, som hos denne inspektøren: 


Den største frustrasjonen for oss er denne her fagrådgiverlinja i de interregionale/ 
regionale fagfora. Hva slags mandat og hva slags myndighet har de? Og når 
kan de si: SÅNN gjør vi det! Og når sier hovedkontoret: Nei, det gjør dere 
IKKE det! Sånn at drikkevann [...] interregionalt fagforum — ja, de TAR beslut- 
ninger. Mens dyrevelferden gjør det ikke. Hvor er vi hen da? Da blir jeg bare: 
«Hooo - hjelp!» (Fra intervju med fagrådgiver/inspektør i Mattilsynet) 


På den ene siden har tilsynet en selvforståelse som et byråkrati. På den 
annen side står tilsynet i en fagtradisjon der tradisjonell akademisk auto- 
nomi verdsettes. Den enkelte inspektør opptrer da som delvis autonom 
ekspert, men med byråkratiets makt i ryggen. Makten gjør at måten 
autonomien utøves på, får konsekvenser for de som utsettes for den.’ Når 
tilsynet rår over harde sanksjoner, kan faglig autonomi skape legitimi- 
tetsproblemer fordi maktbruken oppleves vilkårlig. 

Når maktbruk oppleves vilkårlig, kan det være fristende for et tilsyn 
å nedtone fagrollen og bevege seg i formalistisk retning, altså å bruke 
detaljregler og virkemidler uten konsekvensvurdering i hvert enkelt til- 
felle. Som vi så i kapittel 2 og 9, vil også en slik strategi kunne utfordre 
legitimiteten fordi maktbruken tidvis oppleves urimelig (f.eks. Bardach & 
Kagan, 2017; Lee, 2008). 


1 Tilsvarende virkning av individuell tilsynspraksis har vært påvist i norsk petroleumssektor 
(Kringen, 2008, s. 167-168). 

Grunnet sin avhengighet av faglig skjønn, støter ekspertisekrevende 
tilsyn lett på legitimitetsproblemer når de samtidig skal utøve sank- 
sjonsmyndighet: Både formalisme og autonom skjønnsutøvelse kan da 
skape motstand (Gezelius, 2019a). Dataene våre tyder imidlertid på at 
dilemmaet kan reduseres gjennom å trene tilsynspersonell i å bruke 
sin autonomi på måter som fremstår som fornuftige og forholdsmessige i 
hvert enkelt tilfelle. En slik tilnærming, som vi har betegnet som et for- 
målsorientert tilsyn, kan bygge samarbeidsvilje i næringen, som vi skal 
se i de neste avsnittene. 


Fra individuell praksis til lokal tilsynskultur 


Individuelle tilsynspraksiser varierer, men variasjon finnes også mellom 
grupper av inspektører. Inspektører som jobber på samme kontor har, 
tross individuelle forskjeller, felles trekk som skiller dem fra inspektører 
andre steder. Disse lokale særtrekkene kan være såpass markante at det 
gir mening å snakke om lokale tilsynskulturer. Slik variasjon later ikke til 
å være unikt for det norske Mattilsynet: en studie av dansk dyrevelferds- 
forvaltning har vist det samme (Anneberg et al., 2012, 2013). 

Jeg skal her beskrive tilsynskulturer ved tre ulike slakterianlegg. 
Anleggene er virkelige, men gis anonymiserende kallenavn — Raslesabel, 
Fredheimen og Slagmarka - som indikerer relasjonen mellom tilsyn og 
næring. Alle slakterier er av betydelig størrelse og tilhører det store fler- 
tallet av norske slakterier som har Mattilsyn-inspektører permanent til 
stede mens slakting pågår. Som alle norske slakterier, har bedriftene lov- 
pålagte systemer for internkontroll angående dyrevelferd, inkludert egen 
dyrevelferdsansvarlig (DVA), som er en slakteriansatt med ansvar for å 
utarbeide og overvåke slakteriets prosedyrer i samsvar med lovens krav 
(Forskrift om avliving av dyr, 2013). 

I presentasjonen av anleggene vil jeg fokusere på tre sentrale kompo- 
nenter i tilsynets virksomhet, skissert i tabell 1: lovanvendelse, virkemid- 
delbruk og kommunikasjonsform. 

Jeg begynner med Raslesabel slakteri, som har et fungerende, men også 
noe motsetningsfylt forhold mellom tilsyn og næring. Dernest beskri- 
ves Fredheimen, som vies særlig oppmerksomhet med sitt tillitspregede 

tilsyn/næring-samarbeid. Mot slutten av kapitlet sammenlignes disse 
med slakteriet som noe betegnende gis kallenavnet «Slagmarka». 


Raslesabel slakteri: Sanksjonsvillighet og motstand 


Lovanvendelse og kommunikasjonsform ved Raslesabel 

Vi fant få tegn til noen felles tilsynsfilosofi angående lovanvendelsen 
blant inspektørene ved Raslesabel. Våre data viste at balansen mellom 
formalisme og formålsorientering varierte mellom ulike inspektører, noe 
eksempel 1 og 2 (begge fra Raslesabel) i kapittel 9 illustrerte. Dataene viste 
også at den enkelte inspektør kunne variere sin tilnærming fra situasjon 
til situasjon. 

Også kommunikasjonsformen ved Raslesabel varierte betydelig mel- 
lom inspektører. Der noen brukte veiledende, muntlig dialog i stor 
grad, brukte andre korte muntlige beskjeder og skriftlighet. Raslesabel 
hadde imidlertid utviklet seg mot betydelig mer bruk av skriftlighet over 
tid. Utviklingen, oppga informantene, skyldtes at EFTAs overvåkings- 
organ (ESA) hadde kritisert det lokale tilsynet for manglende skriftlig 
oppfølging. 

Mens slakteriledelsen overfor oss vektla at skriftlige rapporter bedret 
ledelsens informasjonstilgang, mente førstelinjeansatte at skriftliggjørin- 
gen i liten grad tjente dyrevelferden. Én av inspektørene uttrykte frus- 
trasjon over at ESA i sine krav var mer opptatt av lovens bokstav enn 
av faktisk dyrevelferd, og en ansatt på fjøset uttrykte frustrasjon over 
at redusert muntlighet forsinket informasjonen fra tilsynet slik at pro- 
blemer ble liggende uløste i påvente av tilsynets skriftlige rapporter. 
Formaliseringen av kommunikasjonen syntes altså å være drevet frem av 
vertikale overvåkingsbehov, fremfor dyrevelferdsmessige behov. Ansatte 
opplevde altså at ESA hadde drevet frem en mer formalistisk og mindre 
formålsorientert kommunikasjonsform. 


Virkemiddelbruk ved Raslesabel 


Klarere tegn på felles tilsynsfilosofi fant vi angående virkemiddelbruken 
ved Raslesabel. Tross variasjon mellom ulike inspektører ved slak- 
teriet, var Mattilsynet ved Raslesabel kjennetegnet av relativt utstrakt 

sanksjonsvilje. Under feltarbeidet hadde tilsynet minst tre saker gående — 
samtlige mot dyretransportører - der overtredelsesgebyr, som er tilsynets 
mest uttalte sanksjon, ble brukt. Sanksjonsviljen ved Raslesabel var ned- 
felt i en lokal rutine for opptrappende virkemiddelbruk. Rutinen inne- 
holdt et enkelt kriterium for opptrapping: spørsmålet om tilsynsobjektet 
hadde overtredelser registrert på seg fra før. Andre kriterier, slik som 
overtrederens motivasjoner og omstendighetene rundt overtredelsen, ble 
ikke rutinemessig vurdert. Det lå altså atskillig automatikk i sanksjons- 
bruken ved Raslesabel. For eksempel hadde et transportfirma fått gebyr 
etter at to sjåfører - uavhengig av hverandre, og av ulike årsaker — brakte 
inn dyr med skavanker. 

Den automatiske opptrappingen av virkemiddelbruk innebar sterk 
innsnevring av relevanskriteriene ved skyldvurderingen: Tilsynet hadde 
ikke rutiner for informasjonsinnhenting med sikte på vurdering av over- 
trederens subjektive skyld. 


Tilsyn/næring-relasjon ved Raslesabel 
De smale relevanskriteriene ved Raslesabel forenklet beslutningsproses- 
sen, hvilket kan sies å være i tråd med myndighetenes mål om effektivi- 
sert sanksjonsbruk (NOU 2003: 19). Samtidig kan det spørres om ikke 
disse smale relevanskriteriene medførte fare for at tilsynet i enkelttilfeller 
brukte unødig harde virkemidler og således brøt med forholdsmessig- 
hetsprinsippet i forvaltningen (Prop. 62 L (2015-2016), s. 19). I hvert fall 
medførte kriteriene at næringen i betydelig utstrekning opplevde sank- 
sjonsbruken som urimelig. Relasjonen mellom tilsyn og næring var følge- 
lig preget av ambivalens ved Raslesabel. På den ene siden ga Mattilsynets 
ansatte uttrykk for tillit til slakteriet og transportørene, angående både 
seriøsitet og kompetanse. Det var en utbredt oppfatning i tilsynet at dyre- 
velferdsproblemene hovedsakelig lå hos produsentene. Tilsvarende oppga 
slakteriansatte at den daglige samhandlingen med tilsynet fungerte til- 
fredsstillende, dog med noe frustrasjon over tilsynets dreining mot økt 
skriftlighet og formalisme, og over mangelfull muntlig kommunikasjon 
fra enkelte inspektører. 

Det var imidlertid utbredt frustrasjon over måten tilsynet ved 
Raslesabel benyttet sine sanksjonsmuligheter på, spesielt i håndhevelsen 

av regler for transportdyktighet. Sjåfører opplevde at de risikerte å bli 
straffet for forhold de manglet rimelig mulighet til å unngå. En gjengan- 
ger i så måte, var skavanker — for eksempel brokk, sår eller halthet - som 
hadde unnsluppet sjåførens oppmerksomhet under pålessing, men som 
derimot måtte ha vært kjent for produsenten som hadde hatt dyrene i 
lang tid. Ettersom sjåføren hadde rettslig ansvar for dyrenes transport- 
dyktighet, og tilsynet lot det gå betydelig automatikk i sin sanksjons- 
bruk, opplevde sjåførene seg urettferdig straffet for forhold produsenten 
hadde moralsk ansvar for. Slakteriansatte, som daglig observerte hånd- 
hevelsen av transportbestemmelsene, var i all hovedsak enige med sjå- 
førene i dette. 

Næringens motstand mot lovhåndhevelsen var under vårt feltarbeid 
i ferd med å anta organisert form: Transportører hadde engasjert felles 
advokat for å forberede et søksmål mot staten. Målet var å etterprøve lov- 
ligheten av tilsynets sanksjonsbruk. Søksmålet ble senere droppet, men 
initiativet illustrerte både frustrasjonsnivået og potensialet for kollektiv 
motstand i næringen. Også transportører som ikke selv hadde tilsyns- 
saker mot seg, bidro økonomisk til leie av advokaten. At opplevelser av 
urettferdig tilsynspraksis kan skape motstandskulturer, er velkjent fra 
internasjonal forskningslitteratur (f.eks. Makkai & Braithwaite, 1994; 
Schultz, 2015), og våre data tyder ikke på at dyrevelferdsforvaltningen i 
Norge er noe unntak. 

Den motstanden som vokste frem blant Raslesabel-transportørene 
uttrykte, så langt våre data kan fortelle, en grunnleggende systemtillit 
ved at motstanden tok form av en rettslig prosess. Sagt på en annen måte: 
Opprøret fulgte myndighetenes spilleregler, og inneholdt dermed ikke 
elementer som synlig utfordret myndighetenes styringsrett. Sett ifra 
denne synsvinkelen, var det ikke ubetinget noe godt tegn at transportø- 
rene besluttet å droppe sitt søksmål. Myndighetenes styringsevne ram- 
mes langt hardere når motstandsviljen får utenomrettslig utløp enn når 
den spilles ut i rettssalene. 

Diskrepansen mellom det rettslige og det moralske ansvaret for trans- 
portdyktighet var erkjent blant Mattilsynets ansatte ved Raslesabel. 
Som én av tilsynets veterinærer uttrykte det: «Det er litt sånn baker 
for smed-opplegg, at det er transportøren som får hele smellen.» 

Ved Raslesabel hadde denne erkjennelsen likevel liten betydning for 
virkemiddelbruken, noe som delvis skyldtes at lovverket klarest tilla 
sjåføren ansvaret for transportdyktighet. Imidlertid var sanksjonsviljen 
ved Raslesabel et lokalt fenomen, og sanksjonsviljen lot til å være betinget 
av menneskelige faktorer: Informanter oppga at den lokale tilsynsledelsen 
hadde gått inn for den høye sanksjonsbruken. 

Tilsynet ved Fredheimen hadde valgt en annen tilnærming, som vi 
skal se. 


Fredheimen slakteri: Formålsorientering og 
samarbeidsvilje 


Lovanvendelse og kommunikasjonsform ved Fredheimen 

Ved Fredheimen bar lovanvendelsen, i større grad enn ved Raslesabel, 
preg av en felles tilsynsfilosofi, dog også her med noe individuell variasjon. 
Lovanvendelsen ved Fredheimen kunne beskrives som uttalt formåls- 
orientert: Anvendelsen av detaljregler styrtes av løpende dyrevelferds- 
messige vurderinger (se eksempel 3 i kapittel 9). Næringsinformanter 
ved Fredheimen fortalte at inspektørene ofte ble mer formålsorienterte 
over tid, ettersom de tilegnet seg erfaring og mottok veiledning fra sine 
lokale overordnede i tilsynet. 

Det som fremfor alt skilte Fredheimen fra de andre casene vi studerte, 
var imidlertid den systematisk formålsorienterte kommunikasjonsformen. 
Denne kommunikasjonsformen hadde tre sentrale kjennetegn. For 
det første inneholdt kommunikasjonen en relativt stor mengde veiledning 
angående regelverk og lovanvendelse. Veiledningen hadde som uttalt sik- 
temål å bygge en felles forståelse av, og aksept for, regelverkets grenser. 
For det andre hadde kommunikasjonen, i betydelig større grad enn ved 
de andre anleggene, karakter av ansvarliggjørende dialog, noe tilsynet 
oppnådde gjennom et tredje kjennetegn, nemlig utstrakt bruk av muntlig 
ansikt-til-ansikt-kommunikasjon. Dialogen skulle, i tråd med den lokale 
tilsynsledelsens filosofi, virke ansvarliggjørende ved at næringsaktøren 
selv skulle fremlegge sitt syn på hva som burde gjøres. Eksempelet under 
illustrerer: 

Eksempel 2: Dialog, veiledning og innholdssamtykke 

Ved innføring av overtredelsesgebyr og nytt regelverk for transportdyktig- 
het oppsto mye uro i næringen. I den forbindelse ble tilsynspersonell ved 
Fredheimen invitert til et møte med lokale produsenter og transportører. En 
av Mattilsynets deltakere på møtet forteller: «Og vi fikk nærmest beskjed om 
at her var det lynsjetilstander, altså [...] Først orienterte [jeg] litt om regelver- 
ket, og litt sånn hva som styrte oss, hvilke rammer vi hadde å jobbe ut fra, og 
så hadde [en tilsynsveterinær] gått gjennom bilder og laget eksempler, hvor vi 
inviterte salen med, for å si hva de tenkte om de ulike eksemplene [...] Så i star- 
ten var det en veldig litt sånn hissig stemning, men så endte det faktisk med at 
de ble engasjerte når de fikk se eksempler på hva vi sto og vurderte. Og de var 
jo nesten strengere enn oss i sine vurderinger, de som var til stede der. Og når 
vi var ferdige, så fikk vi egentlig ganske positiv omtale for vår tilnærming. Og 
vi ble enige om at [produsenter og transportører] skulle bruke kjøttkontrollen 
[...] at de fikk [tilsynsveterinærens] telefonnummer og mailadresse [...] Så de 
kunne ta kontakt med oss hvis de lurte på noe.» (Fra intervju med lokal leder i 


Mattilsynet, Fredheimen) 


Eksempelet viser hvordan tilsynet bruker en kombinasjon av veiledning 
og dialog for å fremme den lovlydighetsmotivasjonen vi kaller for inn- 
holdssamtykke, altså oppfatningen om at lovverket ivaretar felles verdier. 
Rent generelt er denne typen dialog velegnet til å bygge indremotivasjon, 
både fordi den bygger felles normforståelse og fordi den signaliserer for- 
ventning om at de regulerte opptrer ansvarlig (Gezelius, 2019a). Tilsynet 
innledet i dette møtet en etter hvert omfattende veiledningsvirksomhet, 
gjennom muntlig dialog med den enkelte sjåfør og produsent, for å fjerne 
tvil om lovanvendelsen ved slakteriet. Dermed dempet tilsynet uroen 
knyttet til næringens rettssikkerhet, og styrket legitimitetsgrunnlaget for 
sin egen virkemiddelbruk. 

Også ved Fredheimen hadde utviklingen over tid gått i retning av økt 
skriftlighet og formalisering, grunnet ESAs inspeksjoner. Imidlertid ble 
denne utviklingen i noen grad bremset ved Fredheimen fordi inspektø- 
rene erfarte at den muntlige dialogen i en del tilfeller ga bedre resultater. 
Som en inspektør ved anlegget uttalte: «Før møtet [beskrevet i eksem- 
pel 2] var det mye skriftlighet, og det førte bare til folk ble redde for å 
gjøre jobben sin ... Etter en stund mister brev effekten.» 

Også informantene på næringssiden beskrev sin samhandling med 
tilsynet som dialogpreget. De mente at også tilsynet lærte av dialogen, 
ikke minst fordi tilsynets lokale ledelse erkjente verdien av praktisk erfa- 
ring. Som en av sjåførene uttrykte: «Vi har fått forklart [de unge inspek- 
tørene] litt, og de har voksne [tilsynsfolk] over seg som har forklart dem.» 
Lovanvendelsen ved Fredheimen fremsto dermed til en viss grad som 
fremforhandlet av tilsynet og næringen. At næringsaktørene opplevde at 
deres kunnskap ble tatt på alvor og i noen grad tatt hensyn til i lovan- 
vendelsen, fremmet en forholdsvis utbredt konsensus om lovanvendel- 
sen - og dermed høy grad av innholdssamtykke. Dyrevelferdsansvarlig 
(DVA)? ved Fredheimen beskrev denne dialogbaserte byggingen av inn- 
holdssamtykke slik: 


Regelverket ligger jo i bånn. Og tolkinga av det regelverket, det synes jeg [...] 
Her på huset synes jeg det fungerer bra [...] Altså at en har en felles forståelse 
for regelverket og hvordan det håndteres. Så er det jo litt sånn, de er kanskje litt 
mer rigide og følger det mere slavisk [...] Men her synes jeg vi har vært flinke til 
å få en felles forståelse hva som er viktig å følge [...] For mange, mange år siden 
så husker jeg, det var jo ikke sjelden vi tok dyret i halen, liksom, en gris, for 
eksempel, og leide den inn, for den var dårlig til beins. Nå så blir den avlivet på 
stedet, umiddelbart, det er liksom ikke noe diskusjon om det [...] Det er sånn 
det bør være [...] For femten år siden, så var ikke kulturen på det sånn som det 
er nå. Det er blitt en generell bedring over hele fjøla, helt ifra produsent og hit. 


(Fra intervju med DVA, Fredheimen slakteri) 


Den utstrakte og bevisste bruken av veiledende dialog ved Fredheimen, 
gjør at kommunikasjonsformen må karakteriseres, og utvilsomt ble 
oppfattet av tilsynet, som en sentral del av tilsynets virkemiddelbruk. 
Tilsynet ved Fredheimen hadde utviklet virkemiddelapparatets laveste 
nivå — veiledning og forhandling - i betydelig større utstrekning enn 
de andre lokale tilsynene i studien. Dette nivået, med sin sterke vekt på 
forebyggende dialog, lå egentlig lavere enn det som betegnes som laveste 
nivå i Mattilsynets instruks for virkemiddelbruk. Denne instruksen 


2 DVA er en slakteriansatt som, i henhold til forskrift, leder bedriftens internkontrollsystem for 
dyrevelferd. Vedkommende er sentral i slakteriets dyrevelferdsarbeid og viktig kontaktperson 
overfor tilsynet. 

omhandler ikke slik dialog, og den foreskriver hovedsakelig formaliserte 
reaksjoner på avvik (Mattilsynet, 2014). Det som andre steder fremsto 
som særtrekk ved enkelte, særlig dialogorienterte inspektører, fremsto 
ved Fredheimen som en lokal tilsynskultur, bevisst frembrakt av den 
lokale ledelsen. 

Tilsynspersonalet ved Fredheimen visste at deres tilsynsform i noen 
grad skilte seg fra det Mattilsynet brukte andre steder, og de uttrykte 
tillit til sin egen form. En av veterinærene i førstelinja uttalte for eksem- 
pel: «På [Raslesabel] har de hatt mye fokus på gebyrene. Vi ville ikke 
fokusere så mye på gebyrene, men mer på sårene. Vi vil skape trygghet 
for at [næringsaktørene] kan være åpne.» Utsagnet oppsummerer mye 
av tenkningen ved Fredheimen: formålsorienteringen (fokus på dyrene), 
byggingen av næringens indremotivasjon, og en grunnleggende tillit til 
tilsynsobjektene. 

Forskjellen mellom Fredheimen og Raslesabel illustrerer betydnin- 
gen av faglig autonomi i Mattilsynet. Den lokale Mattilsyn-lederen ved 
Fredheimen uttrykte det slik: «Vi har jo prøvd i flere år å hospitere på 
hverandres anlegg, men så reiste vi hjem, og så er vi så fornøyde med 
hvordan vi gjør det sjøl, og mener det er riktig [...] Vi er ofte på telefon 
med [Raslesabel] og spør dem hva de ville gjort, men vi er ikke alltid 
enige da, i det de ville gjort.» 


Sanksjonsbruk ved Fredheimen 

Tilsynet ved Fredheimen valgte en annen tilnærming enn Raslesabel også 
når det gjaldt kriterier for sanksjonsbruk. Der Raslesabel i betydelig grad 
automatiserte opptrappingen av virkemiddelbruken ved å bruke et smalt 
relevanskriterium - spørsmålet om gjentakelse av overtredelse — gjorde 
Fredheimen-tilsynet mer utstrakte vurderinger av virkemidlenes hensikts- 
messighet i hvert enkelt tilfelle. Vurderingen innebar bredere relevanskrite- 
rier og mer informasjonsinnhenting enn det som var vanlig ved Raslesabel. 
Et sentralt relevanskriterium, som ikke var uttalt, men likevel synlig i måten 
Fredheimen-tilsynet vurderte avvik på, angikk overtrederens motivasjo- 
ner. Tilsynet samlet rutinemessig informasjon om hendelsesforløpet for å 
avdekke partenes subjektive skyld, altså graden av forsett og aktsomhet ved 
overtredelsen. Eksempel 3 illustrerer: 

Eksempel 3: Formålsorientert lovhandhevelse ved Fredheimen 

En dyrebilsjåfør ved Fredheimen havnet i konflikt med en svineprodusent. 
Sjåføren mente at en av produsentens griser ikke var transportdyktig etter loven, 
og han nektet derfor å transportere grisen. Senere, da sjåføren på ny ankom går- 
den, gjentok produsenten sitt krav om at sjåføren måtte transportere grisen, og 
denne gangen viste produsenten til et bransjetidsskrift som støttet produsentens 
syn. Sjåføren ga da etter for produsentens krav, men angret seg underveis i trans- 
porten og kontaktet tilsynet og forklarte situasjonen. Da sjåføren ankom slakte- 
riet, vurderte tilsynet at dyret ikke hadde vært transportdyktig. Tilsynet måtte da 
beslutte hva slags virkemiddel det skulle bruke. Ut fra en samlet vurdering av situ- 
asjonen, fant tilsynet ut at sjåføren - som ifølge transportregelverket hadde juri- 
disk ansvar for dyrenes transportdyktighet — hadde forsøkt å etterleve regelverket, 
men var blitt delvis villedet og delvis presset av produsenten til å begå overtredel- 
sen. Tilsynet ved Fredheimen opprettet derfor tilsynssak mot produsenten, men 


ikke mot sjåføren. (Fra feltnotater og intervjuer, Fredheimen slakteri) 


Ifølge vårt materiale er det uvanlig at Mattilsynet retter sak mot produ- 
sent fremfor mot sjåfør i transportdyktighetssaker. Oftest gjøres omvendt 
fordi reglene tydeligst fremhever sjåførens ansvar. Fredheimen-tilsynet 
brukte imidlertid bredere relevanskriterier, og vurderte grundigere par- 
tenes subjektive skyld, enn praksis var andre steder vi undersøkte. De 
benyttet seg derfor, i dette eksempelet, av en lovbestemmelse som tilleg- 
ger også produsenten ansvar. Sentralt i Fredheimen-tilsynets vurderings- 
måte lå en kvalitativ hensiktsmessighetsvurdering, altså en vurdering av 
hva tilsynet ville oppnå med sin virkemiddelbruk (jf. kapittel 9). Dernest 
tok de i bruk de detaljbestemmelser som best fremmet dette formålet. 
Formålsorienteringen var altså synlig i både virkemiddelbruken og 
lovanvendelsen. 

Ingenting i eksempel 3 tydet på at sjåføren ønsket å bryte loven. Følgelig 
ville straff neppe hatt ønskelig effekt på ham. Produsenten, derimot, 
hadde vist vilje til å presse grenser og trengte - muligens - en oppvekker. 
Raslesabel-tilsynet, til sammenligning, opprettet saker mot transportø- 
rer basert kun på informasjon om hvorvidt transportøren hadde saker 
registrert på seg fra før. 

Flere har påpekt rettssikkerhetsproblemene og de påfølgende legiti- 
mitetsproblemene som kan oppstå når straffemyndighet overføres fra 

domstolene til forvaltningen (Gezelius, 2019b; Stub, 2015). Praksisen ved 
Raslesabel illustrerer disse problemene fordi tilsynet så kraftig innsnev- 
ret de skyldkriteriene domstolene anvender. Følgelig ble sanksjonene 
tidvis opplevd som urettferdige ved Raslesabel. Tilsynet ved Fredheimen 
benyttet i langt større grad skyldkriterier som lignet de en domstol ville 
ha anvendt: Straff ble forbeholdt tilfeller der overtrederen hadde utvist 
subjektiv skyld. Tilsynet reduserte på denne måten de problemer med 
rettssikkerhet og legitimitet som sanksjonsmyndigheten ellers kunne 
medført. 


Tilsyn/næring-relasjon ved Fredheimen 

Relasjonen mellom tilsyn og næring ved Fredheimen bar preg av gjen- 
sidig tillit opparbeidet over tid. Konfliktnivået var lavt, og respekten 
for tilsynet høy. Tilliten hadde vært bygd opp gjennom en tilsyns- 
form som, mer enn i de andre casene vi studerte, var følsom overfor 
de regulertes opplevelse av egen situasjon. For eksempel fortalte en 
lokal Mattilsyn-leder at de hadde fått en «oppvekker» da de så hvordan 
sjåfører havnet i krysspress mellom private veterinærers, bønders og 
næringsorganisasjoners tolkninger av regelverket. Likeledes oppfattet 
den lokale Mattilsyn-ledelsen at det store omfanget av transporterte 
dyr innebar risiko for uhell og feilvurderinger tross sjåførenes inten- 
sjoner om å følge regelverket. Den lokale tilsynslederen oppsummerte 
erfaringen slik: 


Så jeg tror det klokeste her var å ty til dialogen. Om det var forvaltningsmessig 
riktig, det er jeg litt usikker på, men i hvert fall i forhold til målet om å få en 
god dyrevelferd også under transport, så tror jeg det var lurt å bakke litt tilbake 
i forhold til [overtredelsesgebyrene], og så bygge opp vurderingsevnen, sånn at 


de ble tryggere. (Lokal leder for Mattilsynet, Fredheimen) 


Utsagnet målbærer tre holdninger som karakteriserer tilsynet ved 
Fredheimen. For det første viser utsagnet en formålsorientert tilsynsfilo- 
sofi: Hensynet til dyrevelferden settes uttalt i sentrum for beslutningene. 
For det andre erkjennes behovet for at tilsynet utøves med sosial finger- 
spissfølelse: Tilsynet velger arbeidsmåter som reduserer sannsynligheten 
for eskalerende motstand. For det tredje uttrykkes tillit til de regulertes 

indremotivasjon: Næringen betraktes som mottakelig for argumenter og 
møtes i første instans med dialog. 

At formålsorientert tilsyn - som signaliserer tillit der det er grunn- 
lag for det - kan fostre samarbeidsvilje overfor tilsynet, er vel- 
kjent fra forskningslitteraturen (f.eks. Braithwaite, 2011; Lee, 2008; 
Murphy et al., 2013). Dataene våre samsvarer med denne litteraturen. 
Næringsinformantene uttrykte betydelig tillit til Fredheimen-tilsynet. 
Deres forhold til tilsynet kan karakteriseres som en lojalitetskultur, men 
uten den utstrakte underdanighet som ofte assosieres med slik lojalitet 
(f.eks. Milgram, 1963). Lojalitetskulturen hadde snarere noe islett av selv- 
hevdelse — den var motivert av yrkesstolthet — altså selvrespekt: Tilsynet 
fikk respekt fordi det selv viste respekt. Næringen var altså lydig, men 
med en klar forventning om å bli lyttet til. 

Dataene kan tyde på at denne spiralen av gjensidig bekreftelse av tillit 
hadde bidratt til å gjøre yrkesstolthet til en viktig motivator for dyrevel- 
ferdsarbeidet ved Fredheimen. 

Slakteriansattes bidrag til den gjensidige tillitsbyggingen var drevet av 
både normer og mer strategiske hensyn. På den normative siden var dyre- 
velferdslovens formål innarbeidet i de ansattes forestillinger om profesjo- 
nell dyktighet. Observasjonene våre gir grunnlag for å si at det samme 
gjaldt ved Raslesabel, men yrkesstoltheten, og opplevelsen av anerkjen- 
nelse fra tilsynet, kom likevel påfallende sterkt til uttrykk i dataene fra 
Fredheimen. Dyrevelferdsansvarlig ved Fredheimen forteller: 


[Vi har i en årrekke fått svært god] karakter [i Norturas etiske regnskap], så 
vi skal ha en evaluering av det nå etterpå i dag. Så det handler om å [...] Over 
lang tid, da, så har vi blitt gode. Det handler om erfaring, og det er ikke noe 
som er gjort i en håndvending [...] Vi har hatt veterinærer som jeg mener har 
vært litt sånn nedlatende. De kommer ut og så «her er det folk som jobber på 
fjøset, det er sikkert en grunn til at de her, bare». Du merker det litt fort på folk, 
altså. At de kanskje blir litt overrasket over den kunnskapen vi tross alt har [...] 
På en måte så bygger jo det litt tillit og da, når de faktisk forstår at det er folk 
her ute som kan den jobben de gjør. [Den lokale Mattilsyn-lederen] har vært 
kjempeviktig i den biten der. Det er ikke tvil om det. Vi hadde ikke den samme 
dialogen med Mattilsynet før [vedkommende] kom hit. (Fra intervju med DVA, 


Fredheimen slakteri) 

Når hensynet til dyrevelferd innarbeides i næringens egne normer for 
profesjonell dyktighet, håndheves dyrevelferdskrav ikke bare gjennom 
tilsyn, men også gjennom sosial kontroll ansatte imellom, slik eksem- 
pel 4 illustrerer. 


Eksempel 4: Yrkesnormer og sosial kontroll 

Under feltarbeidet i fjøset oppsto brått hyling blant grisene på den normalt 
rolige bedøvingslinja. Operatøren hadde kjørt den hydrauliske drivlemmen, 
som driver grisene fra bingene til bedøvingsmaskinen, for raskt, så grisene kom 
for tett og ble stresset. Én av operatørens kollegaer i fjøset sprang til og grep, 
uten et ord, styremekanismen for nesa på operatøren og kjørte drivlemmen til- 
bake. Så snudde kollegaen ryggen til operatøren og gikk igjen, stadig uten at et 
ord ble sagt. Kollegaen som grep inn, kommenterte like etter at «det er ikke alle 


som burde stått der» og gjort den jobben. (Fra feltnotater Fredheimen slakteri) 


Når dyrevelferdshensyn inngår i ansattes normer for profesjonell dyk- 
tighet, kan også samhandlingen med tilsynet få islett av kollegialitet. 
For eksempel, da en grisetransport ankom Fredheimen og en fjøsansatt 
ble oppmerksom på at noen av dyrene hadde tegn på lettere frostskade, 
hoiet vedkommende - i en lett kommanderende tone - til Mattilsynets 
inspektør, som befant seg et stykke unna, at dette måtte hen komme å se 
nærmere på. 

I tillegg til å være innarbeidet i yrkesstoltheten, hadde lojaliteten over- 
for lovverket islett av strategisk tenkning. Slakteriets dyrevelferdsansvar- 
lige var seg svært bevisst verdien av tilsynets tillit. Under den kollegiale 
overflaten, var ingen i tvil om maktforholdet mellom tilsyn og bedrift: 


Og har du dumma deg ut, så si ifra [til Mattilsynet], at her har jeg gått på ei 
blemme. Så får du i hvert fall respekt for det, og da kan de i hvert fall stole på 
deg neste gang. Jeg tror det er kjernen for at vi har så god dialog som vi har her. 
Det er jeg ganske så sikker på. Og så må en nok innse det, at Mattilsynet tross alt 
er en etat som har all makt, for så vidt, over oss. [...] I det øyeblikket du innser 
at nå har du ikke mer å komme med, så må du bare innse det. Og rette deg etter 


det. (Fra intervju med DVA, Fredheimen) 


Slakteriets ansatte visste at det lokale tilsynets relativt myke håndhevelses- 
linje skyldtes tilsynets tillit til næringens lovlydighetsvilje. Slakteriets 

dyrevelferdsansvarlige (DVA) beskrev sitt langsiktige arbeid med å bygge 
tillit hos tilsynet, herunder vekt på oppfølging av tilsynets krav, åpenhet 
om avvik og andre relevante hendelser, samt imøtekommenhet overfor 
tilsynets praktiske behov. Derfor vakte det atskillig irritasjon når noen 
i næringen opptrådte på måter som undergravde dette tillitsbyggende 
arbeidet. For eksempel brakte to sjåfører uavhengig av hverandre inn gris 
som hadde brokk med sår, noe både tilsynet og dyrevelferdsansvarlig ved 
Fredheimen tydelig hadde kommunisert at var uakseptabelt. DVA rettet 
ikke sin frustrasjon mot tilsynet, men mot sjåførene som skuslet bort til- 
synets tillit. Han kommenterte slik: 


Unødvendig syntes jeg, for nå hadde vi fått en bra dialog på det der, og en felles 
forståelse av hva som er akseptert, og hva som er ikke akseptert. Og så tar dem 
med seg to grelle eksempler da i løpet av ei uke [...] Da blir den tilliten liksom 
som vi har greid å opparbeide [...] det tar langt tid å opparbeide tillit, og det er 
ødelagt på no time altså [...] Det er folk som har blitt bøtelagt for sånne ting, 
siste året. Om det blir det nå, det vet jeg ikke, men det blir helt sikkert en reak- 
sjon fra Mattilsynet, og det synes jeg egentlig er fortjent. Når vi har kommet så 
langt som vi har, og så oppstår det der. Det skulle være helt unødvendig [...] 
Vi har brukt et år nesten på det her nå å få en grei felles forståelse av hva det er 
aksept for [...] og så er det ødelagt da ved to hendelser på ei uke [...] og jeg har 
sagt ifra til Mattilsynet at jeg er helt enig med dere. Og de visste så godt om det 
sjøl og, disse som tok de inn, så for meg er det uforståelig, når vi har fått det så 
bra som vi har det. Og så tulle det bort sånn. Det handler om å bryte tillit og 
den respekten vi har greid å opparbeide oss da. Det synes jeg er dustete. (Fra 


intervju med DVA, Fredheimen) 


Eksempelet illustrerer en viktig, og kanskje utilsiktet, lovlydighetsmeka- 
nisme ved Fredheimen, nemlig at tilsynsformen kollektivt belønner 
tillitsvekkende opptreden. Fordi tilsynets tillit oppfattes som et fellesgode, 
innbakes lovlydighetskravet i næringens normer for kollegial solidaritet: 
Regelbrudd blir ansett som usolidarisk fordi det kan svekke tilsynets til- 
lit til hele næringen. Dermed utløses sosial kontroll, utøvd på tilsynets 
vegne, næringsaktører imellom. 

Samarbeidsrelasjonen mellom tilsyn og næring ved Fredheimen har 
altså skapt en håndhevelseskjede som ikke slutter ved inspektøren, men 

som strekker seg gjennom alle leddene i næringen - helt ut til produsen- 
tene. Det har altså oppstått et delvis symbiotisk forhold mellom slakte- 
riets internkontrollsystem og tilsynet. Slakteriets dyrevelferdsansvarlige 
forklarer: 


Og så er det min plikt også da, som DVA, å påpeke hvis det er [regelbrudd]. Men 
jeg bruker ofte litt Mattilsynet da for å håndheve sånn, for å, ikke si kameraderi 
på noen måte, men du er en slags kollega [...] Så jeg bruker ofte Mattilsynet 
litt som en sånn makt [...] hvis det er litt sånn dissens og litt vanskelige saker, 
så synes jeg det er veldig greit å bruke Mattilsynet med regelverket. «Her, sånn 
skal det være.» [...] Og det har jo igjen da vært dialogen mellom Mattilsynet og 
sjåføren [...] at det blir påpekt at [dyr som ikke er transportdyktige] skal ikke 
hit, og så er det da sjåførens oppgave å få til den dialogen ut mot produsent 
igjen. For [transportørene] er ofte vårt talerør utad. (Fra intervju med DVA, 


Fredheimen) 


Dette symbiotiske samarbeidsforholdet inneholder et element av gjensidig 
opplæring der slakteriansatte gir tilsynet innføring i slakteriets operasjo- 
ner. Denne uformelle og delvis kollegiale opplæringen av tilsynspersonel- 
let har flere formål. For det første signaliserer slakteriansatte verdien av 
sin praktiske kompetanse: De utjevner til en viss grad autoritetsforskjel- 
len mellom seg og tilsynets veterinærer. For det andre utvider slakteri- 
ansatte sin sosiale kontaktflate med tilsynspersonellet og forebygger, i det 
minste forsøksvis, konflikter med et tilsyn som, i siste instans, sitter med 
makten. Ved å ta inspektører i skole, fremsetter de slakteriansatte et still- 
tiende gjensidighetskrav: Skal vi anerkjenne tilsynets fagkompetanse, må 
tilsynet også anerkjenne vår. Dyrevelferdsansvarlig forteller, med uttrykt 
vekt på at inspektørene er noviser i de slakteriansattes arbeidsoppgaver: 


Vi har [ler litt] en sånn liten regel at en veterinær som kommer nyskolert skal 
ha skyti en gris eller to. Vi hadde veterinærer som fikk lov å bedøve storfe med 
boltpistol. De hadde aldri gjort det i sitt liv, og så skal de stå og vurdere oss om 
vi gjør det korrekt eller ikke. La de prøve og se hvor enkelt eller vanskelig det 
er. Det er ikke for å teste de eller kødde med de på noen måte, det er for å vise 
de hvordan det her fungerer faktisk. La de prøve det, la de kjenne på det, la de 


prøve å stikke. Det er ikke noe feil det. Da har de mye bedre forståelse av hva vi 

driver med egentlig. Det er mange veterinærer som har avlivet sitt første storfe 
her hos oss. Det blir ei ku, selvfølgelig, som står litt rolig og ikke skjønner noe 
før det er for seint, men da har de i hvert fall gjort det. Men det er litt den tonen 
vi prøver å ha da [...] «Vil du prøve?» sier vi. Og [en kollega av meg], han er litt 
sånn, han vil gjerne ha testa de litt, han da vet du. Om de kunne få gjort en feil, 
så hadde det vært kjempeartig, ikke sant [ler]. Men det handler litt om å respek- 
tere hverandre, altså [...] At det ikke er to liksom helt rigide, altså Mattilsynet er 
sitt og vi er vårt. Det å få fletta det litt sammen. Det tror jeg vi har vært gode på 


her egentlig, i mange år. (Fra intervju med dyrevelferdsansvarlig, Fredheimen) 


Skal vi forklare denne symbiotiske samarbeidsrelasjonen mellom tilsyn 
og bedrift, kommer vi ikke utenom menneskelige faktorer. Mattilsynet 
ved Fredheimen har i en årrekke hatt en leder med betydelig praktisk 
erfaring, respekt for praktisk erfaring og en grunnleggende tillitsfull 
holdning til næringen og sine underordnede. Dertil kommer lederens 
betydelige innsikt i hvordan tilsynet oppleves. Vedkommende har der- 
med bygd kultur for det vi kan betegne som et sosialt følsomt tilsyn. 
Samtidig har Fredheimen i samme periode hatt en dyrevelferdsansvarlig 
med sterk bevissthet om verdien av tilsynets tillit, og med utstrakt vilje til 
å bygge tilliten. Resultatet har blitt en halvkollegial relasjon mellom det 
offentlige tilsynet og bedriftens internkontroll. I kraft av sine lederroller 
har disse to personene bygd en samarbeidskultur mellom sine to orga- 
nisasjoner. Den «vi mot dem»- kultur som tilsynet møter enkelte andre 
steder, også i våre caser, har dermed uteblitt ved Fredheimen. 

Et nærliggende spørsmål når bedrifts- og tilsynspersonale har langsik- 
tige relasjoner, er om lovhåndhevelsen blir så næringsvennlig at styringens 
formål undergraves? Våre data tyder ikke på at de langsiktige relasjonene 
ved Fredheimen har undergravd dyrevelferdslovens formål. Det motsatte 
later i større grad til å være tilfelle: Tilsynet har sosialisert bedriften slik 
at styringsformålet er delvis innarbeidet i bedriftskulturen. Mange infor- 
manter ved ulike anlegg, Fredheimen inkludert, oppgir at inspektører ofte 
blir mindre formalistiske etter hvert som de får mer erfaring. Vi har ikke 
data som tilsier at denne utviklingen skyldes at inspektørene tar lettere på 


3 Dette fenomenet betegnes i reguleringslitteraturen som capture (f.eks. Ayres & Braithwaite, 1992, 
s. 54-57; Stigler, 1971). 

iverksettelsen. Dataene fra Fredheimen, slik det fremgår i eksempler vi har 
gitt, tyder snarere på at inspektører avdemper formalismen fordi de erfarer 
at en formålsorientert tilsynsform virker bedre. 

Den styringsvennlige næringskulturen ved Fredheimen kan forstås 
som et produkt av nasjonale kombinert med lokale særtrekk. Statistikken 
vår viste at de aller fleste i norske husdyrnæringer mente de hadde sterke 
normative grunner til å følge lovverket, først og fremst hensynet til dyre- 
velferd og et generelt lovlydighetsideal (Gezelius, 2019b; se også kapittel 11). 
Lojalitet mot regelverket var altså ikke unikt for Fredheimen. Imidlertid 
finner vi ved Fredheimen en særlig sterk lokal kultur for samarbeid mel- 
lom tilsyn og næring: Samarbeidskulturen bunner i gjensidig tillit ispedd 
realpolitisk erkjennelse av maktforholdet mellom partene: altså en sam- 
arbeidskultur skapt ved å la tillit og makt gå hånd i hånd. 

Det neste caset — Slagmarka slakteri — viser at personavhengige forhold 
også kan skape langvarige samarbeidsproblemer. 


Slagmarka slakteri: Personbetinget konflikt og 
krevende gjenoppbygging 
Mistillit sprer seg 


Slagmarka slakteri har en historie preget av motsetninger mellom tilsyn 
og bedrift. Informanter i slakteribedriften, og i transportbedrifter til- 
knyttet slakteriet, fortalte at konfliktene begynte for mange år siden, og 
at konfliktene opprinnelig var knyttet til en inspektør som da jobbet ved 
slakteriet. Informantene beskrev denne inspektørens kommunikasjons- 
form som autoritær, uforutsigbar og lite lyttende, avhengig av dagshumør 
og personlige antipatier og sympatier. Informantene opplevde at inspek- 
tørens arbeidsform ble videreført gjennom inspektørens opplæring av 
sin etterfølger, som ble kjent for sin formalistiske lovanvendelse og spisse 
kommunikasjonsform. 

Informantenes mistillit angikk også inspektørenes praktiske og juri- 
diske kvalifikasjoner. Følgelig begynte samhandlingen mellom næring å 
tilsyn å gå utenom vanlige kommunikasjonslinjer ved at bedriften hen- 
vendte seg direkte til inspektørenes overordnede. Imidlertid ble også tilli- 
ten til Mattilsynet som etat svekket fordi noen opplevde at etaten manglet 

vilje til å gripe inn overfor egne inspektører. Som en representant for 
slakteriet uttrykte: 


De beskytter jo hverandre, og de [...] rydder ikke opp i rekkene sine [...] 
Enkeltpersoner er faktisk fortsatt i stand til å knekke systemet til Mattilsynet. 


(Fra intervju med representant for Slagmarka slakteri) 


Samhandlingen mellom tilsyn og bedrift utviklet seg etter hvert til å bli 
en såkalt «spiral av gjensidig gjengjeldelse» (Gezelius, 2019a), der begge 
parter opplevde at de sloss med retten på sin side. Som en slakteriansatt 
uttrykte: «Kommunikasjonen blir jo egentlig brutt, og så blir det en krig 
istedenfor.» Tilsynets eskalerende virkemidler ble møtt med eskalerende 
motstand fra bedriften. Konflikten ble etter hvert svært ressurskrevende, 
både for tilsynet og bedriften. Slik destruktiv gjengjeldelses-dynamikk er 
et kjent fenomen i tilsynsforskningen (f.eks. Makkai & Braithwaite, 1994). 


Langvarige konsekvenser av mistillit 

Da vi gjorde våre intervjuer, lå de hardeste konfliktene noe tilbake i tid, 
og inspektørene som i størst grad hadde vært involvert hadde sluttet. 
Effekten av personalendringen opplevdes som merkbar. 


[Den siste av de mest konflikt-involverte inspektørene] slutta jo [for en stund 
siden], og det er nesten så du ikke ... du kan bli skremt ... det er nesten så 
du ikke kjenner igjen Mattilsynet altså. ÉN person som klarer å fyre opp. 


(Fra intervju med representant for Slagmarka slakteri) 


De nye inspektørene ble beskrevet som vesentlig mindre formalistiske og 
mer lyttende enn sine forgjengere, og relasjonen mellom tilsyn og bedrift 
var under bedring. Likevel preget historien fortsatt samarbeidsrelasjo- 
nen, som var vesentlig mindre tillitspreget og mer ressurskrevende enn 
ved Fredheimen og Raslesabel. Det lave tillitsnivået ved Slagmarka hadde 
tre iøynefallende konsekvenser for iverksettelsen av lovverket. For det 
første la Slagmarka-tilsynet fortsatt relativt stor vekt på ytre insentiver i 
form av formelle reaksjoner. De la, i langt større grad enn Fredheimen- 
tilsynet, vekt på å synliggjøre sanksjonsrisiko overfor tilsynsobjektene. 
For det andre brukte Slagmarka-tilsynet skriftlighet som del av sin stående 
konfliktberedskap. Slagmarka-tilsynet forklarte at de brukte skriftlighet 

både for å presse en bedrift de oppfattet som motvillig, og for å dokumen- 
tere gjentakelser av egne pålegg. Samtidig gjorde skriftlighet det lettere å 
holde avstand til næringen (se Stigler, 1971). Som en tilsynsrepresentant 
uttrykte: «Man skal ikke komme for tett på. Skal ikke være buddies. For 
da blir det vanskelig å agere.» Konfliktberedskapen førte til mer skriftlig 
og langt mer ressurskrevende kommunikasjon enn ved Fredheimen. 

Bedriften, på sin side, opplevde omfanget av skriftligheten som ufor- 
holdsmessig og tidsfristene som urimelig korte. 


Vi har brukt til dels enorme ressurser - altså to og tre mann, ikke sant, som 
har sittet og jobbet for å svare på alt det [Mattilsynet] har klart å produsere i 
perioder [...] Det er nesten så det hadde vært artig å vise dere permene [...] Vi 
snakker om metervis, vet du, med brevskriving. (Fra intervju med representant 


for Slagmarka slakteri) 


Den tredje konsekvensen av mistillit var det vi kan betegne som en svakt 
integrert implementeringskjede. I motsetning til Fredheimen, der slak- 
teriet og transportørene* agerte som tilsynets forlengede armer ut mot 
produsentene, foretrakk Slagmarka-slakteriet — i solidaritet med pro- 
dusentene - så langt mulig å holde Mattilsynet unna produsentene> En 
slakterirepresentant forklarte: 


[Her på slakteriet] så er [Mattilsynet] tross alt litt forsiktig med hva de gjør, for 
vi har jo noen ressurser, så vi klarer å svare for oss. Men [...] bøndene, i mange 
tilfeller, de er HELT forsvarsløse. Så de sitter bare og nesten begynner å gråte, 
ikke sant. Og blir overhøvla. [...] Det begynner jo ofte med at sjåførene og kon- 
sulentene varsler inn til oss om [bønder med dårlig dyrehold] [...] Og vi ser det 
jo på holdet på dyra [...] så vi prøver jo ofte sjøl å hjelpe bonden - gå inn og 
veilede, før vi holdt på å si sender Mattilsynet dit. For DA vet du hva som skjer. 


(Fra intervju med representant for Slagmarka slakteri) 


4  «Transportor» brukes her som fellesbetegnelse på bedrifter og sjåfører som transporterer dyr til 
slakteriet. 

5  Vifinner en lignende historie i intervjuene med husdyrprodusentene. Etter at folk i bygda mis- 
tet tilliten til sitt lokale Mattilsyn, valgte de å selv hjelpe en kollega med å løse vedkommendes 
dyrevelferdsproblem istedenfor å involvere Mattilsynet. «Men alle bøndene [...] til og med vete- 
rinærene som kjører praksis her, sier: Nei, ikke snakk med dem! Altså du må ikke begynne å 
snakke med Mattilsynet, for da kan det hende at [...] Du kan si - det handler jo om tillit.» (Fra 
intervju med husdyrprodusenten «F3») 

En dyrebilsjåfør ved Slagmarka oppsummerte sin holdning overfor til- 
synet slik: 


Det er veldig enkelt [...] jeg blir jo ikke veldig sympatisk mot [Mattilsynet] etter 
hvert når de driver med denne terroren sin [...] Dere har den absolutt letteste 
jobben, sier jeg til dem, og den beste lønna! Og - og - og all makta. Det — det er 
jo INGEN sak for dere. Bare står og peker. Og er arrogante mot oss hvis vi ikke 
har greid å få av all størkna ... Det er ikke SÅ lett å pusse av gammel grisemøkk 
på et brokk. Og er det et lite rift så skal jeg i heisen, liksom. (Intervju med dyre- 
bilsjåfør, Slagmarka) 


Tross sin relativt formalistiske og sanksjonsorienterte tilsynsmåte, 
uttrykte ledelsen for Slagmarka-tilsynet at legitimitet var viktig. Ledelsen 
uttrykte at håndhevelsen skapte motstandskamp fremfor samarbeidsvilje 
dersom virkemidlene ikke kunne rettferdiggjøres og kommunikasjonen 
ikke fungerte. Den erkjennelsen kan kanskje legge grunnlag for gjenopp- 
bygging av tillit mellom partene ved Slagmarka. 

Særtrekkene ved de tre casene er oppsummert i tabell 2. Vi har sett at 
hvert case har en distinkt og personavhengig tilsynskultur, og at nærin- 
gens holdning overfor tilsynet varierer deretter. 


Tabell 2. Særtrekk ved tre lokasjoner av Mattilsynet 


Dannelse av Særpreg ved tilsynskultur  Næringens holdning 
tilsynskultur 
Raslesabel Leder former kultur Formalistisk virkemiddelbruk Ambivalent 
gjennom lokale rutiner variabel Blanding av tillit og 
kommunikasjonsform frustrasjon 
Tilløp til kollektiv 
motstand 
Fredheimen Personale former kultur Uttalt formålsorientert Høy tillit 
gjennom opplæring og — fjyitsfull grunnholdning Gjennomgående 
ledelse 


samarbeidsvilje 
Slagmarka Personale former kultur Formalistisk Utstrakt mistillit 


gjennom opplæring Mistenksom grunnholdning Begrenset samarbeidsvilje 


Personavhengighet og rettssikkerhet 


Tilsynets personavhengighet reiser spørsmål om rettssikkerhet. Spesielt 
ettersom forvaltningen mangler egen straffeprosesslovgivning, kan per- 
sonlig skjønnsutøvelse og lokale tilsynskulturer skape opplevelser av 

vilkårlig maktutøvelse. Mattilsynets arbeid for økt enhetlighet sikter 
mot å redusere dette problemet. Arbeidet kan styrkes ved at forvaltnings- 
lovgivningen tilføres straffeprosessbestemmelser, alternativt at tilsynets 
straffemyndighet tilbakeføres til domstolene (Stub, 2015). De to sistnevnte 
alternativene innebærer kostnads- og tidkrevende endringer i dagens 
system. Imidlertid peker våre data i retning av en tredje strategi for å 
forebygge opplevelser av vilkårlighet, og denne strategien har lavere ter- 
skel: Tilsynenes interne instrukser og opplæringsrutiner kan inkludere 
prinsippet om formålsorientert tilsyn, det vil si prinsippet om at beslut- 
ninger - angående både lovanvendelse, virkemiddelbruk og kommunika- 
sjonsform - skal tuftes på vurderinger av hensiktsmessighet i hvert enkelt 
tilfelle. Dette prinsippet øker ikke nødvendigvis enhetligheten, men kan 
i mange tilfeller styrke opplevelsen av at beslutningene er velbegrunnede. 
Kanskje særlig viktig er at virkemiddelbruken formålsorienteres fordi 
dette innebærer å ta hensyn til overtrederens subjektive skyld. 
Institusjonalisering av prinsippet om et formålsorientert tilsyn vil neppe 
fjerne enhver bekymring for rettssikkerheten, men det vil kunne styrke 
beslutningenes legitimitet i mange enkelttilfeller. I konflikten mellom retts- 
sikkerhetsidealer og krav til kostnadseffektivitet, kan det formålsorienterte 
tilsynet utgjøre en levelig — eller i det minste midlertidig - middelvei. 


Konklusjon: Et byråkrati følsomt for 
menneskelig variasjon? 


Vi har sett at tilsynsformen varierer mellom inspektører, og at slik 
variasjon til en viss grad må forventes grunnet spennet mellom fagrol- 
len og embetsrollen. Vi har også sett at personlig stil kan utvikle seg til 
lokale tilsynskulturer, og at disse igjen påvirker lokale bedriftskulturer. 
Tilsynets evne til å motivere tilsynsobjekter handler i stor grad om mel- 
lommenneskelige relasjoner. Tilsynsetater kunne derfor være tjent med å 
bygge rutiner for å utnytte ønskede - og motvirke uønskede — effekter av 
personlig håndhevelsesstil. 

Rutiner for håndtering av personlig variasjon bryter med byråkrati- 
enes selvforståelse som personuavhengige, regelstyrte hierarkier. Det 
er ubehagelig for et byråkrati å forholde seg til at dets maktutøvelse i 

betydelig grad kan være personavhengig. Det er symptomatisk for dette 
ubehaget at Mattilsynet forholder seg til personavhengighet primært som 
et problem etaten forsøker å redusere gjennom økt enhetlighet. 

Enhetlighet er en viktig forvaltningsverdi, og Mattilsynet har behov 
for større enhetlighet på flere områder (f.eks. KPMG, 2019). Samtidig fin- 
nes grenser for hvor enhetlig tilsynet kan bli uten å forringes: Effektivt 
tilsyn krever faglig og sosial kompetanse som ikke fullt ut lar seg nedfelle 
i veiledere og instrukser. Et «robot-tilsyn» vil neppe kunne favne nødven- 
dige nyanser, verken i mellommenneskelig samhandling eller i formåls- 
tjenlig skjønnsutøvelse. 

Spørsmålet blir da hva tilsynsetaten skal gjøre når personavhengige for- 
hold gir uønskede utfall, slik som eskalerende konflikter. Et byråkratis første 
instinkt vil være å stille seg bak inspektøren fordi inspektøren, ifølge embets- 
rollen, er etaten. Så lenge byråkratiet følger dette instinktet, vil person- 
avhengige handlingsmønstre stadfestes utad som etatens handlingsmønstre, 
og dermed kan relasjonen mellom tilsynsobjekt og inspektør aggregeres til 
høyere nivå: Relasjonen generaliseres og spres i næringsmiljøer i form av 
holdninger til etaten som sådan. Konflikter kan dermed «stivne» i varige 
relasjoner mellom tilsyn og næringsmiljøer. Vi kan med en viss rett si at 
tilsyn/nering-relasjoner bygges nedenfra, men sementeres ovenfra. 

Også intervjuene med husdyrprodusentene tyder på at holdningene til 
Mattilsynet i betydelig grad formes av møtet med inspektøren (se kapit- 
tel 11). Intervjuene viste dertil at det er vanskelig for tilsynet å gjenopp- 
rette konstruktiv kommunikasjon når den mellommenneskelige tilliten 
først er ødelagt. Dette fenomenet kalles en klappventil-effekt og inne- 
bærer at tilsynet, grunnet sterk motstand, får problemer med å trappe 
ned konflikten når de først har trappet den opp på en måte som oppleves 
urettferdig (Gezelius, 2019a). En bonde forteller: 


Det blir ikke noen gunstig veiledning [fra Mattilsynet] heller, egentlig, når en 
først har opplevd å bli sånn - sånn som det ER med Mattilsynet, at de — vi har 
fått dem litt oppi HER, og da - da må det komme noen nye folk som har litte- 
granne føttene planta på jorda, egentlig, som er seriøse. For vi tar dem ikke [...] 
seriøst i det hele tatt om det står Mattilsyn på lomma - det bryr vi oss ikke noe 
om. Vi — vi titulerer dem bare som en stor lort, hele skiten. (Fra intervju med 


saueprodusenten «B3») 

Tilsynet kan altså være tjent med å utarbeide rutiner som anerkjen- 
ner betydningen av menneskelige - og mellommenneskelige - forhold. 
Uten støtte i rutiner, er det vanskelig for en leder å ta fatt i problemer 
som skyldes personavhengig tilsynsform. Fordi underordnede også er 
kollegaer, er det oftest lettere å definere tilsynsobjektet som problemet. 
En hensiktsmessig utformet rutine, derimot, kan redusere kostnadene 
både for inspektøren og lederen som griper inn. Dette fordi rutinen 
ikke må forutsette at problemet ligger hos inspektøren: Rutinen tren- 
ger bare forutsette at samhandlingen med tilsynsobjektet ikke funge- 
rer. For eksempel kan tilsynet instituere et rutinemessig skifte av inspektør 
før tilsynet tyr til de mest inngripende virkemidlene. På denne måten kan 
tilsynet bygge inn en sikkerhetsmekanisme i sin opptrappende virkemid- 
delbruk: Ved å prøve fornyet dialog før tvangsstadiet, kan næringsaktører 
som egentlig er lovlydighetsvillige sluses ut av opptrappingsspiralen før 
sammenbruddet i kommunikasjonen blir uopprettelig. Denne sikker- 
hetsmekanismen forhindrer at tilsynet bruker tvang på problemer som 
skyldes mellommenneskelig mistillit. Faren ved å skulle løse mistillitspro- 
blemer ved tvang, er at kjernen i problemet — mistilliten — forsterkes og 
spres til å gjelde tilsynet som helhet (Gezelius, 2019a). Intervjudataene 
tyder på at konfliktene ved Slagmarka i noen grad har hatt slik spiral- 
karakter. 

Tilsynet kan i noen grad bygge rutiner også for å bevare mellom- 
menneskelig tillit der den finnes. Stikkord er turnover og timing av refor- 
mer. Dataene våre levner liten tvil om at tillitsforholdet ved Fredheimen 
har vært betinget av langsiktig stabilitet på personalsiden, både i tilsyn 
og bedrift. Mellommenneskelig tillit har ved Fredheimen vært en kapital 
som tilsynet har nytt godt av når ytre endringer har skapt motstand i 
næringen. Styringsreformer har gått seg til fordi partene har kunnet lytte 
til hverandre og oppnå felles forståelse. Der samarbeidet med næringen 
fungerer, kan implementering av nytt regelverk med fordel legges til peri- 
oder med kontinuitet på personalsiden. 

I verste fall kan tett forbindelse mellom inspektør og bedrift svekke 
inspektørens handlekraft overfor bedriften (f.eks. Stigler, 1971), men 
dataene våre viser at det ikke nødvendigvis må være slik. Så lenge lovens 
formål utgjør premisset for samhandlingen, og det kan tilsynet besørge, 

kan langsiktige relasjoner mellom inspektør og bedrift gi betydelige 
oppdragereffekter. 

Sammendrag: Hvilke oppfatninger og holdninger har husdyrprodusenter til dyre- 
velferd, lovverk og tilsyn? Vi besvarer spørsmålet ved hjelp av data fra kvalitative 
intervjuer og en omfattende spørreundersøkelse blant norske husdyrprodusenter. 
Dataene viser at styringssystemet og dyrevelferdslovens formål har gjennomgående 
støtte i næringen. Å følge lovverket anses i stor grad som en moralsk plikt blant 
produsentene. Produsentene aksepterer tilsyn og mener Mattilsynet fyller en nød- 
vendig oppgave. De opplever at inspektører flest opptrer på en akseptabel måte. De 
fleste produsentene har betydelig grad av tillit til Mattilsynet som etat. Samtidig 
finnes varierende oppfatninger av hva god dyrevelferd er, og negative opplevelser 
av tilsynet er ikke uvanlige. Tilsynets maktbruk oppleves i en del tilfeller som ufor- 
holdsmessig og lite enhetlig. God mellommenneskelig samhandling ved stedlig 


1 Gezelius har hatt hovedansvaret for kapitlet, inkludert analyser og skrivearbeid. Storstad har til- 
rettelagt data og gitt innspill til tekst og analyser. Veggeland har bidratt til design og gitt innspill 
til tekst og analyser. 


Sitering: Gezelius, S. S., Storstad, O. & Veggeland, F. (2022). Bøndene og dyrevelferdsforvaltningen: En 
flermetodisk studie av husdyrprodusenters erfaringer. I S. S. Gezelius & F. Veggeland (Red.), Forvaltning 
av dyrevelferd i Norge: Hvordan få lovverk til å virke? (Kap. 11, s. 313-355). Cappelen Damm Akademisk. 
https://doi.org/10.23865/noasp.159.ch11 

Lisens: CC BY-ND 4.0 

tilsyn fremstår som en nøkkel til en god relasjon mellom næring og tilsyn. Dataene 
understøtter argumentet om at veiledning kan spille en viktig rolle i effektiv iverk- 
setting av lovverket. 


Nøkkelord: dyrevelferd, holdninger, lovhåndhevelse, tilsyn, lovlydighet 


Abstract: What are animal producers’ perceptions and attitudes regarding animal 
welfare, legislation and public control? We answer this question by way of qualitative 
interviews and a large survey among Norwegian animal producers. The data show 
that the industry largely supports the regulatory system and the purpose of animal 
welfare legislation. Compliance is widely regarded in the industry as a moral obliga- 
tion. Animal producers accept inspection and believe that the inspectorate plays a 
necessary role. They experience the behavior of most inspectors as acceptable, and 
most trust the animal welfare inspectorate to a significant degree. However, produc- 
ers have different criteria for good animal welfare, and negative experiences with the 
inspectorate are not uncommon. The inspectorate’s use of power is in some cases 
experienced as unreasonable and inconsistent. Good face-to-face interaction during 
inspections appears to be a key to good relations between the inspectorate and the 
industry. The data support arguments to the effect that guidance is important to the 
implementation of animal welfare law. 


Keywords: animal welfare, attitudes, law enforcement, inspections, compliance 


Innledning 


Nar offentlige myndigheter skal fremme dyrs velferd, ma de regulere 
menneskene som handterer dyrene. Dyrevelferdsloven er viktigste sty- 
ringsverktoy for dette formalet. Mattilsynet har som oppgave 4 pase at 
loven etterleves. Husdyrprodusentene, som handterer dyrene i meste- 
parten av dyrenes levetid, er den viktigste malgruppen for Mattilsynets 
virksomhet pa dyrevelferdsomradet. Vellykket forvaltning forutsetter at 
husdyrprodusentene overholder regler og følger opp målsettinger i lov- 
verket. Derfor trenger tilsynet kunnskap om produsentenes oppfatninger 
av dyrevelferd, lovverk og lovhåndhevelse. Dette kapitlet skal bidra til 
slik kunnskap. Vi presenterer data om husdyrprodusentenes holdninger, 
handlinger, verdier og virkelighetsoppfatninger, samt om den viktige 
relasjonen til tilsynet. Vi belyser tre spørsmål, behandlet kronologisk. 
Det første spørsmålet er: Hvilke oppfatninger har husdyrprodusenter om 
dyrevelferd? Dataene om dette kan fortelle noe om hvilke typer argumen- 
ter bønder er mest mottakelige for. Gjør for eksempel Mattilsynet klokest 
i å argumentere ut fra hensynet til dyrene, hensynet til økonomien, eller 

risikoen for straff? Det andre spørsmålet er: Hvilke holdninger har hus- 
dyrprodusenter til lovverk og lovlydighet? Dataene om dette kan lære oss 
noe om årsaker til at regler overholdes eller brytes. Slik kunnskap er vik- 
tig når myndighetene skal utforme virkemiddelapparatet sitt: Virker for 
eksempel straff bedre enn veiledning? Det tredje spørsmålet er: Hvordan 
oppfatter husdyrprodusenter Mattilsynet og dets inspektører? Dataene 
om dette kan fortelle oss om tillit og konfliktpotensial mellom næring 
og myndigheter. Kan for eksempel Mattilsynet forvente motvilje og 
mistenksomhet når de utfører sine tilsyn, eller kan de forvente tillit og 
samarbeidsvilje? Påvirkes samarbeidsviljen av bøndenes opplevelser av 
Mattilsynet? 

Våre svar på disse spørsmålene bygger på data frembrakt gjennom 
såkalt «blandede metoder», en tilnærming som ofte anbefales når man 
ønsker kunnskap om en stor gruppe mennesker, samtidig som man 
ønsker dybdekunnskap om menneskers erfaringer og tenkning. Vi 
kombinerte en spørreundersøkelse - der svarene oppsummeres i form 
av statistikk - med kvalitative intervjuer som gir innblikk i husdyr- 
produsentenes opplevelser. Tallmaterialet er i hovedsak hentet fra 
Aniwel-prosjektets spørreskjemaundersøkelse fra 2018, som ble besvart 
av 1546 norske husdyrprodusenter. Utvalget ble trukket tilfeldig, avgren- 
set til fire produksjonstyper, fra Produsentregisteret: slaktekylling (199 
respondenter), svin (421 respondenter), sau (482 respondenter) og storfe 
(444 respondenter). Den samlede svarprosenten var på 48,2 prosent og 
varierte i liten grad mellom de fire produksjonstypene. Kapitlet bygger 
også på data fra 18 semistrukturerte kvalitative intervjuer med husdyr- 
produsenter, gjennomført i 2016. Informanter ble valgt ut på bakgrunn 
av produksjonstype og type kontakt med Mattilsynet. Studien fokuserte 
på to produksjonstyper: sau (åtte gårdsbruk), som reguleres av et nokså 
generelt regelverk, og kylling (ti gårdsbruk), som reguleres av et teknisk 
detaljert regelverk. Utvalget ble trukket fra oversikter fra kommunene, 
statsforvalternes landbruksavdelinger, supplert med informasjon mot- 
tatt fra Mattilsynet etter forespørsel fra Animalia. Utvalget omfattet 
informanter med ulike historikker i kontakten med tilsynet. Utvalget av 
informanter var altså ikke tilfeldig, men strategisk med tanke på å dekke 
prosjektets problemstilling. Rekrutteringen fulgte vanlige prinsipper for 

informert samtykke. Intervjuene ble gjennomført ansikt til ansikt på 
informantenes gårdsbruk. Det ble gjort lydopptak av intervjuene som så 
ble transkribert og anonymisert. Intervjuene varte vanligvis mellom 1,5 
og 2,5 timer. Informantene er presentert med pseudonymer, ikke 
virkelige navn. Dataene er supplert med utdrag fra Aniwels nettbaserte 
spørreundersøkelse blant 331 Mattilsyn-ansatte i 2018. Metodene er 
nærmere beskrevet i kapittel 1. 


Husdyrprodusenters oppfatninger om 
dyrevelferd 


Kunnskap om produsentenes oppfatninger om dyrevelferd kan fortelle 
oss noe om hvor mottakelige de er for offentlig styring på feltet. I det føl- 
gende skal vi sammenfatte tall og intervjudata for å gi et bilde av produ- 
sentenes oppfatninger. Som vi skal se, oppfattes dyrevelferd som viktig, 
men ikke som helt konfliktfritt 

Tallene i figur 1 viser at nesten alle husdyrprodusenter mener de er 
opptatte av dyrevelferd, mens inspektørene i Mattilsynet er mer usikre på 
om produsentene er veldig opptatte av dette. Spriket i oppfatninger mel- 
lom produsenter og inspektører kan ha ulike forklaringer. Inspektørenes 


88.7 
43.3 
36.2 
17 
10 
11 o 25 03 09 
T T T sn t 1 

Helt enig Delvis enig Hverken enig Delvis uenig Helt uenig 

eller uenig 


mw Jeg er opptatt av dyrevelferd (husdyrprodusenter) 
m De fleste det blir ført tilsyn med er opptatte av god dyrevelferd (inspektører) 


Figur 1. Produsenters opptatthet av dyrevelferd. Figuren viser andelen produsenter som 
erklærer enighet i påstand om egen opptatthet av dyrevelferd, sammenlignet med inspektørenes 
oppfatning av produsentenes holdninger. Tallene er oppgitt i prosent. Produsenter N = 1523, 
inspektører N = 323. Kilde: Aniwel. 

svar, med svært mange i kategorien «verken enig eller uenig», kan skyldes 
at mange inspektører er usikre på hva bøndene mener om dyrevelferd. 
Det kan også tenkes at inspektørenes oppfatninger farges av at de snakker 
om en annen gruppe enn sin egen (se f.eks. Hogg & Vaughan, 2008), og 
av at de oftere besøker gårder med problemer enn gårder uten. Det kan 
også tenkes at inspektørene stiller strengere krav til hva det vil si å være 
opptatt av dyrevelferd enn det produsentene gjør. Det er likevel verdt å 
merke seg at svært få inspektører erklærer seg uenige i utsagnet. 

Også intervjuene med produsentene viser oppslutning om dyrevelferd 
som verdi. Én bonde uttrykker det slik: 


Det er jo tross alt liv vi holder på med da, så vi må jo egentlig ta vare på dem 
også [...] For at det er jo tross alt et dyr som er nede i fjøset - og om man ikke 
bor i fjøset, men vi bor inne - så er det [...] like viktig at DE har det godt. (Fra 


intervju med saueprodusenten «B3») 


Bøndenes opptatthet av dyrevelferd kan skyldes både økonomiske, nor- 
mative og mer følelsesmessige forhold. 79 prosent av produsentene sier 
seg helt eller delvis enige i utsagnet «Det er umulig å få god økonomi i 
produksjonen om jeg ikke har god dyrevelferd». 


Jeg kan jo gi en blank marsj i dyrevern, ikke sant - men da går det et eller to 
innsett, så kan jeg bare stenge igjen døra. Da blir det ikke noe - da taper jeg 
penger på det. Så vi er HELT avhengig av god dyrevelferd i fjærfeproduksjonen 
skal vi [...] holde på med det, ja. (Fra intervju med kyllingprodusenten «K3») 


De kvalitative intervjuene tyder på at bønders engasjement for dyrevel- 
ferd handler både om omtanke for dyrene og behovet for lønnsomhet. 
Vektingen av de to varierer litt mellom informantene. Noen fokuserer på 
dyrevelferdens betydning for lønnsom drift, mens andre forteller om sitt 
personlige forhold til dyrene og viser sterkt engasjement i dyrenes velferd. 
Det er likevel bred enighet blant informantene om at god gårdsdrift inne- 
bærer at man besørger akseptabel dyrevelferd. 

Samtidig uttrykker flere bønder en tosidig opplevelse av forholdet mel- 
lom dyrevelferd og økonomi: På den ene siden mener de at lønnsom drift 
krever et visst nivå av dyrevelferd; på den andre siden opplever en del at 
dyrevelferd kan komme i konflikt med hensynet til effektivitet. For noen 

gir konflikten samvittighetskvaler. Blant informantene er det kyllingpro- 
dusentene som sterkest uttrykker dette tosidige forholdet til dyrevelferd: 


Du klarer ikke å tjene penger på dette her hvis ikke du har godt miljø og dyra 
er i orden ... Nå produserer du en kylling på nesten 1 700 g på 34 dager med et 
forforbruk på 2 kg. Og det sier seg at det gar jo ut over [beinhelsa] dette her — at 
det er hardere tilvekst [...]. Det syns jeg IKKE er noe moro. For du må jo slå i 
hjel dyr på grunn av at beina ryker[...]. De har det vondt, de, når beina ryker. 
De får jo ikke tak i verken mat eller vann. DET syns jeg ikke er noe moro [...] 
Men hva skal du betale dette med? De fleste av oss ligger jo på 6-7 mill. i gjeld, 


og noen må betale den gjelda. (Fra intervju med kyllingprodusenten «O1») 


Ross 308 [vanlig hurtigvoksende kyllingslag, forfatters anm.] har jo fått tyn i 
bøtter og spann av miljøbevegelsen, fordi at de mener at den vokser for fort 
og sånne ting. Ja — jo — det kan jeg for så vidt være enig i [...] Jeg kan godt ha 
kyllingen i 40 dager istedenfor 30 dager, jeg, men da er noen nødt til å bla opp 
det det koster å gjøre akkurat det [...] Det må forbrukeren ta inn over seg. (Fra 


intervju med kyllingprodusenten «E3») 


Figur 2 viser at omtrent en femtedel av produsentene ofte føler seg presset 
til å kutte kostnadene på måter som går ut over dyrevelferden. Tidspress 
viser seg også å ha betydning, om enn sjelden i stor grad. 


Hvor ofte vil du si at du... 


65.5 
49.4 
31.9 
26.1 
18.1 
Ofte Sjeldent Aldri 


m.. føler at presset på å redusere kostnadene gjør at du må drive på en måte som går på 
bekostning av dyrevelferden (N = 1508) 


E ...må nedprioritere hensynet til dyrenes velferd for å få tid til andre gjøremål (N = 1510) 


Figur 2. Husdyrprodusenters prioritering av dyrevelferd. Figuren viser andelen produsenter som 
opplever at de ofte, sjelden eller aldri må nedprioritere dyrevelferd av hensyn til henholdsvis 
tidspress og økonomi. Tallene er oppgitt i prosent. Kilde: Aniwel. 

Dyrevelferden befinner seg altså i noen grad i spennet mellom idealer og 
ressurser. I sitatet ovenfor uttrykte informanten «O1» en viss samvittig- 
hetskval i møtet med dette spennet. Tallene i figur 3 viser at slike opplevel- 
ser ikke er så helt uvanlige, men at opplevelsene i liten grad karakteriserer 
flertallet. 


Jeg føler ofte at jeg burde ha prioritert dyrenes velferd høyere 


30.1 
27.6 
22.4 
16.8 
f om T T T T 1 
Helt enig Delvis enig Hverken enig eller Delvis uenig Helt uenig 


uenig 


Figur 3. Husdyrprodusenters følelser om prioritering av dyrevelferd. Figuren viser andelen 
produsenter som erklærer ulike grader av enighet i påstanden «Jeg føler ofte at jeg burde ha 
prioritert dyrenes velferd høyere». Tallene er oppgitt i prosent. N = 1504. Kilde: Aniwel. 


Et dypdykk i tallene viser at opplevelsene er mer utbredte blant storfepro- 
dusenter enn andre. Hvorfor det er slik, vet vi ikke, men intervjuene viser 
én mulig forklaring: at mennesker lettere utvikler et personlig forhold til 
de store dyra. 


Jeg drev jo litt med ammekuer før, og vil jo påstå at jeg hadde et bedre forhold til 
dem enn til kyllingen da. For det første hadde jeg dem over tid, og så var det en 
litt annen personlighet på dem enn på disse her kyllingene. (Fra intervju med 


kyllingprodusenten «S2») 


Altså jeg bruker å si at er det 10 mennesker, så er de 10 kyrne der like forskjellige 
som de 10 menneskene ... Hønsene er også forskjellige, men du må se lenge 
nok på dem for å se at det er forskjell på dem [...]. Vi har jo hatt ei sånn dron- 
ning her som het [navnet på kua] [...] Hun var majestet. Hun var litt stygt juret, 
men altså, det var - men hun var flott og vakker og klok og sympatisk og blid 
bestandig [...] [Kyrne] kommer når jeg roper på dem, de er intelligente dyr. 


(Fra intervju med husdyrprodusenten «F3») 

Og du slipper dem opp på fjellet for at de skal ha det godt og ha en fin sommer- 
ferie, og så ... ja, du kan si etter bare 2-3 dager så finner du att ei god, snill søye 
som du har hatt god kontakt med og [...] kanskje skadd stygt [...] Da er det 
ikke interessant å drive lenger [...] [Sauene] er jo så forskjellige - og de — spesi- 
elt de to søstrene da [...] Og jeg har sett på avkommet deres også - sånn - den 
var jo ikke mer enn 2-3 dager gammel, og han stakk ifra mora si og oppi nabo- 
bingen, bare for å leike seg litt med naboungen, og så heim att til mora si. [...] 
Og så går du oppi bingen, og da kommer de bortåt og skal ha kos, omtrent som 
ei bikkje og slik. [...] Og altså nar du holder pa og raker nedi der også så — da 
kjenner du plutselig en kvass fot bakpå leggen — da er det ei som står og sparker 
på deg, for da skal du klappe henne litt slik [...] Det er jo det som er morsomt 
med å drive med dem - De er jo så forskjellige alle sammen. (Fra intervju med 


saueprodusenten «J3») 


Når vi dykker dypere ned i tallene, ser vi at produsenter har ulike syn på 
hva som skaper god dyrevelferd. Nesten alle er enige om at forhold som 
angår dyrenes fysiske behov, slik som tilstrekkelig og godt för, tilgang til 
drikke, god helse, samt rask behandling av skade og sykdom, har avgjø- 
rende betydning. Produsentene har mer varierende syn på viktigheten 
av faktorer som mulighet for fysisk aktivitet og lek, god plass, mulighet 
for kroppspleie som børster og strøbad og tilgang til uteområde. Selv 
om nesten alle opplever at de er opptatt av dyrevelferd, kan oppfatnin- 
gene av hva som er akseptabelt variere betydelig. For eksempel forteller 
produsenten «K4» at hensynet til dyrene — og ikke hensynet til tilsynets 
sanksjoner — er hans viktigste motivasjon for å gjøre dyrevelferdstiltak, 
samtidig som han forteller om hvordan han brast i latter da Mattilsynets 
inspektør spurte om han bedøvde sauens ører før han skar sitt bumerke i 
dem (dette er nå en ulovlig? merkepraksis som «K4» fortsatte med til han 
fikk advarsel fra tilsynet). At nesten alle husdyrprodusentene opplever 
at de er opptatt av dyrevelferd betyr altså ikke at synet på dyrevelferd er 
konfliktfritt eller at dyrevelferden overalt er så god som myndighetene 
ønsker den. 


2 Jf. forskrift om velferd for småfe (2005). 

Jeg er mer opptatt av dyrevelferd i dag enn jeg var for ti år siden 


29.9 
22.5 
20.9 18.9 
Å Å . li 


Helt enig Delvis enig Hverken enig eller Delvis uenig Helt uenig 
uenig 


Figur 4. Produsenters opptatthet av dyrevelferd over tid. Figuren viser andelen produsenter som 
erklærer ulike grader av enighet i påstanden «Jeg er mer opptatt av dyrevelferd i dag enn jeg var 
for ti år siden». Tallene er oppgitt i prosent. N = 1507. Kilde: Aniwel. 


Da vi spurte produsentene om hvordan deres holdning til dyrevelferd 
hadde utviklet seg over tid, hadde mange produsenter klare oppfatnin- 
ger. Som figur 4 viser, sa mange seg enten helt enige eller helt uenige 
i at de var mer opptatte av dyrevelferd i dag enn for ti år siden. Over 
halvparten var enten helt eller delvis enige. De kvalitative intervju- 
ene viser at de som mente de hadde samme holdning som før, mente 
de alltid hadde vært opptatt av dyrevelferd. Dette rimer godt med 
tallene i figur 1, som viser at nesten alle mener at de er opptatt av 
dyrevelferd. 

Tallene i figur 4 forteller ikke hvorfor husdyrprodusenter mener de er 
blitt mer opptatte av dyrevelferd. Én mulig forklaring kan være den økte 
oppmerksomheten rundt dyrevelferd i samfunnet. Det er også mulig at 
selve regelverket har hatt en påvirkning. I hvert fall mener mange produ- 
senter at regelverket har hatt gunstig effekt på dyrevelferden, som vi skal 
se i neste avsnitt. 


Husdyrprodusenters holdninger til lovverk 

og lovlydighet 

Kunnskap om holdninger til lovverk og lovlydighet kan fortelle oss noe 
om betingelsene for at offentlig styring virker etter hensikten. Både 


intervjuene og spørreskjemaet vårt inneholdt mange spørsmål om 
dette. 

Tiltro til regelverket 


Figur 5 viser at de aller fleste husdyrprodusenter mener regelverket 
bidrar til bedre dyrevelferd. Svært få har motsatt oppfatning. Funnet er, 
som vi skal se, viktig for tolkningen av en del andre data vi presenterer. 
Samlet sett gir dataene inntrykk av aksept for lovverk og tilsyn blant 
husdyrprodusentene, tross en del frustrasjon. Kyllingprodusenten «Tı» 
uttrykker det slik når han blir spurt om sin oppfatning av det omfat- 
tende og detaljerte regelverket som regulerer hans produksjon: «Ja ... 
Nei, altså noen steder må det jo være noen grenser, og da blir det jo litt 


detaljer.» 
Regelverket om dyrevelferd bidrar til bedre dyrevelferd 
411 
37.8 
16.5 
=a = 
Helt enig Delvis enig Hverken enig Delvis uenig Helt uenig 


eller uenig 


Figur 5. Husdyrprodusenters oppfatninger av lovverkets formålstjenlighet. Figuren viser andelen 
produsenter som erklærer grader av enighet i påstanden om at regelverket bidrar til bedre 
dyrevelferd. Tallene er oppgitt i prosent. N = 1 493. Kilde: Aniwel. 


Tallene våre viser også at 83 prosent mener at de holder seg godt opp- 
daterte om dyrevelferdsreglene for sin produksjon. Knappe tre prosent 
uttrykker motsatt oppfatning. Respondentene oppgir at lokal veteri- 
nær, fagartikler og fagmøter er særlig viktige informasjonskilder, men 
Mattilsynet oppgis også som viktig av mange. Intervjumaterialet, som 
kun omfatter sau- og kyllingprodusenter, fremhever i større grad vare- 
mottakernes (for eksempel Norturas) rådgivningsapparat. 

Selv om produsentene uttrykker seg positivt om regelverkets effekter 
og mener de holder seg oppdaterte, blir bildet mer blandet når vi spør om 
hvor lett de synes det er å forholde seg til reglene. Figur 6 viser at omtrent 
en tredel mener det er umulig å ha full oversikt over regelverket, og snaut 

541 55.1 
44.9 459 
33.8 
i 17.4 


Enig Hverken enig eller uenig Uenig 


m Det er umulig å ha full oversikt over regelverket for dyrevelferd for min produksjon 
(N=1478) 
E Regelverket for dyrevelferd for min produksjon er for uklart (N = 1473) 


Figur 6. Husdyrprodusenters opplevelser av regelverket. Figuren viser andelen produsenter som 
erklærer ulike grader av enighet i påstander om at det er krevende å ha kjennskap til regelverket. 
Tallene er oppgitt i prosent. Kilde: Aniwel. 


en femtedel opplever at regelverket er for uklart. Som vist i figur 7, opp- 
lever snaut en tidel at det er vanskelig å vite hva de skal gjøre for å over- 
holde reglene, mens omtrent en tredel svarer et litt lunkent «verken-eller» 
på dette spørsmålet. Det generelle bildet er likevel at husdyrprodusenter 
flest opplever det som forholdsvis overkommelig å tilegne seg tilstrekke- 
lig kunnskap om regelverket. 


45.9 
30.4 
14 
8.3 
mm 
pa 
Svært enkelt Ganske enkelt Verken enkelt Ganske Svært 
eller vanskelig vanskelig vanskelig 


Figur 7. Hvor enkelt husdyrprodusentene opplever at det er å forstå hva en konkret skal gjøre for 
å oppfylle regelverket for dyrevelferd for egen produksjon. Figuren viser andelen produsenter 
som utrykker ulike typer opplevelser av vanskelighetsgrad. Tallene er oppgitt i prosent. N = 1515. 
Kilde: Aniwel. 

Tabell 1. Husdyrprodusentenes vurdering av ulike grunner til overholdelse av regelverk for 


dyrevelferd 
Gjennomsnitt Standard- Andelsvart N 
(1 = uviktig, avvik «svært 
5 = svært viktig?) viktig» 

Ønske om å ha god dyrevelferd i 4,81 0,55 85,7 1490 
produksjonen 

Ønske om å ha god økonomi i 4,67 0,69 76,1 1491 
produksjonen 

Ønske om å være en lovlydig 4,65 0,75 76,1 1491 
næringsdrivende 

Ønske om å bidra til høy forbrukertillit til 4,64 0,77 75,4 1469 
norsk landbruk 

At jeg får god veiledning fra Mattilsynets 3,36 1,44 28,6 1485 
inspektører 

Risikoen for ryktespredning i 314 1,52 26,9 1478 
lokalsamfunnet 

Risikoen for å få et kommunalt vedtak 3,05 1,57 27,4 1480 
om å miste produksjonstilskudd 

Risikoen for å få vedtak om 2,92 1,62 27,5 1475 
aktivitetsnekt 

Risikoen for å bli ilagt overtredelsesgebyr 2,89 1,55 23,4 1480 
Risikoen for vedtak / påpekning av plikt 2,85 1,41 15,2 1472 
Risikoen for å få bot eller fengsel i 2,85 1,65 27,5 1469 
straffesak 

Risikoen for å bli oppdaget 2,25 1,44 12,2 1479 


Kilde: Aniwel 


Betydelig egenmotivasjon for lovlydighet 


Husdyrprodusentene ble bedt om a oppgi hvor viktig ulike grunner var 


for at de overholdt regelverket for dyrevelferd. I tabell 1 er resultatene 


gjengitt, rangert etter hvor viktig husdyrprodusentene vurderte ulike 


argumenter for regeletterlevelse. 


Fire lovlydighetsgrunner skiller seg ut som særlig viktige for produ- 


sentene: ønske om god dyrevelferd; ønske om god økonomi; ønske om 


3 Spørreskjemaet hadde også svaralternativet «har ikke hørt om». Dette alternativet, som relativt 
få krysset av, er kodet til verdien 1 (uviktig) fordi manglende kjennskap til et argument nødven- 


digvis gjør det lite viktig som grunn. 

å være en lovlydig næringsdrivende; ønsket om bidra til høy forbruker- 
tillit. Av disse kom ønsket om god dyrevelferd aller sterkest ut. Mer enn 
åtte av ti karakteriserte dette som svært viktig lovlydighetsgrunn. Funnet 
samsvarer godt med tallene i figur 1 og 5, som viser at husdyrprodusenter 
mener de er opptatte av dyrevelferd og at de mener regelverket bidrar til 
god dyrevelferd. Intervjuene etterlater samme inntrykk. 


Jeg sier det, jeg - når du driver med dyr så er det, det første som gjelder er at 
dyrene skal ha det godt. De skal ha nok mat, de skal ha stell [...] Hvis du kunne 
ha spurt dem, så skal de si at vi har det bra. Ja. Det er første bud. Og så er det 


økonomi nummer to. (Fra intervju med saueprodusenten «D3») 


Den viktigste grunnen min for å følge regelverket? Nei, det er jo - dyrene skal 
jo ha det bra. Det må jo ligge i bunnen. Og det der henger så godt i hop med 
økonomien det, vet du — Har de det ikke bra så blir det ikke noe økonomi ut av 


det. (Fra intervju med kyllingprodusenten «K3») 


Et iøynefallende fellestrekk ved de viktigste lovlydighetsgrunnene, er 
at ingen av dem handler direkte om tilsyn og sanksjoner. To av de fire 
viktigste grunnene - ønsket om god dyrevelferd og ønsket om å være 
lovlydig — synes snarere å vise til sosiale normer. I teorikapitlet refererte 
vi til disse normene som henholdsvis innholdssamtykke (opplevelsen av 
at lovverket ivaretar viktige moralske verdier) og lovgivers autoritet (en 
oppfatning om at lovlydighet er riktig i seg selv) (Gezelius & Hauck, 
2011). 

I spørreskjemaets åpne svardel ba vi respondenter fylle ut om sine 
grunner til å overholde regler. Normative faktorer dominerte svarene: 
begreper som yrkesstolthet, selvrespekt, hensynet til dyra, samvittighet, 
moral, lovlydighetsplikt og sammenhengen mellom dyras og egen trivsel 
forekom hyppigst. Enkelte trakk også frem betydningen av sosial kontroll, 
spesielt hensynet til oppfatninger blant sine nærmeste. Forbrukertillit, 
som næringen kollektivt sett er avhengig av, ble nevnt av noen. Enkelte 
trakk også i den åpne svardelen frem hensynet til god økonomi i sin egen 
drift. Denne respondenten oppsummerte langt på vei hovedtendensen i 
svarene om egne grunner til lovlydighet: «For min og familiens ære og for 
og gjera eit godt og nyttig arbeide.» En informant i intervjuundersøkelsen 
uttrykte det slik: 

Jeg tenker på dyrevelferden for kyllingen, og at vi får pålegg om at sånn skal det 
være. Vi har jo KSL-standard og sånt noe å forholde oss til, og den derre - og 
dyrevelferdsloven, ikke minst. Så vi må jo prøve å forholde oss til det [...] Vi må 
jo gå ut ifra at reglene er laga for et eller annet positivt hensyn. [...] Vi prøver 
jo - vi er jo lovlydige folk da, så vi prøver jo å følge reglene så godt det lar seg 
gjøre [...] Det er jo grenser for hvor mange lovbrudd du kan foreta deg hvis du 
skal fortsette som kyllingprodusent da. Det er jo fornuftige regler, stort sett da. 
Så vi skjønner jo bakgrunnen for det meste av de greiene der. (Fra intervju med 


kyllingprodusenten «S2») 


Utsagnet fra produsenten «S2» illustrerer de tre motivasjoner som 
dominerer i statistikken: innholdssamtykke, autoritet og økonomiske/ 
instrumentelle hensyn. I statistikken er det imidlertid ikke opplagt at 
ønsket om å være lovlydig gjenspeiler lovgivers autoritet: Man kan jo ville 
være lovlydig fordi man frykter straff eller fordi man tilfeldigvis er enig 
i reglene. Vi formulerte derfor et oppfølgingsspørsmål i spørreskjemaet, 
der respondentene ble bedt om å erklære seg enig/uenig i påstanden «en 
seriøs næringsutøver bør drive lovlydig, også når vedkommende er uenig 
i reglene». Enighet i påstanden indikerer at en autoritetsnorm, lik den vi 
beskrev i teorikapitlet, finnes. 63 prosent av husdyrprodusentene var helt 
enige i påstanden, mens 31 prosent var delvis enige. Kun en drøy prosent 
av produsentene sa seg helt eller delvis uenige i påstanden. Det er derfor 
rimelig å tolke ønsket om å drive lovlydig som, i hvert fall i betydelig 
grad, et uttrykk for lovgivers autoritet. 


Hvis man skal drive med dyr så må man jo [...] altså drive etter lover og regler 
[...] Jeg syns det er greit at det er lover og regler, at man følger [...] at man er 


innafor de normene som er. (Fra intervju med saueprodusenten «H3») 


I den kvalitative intervjustudien finner vi at selv produsenter som i liten 
grad anerkjenner Mattilsynets autoritet og kompetanse, fortsatt kan la 
seg overbevise av gode dyrevelferdsargumenter. Saueprodusenten «Hı», 
som har et konfliktfylt og mistillitspreget forhold til Mattilsynet, uttryk- 
ker det slik: 


Du driter ikke i ting som du VET at du MÅ gjøre. [Mattilsynet påpekte for lange 


klauver på dyrene] her engang. Da tok vi og ordnet klauvene. Det var riktig. 


326 


BØNDENE OG DYREVELFERDSFORVALTNINGEN 


Det er sant - med klauvene — det var i vinter også det, for det var noen som 
hadde litt lange klauver. Det må vi ta. Så tok vi og gjorde det, og DA var det helt 


i orden. (Fra intervju med saueprodusenten «H1») 


Disse funnene er viktige fordi de indikerer at husdyrprodusentene 
gjennomgående er mottakelige for argumenter som appellerer til deres 
moralske ansvarlighet, omtanke for dyrene og lovlydighetstrang. God 
veiledning og gode dyrevelferdsfaglige argumenter synes oftest å ha 
større gjenklang enn trusler om straff. Denne respondenten uttrykte seg 
på følgende måte da vedkommende i spørreskjemaets åpne svardel ble 
spurt om grunner til å overholde lovverket: «Normal respekt for regel- 
verk, å bli trakassert av Mattilsynets arrogante representanter gir stikk 
motsatt effekt!» 

Den fjerde sentrale lovlydighetsgrunnen - ønsket om å bidra til for- 
brukertillit - kan romme både ønske om egen lønnsomhet, og ønske 
om å handle til næringens felles beste. Tre av de fire viktigste lovly- 
dighetsmotivasjonene - ønske om god dyrevelferd, ønske om å være 
lovlydig og ønske om forbrukertillit - indikerer altså at produsentene 
er sosialt orienterte i sitt forhold til lovverket. De motiveres ikke bare 
av egen økonomisk gevinst, men også av samfunnsmessige hensyn og 
av samfunnets forventninger. Den forestillingen som vi i bokas teo- 
rikapittel betegnet som «nyttemodellen» - altså forestillingen om at 
mennesker handler lovlydig primært fordi de frykter straff - passer 
dårlig både med våre data og med tidligere lovlydighetsforskning 
(f.eks. Kirchler et al., 2014; Paternoster, 2010; Tyler et al., 2015; se også 
bokas kapittel 2). 

Sosiale normer kan motivere både gjennom indre samvittighet og 
gjennom frykt for andres fordømmelse. Tallene i tabell 1 kan imidlertid 
tyde på at frykten for andres fordømmelse — forstått som ryktespredning 
i lokalsamfunnet — spiller en relativt liten rolle for lovlydighetsviljen. 
Egenmotivasjonen oppgis å være sterkere. 

I alle studier eksisterer en mulighet for at folk avgir svar de mener 
fremstiller dem selv i et gunstig lys. I vår studie motvirkes dette ved at 
undersøkelsen ble besvart anonymt over internett. Selv om behovet for 
gunstig selvrepresentasjon også da kan tenkes å påvirke, rokker ikke 
dette mye ved fortolkningen: Også «moralsk korrekte» svar som avgis 

av strategiske grunner gjenspeiler oppfatningen av at slik moral er virk- 
som i det samfunnet respondenten kjenner. Følgelig kan også strategiske 
svar gi en god pekepinn om hvilke normer som råder i respondentens 
miljø. Legger vi til respondentenes nær unisone enighet om de fire vik- 
tigste lovlydighetsgrunnene (standardavvikene er meget lave), har vi 
godt grunnlag for å si at det finnes en lovlydighetskultur blant husdyr- 
produsentene: Det er ingen utbredt aksept for å bryte dyrevelferdsloven. 

Spredningen i svarene er atskillig større nederst i tabell 1, der vi finner 
de avskrekkende faktorene. Spredningen reflekterer, når vi ser nærmere 
på tallene, at respondentene polariseres på ytterpunktene av svarska- 
laen - de tenderer til å vurdere de avskrekkende faktorene som enten 
uviktige eller som svært viktige. Husdyrprodusentene har altså sterke og 
svært ulike oppfatninger av de avskrekkende faktorene. Når det gjelder 
avskrekking, forteller dermed standardavvikene i tabell 1 mer om produ- 
sentenes oppfatninger enn det gjennomsnittsverdien gjør. 


Sanksjonsfrykt motiverer noen, men langt fra alle 
Blant de lovlydighetsmotivasjonene vi undersøkte, hadde Mattilsynets 
sanksjoner og frykten for å bli oppdaget lavest gjennomsnittlig betydning. 
Likevel viser tallene i tabell 1 at et ganske betydelig mindretall mener at 
risiko for oppdagelse og straff er svært viktig lovlydighetsgrunn. Tallene 
i figur 8 viser at over halvparten av husdyrprodusentene opplever at det 
er stor sannsynlighet for å bli oppdaget av Mattilsynet eller naboer om 
man bryter dyrevelferdsloven. Husdyr kontrolleres både gjennom KSL, 
av private veterinærer, av Mattilsynet ved gårdstilsyn og - ikke minst — 
ved ankomst slakteri. At de fleste opplever betydelig oppdagelsesrisiko er 
derfor ikke overraskende. 

Når vi sjekker korrelasjonen mellom sanksjonsfryktens betydning 
som lovlydighetsgrunn og opplevd oppdagelsesrisiko, finner vi signifi- 
kante, men svake sammenhenger. Opplevd risiko for å bli oppdaget av 
Mattilsynet gir en svak økning i oppdagelsesrisikoens betydning som lov- 
lydighetsgrunn (r = 0,227). Risikoen for å bli oppdaget av naboer gir bare 
så vidt signifikant økning (r = 0,076). Oppdagelsesrisikoens begrensede 
betydning for lovlydighetsmotivasjonen kan, i lys av våre data, skyldes at 

54 55.3 
32.2 
24.2 
20.5 
a 138 


Enig Hverken enig eller uenig Uenig 


E Det er stor sjanse for å bli oppdaget av Mattilsynet dersom jeg bryter reglene 
(N=1477) 

m Det er stor sjanse for at naboene oppdager det dersom jeg ikke tar godt vare 
på dyrene mine (N = 1 478) 


Figur 8. Husdyrprodusenters opplevde oppdagelsesrisiko. Figuren viser andelen produsenter 
som erklærer ulike grader av enighet i påstander om risikoen for å bli oppdaget ved lovbrudd. 
Tallene er oppgitt i prosent. Kilde: Aniwel. 


bønder flest også har andre — og i de fleste tilfeller viktigere - grunner til 
å følge lovverket enn risikoen for straff. Som produsenten «Bi» uttrykker 
det når han snakker om lovverkets krav om å dokumentere tilstanden i 
egen besetning: 


Det er ikke Mattilsynet som gjør til at jeg utfører loggene mine, nei. Det er ikke 
det [...] Nei, det har med holdningen til den jobben jeg skal gjøre her. (Fra 
intervju med kyllingprodusenten «B1») 


Praktiske årsaker til regelbrudd 

Noen ganger kommer ulike hensyn i konflikt med hverandre. At bønder 
mener de har sterke grunner til å følge lovverket, betyr derfor ikke at de 
alltid handler lovlydig. På direkte spørsmål om det er situasjoner hvor 
man velger ikke å følge regelverket, er det seks prosent som oppgir at de 
av og til gjør det, mens 33 prosent oppgir at de sjelden gjør det. 49 prosent 
har krysset av for at de aldri bryter lovverket, mens 12 prosent svarer «vet 
ikke». «Vet ikke» kan bety at man ikke har oversikt over regelverket og 
derfor ikke vet om man har brutt det. 

3.9 
2.6 2.6 
| Å I 


Det er praktisk umulig Jeg forstår ikke Jeg er uenig i reglene Det er for kostbart a 
å følge reglene (N = 562) reglene (N = 545) (N = 548) falge reglene (N = 544) 


Figur 9. Produsenters oppgitte arsaker til at de bryter regelverket for dyrevelferd. Gjennomsnitt 
blant de som oppgir å ha brutt regelverket (5 = Helt avgjørende, 1 = Ikke viktig i det hele tatt). 
Tallene viser gjennomsnittlige opplevelser av de ulike årsakenes viktighetsgrad. Kilde: Aniwel. 


Figur 9 viser at praktiske forhold er den viktigste årsaken til regelbrudd. 
Det at man er uenig i regelverket, samt hensynet til kostnader (en produ- 
sent forteller for eksempel om prisen på veterinærtjenester), oppleves å 
bety noe, om enn langt mindre enn praktiske hensyn. I spørreskjemaets 
åpne svardel, der vi ber respondentene utdype om årsaker til regelbrudd, 
fremheves i hovedsak tre årsaker: at reglene er teknisk/praktisk ugjen- 
nomførbare grunnet akutte eller strukturelle forhold, at reglene i en gitt 
situasjon ikke er til dyrenes beste, og hensynet til økonomi. 

Selv om regelbrudd oftest har praktiske årsaker, finner vi ingen utbredt 
opplevelse av at regelverket er uforenlig med praktisk drift. 59 prosent av 
produsentene sa seg enige i påstanden om at «regelverket om dyrevel- 
ferd er godt tilpasset de praktiske forhold i driften min», mens ni prosent 
var uenige. Tilsvarende var 45 prosent enige i at «regelverket for dyrevel- 
ferd er godt tilpasset mine økonomiske muligheter», mens 16 prosent var 
uenige. Tallene tyder altså på at selv ikke de vanligst rapporterte årsakene 
til regelbrudd gjør seg gjeldende i veldig stort omfang. Likevel ser vi i de 
kvalitative dataene at regelverket kan oppleves stivt og uhensiktsmessig 
når det håndheves uten blikk for praktiske forhold (se også kapittel 9). En 
produsent uttrykker det slik: 


Fordi at det har vært litt for mange sånne her - jeg vil ikke kalle det paragra- 


fryttere, men litt for mye maleband, litt for mye teoretikere, litt for lite praktisk 

skjønn og innsikt [...] Altså [...] vi snakker ikke om at vi skal gå UTENOM 
loven, men vi må finne en løsning på dette. Og da - korsen ER den praktiske 
løsningen? [...] Altså jeg vil jo påstå at det nesten burde ha vært sånn at skal 
man være i Mattilsynet så må man ha vært ute i 5 år og kjørt praksis. For vete- 
rinærer som vært og kjørt praksis, de vet [...] hva det handler om. (Fra intervju 


med husdyrprodusenten «F3») 


Et gjennomgående trekk i de kvalitative dataene er at inspektører møtes 
med større tillit når de har praktisk erfaring enn når de ikke har det. En 
produsent forteller om et tillitsvekkende møte med en av Mattilsynets 
inspektører i en av de mest sosialt følsomme tilsynssituasjonene: uvarslet 
tilsyn etter bekymringsmelding. 


[Inspektøren var] ordentlig. [...] Jeg har vel — jeg vet ikke om jeg har hatt besøk 
av han før som praktiserende veterinær, det husker jeg ikke. Men jeg - jeg kjen- 
ner att navnet når det dukker opp da [...] Men det er en — det var en som hadde 
drevet med praksis og slik sjøl [...] Så han var ordentlig dyrlege. Så han visste 
hva han skulle se etter og alt sånt da [...] For det er ikke for hvem som helst som 
har lest seg til - å sende dem ut på inspeksjon. For de har - du må ha erfaring 
med dyr [...] Ja, det MÅ du ha. Du må ha erfaring med dyr. Du må vite noe - 
vite hvordan dyrene ER, og hvordan de skal ha det sånn. Du kan ikke lese deg til 
at slik og slik skal det være, og så skal du ut og se om det er i orden i fjøset eller 
ikke. [...] Jeg har jo sett en del tilfeller av Mattilsynet sine folk, og inntrykket 
som JEG sitter med i hvert fall, er at de mangler en del faglige kunnskaper med 
[...] hvordan det virkelig er [...] De har lest seg til ting, ikke sant, og sånn - og 
sånn og sånn skal det være Men [...] noen av dem mangler — hva skal vi si? Sunt 
bondevett [ler litt] [...] Jeg har vært borti noen, ja, oppigjennom årene. (Fra 


intervju med saueprodusenten «J3») 


Husdyrprodusenters oppfatninger av 
Mattilsynet 


Kunnskap om produsentenes oppfatninger om Mattilsynet og dets 
inspektører er nyttig, både for å vite i hvilken grad Mattilsynet har til- 
lit, og for å kunne utøve myndighet på en måte som sikrer etterlevelse 
av regelverket. Både spørreundersøkelsen og intervjuene våre inneholdt 

mange spørsmål om dette. I det følgende vil vi oppsummere de viktigste 


funnene. 


Mener Mattilsynet trengs, men en del 

opplever ubehag 

Som vist i figur 10, er det bred enighet blant husdyrprodusentene om at 
Mattilsynet trengs i dyrevelferdsarbeidet. 91 prosent av respondentene sa 
seg også helt eller delvis enige i påstanden «Jeg synes det er helt greit at 
Mattilsynet kommer på tilsyn til meg», mens kun en drøy prosent sa seg 
uenige i påstanden. Tallene styrker altså inntrykket av at produsentene 
aksepterer offentlig styring. Tilsvarende funn har vært gjort blant hus- 
dyrprodusenter i Danmark (Anneberg et al., 2012). 


Jeg mener vi trenger Mattilsynet for å påse at dyrevelferden i landbruket er god 


58.7 
27.2 
94 
29 17 
[EE E —= 
Helt enig Delvis enig Hverken enig Delvis uenig Helt uenig 
eller uenig 


Figur 10. Husdyrprodusenters meninger om behovet for Mattilsynet. Figuren viser andelen 
produsenter som erklærer ulike grader av enighet i påstanden «Jeg mener vi trenger Mattilsynet for 
å påse at dyrevelferden i landbruket er god». Tallene er oppgitt i prosent. N = 1503. Kilde: Aniwel. 


Intervjuene gir samme inntrykk som statistikken. Når informanter kla- 
ger på Mattilsynet, er det ikke tilsynsfunksjonen, men - som vi skal se 
senere i kapitlet - måten den utøves på, de klager over. 


Så på sånne [alvorlige] ting tror jeg Mattilsynet gjør en kjempejobb, altså. Vi må 
ha dem til å passe på der det er skikkelig galt. (Fra intervju med kyllingprodu- 


senten «Al») 

At det er et tilsyn med at det blir gjort riktig med dyra og alt dette her, det - det 
aksepterer jeg. Det er sikkert noe som alle vil akseptere. Men det er bare måten 
som det har vært på [...] de gangene som har vært. (Fra intervju med sauepro- 


dusenten «H1») 


Selv blant informanter med et konfliktfylt forhold til tilsynet, finner vi 
aksept for selve kontrollfunksjonen. 


Intervjuer: Føler du deg forfulgt, du? 

Bonde: Ja, jeg gjør — du kan si at jeg gjør delvis det. Men på en annen side — 
når de har hatt sånne mangler å peke på, så må en også bare inn- 
finne seg med at en kan få en kontroll att. For at du er en slik slabb. 

Intervjuer: Er du det da? Tenker du på deg selv som en slabb da? 

Bonde: Kan vel ikke si at jeg gjør det til daglig, men når de har vært der og 
kommer med sine mangler så får du en påminnelse om det. 

Intervjuer: [...] Var det med Mattilsynet at du begynner å tenke: Jeg må være 
en slabb, jeg? 

Bonde: Nei ... Jeg syns vel egentlig at jeg var det før også. (Fra intervju 


med husdyrprodusenten «K4») 


Selv om de aller fleste aksepterer tilsyn, blir bildet mer sammensatt når vi 
spør om de gruer seg til besøk fra Mattilsynet. 25 prosent er helt eller del- 
vis enige i at de gruer seg til inspeksjoner fra Mattilsynet, mens 51 prosent 
er helt eller delvis uenige. Tallene sier ikke hva som er grunnen til at en 
såpass høy andel gruer seg til inspeksjon, men intervjuene viser at mange 
opplever at mye står på spill når de kontrolleres: 


Men [Mattilsynet] har jo en [...] enorm makt. De kan jo stenge huset, med de 
konsekvensene DET er for den som sitter og skal drive den gården. Det har jo 
økonomiske konsekvenser. Det er klart, når du får brev ifra Mattilsynet med — 
med varsel om både det ene og det andre [...] du står liksom med lua i hånda. 
Du gjør jo det [...] Jeg syns det har vært svært ydmykende [...] Du får disse 
brevene med varsel om tiltak og hvis ikke sånn og sånn så er det kroken på 
døra, og folk sitter og har noen millioner i gjeld på en bygning - det er fryktelig 
stressende, og lite trivelig [...] Det var jo — jeg opplevde det som voldsomt å få 
brev med - som viste til lovparagrafer sånn og sånn. Du følte deg som en små- 
kriminell [...] Jeg vet at det var mange som slet med nattesøvnen etter et brev 


fra Mattilsynet. (Fra intervju med kyllingprodusent «P1») 

Jeg husker det en gang - jeg sjekket den ene hallen der nede hos minken [...] 
Og jeg syntes det så [veldig] bra ut, og jeg hadde plukket ut de som var bitt og 
sånn. Så — natta til dagen etterpå så hadde jeg mareritt at Mattilsynet kom og 
så minken - og de var lyse, minken da, i den hallen. Så var det en drøm der at 
de var blodig - alt sammen og alt gikk til helsike. (Familiemedlem av forhenv. 


minkprodusent, intervjuutdrag) 


Selv om mange oppgir at de gruer seg til inspeksjon, oppgir relativt få at 
de har vært utsatt for de hardeste reaksjonene fra Mattilsynet. 1,6 prosent 
av utvalget oppgir at de en eller annen gang har fått overtredelsesgebyr, 
0,5 prosent at de har fått bot, mens 0,4 prosent oppgir at de har fått ved- 
tak om aktivitetsnekt. Én prosent av utvalget oppgir å ha fått kommunalt 
vedtak om redusert produksjonstilskudd på grunn av brudd på dyrevel- 
ferdslovgivningen. Langt flere har derimot opplevd at Mattilsynet har 
påpekt feil som de må rette. 16,7 prosent oppgir at de en eller annen gang 
har fått muntlig informasjon fra Mattilsynet om brudd på dyrevelferds- 
reglementet, og tilnærmet like stor andel (18,4 prosent) oppgir å ha fått 
brev om det samme. Selv om brevet ikke har formell status som sanksjon, 
kan opplevelsen av å motta det ligge nær opptil: 


Det der styres, altså. Så hvis de ser det at du [har avvik fra regelverket], så får du 
brev fra Mattilsynet — at du har vært en forbryter på at du har [en overtredelse] 
[...] Og da får en seg en smekk, ja [...] Det står jo at du har gjort ei forbrytelse 
da. Det er nokså strenge brev, altså. Jeg liker ikke å få den der — Det ser jo ut som 
at du er en forbryter, at du har forbrutt deg på den og den paragrafen på grunn 
av at du har sånn og sånn [...] For det kan jo være helt uforskyldt også, vet du, 
at det plutselig blir noe - at [kyllingene] ma gå EN dag lenger, for eksempel, på 
grunn av at det er en bil som har klikka, eller det [...] er skjedd noe på slakteriet 
[...] og det utgjør med en gang [...] vekt [som kan komme over lovlig grense]. 


(Fra intervju med kyllingprodusenten «A3») 


Ordet «forbryter», som informanten bruker, er sterkt, og det gjenspeiler 
et ubehag vi finner hos flere som har fått påpekt avvik fra regelverket. 
Sauebonden «B3» bruker ordet «trusselbrev» når han omtaler brev fra 
Mattilsynet. 

Vi skal nå se nærmere på hvordan produsentene opplever tilsynet, 
og på hvordan opplevelsen avhenger av type kontakt med tilsynet. Vi 

klassifiserer da respondentene i tre grupper: de 24 prosent som oppgir å 
ha opplevd både inspeksjon og kontakt grunnet brudd på dyrevelferdslo- 
ven; de 62 prosent som oppgir kun å ha opplevd inspeksjon; de 14 prosent 
som oppgir at de ikke har hatt kontakt med Mattilsynet. Bønder som 
har fått påpekt regelbrudd har ofte hatt mer utstrakt kontakt med 
tilsynet enn andre, både fordi regelbrudd skal følges opp, og fordi tilsyn 
prioriteres der risikoen for overtredelser antas å være høyest. Svarene fra 
gruppen som har fått påpekt regelbrudd er derfor særlig interessante med 
tanke på tilsynets virkninger. 


Sjelden åpen konflikt, men det forekommer 


Figur 11 viser at de fleste opplever at inspektørene opptrer respektfullt 
under tilsyn. Det er imidlertid verdt å merke seg at en ganske betydelig 
andel av de som har fått påpekt regelbrudd - altså gruppen som nor- 
malt har mest med tilsynet å gjøre - har opplevd tilsynet som respektløst. 
Tallene sier kun noe om opplevelsen av tilsynet, og ikke noe om tilsynets 
faktiske opptreden. Påpeking av regelbrudd målbærer i sin natur konflikt 
mellom tilsyn og gårdbruker, og kan gjøre kommunikasjon krevende. 
For eksempel oppgir 13,8 prosent av de som har fått påpekt regelbrudd at 


Har opplevd at Mattilsynets inspektører har opptrådt respektløst 


18.5 18.3 
13.5 
11.6 
9.4 
p ; K 
Kun inspeksjon (N = 935) Regelbrudd (N = 367) Totalt (N = 1302) 


E Engang E Flere ganger 


Figur 11. Husdyrprodusentenes opplevelse av at inspektører fra Mattilsynet har opptrådt respektløst 
etter type kontakt med Mattilsynet. Figuren viser andelen produsenter med opplevelsen, fordelt 

på de som kun har hatt inspeksjon og de som dertil har fått påpekt regelbrudd. Tallene er oppgitt i 
prosent. Kilde: Aniwel. 

de én eller flere ganger har kranglet med inspektør fra Mattilsynet, mens 
tilsvarende tall for de som kun har hatt inspeksjon er 5,8. 

Intervjuene utdyper bildet. Når informanter forteller om konflikter, 
legger de vekt på rimeligheten av tilsynets vurdering og formen på inspek- 
tørens fremtreden. Et viktig funn er at informantene opplever til dels stor 
variasjon i måten ulike inspektører opptrer på, noe vi ser nærmere på i 
kapittel 10 (se også Anneberg et al., 2012). Intervjuene viser at negative 
opplevelser med tilsynet kan prege informanter i lang tid. En produsent 
forteller: 


Jeg hadde et tilsyn med bakgrunn i at jeg hadde [overskredet grenseverdier 
angående dyrevelferd]. Så fikk jeg et brev ifra dem med varsel om vedtak og 
pålegg og jeg vet ikke hva det heter alt [...] Litt sånn utrivelig. Men så fikk jeg 
en svarfrist — uttalerett — en fredag [...] så kjører jeg og postlegger brevet — jeg 
husker det veldig godt — torsdag ettermiddag. Ja, når [Mattilsynets inspektør] 
var der på dette første tilsynet her —- så hadde hun med seg - jeg mener det var 
en veterinærstudent [...] Og SÅ pirkete - SÅ utrolig pirkete de var ... Og jeg 
følte jo at hun her fra Mattilsynet på en måte skulle vise for denne her som hun 
hadde under opplæring hvordan dette skulle gjøres. Det var voldsomt. Så sa 
jeg det jeg at jeg syns det blir helt feil av dere å [...] si at jeg ikke har overholdt 
svarfristen, for det hadde jeg nemlig. [...] Ja. Dere kunne ha venta. Og hun var 
... veldig arrogant, ovenfra og ned - sånn som jeg oppfattet henne. Og ville 
ikke høre på det, og helt uenig [...] For vet du, det er så mange bønder som er 
stressa over den måten som enkelte i Mattilsynet opptrer på. Og det jeg følte 
for min del, som har vært med i litt forskjellig — følte hele den opptredenen 
som svært ubehagelig. Og da vet jeg at det er andre som gjerne ikke ... er 
like robuste som meg som IKKE ville takle det. Ja. Men så - men så må jeg 
også få si at jeg har opplevd den rake motsetningen - de hyggeligste folkene i 
Mattilsynet — flere [...] Hvis de kommer på gården og har litt glimt i øyet - en 
hyggelig tone [...] Alvorlige avvik er greit, men det var masse småting som 
[...] Men du må liksom skille på alvorlighetsgraden, syns jeg [...] Vi husker 
jo de vonde episodene ... de leie episodene, de husker vi. Og de brenner seg 
fast. Men jeg har hatt — vi har hatt særdeles hyggelige, trivelige besøk [...] Og 
vet du — det var pinadø nokså tett på at jeg kutta ut hele produksjonen, for 
jeg syntes det var SÅ utrivelig [...] Når Mattilsynet parkerer [så lett synlig for 

naboene] - og jeg følte meg [...] Jeg følte jeg var litt uthengt [...] de sitter litt 
i ryggmargen på meg, disse her negative episodene. (Fra intervju med husdyr- 


produsenten «P1») 


Figur 12 viser at produsenter stort sett har gode erfaringer med tilsyn, 
men i noe mindre grad der Mattilsynet har påpekt regelbrudd. Totalt sett 
sier tre av fire husdyrprodusenter seg helt eller delvis enige i at de jevnt 
over har gode erfaringer med tilsyn fra Mattilsynet. Andelen uenige er 
betydelig høyere blant de som har fått påpekt regelbrudd (19,2 prosent) 
enn blant resten (5 prosent). Tilsvarende er 35,7 prosent av de med regel- 
brudd helt enige i at de har gode erfaringer, mot 52 prosent blant resten. 
Enkelte kan reagere negativt på uvarslet tilsyn. Statistikken vår viser at 
47,6 prosent av husdyrprodusentene er helt eller delvis enige i at varslet 
tilsyn fremmer dyrevelferden mer effektivt enn uvarslet tilsyn. Andelen 
uenige er til sammenligning 13,9 prosent. Tallene er ikke overraskende 
når vi tar i betraktning at husdyrprodusenter flest mener de følger loven 
av andre grunner enn oppdagelsesrisiko. 


Det skal ikke være behøvelig å bli noe bedre om de kommer på et varsla tilsyn i 
forhold uvarsla [...] Det skal være godt i — i starten. Og du skal ikke ha noe du 
skal være nødt til å være redd for dem. Og som du må se til å få retta på FØR 
de kommer. Som du VET at de ikke vil godta. Så når de kom til meg liksom 
første gangen, så ringte de og sa fra — ja, lurte på om de kunne komme. Ja, 
det er greit, sa jeg, det er bare å komme. Jeg skal ikke gjøre noen ting forand- 
ringer på noe før dere har vært og sett på det. Så får vi høre hva dere sier. Så 
da tok jeg DEN. Og etterpå så har jeg prøvd å følge det da. (Fra intervju med 
husdyrprodusenten «K4») 


Enkelte opplever uvarslet tilsyn som urettmessig mistenksomhet, og 
sågar som uttrykk for fiendtlige hensikter. Disse husdyrprodusentene 
forteller: 


Det er bare det at de kommer overraskende på meg, det er DET jeg ikke liker 
[...] For at [Mattilsynet] prøver å finne — det de kan gjøre, det er å prøve å finne 
noe som de kan ta oss på. Sånn føler JEG det er [...] Det er helt uhørt at — at de 
skal gå og se uten å ta kontakt med oss først [...] Da mister jeg respekten helt 


for det. (Fra intervju med saueprodusenten «H1») 

Og når klokka er ni halv ti, da pleier Mattilsynet å komme. Og når klokka 
er ti - hvis ikke de har kommet, da er vi så sikre på at de kommer [...] 
før tolv. Klokka tolv så gikk vi til pause, klokka ett så gikk vi ut igjen, og 
da engster vi oss ennå på at de kan jo faktisk komme. Når klokka er to, da 
roper [noen] oss ned. Halv tre begynner vi å engste oss — å herregud, vi må 
gjøre klar ting til i morgen. De kan komme i morgen. (Fra intervju med 


sauebonden «L») 
Men ikke alle opplever uvarslet tilsyn slik: 


Jeg syns det er greit, jeg, at vi blir kontrollert. For dyrevelferden er — det er litt 
viktig - at vi har et landbruk som liksom kan stå fram og si at her — her er det 
brukbart [...] Jeg har sagt det til — til hun som sitter her nedpå, at du kommer 
akkurat når du vil. Vil du komme - vil du komme om en time — vær så god! 
Fjøset mitt er såpass at jeg kan godt ta deg med inni per i dag. For det er ikke 
bra det at vi får beskjed 14 dager i forveien, så vi kan rydde opp alt sammen og 


ha alt i orden. (Fra intervju med saueprodusenten «D3») 


Enighet i påstanden «Jeg har jevnt over gode erfaringer 
med tilsyn fra Mattilsynet» (Helt enig = 5, Helt uenig = 1) 


Se 41 
37 


Kun inspeksjon (N = 921) Regelbrudd (N = 359) Totalt (N = 1280) 


Figur 12. Husdyrprodusenters erfaring med Mattilsynet. Figuren viser produsenters 
gjennomsnittlige erfaring, fordelt pa produsenter som kun har hatt inspeksjon og produsenter 
som dertil har fatt papekt regelbrudd. Kilde: Aniwel. 


Vi ser fa tegn til at inspektorene forvirrer med sin muntlige kommu- 
nikasjon. Bare 2,3 prosent av husdyrprodusentene er uenige i pastan- 
den «Jeg forstar hva Mattilsynets inspektorer sier under inspeksjonen», 

mens 83,1 prosent er enige. Betydelig flere sliter med å forstå brevene 
som tilsynet sender ut. 11,2 prosent av de som har mottatt brev sva- 
rer at brevene er vanskelige å forstå, mens 61,1 prosent svarer at det 
er lett. 


Nei, de - jeg har ingen problemer med [Mattilsynets inspektører], jeg nei, når 
de fær. Det er når rapporten kommer at jeg ikke skjønner opplegget. Fordi at de 
bruker første halvdelen av rapporten til å skrive at alt er i sin skjønneste orden, 
for å bruke siste halvdel av rapporten til å pålegge meg å fikse ditten og datten 
og pålegge meg å drive etter norsk lov — har jo nettopp sagt at jeg egentlig gjør 
det. Men så sier de at jeg gjør ikke det lell, og pålegger meg å gjøre det. (Fra 


intervju med kyllingprodusenten «E3») 


At inspektørene evner å gjøre seg forstått, betyr ikke nødvendigvis at de 
kommuniserer godt nok. I gruppen med regelbrudd opplever en betyde- 
lig andel (17, 6 prosent) å mangle informasjon om utfallet av inspeksjonen 
når inspektøren forlater gården. Tilsvarende tall for gruppen uten regel- 
brudd er 8,2 prosent. Tallene sier ingenting om årsaken til forskjellen, 
men én mulig forklaring kan være at enkelte inspektører skyr konflik- 
ter ved ikke å orientere bonden muntlig om oppdagelsen av regelbrudd. 
Ettersom bønder flest ikke har inngående kjennskap til Mattilsynets 
forvaltningsfunksjoner og instrukser, kan betydningen av tydelig kom- 
munikasjon fra tilsynets side neppe overvurderes. For eksempel forteller 
saueprodusenten «H3» om hvordan Mattilsynet kom for å ta blodprøver 
av sauene, og at han skjønte de var på tilsyn først da han mottok brev i 
etterkant. 


Varierende følelse av at tilsynet respekterer 
bondens kompetanse 

Figur 13 viser at gruppen som har opplevd brudd på regelverket i noe 
mindre grad enn andre opplever at Mattilsynets inspektører respekterer 
deres kompetanse. Blant de som har opplevd brudd på dyrevelferdsloven, 
mener 20,7 prosent at Mattilsynet ikke respekterer deres kompetanse. 
Tilsvarende tall for som kun har hatt inspeksjon er ni prosent. 

Enighet i påstanden «Mattilsynets inspektører 
respekterer min kompetanse» (Helt enig = 5, Helt uenig = 1) 


4 
3.8 


3.5 


Kun inspeksjon (N = 921) Regelbrudd (N = 358) Totalt (N = 1279) 


Figur 13. Produsenters opplevelser av at inspektørene respekterer deres kompetanse, etter 
type kontakt med Mattilsynet. Figuren viser produsenters gjennomsnittlige grad av enighet i 
påstanden «Mattilsynets inspektører respekterer min kompetanse», fordelt på produsenter som 
kun har hatt inspeksjon og produsenter som dertil har fått påpekt regelbrudd. Kilde: Aniwel. 


De kvalitative intervjuene viser at produsenter opplever at tilsynets lyd- 
hørhet kan variere betydelig med hvilken inspektør som kommer på 
tilsyn (se også kapittel 10). Det er særlig når opplevelser av manglende 
lydhørhet kombineres med opplevelser av manglende kompetanse hos 
inspektøren, at informanter reagerer negativt. 


[Mattilsynet] må ikke ha ukyndige folk, sånn som [en opplevd ukvalifisert 
inspektør], som skulle forklare meg hvordan jeg skulle stelle sauene. SÅNN 
nytter ikke å ha til å gå rundt, altså. (Fra intervju med saueprodusenten 
«H1») 


Dataene tyder imidlertid ikke pa at husdyrprodusenter flest opplever 
Mattilsynets inspektorer som faglig arrogante. 


[Mattilsynets inspektører] må bare komme, sier jeg. Jeg har ikke noe imot dem, 
jeg nei. SÅNN nei [...] Jeg vil si at de er ikke noe arrogant og liksom sånn, nei. 
De lærer jo, de også — de lærer jo av produsentene, de også. For det er jo mange 
som er nyutdanna, kan du si, som får seg jobb i Mattilsynet og kommer ut - de 
vet jo INGEN ting [...] De må lære, de også, vet du [...] For at de spør jo — for 
de vet jo ikke alt, de heller, kan du si da. Det kan jo være noe de lurer på, og så 
kan jo jeg - Og de snapper jo opp. De lærer jo hele tida, de da, vil jeg si. For 
du klarer ikke å lese deg til det der, altså [...] I hvert fall når du begynner. (Fra 


intervju med kyllingprodusenten «A3») 

Tillit til inspektørenes kunnskaper om lovverk 

og dyrevelferd 

68,3 prosent av utvalget er enige i påstanden om at inspektørene i 
Mattilsynet har gode kunnskaper om lover og regler. Andelen som er 
uenige er på 6,1 prosent. Andelene er tilnærmet de samme når det gjelder 
vurdering av inspektørenes kunnskaper om dyrevelferd, henholdsvis 63,8 
og 8,9 prosent. Tallene avhenger lite av type kontakt med Mattilsynet. 
De kvalitative intervjuene etterlater imidlertid inntrykk av at mange, om 
enn ikke alle, produsenter har større tillit til varemottakernes veterinæ- 
rer og til sin egen kompetanse enn til Mattilsynets inspektører, som de i 
større grad oppfatter som litt uerfarne generalister. Noen av oppfatnin- 
gene synes å gjenspeile en tillitskonflikt mellom praktikere og akademi- 
kere som er velkjent fra primærnæringsforskning (f.eks. Jenkins, 2015). 


For [Mattilsynets inspektører] har lest ting på et papir. Det er det som er for- 
skjellen. Og mange av dem har sikkert vært i mange kyllinghus etter hvert, så 
mange av dem begynner jo å få en oppfattelse av det. Men det er nok ikke alle. 
[Kunnskapen deres] er for lav. Det er den, altså [...] Hvis de drar fram noe så 
hører du at når de sier det så er det nesten som de står der som et ark, for DET 
har de lært, og [...] de trenger gjerne litt mer [...] som har med faktisk dyre- 
velferd å gjøre i stedet for teori. For teori er fint og flott det, men det er bare 


veiledning. (Fra intervju med kyllingprodusenten «I2») 


Men det er nok ikke så gæli lurt å foreslå for Mattilsynet hva de bør gjøre. I 
hvert fall så kom det et ganske krast svar tilbake ... Jeg vet ikke hvordan det 
fungerer, dette her, jeg - men du kan jo sjøl tenke deg hvis du er sånn superut- 
danna, og det kommer en bonde og forteller deg hva som er rett og gæli, så [...] 


(Fra intervju med kyllingprodusenten «E3») 


Vi har nå holdt på i gamet såpass lenge at vi — vi har ikke noe nytt å lære av 


Mattilsynet, nei. (Fra intervju med saueprodusenten «B3») 


Disse kontorrottene, de har utdannelsen, men de har ikke noen praksis på noen 


måte. (Fra intervju med husdyrprodusenten «K4») 


Imidlertid kan teoretisk kompetanse også møtes med atskillig respekt, 
spesielt når den kombineres med praktisk erfaring: 

Han tilsynsveterinæren som [har vært i mitt fjøs] - HAN kan faget sitt, ja. Han 
har vært veterinær på slakteriet i alle år [...] Og han har sett veldig mye, både 
på slakteriet og ute hos fjørfebønder [...] Han har hatt mye kontakt med spiss- 
kompetansen i fjørfemiljøet, av professorer og -. (Fra intervju med kyllingpro- 


dusenten «K3») 


Respondentene i spørreskjemaundersøkelsen har en noe mindre posi- 
tiv oppfatning av inspektørenes kunnskap om landbruk. 51,2 prosent er 
enige i at «Inspektørene i Mattilsynet har gode fagkunnskaper om din 
produksjon». De som har fått påpekt regelbrudd er mest uenige (30,7 pro- 
sent er uenige, mot 18,1 prosent blant de som ikke har hatt fått påpekt 
regelbrudd). 


Blandet oppfatning av lovhåndhevelsen 


Manglende enhetlighet har lenge vært trukket frem som en utfor- 
dring for Mattilsynet (se KPMG, 2019, samt kapittel 4 i denne boka). 
Tilsvarende utfordringer har vært påpekt i dansk dyrevelferdsforvaltning 
(Anneberg et al., 2012). Figur 14 viser at under halvparten av norske hus- 
dyrprodusenter oppfatter at tilsynet opptrer enhetlig i lovfortolkning og 


Ut fra egen erfaring - hvor enig eller uenig er du i at inspektørene i Mattilsynet... 


46.6 
43 
ane 35.3 
i g i i 
Enig Hverken enig eller uenig Uenig 


E ...tolker reglene likt uavhengig av hvem som kommer på inspeksjon (N = 1484) 
E ...reagerer likt på overtredelser uavhengig av hvem som kommer på inspeksjon (N = 1473) 


Figur 14. Oppfatninger av tilsynets enhetlighet. Figuren viser andelen produsenter som erklærer 
ulike grader av enighet i påstander om tilsynets enhetlighet. Tallene er oppgitt i prosent. Kilde: 
Aniwel. 

reaksjonsmåte, mens snaut én av fem mener tilsynet opptrer forskjellig 
fra inspektør til inspektør. Den midterste kategorien - hverken enig eller 
uenig — er vel å merke stor, og denne kategorien kan romme svar både fra 
bønder som er lunkne i sin opplevelse av tilsynet og bønder som ikke har 
noen oppfatning. 

Figur 15 viser at snaut halvparten er enige i at inspektørene utøver for- 
nuftig skjønn, og omtrent hver femte er uenig. Bildet blir markant mer 
negativt når vi dreier på spørsmålsformuleringen og spør om inspektø- 
rene er firkantete i sine tolkninger av regelverket. Da svarer dobbelt så 
mange - omtrent to av fem - at det synes de. Kun én av fem er uenige i 
at inspektørene er firkantede. Oppfatningen av inspektørene som firkan- 
tede er mest uttalt blant de som har fått påpekt regelbrudd (48,5 prosent 
enige mot 37,2 i resten av utvalget). 


Ut fra egen erfaring - hvor enig eller uenig er du i at 
inspektørene i Mattilsynet... 


46.8 
38.2 40.1 
33.9 
Í Í ; i 


Enig Hverken enig eller uenig Uenig 


E ...utøver fornuftig skjønn i tolkningen av regelverket (N = 1480) 
E ...er firkantet i sin tolkning av regelverket (N = 1479) 


Figur 15. Oppfatninger av inspektørenes regelanvendelse. Figuren viser andelen produsenter 
som erklærer ulike grader av enighet i påstander om tilsynets utøvelse av skjønn. Tallene er 
oppgitt i prosent. Kilde: Aniwel. 


Også i de kvalitative intervjuene uttrykker noen opplevelser av at skjønns- 
utøvelsen varierer med inspektørene som kommer på tilsyn. Enkelte 
inspektører oppfattes som urimelig rigide. For eksempel forteller saue- 
produsenten «S1» om å ha blitt avkrevd samme dokumentasjon flere gan- 
ger fordi den ikke var satt opp riktig på arket. På den annen side forteller 

kyllingprodusenten «Ar» om inspektøren som tar hensyn til alderen på 
fjøset når hun anvender lovkravene, slik at de ikke slår urimelig ut for 
ham. I likhet med dataene fra transport og slakteri (se kapittel 10), etter- 
later produsentintervjuene inntrykk av at menneskelige faktorer påvirker 
måten skjønn utøves på. 

Selv om mange opplever inspektører som til dels firkantede, er 48 pro- 
sent helt eller delvis enige i at inspektørene er opptatte av å høre deres 
versjon, mens 14 prosent helt eller delvis uenige i dette. Andelen uenige er 
imidlertid betydelig større (24,8 prosent) blant produsenter som har fått 
påpekt regelbrudd enn blant de som ikke har det (11,3 prosent). Samtidig 
viser dataene at også mange (45 prosent) av de som har fått påpekt regel- 
brudd oppfatter inspektørene som opptatte av å høre deres versjon. Selv 
om opplevelser av vanskelig kommunikasjon er vanligere der regelbrudd 
påpekes, er hovedinntrykket at kommunikasjonen oppleves å fungere 
også da. 


Opplever oftest, men ikke alltid, maktbruken 

som fornuftig 

Figur 16 viser at de fleste husdyrprodusenter er helt eller delvis enige i at 
inspektørene bruker makten sin med fornuft, men variasjonen er betyde- 
lig. Ikke overraskende ser vi at langt flere av de som har hatt inspeksjon 
har en klar oppfatning om maktbruken, enn de som ikke har hatt inspek- 
sjon. Vi ser også at andelen som mener maktbruken er ufornuftig, er langt 
høyere i gruppen som har fått påpekt regelbrudd enn i andre grupper. 
Likevel er det verdt å merke seg at flertallet er enige i at Mattilsynet bru- 
ker makten sin med fornuft, selv blant de som har fått påpekt regelbrudd. 
Sistnevnte gruppe utmerker seg også ved å ha flest med klar oppfatning 
av tilsynets maktbruk: få svarer «Hverken enig eller uenig». Tallene tyder 
på at tilsynet oftest oppleves å fungere godt, men at motsatt opplevelse er 
ganske vanlig blant de som har fått påpekt regelbrudd. 

Tallene sier ikke hvorfor disse negative tilfellene oppstår, men de kvali- 
tative dataene våre kan gi en pekepinn. Når informanter omtaler tilsynet, 
omtaler de i liten grad Mattilsynet som system, men snarere sine person- 
lige møter med den enkelte inspektør. Både gode og dårlige erfaringer 

Ut fra egen erfaring - hvor enig eller uenig er du i at 
inspektørene i Mattilsynet bruker makten sin med fornuft? 
61.9 
53.9 55.8 ane 


37.8 


24.5 ou 26.2 


13.6 15.8 183 


8.3 


Ikke inspeksjon (N = 193) Inspeksjon (N = 929) Regelbrudd (N= 366) Totalt (N = 1488) 


m Enig m Hverken enig eller uenig m Uenig 


Figur 16. Oppfatninger av inspektørenes regelanvendelse. Figuren viser andeler av produsenter 
som erklærer ulike grader av enighet i påstanden «Inspektørene fra Mattilsynet bruker makten 
sin med fornuft», fordelt på produsenter som ikke har hatt inspeksjon, produsenter som har hatt 
inspeksjon uten å få påpekt regelbrudd, og produsenter som har fått påpekt regelbrudd. Tallene 
er oppgitt i prosent. Kilde: Aniwel. 


med tilsyn knytter seg til dette mellommenneskelige møtet, noe vi også 
fant i studien fra slakteriene (se kapittel 9 og 10). Fortellinger om dårlige 
erfaringer med Mattilsynet gir inntrykk av mellommenneskelig sam- 
handling som skjærer seg. Disse produsentene forteller: 


[Denne inspektøren] føltes som en person som misbrukte systemet. Altså jeg 
tror — jeg tror ikke alle i Mattilsynet er sånn. Og det har jeg jo bevis på også — 
alle er ikke sånn. Men jeg tror hvis du [...] har litt lyst på litt makt, så er det en 
flott stilling for å - du kan utøve makt hvis du vil [...] Og [denne inspektøren] — 
tydeligvis likte [vedkommende] - det har jeg hørt av andre også, etterpå, at det 
er ikke ekstra gildt å ha besøk av [denne inspektoren]. For [vedkommende] [...] 
er ganske krass [...] Men det er [hen] gjerne som person også. (Fra intervju 


med kyllingprodusenten «I2») 


Jeg går ikke rundt og har noe sånn negativ holdning til folk flest i Mattilsynet. 
Men det er disse enkeltepisodene der jeg føler at det er noen som [...] har noen 


sånne maktovergrep. (Fra intervju med kyllingprodusenten «P1») 


60 prosent av respondentene er helt eller delvis uenige i påstanden «Jeg 
opplever at Mattilsynet er ute etter å ta meg når de kommer på tilsyn». 

Det er likevel et ikke ubetydelig mindretall (16 prosent) som sier seg enige. 
Opplevelsen er spesielt utbredt (26 prosent enige) blant de som har fått 
påpekt regelbrudd. Mattilsynet driver et såkalt risikobasert tilsyn, der til- 
synsobjekter prioriteres etter anslått sannsynlighet for at dyr utsettes for 
betydelig lidelse (se kapittel 6). Tilsyn kan dermed skape opplevelse av 
urimelig forskjellsbehandling og mistenkeliggjøring. En informant for- 
teller om sin sauedrift i et rovdyrutsatt område: 


Vi føler at [Mattilsynet] er en instans, egentlig, som skal oss til livs ... Og det 
er enkelte naboer som - jeg har spurt om de har hatt besøk fra Mattilsynet da. 
Har ALDRI hatt besøk fra Mattilsynet. Hadde det ikke da vært mer normalt at 
dere kunne ha tatt littegranne og tatt alle sammen da, liksom [...] enn at de skal 
plukke ut bare akkurat de samme personene hvert bidige år. Det er det de gjør. 
Det er det de gjør. Det føler vi på, alle [vi sauebøndene her], at det er oss de er 
ute etter å ta [...] Det står med stor skrift nede på bildøra, det - Mattilsynet. Og 
da er det greit å se hvem som [ferdes] etter veiene. Det var derfor naboen kom, 
vet du, etter utover og lurte på hva Mattilsynet for etter [...] Men det er klart at 
folk i nabolag og sånt ser — spekulerer vel egentlig på hvorfor Mattilsynet [kom- 
mer] [...] For er år etter år hos samme person. Og det blir jo egentlig sånn at vi 
blir jo litt uglesett og sett på at han driver jo sikkert dårlig med dyrene sine, han, 


som har besøk fra Mattilsynet så jevnt. (Fra intervju med sauebonden «B3») 


Som for så mange av variablene, ser vi altså at flertallet opplever et vel- 
fungerende tilsyn mens et betydelig mindretall, spesielt blant de som har 
fått påpekt regelbrudd, oppfatter tilsynets opptreden som problematisk. 

Ofte finnes mer enn ett svar på hvorfor samhandling skjærer seg. 
Tilsyn er et møte mellom to parter. I kapitlene 9 og 10 argumenteres det 
for at konflikt ofte kan forebygges eller fremprovoseres gjennom måten 
tilsynet utøves på. Et tilsyn som aldri opplever konflikter, vil neppe være 
effektivt. Samtidig viser atskillig forskning at unødig maktbruk kan 
undergrave lovhåndhevelsen (f.eks. Murphy et al., 2015; Rorie et al., 2018; 
Sunshine & Tyler, 2003). Produsenten «I2» uttrykker en oppfatning som 
er utbredt i mange studier, og har fått en viktig plass håndhevelsesteorien: 
at tilsynet ikke skal bruke hardere virkemidler enn det som er nødvendig 
for å oppnå lovlydighet (f.eks. Ayres & Braithwaite, 1992; se også kapittel 
20g7i denne boka). 

Jeg mener jo at Mattilsynet bør ha nok makt til at de kan si at du får ikke drive 
med kylling mer. Altså den makta BØR de i grunnen ha. Men de bør også 
kunne - hvis jeg aldri — for eksempel aldri hadde hatt et eneste problem i huset 
mitt, og har en forklaring - jeg VET hva jeg har gjort galt, altså vet hva som 
har skjedd, så mener jeg at da trenger det ikke å være noen følge av det heller. 


(Fra intervju med kyllingprodusenten «I2») 


Prinsippet om ikke å bruke hardere virkemidler enn nødvendig, er ikke 
bare et utbredt moralsk prinsipp, det er også uttrykt rettslig i det såkalte 
forholdsmessighetsprinsippet i forvaltningsretten (Eckhoff & Smith, 2018, 
5. 407-409). 


Tilsynet oppleves til en viss grad å bidra 

til dyrevelferden 

Vi så tidligere at et stort flertall av husdyrprodusentene mener regel- 
verket bidrar til bedre dyrevelferd og at Mattilsynet trengs. Figur 17 
viser likevel at svært få mener at Mattilsynets inspeksjoner har hatt 
stor betydning for dyrevelferden i egen besetning. Imidlertid mener 
omtrent hver tredje husdyrprodusent at tilsynet i det minste har hatt 
noe betydning. Informantene i de kvalitative intervjuene fremhever i 
større grad betydningen av rådene fra varemottakernes (for eksempel 
Norturas) veterinærer. 


I hvor stor grad mener du at inspeksjoner fra 
Mattilsynet har bidratt til at dine dyr har fått det bedre? 


40.3 
26.2 27.2 
5.4 
| = 
| meget stor grad | stor grad I noen grad I liten grad Ikke i det hele tatt 


Figur 17. Vurdering av tilsynets effekt på dyrevelferd. Figuren viser andelen av produsenter som 
erklærer ulike syn på hvorvidt inspeksjoner har bedret velferden til egne dyr. Tallene er oppgitt i 
prosent. N = 1 299. Kilde: Aniwel. 

Gitt produsentenes positive vurdering av lovverket (figur 5), kan det virke 
overraskende at de ikke tillegger inspeksjonene større betydning. Funnet 
er imidlertid ikke overraskende når vi tolker det i lys av dataene om lov- 
lydighetsmotivasjoner: De fleste uttrykker der vilje til å følge reglene av 
andre grunner enn frykt for hva en inspeksjon kan føre med seg. God 
dyrevelferd knyttes i større grad til ønsket om seriøsitet og god drift. 


Jeg prøver nå å gjøre så godt jeg kan uansett hva Mattilsynet holder på med, 
jeg. Det — for det er nå en gang sånn at [...] jo bedre du driver [...] jo bedre 
inntekt har du. Og det er jo nesten konsekvent sånn at [...] dyrevelferd og øko- 
nomi går hånd i hånd. Jo høyere og bedre dyrevelferd, jo mer økonomi blir det. 


(Fra intervju med kyllingprodusenten «E3») 


Hverken intervjuene eller statistikken gir grunnlag for å avfeie betyd- 
ningen av tilsyn. Antakelig er det riktigere å si at tilsynet oppleves å ha 
begrenset betydning blant det flertall av produsenter som har betydelig 
egenmotivasjon for å følge reglene, men tilsynet oppfattes samtidig som 
en vaktbikkje overfor de med lav egenmotivasjon. Informantene sitert 
nedenfor uttrykker en ganske typisk kombinasjon av systemlojalitet og 
opplevd nødvendighet av tilsyn. 


Informant: Jeg syns [tilsynet] er viktig, fordi at det er jo [...] Det finnes noen 
slappfisker overalt [...] 

Intervjuer: [Om regelverket] er der, men Mattilsynet er borte [...] hadde du 
da drevet på en annen måte? 

Informant: Forhåpentligvis ikke. Det er bestandig greit at det er noen som 
kontrollerer deg. Jeg tror den må være der. Du klarer ikke å - kan 
du si — hvis ikke du har lover og regler, så er det lettvint å ta en 


snarvei. (Fra intervju med kyllingprodusenten «O1») 


Intervjuer: La oss tenke at Mattilsynet ikke fantes, hadde du da drevet på en 
annen måte enn du gjør i dag? Altså at LOVEN fortsatt er der, 
men Mattilsynet er ikke der og kontrollerer. 

Informant: Jeg tror jeg nok jeg hadde drevet sånn som i dag. For jeg er - jeg 
er av den oppfatningen at man skal jo drive best mulig, sånn ut fra 
de forutsetningene man har. Det tror jeg. Men jeg er jo glad for at 


Mattilsynet finnes. (Fra intervju med saueprodusenten «H3») 

Ønsker mer veiledning 


Tallene i figur 18 tyder på at mange ønsker mer veiledning fra 
Mattilsynet. I tråd med statlig tilsynspolitikk, har Mattilsynet bygd 
ned veiledende funksjoner knyttet til hvordan lovfestede krav skal 
oppfylles. Nedbyggingen har sammenheng med dreiningen mot såkalt 
resultatorientert (også kalt funksjonsbasert) regelverk, det vil si krav 
knyttet til resultater snarere enn type tiltak (Gezelius, 2019b; Meld. 
St. 17 (2002-2003), s. 26-27). Mange deltakere i vår studie - både produ- 
senter og transportører - ønsker mer konkret veiledning om hva de skal 
gjøre for å oppnå lovfestede krav. Når produsenter ikke selv finner løs- 
ninger og ikke tilbys veiledning, oppleves tilsynets makt påtrengende. 
Produsenter forteller: 


Informant: Ja. Jeg har nettopp levert, jeg nå [...] og hvis dette her nå blir - jeg 
får et dårlig resultat på det der, så vet jeg ikke hva jeg skal gjøre. 
Fordi at denne her gangen så satte jeg som sagt varmeanlegget på 
PÅ, og det har stått på full skuv i fra dag 0 og til jeg faktisk leverte 
kyllingen [...] CO,-verdiene har vel aldri vært over 2 500 ppm, og 
kravet er 3 000 ... på NOE tidspunkt ... For jeg har gått og passa 
det der nå, jeg, som en smed, for å følge med på hva som egentlig 
skjer [...] Så da blir det spennende da [...] Er det mye [buksyk- 
dom] nå så [...] DA er det ikke — da vet jeg ikke hvor jeg skal lete 
hen. 

Intervjuer: Og du får ingen hjelp fra Mattilsynet til å lete noen plass? 

Informant: Nei, nei, nei. De sier bare at du gjør noe feil. Og så stenger vi huset 
ditt hvis du ikke klarer å fikse det [...] Men hvis det blir noe mer 
bråk om dette her nå så — da blir jeg oppgitt, altså [...] Skal det 
være sånn at [...] at jeg pådrar meg magesår fordi at jeg er redd 
for kassasjonstallene for hvert eneste innsett, så må jeg jo slutte 
med dette her da [...] Det å gå og grue seg til kassasjonsresultatet 
og [...] og drive og fantasere om eventuelle konsekvenser av at 
Mattilsynet går helt amok, da — det er klart, det er ikke noe festlig, 
det er det ikke [...] For hvis Mattilsynet har bestemt seg for at — at 


[...] de skal terminere meg, så klarer de det, vet du. Det gjør de. 


(Fra intervju med kyllingprodusenten «E3») 

[Mattilsynet] er ikke der for å prøve å gi råd. Ja, men ... hva skal jeg gjøre? 
[...] Og det var ikke snakk om å få svar. Men da er det jo sånn at - at [...] når 
Mattilsynet ikke kan svare deg [...] så kan du si at — så får du avvik da, og da 
står det at det ikke er godt nok. Så prøver du da å rette opp i dette her etter beste 
evne. Men hvis du ikke treffer blink da - og alle ekstraskudda går på utsida da — 
så er det jo å avvikle til slutt, på grunn av at du ikke kan få råd om hvordan ting 


skal være. (Fra intervju med saueprodusenten «S1») 


Jeg skulle ønske at Mattilsynet oftere gir meg konkrete 
råd og veiledning om hva jeg skal gjøre 


46.1 
43.1 
10.8 
Enig Hverken enig eller uenig Uenig 


Figur 18. Husdyrprodusenters ønske om veiledning fra Mattilsynet. Figuren viser andelen av 
produsenter som erklærer ulike grader av enighet i påstanden «Jeg skulle ønske at Mattilsynet 
oftere gir meg konkrete råd og veiledning om hva jeg skal gjøre». Tallene er oppgitt i prosent. 
N = 1 497. Kilde: Aniwel. 


Ingen tillitskrise 


Befolkningens tillit til offentlige myndigheter fremheves av mange som en 
mer eller mindre viktig betingelse for offentlig styring (f.eks. Jagers et al., 
2021; Marien & Hooghe, 2011). En rekke studier har også vist at befolk- 
ningen i Norge har relativt stor tillit til sine institusjoner (Kleven, 2016; 
Kroknes et al., 2015). Vi spurte husdyrprodusenter «Hvor stor tillit har du 
til hver av aktørene nevnt nedenfor?», hvorpå vi listet opp ulike institu- 
sjoner. Vårt spørsmål inneholdt ingen nærmere definisjon av hva tillit er. 
Tallene, presentert i figur 19, viser altså kun den rent subjektive oppfatnin- 
ger av egen tillit. Tillit er vanskelig å tallfeste, så en numerisk skala som det 
vi brukte, måler først og fremst respondentenes rangering av ulike institu- 
sjoner, og i mindre grad objektivt tillitsnivå. Der vi har sammenlignings- 
grunnlag, samsvarer våre funn godt med studier av befolkningen som 

helhet (Kleven, 2016): også husdyrprodusenter har høyere tillit til politiet 
og domstolene enn til Stortinget, og høyere tillit til Stortinget enn til norske 
politikere i sin alminnelighet. Det er derfor verdt å merke seg at Mattilsynet 
kommer ganske godt ut på rangeringen. Gjennomsnittet for Mattilsynet, 
både lokalt og sentralt, ligger godt under grensen for mistillit, og omtrent 
på nivå med tilliten til forskere. Tilliten til det lokale Mattilsynet er høyere 
enn til Mattilsynet sentralt, hvilket samsvarer med forskning som viser at 
folk tenderer til å ha høyere tillit til lokale enn til sentrale myndigheter 
(Denters, 2002). Tallene styrker også inntrykket, som gis i våre øvrige 
data, av at samhandlingen med de lokale inspektørene stort sett oppleves 
å fungere godt. Tallene i figur 19 kan tolkes som at husdyrprodusenter har 
størst tillit til institusjoner etablert for å trygge deres interesser, det være seg 
interesser som samfunnsborgere (ivaretatt av helsevesen, politi, domstoler) 
eller som yrkesgruppe (ivaretatt av landbruksorganisasjonene). Dernest 
kommer faginstanser (forskere og Mattilsyn), som også har betydelig tillit. 
Oppfatningene går markant i retning mistillit når vi kommer til politiske 
beslutningstakere og media. Sterkest er mistilliten til aktører som kan opp- 
leves å true produsentenes interesser (EU og dyrevernorganisasjoner). 


Svært høy 
mistillit 
Verken tillit 
eller mistillit 
Svært høy | | | | | 
tillit SoS a e A w © e ÄÄ YF g. SJ O S 
GO OP RO? wo BE EB TS 
ak oe ORR SO S OINEN & 
O x < O O d RE 
© 9 x XS N 
3 Os ES & S ET SNE Š 
No «& Vw å Ni SS Oo NY 0 
xX S Sw xs oO Oy? L 
RS CA Reg yw x E 
€ & Q č È 
we S 
2 
% 

Figur 19. Husdyrprodusenters tillit/mistillit til ulike institusjoner. Figuren viser produsenters 
gjennomsnittlige uttrykk for eget tillitsnivå. Tallverdien øker med graden av mistillit. Diagrammet 
kan dermed leses som et mistillits-diagram, der lav tallverdi indikerer høy tillit. Kilde: Aniwel. 

Tillitstallene føyer seg inn i det generelle bildet fra studien vår. 
Mattilsynet synes ikke å stå overfor noen tillitskrise, selv om vi har 
sett at utfordringer finnes. Utfordringene gjenspeiles også i tillits- 
tallene: Omkring 15 prosent av husdyrprodusentene uttrykker større 
eller mindre grad av mistillit til Mattilsynet, en andel som ligger nær 
den negative andelen på mange andre spørsmål angående opplevelser 
av Mattilsynet. Tallene våre gir altså et ganske konsistent inntrykk 
av at relasjonen til tilsynet er god for de fleste, men relativt dårlig i 
10-20 prosent av næringen. 


Konklusjon: En næring mottakelig for styring 


I dette kapitlet har vi undersøkt hvordan norske husdyrprodusen- 
ter oppfatter dyrevelferd, hvilke holdninger de har til lovverk og lov- 
lydighet, og hvordan de oppfatter Mattilsynet og dets inspektører. 
Husdyrprodusentene mener lovverket ivaretar viktige verdier og at lov- 
verket virker etter hensikten. De anser seg som moralsk forpliktet til å 
følge lovverket. De aksepterer tilsyn og mener Mattilsynet fyller en nød- 
vendig oppgave. De opplever at inspektører flest opptrer på en akseptabel 
måte. De fleste produsentene har betydelig grad av tillit til Mattilsynet 
som etat. 

Dersom tolkningen av dataene skal sammenfattes i én setning, må den 
altså være at husdyrnæringene i Norge er mottakelige for offentlig sty- 
ring. Et gjennomgående funn i vårt materiale er at næringen preges av en 
grunnleggende aksept for styringssystemet. 

Samtidig ser vi utfordringer. Oppfatninger av hva som er god dyre- 
velferd varierer, og noen opplever at de tidvis må nedprioritere dyrenes 
velferd for å ivareta andre hensyn. Vi ser også at negative opplevelser og 
negative oppfatninger av Mattilsynet ikke er uvanlige, spesielt blant de 
som har fått påpekt regelbrudd. 

Bønders relasjoner til Mattilsynet preges av møtet med den enkelte 
inspektør. Vi har grunnlag for å si at god mellommenneskelig sam- 
handling er en nøkkel til god relasjon mellom næring og tilsyn. Også 
i studien av slakteri- og transportvirksomheter ser vi den kritiske 
betydningen av god mellommenneskelig samhandling (se kapittel 10). 

Inspektørens personlige fremtreden, og ikke bare fagkunnskap, er altså 
Viktig. 

Selv om dataene tyder på at næringen er mottakelig for styring, er 
ikke alle styringsmidler nødvendigvis effektive, og heller ikke like 
relevante i alle situasjoner. Vi har tidligere påpekt problemer knyttet 
til Mattilsynets nedbygging av deler av sin veiledningsvirksomhet, og 
tilsvarende problemer knyttet til at virkemiddelbruk trappes opp uten 
grundig vurdering av overtrederens subjektive skyld (Gezelius, 2019a, 
2019b). Funnene i dette kapitlet gir ikke dybdekunnskap om effektene 
av ulike virkemidler, men dataene understøtter argumentet om at god 
veiledning - som appeller til næringens fornuft og moralske ansvar- 
lighet - vil kunne ha betydelig gjenklang blant flertallet av bønder. 
Avskrekkende maktbruk vil kunne virke etter hensikten i en del tilfel- 
ler, men også virke mot sin hensikt i andre tilfeller, spesielt når makten 
oppleves brukt unødig. Som argumentert i kapittel 9, har vi grunn til å 
tro at Mattilsynet trenger et spekter av virkemidler som er tilstrekke- 
lig bredt til å kunne favne de motivasjoner og situasjoner som råder i 
næringen, samt rutiner for å kunne velge virkemidler som er tilpasset 
det enkelte tilfelle. 


Referanser 


Anneberg, I., Vaarst, M. & Sørensen, J. T. (2012). The experience of animal 
welfare inspections as perceived by Danish livestock farmers: A qualitative 
research approach. Livestock Science, 147(1-3), 49-58. https://doi.org/10.1016/j. 
livsci.2012.03.018 

Ayres, I. & Braithwaite, J. (1992). Responsive regulation: Transcending the deregulation 
debate. Oxford University Press. 

Denters, B. (2002). Size and political trust: Evidence from Denmark, the 
Netherlands, Norway, and the United Kingdom. Environment and Planning C: 
Government and Policy, 20(6), 793-812. https://doi.org/10.1068/c0225 

Eckhoff, T. & Smith, E. (2018). Forvaltningsrett (11. utg.). Universitetsforlaget. 

Forskrift om velferd for smafe. (2005). Forskrift om velferd for smafe (FOR-2005-02- 
18-160). Lovdata. https://lovdata.no/forskrift/2005-02-18-160 

Gezelius, S. S. (2019a). Consequences of tit-for-tat enforcement: Toward a 
Hippocratic principle of regulatory implementation. Law & Policy, 41(2), 220-241. 
https://doi.org/10.1111/lapo.12125 


353 


KAPITTEL 11 


Gezelius, S. S. (2019b). Forvaltningen som lovhandhever: Legitimitet, 
virkemiddelbruk og styringsevne. Nordisk Administrativt Tidsskrift, 9603), 
53-75. 

Gezelius, S. S. & Hauck, M. (2011). Toward a theory of compliance in state-regulated 
livelihoods: Comparing compliance motivations in developed and developing 
world fisheries. Law and Society Review, 45(2), 435-470. https://doi.org/10.1111/ 
j.1540-5893.2011.00436.X 

Hogg, M. A. & Vaughan, G. M. (2008). Social psychology (5. utg.) Pearson Education 
Limited. 

Jagers, S. C., Sjöstedt, M., Sundström, A., Linell, A. & Ntuli, H. (2021). Trust, 
corruption, and compliance with regulations: Attitudes to rule violations in the 
Great Limbopopo Transfrontier Park. Social Science Quarterly, 102(6), 2661-2675. 
https://doi.org/10.1111/ssqu.13048 

Jenkins, L. D. (2015). From conflict to collaboration: The role of expertise in 
fisheries management. Ocean & Coastal Management, 103, 123-133. https://doi. 
org/10.1016/j.ocecoaman.2014.10.006 

Kirchler, E., Kogler, C. & Muelbacher, S. (2014). Cooperative tax compliance: From 
deterrence to deference. Current Directions in Psychological Science, 23(2), 87-92. 
https://doi.org/10.1177/0963721413516975 

Kleven, Ø. (2016). Nordmenn på tillitstoppen i Europa. Samfunnsspeilet, (2), 13-18. 

KPMG. (2019). Uavhengig gransking av Mattilsynet. Rapport til Landbruks- og 
matdepartementet. https://assets.kpmg/content/dam/kpmg/no/pdf/2019/12/ 
uavhengig-gransking-av-mattilsynet 10.12.19.pdf 

Kroknes, V. F., Jakobsen, T. G. & Grønning, L. (2015). Economic performance and 
political trust: The impact of the financial crisis on European citizens. European 
Societies, 17(5), 700-723. https://doi.org/10.1080/14616696.2015.1124902 

Marien, S. & Hooghe, M. (2011). Does political trust matter? An empirical investigation 
into the relation between political trust and support for law compliance. European 
Journal of Political Research, 50(2), 267-291. https://doi.org/10.1111/j.1475-6765.2010. 
01930.X 

Meld. St. 17 (2002-2003). Om statlige tilsyn. Kommunal- og distriktsdeparte- 
mentet. https://www.regjeringen.no/no/dokumenter/stmeld-nr-17-2002-2003-/ 
id134860/ 

Murphy, K., Sargeant, E. & Cherney, A. (2015). The importance of procedural justice 
and police performance in shaping intentions to cooperate with the police: Does 
social identity matter? European Journal of Criminology, 12(6), 719-738. https:// 
doi.org/10.1177/1477370815587766 

Paternoster, R. (2010). How much do we really know about criminal deterrence? The 
Journal of Criminal Law and Criminology, 100(3), 765-824. 


354 


BØNDENE OG DYREVELFERDSFORVALTNINGEN 


Rorie, M. L., Simpson, S. S., Cohen, M. A. & Vandenbergh, M. P. (2018). Examining 
procedural justice and legitimacy in corporate offending and beyond-compliance 
behavior: The efficacy of direct and indirect regulatory interactions. Law & Policy, 
40(2), 172-195. http://dx.doi.org/10.1111/lapo.12100 

Sunshine, J. & Tyler, T. R. (2003). The role of procedural justice and legitimacy in 
shaping public support for policing. Law & Society Review, 37(3), 513-548. https:// 
doi.org/10.1111/1540-5893.3703002 

Tyler, T., Goff, P. A. & MacCaoun, R. J. (2015). The impact of psychological science 
on policing in the United States: Procedural justice, legitimacy, and effective law 
enforcement. Psychological Science in the Public Interest, 1603), 75-109. 


355 


KAPITTEL 12 


Hvordan fremme dyrevelferdslovens 
formål? Konklusjoner fra 
forskningsprosjektet 


Stig S. Gezelius 
Universitetet i Sørøst-Norge 


Frode Veggeland 
Norsk institutt for biogkonomi (NIBIO) og Universitetet i Oslo 


Et spørsmål om iverksetting av lovverk 


Forskningsprosjektet Aniwel, som er grunnlaget for denne boka, 
har handlet om hvordan offentlig forvaltning kan realisere formålet 
i dyrevelferdsloven: å «fremme god dyrevelferd og respekt for dyr» 
(Dyrevelferdsloven, 2009, $ 1). I introduksjonen til denne boka pre- 
senterte vi derfor tre spørsmål som vi har forsøkt å besvare: Hvordan 
forholder matprodusenter seg til offentlige virkemidler? Hvordan kan 
offentlige myndigheter iverksette og praktisere lovverket på en slik måte 
at næringen handler i tråd med lovens formål? Hvordan påvirker den 
organisatoriske utformingen av tilsynssystemet mulighetene for effektiv 
iverksetting? Prosjektets formål har vært å produsere anvendbar kunn- 
skap. Derfor fremhever vii dette avslutningskapitlet lærdommer av prak- 
tisk betydning for tilsynsarbeidet. Vi beskriver tiltak som i hovedsak kan 
gjennomføres innenfor gjeldende lovgivning. Det er samtidig viktig å 


Sitering: Gezelius, S. S. & Veggeland, F. (2022). Hvordan fremme dyrevelferdslovens formal? Kon- 
klusjoner fra forskningsprosjektet. I S. S. Gezelius & F. Veggeland (Red.), Forvaltning av dyrevelferd 
i Norge: Hvordan få lovverk til å virke? (Kap. 12, s. 357-368). Cappelen Damm Akademisk. https://doi. 
org/10.23865/noasp.159.ch12 

understreke at Aniwel primært er et samfunnsvitenskapelig - og ikke 
et rettsdogmatisk — prosjekt: Formålet er å beskrive hvordan lovens for- 
mål fremmes, ikke å utrede hva som er mest korrekt forvaltningsrettslig 
sett. Vi utelukker derfor ikke tiltak som - dersom de gjennomføres fullt 
ut — vil kunne kreve lovendring. Eventuelle lovendringsbehov må i så fall 
vurderes av andre. 

I bokas innledende kapitler viste vi hvordan dagens forvaltnings- 
system må forstås i lys av den bredere samfunnsutviklingen, herunder 
industrialisering, økonomisk vekst, voksende offentlige styringsappa- 
rater, globalisering, ny kunnskap og endrede verdier (se kapittel 1 og 3). 
Forvaltningssystemet for dyrevelferd er altså underlagt ytre føringer, 
både rettslige og samfunnsmessige. Når vi foreslår endringer, snakker vi 
derfor om justeringer i et etablert styringssystem. 

Forskningsmessig danner den internasjonale lovlydighets- og hånd- 
hevelsesforskningen bakteppet for vår studie. Den internasjonale 
forskningen har pågått over flere tiår, og litteraturen har etter hvert blitt 
svært omfattende (se kapittel 2). Det særskilte ved vårt prosjekt er først og 
fremst at studiene er utført i Norge: Tross fremveksten av en omfattende 
internasjonal tilsynsforskning, har norske tilsynssystemer i begrenset grad 
blitt studert. Når vi sammenligner våre funn med internasjonal forskning, 
er det først og fremst likhetene som er slående: Funnene i prosjektet vårt 
understøtter i stor grad det forskere har funnet andre steder. Det styrker 
vår tiltro til konklusjonene vi trekker. Konklusjonene retter seg hoved- 
sakelig mot tre målsettinger for forvaltningen av dyrevelferdsområdet: 
å fremme forvaltningens kapasitet til å styre på en formålstjenlig måte, 
å fremme næringens motivasjon for å handle i tråd med lovens formål, 
og å øke samsvaret med forvaltningsrettslige prinsipper som enhetlighet, 
forholdsmessighet og upartiskhet. 

Vi tar først for oss konklusjoner angående utformingen av forvalt- 
ningssystemet, og dernest angående utøvelsen av tilsynet. 


Forvaltningssystemet for dyrevelferd 


Mattilsynet har på organisasjonsnivå etterstrebet idealet om et enhet- 
lig og helhetlig tilsyn. Som vist i kapittel 4, kommer dette til uttrykk 

gjennom flere organisatoriske reformer siden begynnelsen av 2000-tal- 
let. I 2004 ble alt ansvar for tilsyn i matkjeden samlet i ett statlig tilsyn 
- Mattilsynet. Mattilsynets tre administrative nivåer ble senere redusert 
til to. Tilsynet har på denne måten utformet en organisasjon som skaper 
større rom for å oppnå enhetlighet og helhetlighet. Som sammenliknin- 
gen med Sverige i kapittel 8 viser, fremstår den norske forvaltnings- 
modellen som en tettere koordinert modell med et klarere og mer entydig 
ansvar for forvaltning av dyrevelferd enn den svenske forvaltnings- 
modellen. Det er imidlertid vanskelig å unngå koordineringsutfordringer 
i en såpass stor organisasjon som Mattilsynet. Også den norske forvalt- 
ningsmodellen står overfor noen utfordringer angående enhetlig og 
konsistent forvaltningspraksis. Slike utfordringer finnes både mellom 
ulike regioner, mellom ulike avdelinger innenfor regionene, og mel- 
lom hovedkontoret og regionene. Overgangen fra tre til to administra- 
tive nivåer har forenklet koordineringen noe ved å redusere avstanden 
fra hovedkontoret til det ytterste ledd. Samtidig skapte overgangen 
nye utfordringer. Under den tidligere 3-nivå-modellen lå ansvaret for 
inspeksjoner hos små lokale enheter — såkalte distriktskontorer - der 
ledere i stor grad selv deltok i inspeksjonsvirksomheten. Under den nye 
2-nivå-modellen ligger ansvaret for inspeksjoner hos større enheter, i 
form av avdelinger på regionnivå. Som kapittel 4 viser, har ledere i disse 
nye enhetene til dels fått mindre lokal tilstedeværelse, større kontroll- 
spenn og mer administrativt ansvar, noe som gir mindre tid til faglig 
arbeid og deltakelse på inspeksjoner. Dette kan igjen svekke evnen til 
faglig kalibrering i det ytterste ledd. Det er dermed behov for å rette 
oppmerksomhet mot stedlig ledelse og kalibrering av regelverksforståelse 
og tilsynspraksiser internt i Mattilsynet, herunder å styrke den rollen 
lederne i det ytterste ledd kan ha i dette arbeidet. 

Når det gjelder klagebehandling, er det grunn til å spørre om gjel- 
dende klageordning fungerer på en hensiktsmessig måte. I Sverige er 
klagebehandling lagt utenfor tilsynsmyndighetene gjennom domstols- 
prøving i egne forvaltningsdomstoler. I Norge er det Mattilsynet selv 
som står for klagebehandlingen. Når Mattilsynet, i tillegg til klage- 
behandling, også forbereder og fører tilsyn med regelverk, oppstår en 
«bukken og havresekken»-problematikk. Vi har argumentert for at 

dette kan true både rettssikkerheten og hensynet til upartisk saksbe- 
handling. En velfungerende klagebehandling bør kunne ha en lærende 
og korrigerende funksjon, noe som samtidig kan styrke organisasjo- 
nens legitimitet i samfunnet. I Mattilsynet synes nåværende klage- 
behandlingsordning å være lite egnet til å ivareta en slik funksjon. Som 
våre data viser, bidrar dagens klagebehandling til å skape mistillit blant 
næringsaktører og dermed til å svekke tilsynets legitimitet. Hensynet 
til uavhengighet i klageordningen kan tilsi at man endrer ordningen i 
retning av svensk modell, der klagebehandlingen i sin helhet legges til 
eksterne klageorgan. 

Dyrevernnemdene skal ivareta lekmannsskjønnet i dyrevelferdsarbei- 
det samtidig som de oppnevnes av, og formelt sett er del av, Mattilsynet 
(Dyrevelferdsloven, 2009, $ 30). Det kan være grunn til å vurdere prakti- 
seringen av lekmannsskjonnet nærmere, herunder nemndenes oppgaver og 
grad av uavhengighet. 

Vi har videre sett på hvordan den enkelte inspektør opplever tilsyns- 
arbeidet (kapittel 5 og 6). Dataene tyder på noe sprik mellom idealer 
og realiteter. Mattilsynet er pålagt å drive et risikobasert tilsyn - altså 
prioritere tilsynsressurser der risikoen for alvorlige avvik er størst, og 
inspektørene opplever utfordringer med å identifisere risikovirksom- 
heter. Bekymringsmeldinger og Mattilsynets interne informasjonsflyt 
fremstår som inspektørenes viktigste verktøy i risikovurderingene. 
Et rent risikobasert tilsyn vil kunne skape stigma blant tilsynsobjek- 
ter og derfor virke konfliktskapende. Både hensyn til konfliktnivå og 
manglende kunnskap om risikonivå, kan tale for å kombinere et risiko- 
basert tilsyn med andre utvalgskriterier. De fleste inspektører opplever 
seg rimelig godt i stand til å føre dialog og håndtere konflikter overfor 
tilsynsobjekter, og den opplevelsen later til å øke med økende erfaring. 
Husdyrprodusentene deler i hovedsak denne oppfatningen av inspek- 
tørene, dog med en del unntak (se kapittel 11). Inspektørene oppfatter 
gjennomgående at både dialog og sanksjonsevne er viktig for utøvelsen 
av tilsynet. Samtidig kan tallene tyde på at inspektører i ulik grad lar det 
gå automatikk i opptrappingen av virkemidlene (se kapittel 6). Tallene 
bør tolkes med varsomhet fordi spørsmålet kan tolkes på ulike måter, 
men også de kvalitative dataene viser varierende grad av automatikk 

(kapittel 10). Høy grad av automatikk i virkemiddelbruk kan medføre 
utfordringer med tanke på å ivareta prinsippet om forholdsmessighet: 
Forholdsmessighetsprinsippet tilsier at tilsynet i hver enkelt sak vurderer 
alternative reaksjonsformer og hvor inngripende og hensiktsmessige de er, 
opp mot regelbruddets alvorlighetsgrad. 

Tilsynets forvaltningsoppgaver omfatter kontroll, veiledning og 
saksbehandling. Dataene viser at inspektørene vekter oppgavene noe 
ulikt. Imidlertid oppfatter de seg i liten grad som etterforskende politi. 
Veilederfunksjonen vektes sterkere. Tallene viser at denne vektingeni liten 
grad varierer med inspektørenes bakgrunn, slik som kjønn og erfaring. 
I vurderingen av eget behov for skjønnsfrihet, vektlegger inspektørene — 
ikke overraskende - behovene for likebehandling og nødvendig situa- 
sjonstilpasning (se kapittel 5). 

Når det gjelder skjønn, viser dataene våre at det kan oppstå varierende 
grad av sprik mellom rettslige rammer for skjønnsutøvelse og praktise- 
ring av skjønn på grunnplanet. Mattilsynet kan i noen tilfeller ha grunn 
til å arbeide for å øke inspektørenes trygghet i skjønnsutøvelsen, så vel 
som inspektørenes evne til kommunikasjon overfor tilsynsobjektene. Den 
enkelte inspektørs kollegaer og lokal ledelse er særlig viktige for inspek- 
tørenes opplæring, og disse ressursene vil trolig måtte stå sentralt også i 
arbeidet med utøvelsen av skjønn (se kapittel 7). 


Utøvelsen av formålstjenlig tilsyn 


Styringsvennlig næring 

Hvordan styringsmidler virker, avhenger av næringens holdninger til 
lovverk, lovlydighet og håndhevelse. Vi har derfor undersøkt disse hold- 
ningene. I forskningslitteraturen finner vi tradisjonelt to ulike grunnsyn 
angående slike holdninger (se kapittel 2). Den ene grunnsynet er at men- 
nesker primært motiveres av forventninger om personlig belønning og 
straff. Dagens system for lovhåndhevelse er i all hovedsak basert på dette 
grunnsynet. Ifølge dette synet virker offentlig styring best når det tuftes på 
ytre insentiver, slik som overvåking og straff. Det andre grunnsynet er at 
mennesker motiveres av sosiale normer og av behov for sosial tilhørighet, 
anerkjennelse og selvrespekt. Ifølge dette synet virker offentlig styring 


361 


KAPITTEL 12 


best når det tuftes på allment aksepterte verdier og på metoder som bor- 
gerne opplever som rettferdige. I motsatt fall kan styringsforsøk skape 
motstand. Når det gjelder folks lovlydighet, viser forskning at dette andre 
grunnsynet oftest har størst forklaringskraft, men også at ytre insentiver 
kan spille viktige roller i en del tilfeller. Våre funn sammenfaller med 
denne forskningen. 

Lovlydighetsforskningen har influert moderne teori om lovhånd- 
hevelse. Spesielt teorien om responsiv regulering (responsive regulation) 
har vist hvordan tilsyn kan ta høyde for at aktører motiveres av ulike ting. 
Forutsetningen er at tilsynet har et tilstrekkelig bredt spekter av virkemid- 
ler, og at virkemiddelbruken trappes opp etter riktige kriterier, primært 
knyttet til virksomhetens grad av samarbeidsvilje. Konklusjonene i denne 
boka samsvarer med sentrale prinsipper i denne innflytelsesrike teorien. 

Funnene våre viser at aktørene i næringen har viktige normer, verdier 
og virkelighetsoppfatninger til felles. Det gir altså mening å snakke om 
kultur i næringen (se kapittel 11). Næringskulturen preges av mottakelig- 
het for offentlig styring: De fleste aktører i næringen mener dyrevelferd 
er viktig, at lovverket bidrar til å styrke dyrevelferden, og at de har en 
moralsk plikt til å drive lovlydig. De mener Mattilsynet er nødvendig, og 
de aksepterer å bli utsatt for kontroll. De fleste opplever at inspektørene 
opptrer på en akseptabel måte. De fleste har betydelig tillit til Mattilsynet 
som etat. Studien viser altså en næringskultur preget av en grunnleg- 
gende aksept for styringssystemet. Denne aksepten gir myndighetene et 
godt utgangspunkt for å lykkes med styring. Mattilsynet har gode grun- 
ner til å utforme tilsynssystemet på en slik måte at denne aksepten styr- 
kes, eller i det minste ikke svekkes, både for å bevare tilsynets legitimitet 
og for å sikre etterlevelse av regelverket. 

Selv om det kulturelle grunnlaget for styring er godt, står myndighe- 
tene overfor noen utfordringer. Dyreholdere har varierende oppfatninger 
av hva som er god dyrevelferd. At dyreholdere mener de er opptatt av 
dyrevelferd betyr ikke nødvendigvis at oppfatningene samsvarer med til- 
synets. Dessuten opplever ikke alle at de klarer å ivareta dyrevelferden så 
godt som de ønsker. Spesielt krevende blir tilsynet når det utøves i strid 
med de styrtes moraloppfatninger. Negative opplevelser av Mattilsynet er 
ikke uvanlige, spesielt blant aktører som har opplevd at tilsynet påpeker 

regelbrudd hos dem. Mattilsynets fremtreden og reaksjonsmåte oppleves 
i en del tilfeller som uforholdsmessig harde, og slike opplevelser skaper 
motvilje og noen ganger aktiv motstand mot tilsynet. Enkelte steder ser 
vi at motstand mot tilsynet spres og får kollektiv karakter. 

Våre funn tyder på at kvaliteten på møtet mellom inspektøren og men- 
nesket i virksomheten er avgjørende for relasjonen mellom virksomheten 
og tilsynsetaten. Møtet med tilsynet oppleves blant våre informanter i 
næringen som et møte mellom mennesker. Relasjonen mellom næring 
og tilsyn bygges altså nedenfra gjennom den enkelte inspektørs sam- 
handling med mennesket i næringsvirksomheten (se kapittel 10 og 11). 
Vellykket tilsyn fremmes derfor ikke bare gjennom inspektørenes fag- 
kunnskap. Også inspektørenes menneskekunnskap, kulturforståelse og 
samhandlingsevner har stor, og noen ganger avgjørende, betydning. 

Næringen er altså mottakelig for styring, samtidig som styringen ikke 
alltid gir tilsiktede resultater. Hvordan kan et formålstjenlig tilsyn da utø- 
ves? Boka har pekt på noen svar, og vi skal oppsummere noen av de viktigste. 


Hva slags tilsyn virker? 


Vi fant ut at næringen i stor grad uttrykte normativ motivasjon for å 
etterleve lovverket: De fleste rapporterte at de etterlevde lovverk fordi 
de mente det var riktig, og i mindre grad fordi de fryktet sanksjoner (se 
kapittel 11). Bade vår og tidligere forskning viser at folks respekt for tilsyn 
primært bygger på tilsynets legitimitet og tillitsverdighet, og mindre på 
tilsynets evne til å skape frykt. Det er altså viktig for et tilsyn å bruke 
sin makt på måter som samsvarer med folks forståelse av rett og galt. 
Spørsmålet blir da hva som kjennetegner arbeidsmåten til inspektører 
som skaper samarbeidsvilje i næringen. 

Vi så at inspektører som tok seg tid til å veilede og argumentere over- 
for virksomheten, ofte lyktes bedre enn de som primært fokuserte på 
tilsynets maktmidler. Vi har grunnlag for å si at veiledning og argumen- 
tasjon er viktige deler av tilsynets virkemiddelapparat. Tilsvarende fant 
vi at tilsyn tidvis virket mot sin hensikt, altså skapte motstand fremfor 
samarbeidsvilje, når næringen opplevde at tilsynet opptrådte urettferdig, 
uforholdsmessig eller uhøvisk (se kapittel 10). 

De inspektører som lyktes best i å skape samarbeidsvilje, utøvde en 
form for tilsyn som i kapittel 9 og 10 betegnes som formålsorientert. At 
tilsynet er formålsorientert betyr at hensynet til lovens formål styrer 
måten tilsynet utøves på. Formålsorientert tilsyn kjennetegnes derfor av 
løpende, kvalitative hensiktsmessighetsvurderinger.’ Formålsorientering 
kan prege både lovanvendelsen, virkemiddelbruken og kommunikasjons- 
formen. Når det gjelder lovanvendelse, kjennetegnes formålsorientert til- 
syn av at lovens formålsbestemmelse styrer bruken av detaljbestemmelser, 
slik at næringen opplever at lovverket ivaretar reelle verdier. Motsatsen 
er en formalistisk lovanvendelse, som kjennetegnes av at detaljbestem- 
melser anvendes uten hensyn til formålstjenlighet i det enkelte tilfelle. 
Inspektørens bruk av skjønn er en viktig forutsetning for lovanvendel- 
sens formålsorientering (se kapittel 2, 7 og 9). 

Også når det gjelder virkemiddelbruk, kjennetegnes formålsorientert 
tilsyn av kvalitative hensiktsmessighetsvurderinger, det vil si at tilsynet 
i hvert enkelt tilfelle vurderer sjansene for at virkemiddelbruken frem- 
kaller ønsket reaksjon hos tilsynsobjektet. Slik vurdering innebærer at 
kunnskap om overtrederens motivasjoner og forutsetninger innhentes 
før virkemiddel velges. Formålsorientert virkemiddelbruk har gjerne 
preg av responsiv regulering: Virksomheter som forsøker å drive lovlydig, 
møtes med veiledning når de feiler, mens virksomheter som ikke forsø- 
ker, møtes med opptrappende maktbruk, dog ikke hardere enn nødven- 
dig (f.eks. Ayres & Braithwaite, 1992). Mattilsynets tilsynsvirksomhet har 
varierende innslag av responsiv regulering, avhengig av individuell prak- 
sis og lokal tilsynskultur. Noen tilpasser i stor grad reaksjonsformene til 
virksomhetenes motivasjon og forutsetninger, mens andre i større grad 
trapper opp virkemiddelbruken automatisk ved gjentatt overtredelse (se 
kapittel 5, 9 og 10). 

Når det gjelder virkemiddelbruk, er krav om formålsorientering i stor 
grad nedfelt rettslig i forholdsmessighetsprinsippet, det vil siat virkemidler 


1 ‘Det er viktig å skille vår tilnærming til formålsorientert tilsyn fra den mål- og resultatstyrings- 
filosofi som i dag inngår i et grunnleggende prinsipp for statlig styring i Norge - jf. $ 4 i økono- 
mireglementet (se Direktoratet for forvaltning og økonomistyring, 2021; Finansdepartementet, 
2003/2021). Vi foreslår en alternativ og langt mer kvalitativ tilnærming til målorientering (se 
kapittel 9 i denne boka). 

skal være hensiktsmessige for dyrevelferden, ikke mer inngripende enn 
nødvendig, og rimelige etter en helhetsvurdering. 

Formålsorientert virkemiddelbruk forutsetter at tilsynet har til rådig- 
het et spekter av virkemidler som er tilstrekkelig bredt til å favne de viktig- 
ste lovlydighetsmotivasjoner i næringen. Ut fra våre data har Mattilsynet 
grunn til å styrke sin veiledningsvirksomhet. 

Motsatsen til formålsorientert virkemiddelbruk er en formalistisk 
virkemiddelbruk, der tilsynet automatisk trapper opp sanksjonsbruken 
når overtredelsen gjentas, uten at tilsynet først vurderer om overtredel- 
sene skyldtes manglende vilje, manglende evne eller uflaks. I motsetning 
til formålsorientert virkemiddelbruk innebærer ikke formalistisk virke- 
middelbruk noen grundig vurdering av overtrederens subjektive skyld 
eller sannsynlige reaksjon på virkemiddelbruken. Faren med formalistisk 
virkemiddelbruk er at den ofte oppleves som urettferdig og dermed 
skaper motstand. 

Faren for motstand er størst når straff-lignende virkemidler* brukes i 
fravær av klar subjektiv skyld. Vi har derfor - i arbeider som supplerer 
denne boka - argumentert for at tilsyn som er sterkt avhengige av faglig 
skjønn, sjelden er godt rustet for utstrakt bruk av slike virkemidler. Slike 
tilsyn kan med fordel reservere straff-lignende virkemidler for aktører 
som beviselig ikke prøver å etterkomme tilsynets krav (Gezelius, 2019a, 
2019). 

Også når det gjelder kommunikasjonsform kjennetegnes formåls- 
orientert tilsyn av kvalitative hensiktsmessighetsvurderinger. Et formåls- 
orientert tilsyn vil ta hensyn til signaleffekten av for eksempel skriftlig 
versus muntlig kommunikasjon. Det vil også forsøke å avverge utrygghet 
ogmisforståelserisamhandlingen mellom tilsynog virksomhet. Utrygghet 
og misforståelser kan gjelde for eksempel lovfortolkning, tilsynets 
vurderinger av virksomheten, tilsynets oppfatninger av virksomheten, 
og tilsynets videre handlemåte i en sak. Hensiktsmessighetsvurderinger 


2 «Straff-lignende virkemidler» viser her først og fremst til såkalte «administrative sanksjoner», 
altså sanksjoner ilagt av forvaltningen og som regnes som straff i henhold til Den europeiske 
menneskerettighetskonvensjon, men ikke i henhold til Grunnloven (Forvaltningsloven, 1967, 
$ 43; NOU 2003: 15). Data fra Aniwel viser at næringen opplever Mattilsynets administrative 
sanksjoner som straff (Gezelius, 2019a). 


365 


KAPITTEL 12 


kan også gjøres - muligens i noen utstrekning innenfor gjeldende rett — 
angående forhåndsvarsling av tilsyn. Vi har i den forbindelse vist til det 
svenske Jordbruksverkets praksis med å betrakte tilsyn som uvarslet når 
det ikke er meldt tilsynsobjektet tidligere enn 24 timer før kontrollen (se 
kapittel 9). 

Vi har sett at inspektørenes personlige fremtreden er viktig for 
næringsaktørenes holdning til tilsynet. Høvisk fremtreden kan legge 
grunnlag for samarbeidskultur i næringen, mens fremtreden som opp- 
leves respektløs eller urimelig kan legge grunnlag for motstandskultur. 
Dataene tyder på at uvarslet tilsyn stiller særlige krav til respektfull frem- 
treden (se kapittel 11). 

Inspektørers personlige fremtreden under tilsyn varierer. I noen tilfel- 
ler skyldes virksomheters motstand mistillit mot konkrete inspektører. 
Opptrappende virkemiddelbruk kan da forsterke motstanden mot tilsy- 
net. For å unngå fastlåsing av slike konflikter, kan tilsynet instituere et 
rutinemessig skifte av saksbehandlende inspektør før tilsynet tyr til de mest 
inngripende virkemidlene (se kapittel 10). 

Personlig håndhevelsesstil kan forplante seg og ta form av lokale til- 
synskulturer. Disse kan igjen stimulere til lokale samarbeids- eller mot- 
standskulturer i næringen. Derfor har tilsynets sentrale ledelse grunn til å 
være oppmerksom på muligheten for langvarige konsekvenser av person- 
betingete konflikter. I særskilte tilfeller kan ledelsen ha grunn til å gripe 
inn overfor enkeltinspektører i form av rettledning eller omplassering til 
andre oppgaver. Motsatt ser vi at kontinuitet på personalsiden er gunstig 
når samhandlingen fungerer, spesielt i perioder der andre endringer - for 
eksempel nytt regelverk — skaper usikkerhet i næringen (se kapittel 10). 

Veksten i offentlige tilsynsoppgaver har skjedd uten tilsvarende utvik- 
ling i offentlige utdannings- og sertifiseringsordninger, til tross for at 
inspektører i ulike etater har felles kompetansebehov på mange områder. 
Det bør derfor vurderes å bygge opp et nasjonalt, akkreditert utdannings- 
tilbud for inspektører. Utdannelsen bør omfatte temaer som rettssikkerhet, 
forvaltningsrettslige prinsipper, situasjonsvurdering, kommunikasjon 
med tilsynsobjekter og teori om lovlydighetsmotivasjon og lovhåndhevelse. 
En slik utdannelse vil kunne gi et mer kunnskapsbasert tilsyn, økt tillit til 
tilsynet og færre unødige konflikter mellom tilsyn og næring. 

Videre lesning 


Deler av forskningen bak denne boka finnes i fagartikler som overlap- 
per eller supplerer kapitlene. I artikkelen «Managing Animal Welfare in 
Food Governance in Norway and Sweden: Challenges in Implementation 
and Coordination» viser Lundmark Hedman et al. (2021) hvordan det 
norske forvaltningssystemet, gjennom statliggjøring og fordeling av 
ansvar på færre myndighetsorganer, er tettere organisatorisk koordinert 
enn det svenske. På den måten har det norske systemet større potensial 
for enhetlig og konsistent forvaltningspraksis. Forfatterne argumenter 
samtidig for at bedre koordinert forvaltning krever reduksjon i lovgiv- 
ningens mangetydighet, samt felles tilsynskultur blant inspektørene. 
Koordinering kan fremmes gjennom organisatorisk utforming, men også 
gjennom utvikling av felles forståelser av hva som utgjør et godt tilsyn. 

To artikler drøfter, mer generelt, samfunnets kulturelle forutsetnin- 
ger for offentlig styring. Artiklene argumenterer for betydningen av å 
styre på måter som samsvarer med samfunnets moralske forventninger. 
I artikkelen «Consequences of Tit-for-Tat Enforcement» argumenterer 
Gezelius (2019b) for at vellykket opptrappende virkemiddelbruk kre- 
ver samsvar mellom rettssystemets forståelse av skyld, og samfunnets 
moralske forståelse av skyld. I artikkelen «Forvaltningen som lovhånd- 
hever» argumenterer Gezelius (2019a) for at en straff-orientert dreining 
av offentlige tilsyn er lite tilpasset norsk lovlydighetskultur, og at en slik 
dreining i verste fall kan undergrave tilsynet legitimitet i en grad som 
svekker myndighetenes styringsevne. 

